
O'Neil — moteris, gerokai pralenkusi savo laikmetį. Ji yra Niujorko kovos už 
moterų teises aktyvistė. Jos patėvis reikalauja, kad ji nutrauktų savo karjerą ir kaip 
garbinga netekėjusi duktė gyventų jo namuose Edinburge. Neturėdama kito pasirinki- 
mo, O'Neil vyksta į Škotiją su viena mintimi — išvaryti patėvį iš proto. Tačiau įpykęs 
Angusas pateikia jai negirdėtą pasiūlymą: padirbėti sūnėno Džeimso namų ekonome ir 
surasti jam žmoną. Jeigu... ir tik jeigu jai pavyks jį supiršti, jai bus leista sugrįžti į 
Niujorką. O" Neil linkusi padaryti bet ką, kad tik sugrįžtų namo, tačiau ji net 
neįsivaizduoja, kokia neįmanoma užduotis jai duota. Šį žaliūką, grubių manierų milži- 
ną domina tik ūkininkavimas. Žmonos jis nenori ir yra toks netašytas stuobrys, kad 
jokia ekonomė nėra išbuvusi pas jį ilgiau kaip dieną. Tačiau O" Neil yra tokio pat užsi- 
spyrusio būdo, kaip ir Džeimsas... 

Su šiltu humoru ir pavergiančiu jausmingumu, daug kartų anksčiau padėjusiais 
jai tapti “New York Times" bestselerių autore, Džudi Devero dar kartą kuria istoriją, 
kuri padės pagausinti jos ištikimųjų skaitytojų būrį. 

— Baigdama, ponios ir... ponai... — Didelėje auditorijoje 
kilo linksmas šurmulys, kadangi Temperencijos O' Neil paskai- 
tose lankydavosi vos keletas vyrų. Jiems nepatiko Temperenci- 
jos sakoma tiesa, negalėjo atleisti už tai, kaip ji elgiasi su ameri- 
kiečių šeimomis. 

— Sakau, kad kova turi tęstis, mes dar nepradėjome mažinti 
šios problemos. Bet mes nepasiduosime. Privalome kovoti! 

Tai pasakiusi Temperencija pasitraukė nuo scenos ir nulen- 
kė galvą taip, kad buvo matyti tik platus jos fabrikinės gamybos 
skrybėlės kraštas. Tą akimirką moterys atsistojo ir ėmė ploti. Pa- 
žvelgusi aukštyn, Temperencija joms nusišypsojo svaiginančia 
šypsena ir lėtai bei nuolankiai nulipo nuo scenos. 

— Buvai nuostabi, — pagyrė Agnesė Spineiker, uždėjusi jai 
ant peties ranką. — Kaip visada. 

— Tikėkimės, kad mano kalba išeis į gera, — tarė Tempe- 
rencija praskleidusi uždangą ir vėl Žvelgdama į auditoriją. Visi 
tebestovėjo ir tebeplojo. 

— Turi dar kartą pasirodyti, — garsiai tarė Agnesė, kad ją 
išgirstų per minios triukšmą. — Reikia dar ką nors pasakyti. Ar 
esi sugalvojusi? 

— Otaip, aš pasakysiu, — atsakė Temperencija, traukdama 
iš skrybėlės ilgus smeigtukus. — Gal palaikytum? Nenoriu, kad 
kas nors susižeistų. 

— Ką tu ruošiesi daryti? 

— Pamatysi. — Temperencija nutraukė uždangą ir vėl įžen- 
gė į sceną. Priėjusi prie nedidelės tribūnos, ji palaukė, kol nutils 
aplodismentai. O kai jie nutilo, luktelėjo dar keletą sekundžių. 
Niekas nesisėdo. Kokie trys šimtai moterų stovėjo, vėl pasiruo- 
šusios ploti. Ką Temperencija bepasakytų, jos jai vis tiek plotų. 

Visiškoje auditorijos tyloje Temperencija pažvelgė į ąžuoli- 
nį tribūnos paviršių, tarsi būtų rengusis kažką skaityti iš užrašų. 

Ir tada vienu staigiu judesiu ji stvėrė savo didelę skrybėlę ir 
sviedė ją virš moterų galvų. Skrybėlė sukosi, vartėsi, kilo vis 
aukščiau ir aukščiau. Visų akys buvo įsmeigtos į skrendantį daiktą 
— įjos skrybėlę. Į Temperencijos O' Neil skrybėlę. 

Skrybėlė nulėkė beveik iki paskutinės eilės. Prie jos šoko 
pustuzinis moterų. Akimirksniu kilo sujudimas, sijonai kilstelė- 
jo aukščiau kulkšnių, o odinių susagstomų batelių kulniukai — 
nuo žemės. Paskui pasigirdo klyktelėjimas. Graži jauna moteris, 
pašokusi eilės viduryje, ėmė mojuoti skrybėle, tarsi mūšyje lai- 
mėta kovos vėliava. Tą pačią akimirką minia iš susižavėjimo tarsi 
pasiuto. Visos moterys plojo, spiegė, trypė kojomis. Girdėjosi 
net švilpimas. 

Temperencija žengė nuo scenos, plačiai pamojavo susijau- 
dinusiai jaunai moteriai, glaudžiančiai prie savęs laimėtąją skry- 
bėlę, ir skubiai paliko sceną. 

— Ak, Temperencija, — tarė Agnesė, — kaip protingai 
padarei. Tikrai protingai. Niekada nebūčiau taip sugalvojusi. 

— Kiek jų ten? — paklausė Temperencija skubėdama į per- 
sirengimo kambarį ir rodydama galva į užpakalines duris. 

— Ne per daug. Bent ne tiek, kiek praeitą kartą. Po to, kas 
anąkart nutiko, žmonės bijosi būti sužeisti. 

Persirengimo kambaryje Temperencija atidengė ant grindų 
gulėjusią dėžę su skrybėle ir susiraukė. Suprato, kad jos teatra- 
liškumas padėjo jos reikalui, to jai labai labai reikėjo, bet ji ne- 
norėjo ko nors sužeisti. 

— Kaip išmintingai pasielgei, kad nusipirkai kitą skrybėlę. 
Turbūt buvai suplanavusi tą pabaigos gestą? 

— Žinoma, — atsakė Temperencija. Agnesė jai buvo gera ir 
naudinga, bet tikrai neturėjo vaizduotės. — Ar ten yra Vilis? 

— O taip. Žinai, kad jis už tave gyvybę atiduotų. 

— Mmm. Tikėkimės, kad šįvakar jis greitai mane iš čia iš- 
veš. Šiandien atplaukė mano motinos laivas. Nemačiau jos išti- 
sus tris mėnesius! 

— Manau, ji labai apsidžiaugs pamačiusi tave. Atrodai nuo- 
stabiai. 

Kai Temperencija pažvelgė į veidrodį, taikydamasi tinka- 
mai užsidėti skrybėlę, ji nusišypsojo Agnesei. Laikraščiai rašė, 
jog Temperenciją dėl to supa neišvaizdžios moterys, kad kon- 
trastas labiau išryškintų jos grožį, bet kai visa tai perskaitė Tem- 
perencijos motina, ji nusišypsojo ir pasakė: 

— Brangioji, na kas gi galėtų būti gražesnė už tave? 

Visa tai prisiminusi, Temperencija nusišypsojo savo atvaiz- 
dui veidrodyje. Per tuos mėnesius ji labai pasiilgo motinos. Jai 
trūko pasitinkančio žmogaus, kai grįždavo namo. Reikėjo, kad 
kas išklausytų apie jos nepasisekimus ir triumfą. Temperencija 
motinai išpasakodavo net tokius dalykus, kurie ją baugindavo. 

— Mieloji, tu labai panaši į savo tėvą, — tada savo ramiu 
balsu sakydavo Melanija O' Neil ir vos pastebimai suvirpėdavo. 

Temperencijos tėvas ir mylimas Melanijos O' Neil vyras mi- 
rė, kai jo dukteriai buvo vos keturiolika. Bet tų keliolikos metų 
pakako įžiebti Temperencijos sieloje ugnį kovoti už moterų tei- 
ses — visus tuos penkiolika metų po tėvo mirties. 

— Na, kaip? — paklausė Temperencija, atsigręžusi į Agne- 
Sę. — Ar man tinka? 

— O taip, — atsakė Agnesė spausdama prie liesos krūtinės 
šio vakaro paskaitos programėlę. — Atrodai nuostabiai. 

— Tu irgi, — pasakė Temperencija ir pabučiavo Agnesę į 
skruostą. 

Nuraudusi Agnesė žvelgė sau į batus. Ji buvo viena iš Tem- 
perencijos globojamų “pamestų moterų“, kaip jas vadino laik- 
raščiai. Prieš metus Agnesė slapta pabėgo su jaunu gražiu vyriš- 
kiu, o jis vedė kitą. Jis atstūmė Agnesę, kai sužinojo, kad šios 
tėvas neskyrė jai palikimo vien už tai, kad pabėgo be jo pritari- 
mo. Temperencija rado Agnesę gyvenančią prie šiukšlių dėžių. 

Nuo vargingos mitybos ir šalčio jos kūnas buvo išbertas skaudu- 
lių. Kaip ir šimtams kitų moterų Temperencija surado jai darbą 
Kirklendo paskaitų salės užkulisiuose. Todėl dabar Agnesė dėl 
savo globėjos būtų galėjusi pereiti ugnį. 

— Tai ne toji skrybėlė? — sušnibždėjo Agnesė žiūrėdama į 
didžiulę skrybėlę ant Temperencijos galvos. Toji buvo juodo fet- 
ro su ryškiomis raudonomis šilko rožėmis per visą kraštą ir tin- 
kliniu šydu, užmestu ant gėlių. Tokio gražaus daikto Agnesė dar 
gyvenime nebuvo mačiusi. 

— Ne, — atsakė šypsodamasi Temperencija. Ji pagalvojo, 
kad ir Agnesei reikės nupirkti skrybėlę. — Aną pasiliko meras. 
Turbūt pasikabino savo kabinete ant sienos ir mėto į ją adatėles. 

Agnesės veidą tuoj pat iškreipė pyktis: 

— Aš jam... 

— Ką tu, aš tik pajuokavau, — skubiai pasitaisė Temperen- 
cija. — Girdėjau, kad tą skrybėlę jis laiko namie po stiklu, pa- 
garbioje vietoje. 

Sulig kiekvienu žodžiu Agnesės veido išraiška švelnėjo. 

— Taip ir turėtų būti. Visi sako, kad tavo skrybėlė padėjo 
jam pakartotiniuose rinkimuose. 

— Galbūt. Dabar viskas baigta, — atvėrusi persirengimo 
kambarėlio duris, Temperencija išniro į koridorių. — Iki pasi- 
matymo kitą mėnesį! — šūktelėjo ji bėgdama išėjimo link. 

Kartais Temperencija norėdavo, kad tas incidentas su meru 
nebūtų įvykęs. Tačiau jis jiems abiem pravertė. Vis tiek būtų bu- 
vę geriau nedėvėti skrybėlės, didelės kaip vežimo ratas. Bet, kaip 
ji.sakė savo motinai, jei tai padėjo bent vienai moteriai išbristi 
iš nepageidaujamos padėties, buvo verta ją nešioti. 

Ir jos skrybėlės padėjo daugybei moterų. Arba bent jau skry- 
bėlių pripažinimas. Pirmą kartą Temperencija susidūrė su Niu- 
jorko meru prieš septynetą metų, kai jai buvo vos dvidešimt dveji. 
Tada ji arogantiškai paklausė, ko jis ketina imtis dėl Milono nuo- 
mojamų butų namo. Prieš savaitę ant septyniolikos moterų ir vai- 
kų galvų sugriuvo keturių aukštų pastatas. Keturi žmonės žuvo. 
Pavargęs ir suirzęs meras tik viena akimi žvilgtelėjo į nepriekaiš- 
tingą panelės Temperencijos O' Neil odą ir žalias akis. Nuspren- 
dė, kad ji — viena tų turtingų moterų, besidominčių visuomeni- 
ne veikla tol, kol išteka už tokio pat turtingo vyro. 

Matant dešimčiai reporterių, meras pažvelgė į ją ir pasakė: 

— Jei rasite anksčiau už mane sprendimą, išskyrus tą, kad 
jūsų tėtušis sumokėtų už viską, — pridūrė įliedamas šiek tiek 
humoro į tai, kas jau darėsi panašu į kankynę, — aš suvalgysiu 
jūsų skrybėlę. 

Buvo akivaizdu, kad meras nesitikėjo, jog jo iššūkis bus pri- 
imtas. Jam pasirodė, kad ši miela jauna būtybė to nepadarytų! Ir 
liko nustebintas. Tuo metu laikraščiai nerado kitos kokios dėme- 
sio vertos istorijos, todėl pasigavo šią, ir visų Amerikos laikraš- 
čių pirmuosiuose puslapiuose atsidūrė šita istorija. 

Temperencija, ką tik baigusi moterų koledžą, nebuvo pasi- 
rengusi jos laukiantiems vargams, bet ji priėmė iššūkį. 

Ir rungtynės prasidėjo. 

Meras bandė įkalbėti savo rinkėjus, kad pastatytų kitą pa- 
statą sugriuvusiojo vietoje, bet šie tik juokavo ir laukė. Gražuo- 
lės panelės O' Neil nuotraukos laikraščiuose jiems patiko labiau 
už mero svaisčiojimus. 

Vėliau Temperencija atvirai prisipažino, kad be mero pa- 
galbos nebūtų padariusi to, ką padarė, bet žmonės būrėsi būtent 
apie ją ir siūlė savo paslaugas. Žmonės aukojo savo laiką, o par- 
duotuvės — statybines medžiagas. Savanoriai dirbo šviečiant du- 
jinėms lempoms ir žibintams kiaurą parą, ir per dvidešimt šešias 
su puse dienos sugriuvusio pastato vietoje stojo naujas gyvena- 
masis namas. 

Susidarius tokiai situacijai, gudrūs patarėjai siūlė merui kuo 
komiškiau pasirodyti, tad į kaspino perkirpimo ceremoniją jis 
atvyko su servetėle po kaklu ir dviejų pėdų ilgio peiliu bei šaku- 
te rankose. Jis pozavo nuotraukoms taip, tarsi iš tikrųjų ketintų 
suvalgyti Temperencijos skrybėlę. 

Tačiau išorėje besišypsąs, o viduje pykčiu verdąs meras manė 
juoksiąsis paskutinis, nes įteikė panelei Temperencijai O' Neil tei- 
sinį dokumentą, kuriame buvo parašyta, kad gali parinkti namo 
gyventojus ir valdyti šį pastatą, kaip tinkama. “Tegul pamato, 
kaip lengva išlaikyti pastatą padugnių kvartale!" — šaipėsi me- 
ras iš Temperencijos laukiančio vargo. 

Bet šis mero gestas tebuvo Temperencijos gyvenimo tikslo 
pradžia. Ji apgyvendino pastate vyrų paliktas moteris ir rado bū- 

dų išgyventi joms ir jų vaikams. Ji naudojosi savo grožiu, savo 
ką tik įgyta šlove, tėvo paliktais pinigais — viskuo, ką tik turėjo 
ir kuo galėjo pasinaudoti, kad tik toms moterims rastų paramos 
šaltinių. 

Švęsdama savo dvidešimt trečiąjį gimtadienį, Temperencija 
jau buvo tapusi įžymybe ir, kur tik ji benueidavo Niujorke, visur 
prieš ją atsiverdavo durys. Kartais vyrai nenorėdavo jos matyti, 
kadangi panelės O' Neil vizitai jiems visada kainuodavo pinigų, 
bet Temperencija žinojo visada rasianti moterį, atidarysiančią du- 
ris ir nuvesiančią pas pinigingą vyrą. O moterys visada noriai jai 
padėdavo. 

Dabar už auditorijos durų jos laukė Vilis, ir Temperencija 
giliai atsiduso. Jos gyvenime, atrodė, visada būdavo koks nors 
“Vilis" — jaunas vyrukas, nenuleidžiąs nuo jos didelių dievi- 
nančių akių, prašąs leisti panešti jos skėtį. Bet po poros, o gal ir 
po vienerių metų, kada jaunuolis pagaliau suprasdavo, kad Tem- 
perencija nesiruošia už jo tekėti, jis vesdavo kokią prekeivio duk- 
terį ir susilaukdavo keleto vaikučių. Neseniai Temperencija iš- 
girdo, kad jos pirmojo “Vilio" vaikai jau lanko trečiąją mokyk- 
los klasę. 

Be Vilio, už durų savo dievaitės Temperencijos O' Nei! lau- 
kė koks tuzinas mergaičių. Pora vyresnių buvo užsidėjusios to- 
kias pat dideles skrybėles kaip ir Temperencija. Ją pamačiusios, 
visos džiugiai suspigo ir ištiesė Temperencijos nuotraukas, pirk- 
tas už penkis dolerius ir dešimt centų, kurie visi buvo skirti Tem- 
perencijos projektams paremti. 

Nutaisiusi veide šypseną, Temperencija nulipo laiptais, ėmė 
dalyti autografus ir klausytis kalbų, kad mergaitės užaugusios 
norėtų būti kaip ji. 

Paprastai Temperencijai patikdavo tokie susibūrimai, bet šį- 
vakar ji norėjo kuo greičiau vykti namo pasimatyti su motina. 
Nežinojo kodėl, bet ilgėjosi motinos labiau nei visada. Norėjo 
kuo greičiau atsisėsti šalia, nuspirti batelius ir pasakoti motinai 
viską, kas nutiko per pastaruosius trejetą mėnesių. 

Vilis prasibrovė pro mergaites arčiau jos. 

— Ar gali išvežti mane iš čia? — sušnibždėjo Temperenci- 
ja. — Noriu tuoj pat namo. 

— Kaip liepsi, — sušnibždėjo jai Vilis. Kaip ir Agnesė, už 
Temperenciją jis būtų atidavęs savo gyvybę. Tiesa, dar vakar jis 
nupirko sužadėtuvių žiedą ir ketino sekmadienį pasipiršti. 

Dar po valandėlės Vilis pristatė karietą ir nuvijo mergaites, 
kad pats galėtų padėti Temperencijai įsėsti. Viduje ji atsišliejo į 
sėdynės atkaltę ir užsimerkė. 

Tačiau pasiekė tai, ko visai nenorėjo. Po sekundės Vilis jau 
bučiavo jos ranką ir prisiekinėjo neblėstančią meilę. 

Ji tenorėjo pasakyti: “Ne šįvakar, Vili“, bet tik ištraukė ran- 
ką ir liepė pasakyti vežėjui, kad paskubėtų. 

Vilis žinojo užpykdysiąs Temperenciją, jei ją spaus skubė- 
jimu. Jis tikrai nenorėjo užsitraukti jos pykčio. Griežtai paragi- 
nęs vežėją ir savo nepasitenkinimą išliejęs ant vargšo niekuo dė- 
to žmogelio, jis atsigręžė į Temperenciją ir leido sau valandėlę 
žiūrėti į ją. Ji buvo pati gražiausia iš visų jo matytų moterų — su 
didžiule kupeta tamsiai kaštoninių plaukų, kuriuos ji bandė pa- 
žaboti, bet tokio jų kiekio neįmanoma buvo nei susegti, nei su- 
sukti. Jie nuolat išslysdavo iš po jos didelių skrybėlių. 

Jos akys buvo aukščiausios kokybės smaragdų spalvos, oda 
lyg porcelianas. Lūpos raudonos kaip... 

— Šįvakar turi atvykti mano mama, — tarė Temperencija 
ištraukdama iš transo būsenos Vilį. Ji ėmė nekęsti to ištikimo 
šunyčio žvilgsnio, kuriuo jis į ją žvelgdavo. — Nemačiau jos 
tris mėnesius. 

Jam patiko jos balsas, o ypač kai ji kalbėdavo tik jam vie- 
nam. 

— Tu šventoji, — atsakė jis išplėtęs akis. — Tu atsisakai 
turėti savo šeimą, kad galėtum slaugyti vargšę silpnutę motiną. 
Kaip jai pasisekė, kad turi tokią rūpestingą dukrą. Ar ji vis dar 
gedi tavo tėvo? 

— Kasdien kiekvieną minutę. Niekas pasaulyje neatstos jai 
mano tėvo, — atsakė Temperencija dairydamasi pro langelį į tam- 
sias Niujorko gatves. Kiek dar liko laiko iki namų? 

Atrodė, praėjo valanda, kol jie privažiavo Grinvič Vilidžą 
ir rudų akmenų pastatą, kur buvo jos namai. “Bet kokie namai be 
motinos?“ — pamanė Temperencija. Be Melanijos O' Neil, tai te- 
buvo akmenų krūva. 

Kai karieta pagaliau privažiavo prie namo ir Temperencija 
išvydo, kad viduje šviesu, ji pati nušvito džiugia šypsena. Moti- 
na buvo namie! Ji turėjo tiek daug jai papasakoti, tiek daug kuo 
pasidalyti. Per tris mėnesius Temperencija daug ką nuveikė, bet 
visada galvojo apie tai, kas dar buvo likę padaryti. Ar jai imtis 
to Vestsaido projekto? Vieta buvo toli, už parko. Temperencijai 
buvo pasiūlyta nusipirkti automobilį važinėti po miestą. Ar jai 
vertėtų pirkti? 

Buvo daugybė dalykų, apie kuriuos Temperencija norėjo pa- 
sikalbėti su motina. Kitą savaitę jos laukė šeši susitikimai su po- 
litikais ir spauda. Ir dar krūva priešpiečių su pinigingais vyrais, 
kurie galbūt skirtų lėšų Temperencijos labdarai, o gal ir dar vie- 
nam nuomojamų butų pastatui. 

Tiesą sakant, kartais Temperencija pavargdavo nuo to, kuo 
tapo jos gyvenimas ir ji tenorėdavo vieno: padėti galvą motinai 
ant kelių ir pravirkti. 

Bet dabar motina buvo namie, ir pagaliau Temperencija bent 
turės su kuo pasikalbėti. 

— Labanaktis! — šūktelėjo pro petį Temperencija, pati iš- 
šokusi iš karietos ir neleidusi Viliui jai padėti. 

Ji užbėgo laipteliais ir plačiai atvėrė namo duris. 

O vestibiulyje po krištoliniu šviestuvu tvirtai apkabinta kaž- 
kokio vyriškio stovėjo Melanija O' Neil. Jiedu bučiavosi. 

— Ak, Temperencija, brangioji, — ištarė ištrūkusi iš glėbio 
Melanija. — Nenorėjau, kad sužinotum, kol aš pati rasiu laiko 
tau paaiškinti. Mes e... 

Vyriškis, aukštas gražus žilaplaukis, žengė pirmyn išskėtęs 
rankas, besišypsančiomis lūpomis. 

— Mudu su tavo mama Škotijoje susituokėme. Esu tavo nau- 
jasis tėvas. Ir, tikiuosi, apsidžiaugsi išgirdusi, kad poryt mes vi- 
si trys išvykstame namo, į Škotiją. 


II 


Temperencija prisivertė ištverti pietus. Tas vyras, tas sveti- 
masis, sėdėjo stalo priešakyje — jos tėvo vietoje — ir juokėsi, 
nerūpestingai plepėjo, lyg būtų savaime aišku, kad abi moterys 
— ir jo naujoji žmonelė, ir jos duktė turėtų susidėti daiktus ir 
keliauti į Edinburgą gyventi pas jį! Per visus pietus tas Žmogus 
tik ir šlovino šį absoliučiai nepažįstamą miestą. 

Mirktelėjęs akį ir net vieną kartelį palietęs Temperencijos 
ranką, jis pasakė, bet kada galėsiąs surasti jai vyrą. 

— Nesuprantu, kas yra tiems amerikiečiams vyrams, — ta- 
rė šypsodamasis Angusas Makenas. — Tu vis dar nepraradusi 
išvaizdos ir, nors daugumai vyrų būtum truputį per sena, neabe- 
joju, kad kokį nors tau surasčiau. 

— Tikrai? — ramiai paklausė Temperencija su neapykanta 
akyse. 

Jis, atrodo, to nepastebėjo. 

— Ir mes tave atpenėsime gera škotiška jautiena. Šiaurės 
Škotijos vyrų skoniui esi per liesa. Na, bet mes dar turėsime lai- 
ko. Kai glausiu prie šono savo brangiąją žmonelę, argi aš nebū- 
siu laimingas? 

Temperencija per visą stalą pažvelgė į savo motiną, bet Me- 

lanija O' Neil sėdėjo nuleidusi galvą ir stumdė lėkštutėje valgį 
nenorėdama žiūrėti dukteriai į akis. 

— Pone Makenai, — iš lėto lygiu balsu kreipėsi Temperen- 
cija, kad jis tikrai išgirstų, nes tas Žmogus, atrodo, girdėjo tik 
savo paties žodžius. — Nežinau, kiek jums pasakojo apie mane, 
bet atrodo, kad ne per daugiausia. — Merginos akys sustojo ties 
savo bailiai palinkusios motinos galva. “Kaip tu galėjai šitaip 
pasielgti?!" — norėjo sušukti ji balsu. Visada ji manė, kad abi su 
motina buvo tiek kraujo giminės, tiek ir draugės. 

Bet Temperencija iš visų jėgų stengėsi tvardytis žiūrėdama 
į tą didelį vyrą, taip netikusį prie visų tų subtilių niekučių, ku- 
riuos mėgo kolekcionuoti motina. 

— Pone Makenai, aš... 

— Privalai vadinti mane tėvu, — šiltai šypsodamasis per- 
traukė jis. — Žinau, kad tau jau truputį per vėlu jodinėti poniu, 
bet sugalvosime kokią kitą pramogą. — Jis pažvelgė į žmoną, 
kad ji drauge nusijuoktų iš jo sąmojo, bet Melanija panėrė galvą 
dar žemiau prie lėkštės. Dar akimirka — ir įbes nosį tiesiai į 
keptą jautieną. 

Temperencija tvirtai suspaudė kumščius. Jei tas pašaipūnas 
dar kartą užsimins apie jos amžių, ji tikrai paleis jam į makaulę 
lėkštę su briuseliniais kopūstais. Pastaruosius aštuonerius metus 
jai ne kartą buvo tekę susidurti su nesukalbamais žmonėmis, ta- 
čiau ji retai kada prarasdavo savitvardą. 

— Gal dar kiek per anksti šitokiam familiarumui... Beje, dar 
noriu pridurti, kad negalėsiu gyventi Škotijoje. 

— Negalėsi? — apstulbo jis ir gainiojo žvilgsnį čia į Tem- 
perenciją, čia į jos motiną ir vėl atgal. Toks netikėtas Temperen- 
cijos pareiškimas privertė jį prabilti škotišku akcentu. — Ką tai 
reiškia — negalėsi? Dabar esi mano dukra. 

Vėl žvilgtelėjusi Temperencija išvydo jo mėlynose akyse 
plykstelėjusias liepsneles. Tai jau buvo pykčio žiežirbos. Dėl mo- 
tinos ji privalėjo jas užgesinti. 

— Aš turiu darbo, — ramiai tarė ji, — todėl privalau likti 
čia, Niujorke. Ir jei mamai reikia išvykti... — ji užspringo savo 
žodžiais ir vėl pasižiūrėjo į motiną. 

Melanija iš rankovės išsitraukė nosinaitę, prisispaudė ją prie 
akių ir neatsigręžė į savo dukterį. 

— Matai, ką padarei! — garsiai priekaištavo Angusas Ma- 
kenas. — Tu ją nuliūdinai. Gana, Mele, pakaks. Neverk. Žino- 
ma, kad ji važiuos. Duktė visada privalo būti su motina, kol ište- 
ka. O kadangi ji jau gan prisirpusi, tau gal iš viso niekada neteks 
su ja išsiskirti. 

Sulig tais žodžiais Temperencija pašoko ant kojų. 

— Mama, kaip tu galėjai ištekėti už šito bejausmio stuob- 
rio?! Geriau reikėjo užmegzti trumpą romaną su kokiu pardavėju! 

Kai Angusas Makenas stryktelėjo iš užstalės, Temperencija 
pamanė, kad savo gyvenime nebuvo mačiusi labiau įpykusio žmo- 
gaus. Bet ji nepasitraukė atgal net ir tada, kai jis pakėlė ranką, ir ji 
nesuabejojo, kad jis smogs jai. Ji niekada nesprukdavo nuo nirš- 
tančių vyrų, kai išdėdavo jiems, kaip jie elgėsi su savo šeimomis. 

— Mano kabinete, — tarė jis uždusęs. — Akis į akį. Aš ne- 
skaudinsiu tavo motinos. 

— Mano motina — suaugusi moteris. Ir kadangi per ją susi- 
darė ši baisi situacija, manau, ji privalo dalyvauti. 

Dabar jau Angusas iš įniršio virpėjo. Kai ištiesė pirštą paro- 
dyti durų link, ir jo pirštas drebėjo. 

— Eik, — ištarė jis be kvapo. — Eik. 

Temperencija pažvelgė į motiną. Matė, kad ji dabar jau ver- 
kia smarkiai, bet Temperencija nejautė užuojautos, nes ta būtybė, 
kurią ji mylėjo labiau už viską pasaulyje, išdavė savo dukterį. 

Apsisukusi Temperencija išėjo iš kambario, bet vestibiulyje 
sustojo. Ji neketino eiti į tėvo kabinetą ir elgtis taip, tarsi būtų 
savaime aišku, kad tas kabinetas dabar priklauso... jam. 

Angusas atžirgliojo paskui ją, iki galo atidarė bibliotekos 
duris ir palaukė, kol ji įeis. Jam tereikėjo trijų žingsnių pereiti 
kambarį ir atsisėsti ant žalios spalvos oda apmuštos kėdės, kuri 
kažkada buvo jos tėvo kėdė. 

— Dabar mudu pasikalbėsime, — tarė jis alkūnėmis įsirė- 
męs į raižytus kėdės ranktūrius, o smiliais — į smilkinius. Jis 
įdėmiai žvelgė į ją. 

Temperencijai pasirodė, kad ši situacija reikalauja kiek sub- 
tilesnio elgesio. 

— Pone Makenai, — tyliai ištarė ji laukdama, ko! jis patai- 
sys. Bet jis neliepė kreiptis į jį “tėve". 

Temperencija prisėdo kitapus rašomojo stalo. 

— Nemanau, kad ką nors suprantate apie mano gyvenimą, 
apie tai, kas esu ir ką veikiu, — kalbėjo ji kukliai šypsodamasi. 
Paskui palenkė galvutę taip, kas paprastai priversdavo vyrus pa- 
šokti ir ką nors jai atnešti. Bet kai ji vėl pažvelgė į Angusą Ma- 
keną, jis nebuvo pakrutinęs nė vieno raumenėlio, o jo akyse te- 
bedegė pyktis. 

Ji nusišypsojo jam. 

— Neabejoju, kad jūs esate žavus Žmogus, antraip mano mo- 
tina nebūtų tekėjusi už jūsų, ir kadangi aš labai jos ilgėsiuos... — 
Temperencija turėjo sustoti kitaip vėl paspringtų mintimi, kad am- 
žiams neteks motinos. — Aš jos ilgėsiuos, bet negaliu palikti Niu- 
jorko. Aš čia reikalinga. 

Angusas keletą akimirkų nieko nesakė, tik žiūrėjo į ją. Jis 
neketino prisipažinti, kad tą vakarą, kai ji sakė savo kalbą, jis 
sėdėjo užsislėpęs auditorijoje ir girdėjo ją nuo pradžios iki galo. 
Ir nė karto per savo šešiasdešimt vienerius gyvenimo metus An- 
gusas Makenas nebuvo taip pasibaisėjęs. Jo nuomone, tai, kad 
moteris galėjo stovėti prieš daugybę Žmonių ir sakyti kalbą, prieš- 
taravo pačiai prigimčiai, o tai, ką ji kalbėjo, buvo tiesiog siau- 
binga. Ji skatino moteris pačias užsidirbti pinigų! Ji aiškino, kad 
moterys neturi priklausyti nuo vyrų, būti jų išlaikomos ir dar kartą 
rastų būdų iš viso apsieiti be vyrų. “Išskyrus tai, kad pradėtų 
vaikus", — pasakė ji, ir šimtai moterų auditorijoje juokėsi maiš- 
tingai plodamos. “Negi tomis moterimis nėra kam rūpintis? — 
pamanė Angusas. — Ką veikia jų vyrai, kad leidžia joms vaka- 
rais lakstyti po miestą ir klausytis tokių erezijų?" 

Ir štai dabar ji bando jį įtikinti, kad jis turėtų leisti jai toliau 
gyventi kaip seniau ir kelti maištą. Anguso požiūriu, jis daro pa- 
slaugą visam Niujorkui, kad ją iš Čia išsiveža. 

— Ar jau baigei savo vaidybą? — po kiek laiko paklausė jis. 

— Atsiprašau? . 

— Aš jau trejetą mėnesių pragyvenau su tavo miela motute 
ir visą tą laiką ji tik ir tekalbėjo apie tave. Žinau viską apie tavo 
tą, atseit, darbą. Žinau, kaip tu tąsaisi su miesto padugnėm ir 

išskiri šeimas, kurias sujungė Dievas. Žinau viską, ką tu veiki, 
panelyte, ir džiaugiuosi galėdamas pranešti, kad dabar viskas pa- 
sibaigė. Tu vyksti su mumis į Škotiją. Ir tai yra galutinis mano 
sprendimas. 

Temperencija nesuprato, ar gerai išgirdo. 

— Jūs man grasinate? — nustėro ji. — Jūs neturite suprati- 
mo, kokius Žmones aš pažįstu. Aš... 

Tačiau Angusas neleido jai baigti: 

— Galiu pasakyti, kad vieninteliai tave palaikantys Žmonės 
tėra krūva pamestų moterų. Ir tikiu, kad jas vyrai pametė ne be 
rimtos priežasties. Na, o iš Žymių Žmonių, kiek tavo motina man 
pasakojo, net pats miesto meras nupirktų bilietą, kad tik išva- 
Žžiuotum iš čia. 

Tai buvo taip arti tiesos, kad Temperencija manė sprogsian- 
ti iš pykčio. Atsistojusi ji persilenkė per stalą ir žiūrėdama tie- 
siai į akis ištarė: 

— Aš esu suaugusi moteris ir elgsiuosi taip, kaip norėsiu. 
Geriau badausiu, negu gyvensiu kur nors netoli jūsų. 

— Būtent taip ir bus, nes iš manęs pinigų nesulauksi, — 
ramiai ištarė jis tebesėdėdamas parėmęs smakrą pirštais. 

Temperencija nuo jo atšlijo. 

— Nežinau, kuo mane laikote, bet galiu užtikrinti, kad man 
nerūpi jūsų pinigai. Turiu pakankamai savų, ir aš... 

— Ne, — ramiai užtikrino Angusas, — tie pinigai priklauso 
tavo motinai, o kadangi ji — mano žmona, tai dabar jie priklau- 
so man. 

Valandėlę Temperencija tik mirksėjo žiūrėdama į jį. Jei ji 
būtų nekalta kokių aštuoniolikos metų mergaitė, nepažįstanti pa- 
saulio, būtų išdidžiai pareiškusi, kad pinigų jai nereikia, o pas- 
kui apsigręžusi ir išėjusi iš kambario. Bet Temperencija puikiai 
žinojo, kaip vargsta moterys be lėšų pragyvenimui. Ir be to, kaip 
ji galėtų padėti Žmonėms, penkiasdešimt valandų per savaitę dirb- 
dama moterų reikmenų parduotuvėje ar kur kitur? 

— Vedėte mano motiną, kad pasisavintumėte mano tėvo pa- 
likimą, — ramiai konstatavo ji. 

Nuo tų žodžių Angusą šaltakraujiškumas ir apleido. Jis atsi- 
stojo, veidas tirštai paraudo, o pyktis jį, matėsi, smaugte smau- 
gė. Valandėlę jis neįstengė pratarti žodžio. 

O kai vėl prakalbo, balsas drebėjo. 

— Visi trys gyvensime iš to, ką uždirbu, — prakošė pro su- 
kąstus dantis. — Šiomis savaitėmis apleidau savo verslą, kad sa- 
vo apsilankymu parodyčiau pagarbą savo naujos žmonos dukte- 
riai. Žinoma, galėjau laišku įsakyti tau parvažiuoti į Škotiją. 

Temperencija tik suprunkštė: 

— Ir, manote, būčiau paklususi? 

— Ne, — atsakė jis, įdėmiai žiūrėdamas į ją. — Pakanka- 
mai prisiklausiau iš tavo mielos motutės, kad suprasčiau, kokia 
tu esi moteris. Nenuostabu, kad joks vyras tavimi nesidomi! 

— Joks vyras... — buvo bepradedanti Temperencija, bet už- 
sičiaupė. Ji neketino jam pasakoti, kiek gerbėjų yra atstūmusi. 
Jei būtų pasilikusi visus sužadėtuvių žiedus, būtų galėjusi atida- 
ryti juvelyrinę parduotuvę. 

— Leisk pasakyti kartą ir visam laikui, — tarė Angusas. — 
Palieku tau tik du kelius. Arba vyksti su motina ir manim į Ško- 
tiją, arba lieki Niujorke. Jei lieki čia, neturėsi ne tik pinigų, bet 
ir namų, nes aš galiu parduoti šitą namą. 

— Neišdrįsite! Tai mano tėvo namas! 

— Tavo tėvas mirė prieš penkiolika metų! Visą tą laiką tavo 
brangi motutė buvo vieniša. Ji paskyrė ilgus savo gyvenimo me- 
tus tau, todėl dabar laikas jai pačiai būti laimingai. 

— Ir kaip jūs jai suteiksite tą laimę? — įgėlė Temperencija. — 
Jūs visai nepanašus į mano tėvą. Jūs... 

— Tu nieko apie mane nežinai, — atlaidžiai tarė jis. — Na, 
tai kokį kelią renkiesi? Vyksti kartu ar pasilieki? 

Temperencija nieko neatsakė. Jos išdidumas kovojo su logi- 
ka ir galvoje iškilusiais vaizdiniais, matytais per visus darbo su 
pamestomis moterimis metus. 

Stebėdamas ją, Angusas švelnėjo. 

— Klausyk, mergaite, žinau, kad tave visa tai šokiruoja, bet 
aš nesu toks jau blogas Žmogus. Pamatysi pati. Nėra taip, kad 
atimčiau tavo pinigus. Visus juos palaikysiu, kol ištekėsi, ir jie 
bus perduoti tavo vyrui. — Jo balsas dar labiau sušvelnėjo. — 
Esu teisingas žmogus, todėl užtikrinsiu, kad gautum nedidelę su- 
melę nusipirkti sau reikiamų grožybių. 

Temperencijai to jau buvo per daug. Atrodė, kad per vieną 
vakarą ji iš energingos moterų globėjos tapo pamesta beglobe. 

— O kaip mano darbas? — vos girdimai sušnibždėjo ji. 

Angusas atsainiai numojo ranka. 

— Kol gyvensi su manimi ir motina, būsi paklusni duktė. 
Tikrai neleisi laiko lankydamasi Edinburgo išnuomojamų butų 
namuose. — Jis rūsčiai į ją dėbtelėjo: — Ar aiškiai pasakiau? 

— O taip. Labai aiškiai, — atsakė Temperencija dar rūstes- 
nėmis akimis žvelgdama į jį, o jos mintys greitai dirbo. Deja, 
įstatymas buvo jo pusėje. Temperencija pažinojo moterų, kovo- 
jusių prieš tokius neteisingus įstatymus, leidusius panašiems 
uzurpatoriams kontroliuoti suaugusią moterį, bet, deja, nė viena 
tos kovos nelaimėjo. 

Ji prisivertė nusišypsoti jam, bet tik lūpomis. Akių šypsena 
nenušvietė. 

— Ar negalėtumėte aiškumo dėlei pasakyti, kokia, jūsų su- 
pratimu, yra paklusni duktė? Nenorėčiau, kad tarp mūsų iškiltų 
kokių nesusipratimų. 

Angusas sutriko. 

— Na, nežinau, ką veikia mergaitės. Arbatos vakarėliai, lab- 
daringi renginiai, knygų klubai. Perkasi sukneles ir ... ir priima į 
svečius džentelmenus. Žinau, kad tu per ilgai užsisėdėjusi, kad 
būtum ideali nuotaka, bet gal Škotijoje atsiras koks jaunas ar ne 
visai jaunas vyras, kuris imtų tave. Tu dar gana paklausi. 

— Aš paklausi? — Temperencijos balsas buvo tylus. — Lab- 
daringi renginiai ir suknelės? Ir nenuklysti toli nuo namų? Taip, 
suprantu. Gal tai ir tiktų, — mąsliai kalbėjo ji. Ir iš lėto pakėlė 
galvą. — Taip, pone Makenai, manau, kad galėsiu būti tokia pa- 
vyzdinga duktė, kokios dar niekas nematė. Aš būsiu geros duk- 
ters pavyzdys ir džiaugsiuosi tik pačiais moteriškiausiais reika- 
liukais. 

Jei Melanija būtų buvusi čia, ji būtų patarusi Angusui būti 
atsargiam, jei Temperencija su kuo nors taip nuolankiai sutinka. 
Bet Melanija slėpėsi viršuje ir nieko niekam negalėjo pasakyti. 

O Angusas, atrodo, Temperencijos šypsenoje nepastebėjo 
nieko neįprasto. Jis tikėjosi, kad mergina pasiduos. O ir kas jai 
beliko? Ir, galų gale, jis darė gera. 

Makenas šiltai nusišypsojo savo naujajai podukrai. Melani- 
jai jis buvo užsiminęs, kad Temperencijai tereikia tvirtos rankos 
— ir štai ji liovėsi paisčiusi nesąmones ir vikriai atėjo į protą. 

— Gerai, — tarė jis ir jo balse jautėsi palengvėjimas. — 
Džiaugiuosi išgirdęs šį tą protingo iš tavo lūpų. Manau, kad tu 
labiau panaši į savo motiną, nei jai atrodo. O dabar eik ir pradėk 
krautis savo daiktus. 

— Taip, sere, — atsakė Temperencija ir atliko nedidelį re- 
veransą. — Ačiū, sere. 

— Nereikia man dėkoti. Tik būk gera savo motinai ir tai bus 
geriausia padėka. 

Po valandos, kai Angusas papasakojo apie šį neilgą pokalbį 
su “dukra" savo naujajai žmonai, Melanija atsakė: 

— Ak, Angusai, aš bijau. 

— Melanija, brangioji, daugiau nėra ko bijoti. Aš juk esu 
tam, kad rūpinčiausi jumis abiem. 

— Bet tu nepažįsti Temperencijos. Kai ji su kuo sutinka, 
vadinasi, tam labiausiai priešinasi. 

— Nebūk kvaila. Visoms mergaitėms reikia, kad vyras pa- 
rodytų kelią. Įsidėmėk mano žodžius: po šešių mėnesių aš ją iš- 
tekinsiu. O dabar ateik į lovą, mano plaštakėle, ir leisk nuo tavo 
gražių antakių nuvyti visus rūpesčius. 

— Ak, Angusai... — tepasakė Melanija ir tuoj pamiršo blo- 
gą savo dukters charakterį. 

Angusui teko praeiti pro keturias kikenančias jaunutes da- 
mas ir šešetą jaunuolių, laikančių rankose gėlių puokštes ir sal- 
dainių dėžutes. Visi dešimt laukė, kol Temperencijai baigsis su- 
sirinkimas ir jie su ja susitiks. 

Padavęs skrybėlę liokajui, jis paklausė: 

— Kiek jų šiandien? 

— Paskutiniu skaičiavimu, keturiolika, sere. Bet dabar tik 
vienuolikta. Popiet reikia tikėtis daugiau. 

— Ar jai pranešta, kad noriu ją matyti? 

— Taip. Ji sakė galinti jums paskirti tarp susirinkimų lygiai 
trylika minučių. 

— Man paskirti! — pasibaisėjo Angusas. Jis sviedė piršti- 
nes skrybėlės vidun ir nuėjo į savo kabinetą. Rašomasis stalas 
buvo užverstas sąskaitomis, bet jis net neatplėšinėjo jų, kad su- 
žinotų, už ką jos. 

Kai prieš šešetą mėnesių su savo nauja šeima parvyko į Edin- 
burgą, Angusas Makenas neturėjo nė valandėlės ramybės. Jaus- 
damasis esąs geras tėvas, jis patikėjo podukrą vienai savo drau- 
gei, tituluotai damai, kad įvestų atvykėlę į aukštąją Edinburgo 
visuomenę, nors merginai buvo beveik trisdešimt. Už nedidelę 
kompensaciją ji to ėmėsi labai noriai. 

Angusas tikėjosi, kad Temperencija nenorės, ožiuosis, jis 
netgi buvo pasiruošęs kovoms ir jos pykčio priepuoliams. Ir to 
laukė. Bet to, kaip pasielgė Temperencija, jis visiškai nenumatė: 
ji su įkarščiu nėrė į visuomenę. 

Nuo tos valandėlės, kai Angusas ištarė: “Leiskite jums pri- 
statyti..." — jis prarado ramybę. Nuo ankstaus ryto iki vėlyvo 
vakaro jo namuose knibždėjo svečių. Čia ateidavo pasivaišinti 
arbata su Temperencija mergaitės tiesiai iš mokyklos suolo — 
be paliovos kikenančios ir nerimstančios. Ketvirtadienio popie- 
tėmis su Temperencija paplepėti apie knygas rinkdavosi netekė- 
jusios keturiasdešimtmetės. Jo namuose kas savaitę vykdavo tri- 
jų Edinburgo ligoninių slaugių susibūrimas. Praeitą savaitę grį- 
žęs namo jis rado savo biblioteką, paverstą tvarsčių gamybos pa- 
talpa. Nebuvo tokios valandėlės, kad abi jo namų svetainės būtų 
tuščios. Čia nuolat sėdėdavo jaunos damos ir planuodavo, ko- 
kius gerus darbus jos atliksiančios. 

Pirmojo mėnesio pabaigoje Angusas patarė Temperencijai 
rengti savo susitikimus kur nors toliau nuo namų. Bet Tempe- 
rencija kuo saldžiausiu balseliu priminė jam, kad pavyzdinga duk- 
tė sėdi namuose ir nepalieka savo šeimos. Temperencija dar pri- 
dūrė, kad neteks paklusnios dukters vardo, jei lakstys po Edin- 
burgą be palydovo. | 

Angusas tik sugriežė dantimis, bet jo išdidumas neleido jam 
išmesti iš namų jos uolių draugių ar jos pačios. 

Be tų užsidegusių moterų, dar buvo ir vyrai. Kiek Angusas 
girdėjo, Temperencija paskleidė žinią, kad nori ištekėti, kad net 
labai labai to trokšta. Anguso požiūriu, Temperencijos amžius 
buvo kliūtis, tačiau jos veido grožis, lyg ištekinta figūra ir pali- 
kimas, atrodo, buvo už viską svarbesni. To rezultatas — pilni 
Anguso namai ne tik moterų, bet ir vyrų. Ją mergino jauni ir se- 
ni, nuo devyniolikos iki šešiasdešimt penkerių metų vyrai. 

Sugniaužęs kumščius, Angusas matė, kaip ji mirksėjo blaks- 
tienomis, droviai šypsojosi, tuo tik skatindama visus vyriškos 
giminės atstovus su ja flirtuoti. 

Trečią valandą nakties Angusą iš miego pažadino kažkurio 
įsimylėjėlio serenada. Jis dainavo lūžtančiu, bet labai garsiu bal- 
su, 0 jam pritarė itališkų gitarų ansamblis. Kad jie visi dingtų, 
Angusui teko pagrasinti šautuvu. 

Trejetą kartų naktimis Angusui nutraukė miegą į jo langą 
mėtomi akmenukai. Jam reikėjo atsidarius langą rėkti, kad jau- 
nikiai taikosi ne į tą kambarį. Jis suprato, kad vieną kartą galima 
ir suklysti, bet tris kartus? Mergiotė tikriausiai tyčia buvo nuro- 
džiusi savo garbintojams jo miegamąjį. 

Darbo metu tarsi įvairiomis dingstimis pas jį verždavosi 
vyrai, o iš tikrųjų prašyti geru žodžiu užtarti juos Temperenci- 
jai. Du kartus jis pats sutrukdė savo verslui, nes buvo įsitiki- 
nęs, kad vyrai, susidomėję naktinių užuolaidų audiniais, iš tik- 
rųjų siekė tik Temperencijos rankos, todėl išvarė juos iš savo 
sandėlio. 

Dabar, žiūrėdamas į savo rašomąjį stalą, jis raukėsi. Tos są- 
skaitos! Temperencija vaišino valgiais ir gėrimais visas įvairių 
komitetų nares, visas geradares, pasikviestas į Anguso namus. Ji 
maitino visus vyriškius, kad ir kiek kartų per dieną jie čia atei- 
davo. Angusas neabejojo, kad pusė tų Temperencijos “kavalie- 
rių" buvo vargšai studentėliai, užsukantys čia nemokamai paval- 
gyti. 

O ir ką naujasis tėtušis galėjo padaryti? Pasiųsti juos į visas 
keturias pasaulio šalis? Kiekvieną dieną jis gaudavo padėkos laiš- 
kus, kuriuose buvo įvardijama, kokius gerus darbus jis, Angu- 
sas, padaręs vienam ar kitam komitetui. Atrodė, kad Temperen- 
cija atsisakė nuopelnų ir visą šlovę perleido Angusui, teigdama, 
kad viską padaręs vien tik jis. Taigi išmetęs visus iš namų, An- 
gusas dabar atrodytų tikras pabaisa, prarastų dar ir savo turimą 
verslą. 

Be sąskaitų už maistą ir gėrimus, dar buvo sąskaitos už Tem- 
perencijos sukneles. Ji sugebėjo išleisti tūkstančius svarų 
“Worth", “Redfern", “Paguin" ir “Drėcoll" drabužiams. Iš pra- 
džių Angusą stebino, kaip Temperencija, nuolat dalyvaudama tai 
viename, tai kitame susitikime ar susirinkime, įstengdavo tiek 
daug prisipirkti. Bet pasirodė, kad jo energingoji podukra vienu 
metu gali dirbti kelis darbus. Vieną kartą, atsitiktinai užėjęs į 
moterų, atsidavusių sergančių kačių globai, susirinkimą, jis už- 
tiko Temperenciją vienais apatiniais, besimatuojančią kažkokį nė- 
riniuotą daiktą, kainuojantį tiek, kiek geras Žemės gabalas. 

Čia buvo sąskaitų už lagaminus, pora — už dviračius, už 

rašomąją mašinėlę, net už kino projektorių, kuriuo ji rodydavo 
istorinis filmus našlaičiams, ateinantiems kiekvieną penktadie- 
nio popietę sušlamšti kalno sumuštinių ir pyragaičių. 

Angusui teko dėl jos pasamdyti dar tris kambarines, kad pa- 
dėtų virti, tvarkyti ir tiekti maistą. 

Ir per visus tuos šešis mėnesius, kai sugrįžo namo su savo 
nauja Žmona, nė vienos valandėlės jiedu negalėjo ramiai pabūti 
drauge. Negalėjo net pusryčiauti su žmona, nes Temperencija vi- 
sada prie stalo atsitempdavo kokią ankstyvą grupelę. 

— Jos taip norėjo susitikti su Žmogumi, kurio dėka visa tai 
tapo įmanoma įvykdyti, — murkdavo ji patėviui. 

Kaip bepažiūrėtum, Temperencijos priesaika tapti paklus- 
nia dukra varė Angusą į bankrotą. Jis paskaičiavo, kad tokiais 
tempais, kokiais podukra švaistė jo turtą, jis išsilaikytų dar dvejus 
metus ir ne ilgiau. Tiesą sakant, jį tiek erzino tas trikdantis gy- 
venimas namuose, kad nepajėgė susitelkti į verslą ir netrukus 
per kvailus savo sprendimus suvokė praradęs daugybę pinigų. 
Antra vertus, jei išmes iš savo namų visas tas širdingai atrodan- 
čias, kitų geru besirūpinančias damas, prieš jį sukils visas Edin- 
burgas, ir jis praras paskutinį pirkėją. 

Visais atvejais jo laukė bankrotas arba išprotėjimas, — taip 
manė Angusas. Ir pastarąsias dvi savaites sprendė šią dilemą. Gal 
išvykti į kelionę su žmona ir podukra? Bet kas prižiūrės jo ver- 
slą? Gal suteikti podukrai laisvę, kurios, kaip jis suprato, ji ir 
tetroško? Bet Angusas to padaryti negalėjo. Jis užaugo tais lai- 
kais, kai vyrai rūpinosi moterimis, ir niekada nebūtų turėjęs dva- 
sios ramybės, jei leistų moteriai, už kurią jis atsakingas, gyventi 
vienai. Dėl viso to Temperencija ir tapo jo gyvenimo vargu: ji 
buvo moteris, ir jis turėjo ja rūpintis. 

Bet iš kitos pusės, pirmiausia jis buvo atsakingas už savo 
žmoną, o Temperencija namuose maišė tokį chaosą, kad Melani- 
jai vos išlaikė nervai. Todėl gal būtų geriau sušvelninti savo pir- 
mykštę poziciją podukros atžvilgiu? O kad išsaugotų savigarbą, 
gal reikėtų imtis kokio kompromiso?.. 

O gal geriausia būtų išnaudoti jos gebėjimą veikti žmones 
dar vienam tikslui, kurio jis pats ne vienerius metus taip nesėk- 
mingai siekė? 

Ir štai Angusas nusprendė: kol kas jis išsiųs Temperenciją 
pagloboti savo sūnėnui Džeimsui Makenui. Tačiau jis suprato tu- 
rįs sugalvoti Temperencijai kokią sunkią užduotį, nes antraip ji 
išvarys Džeimsą iš proto taip, kaip baigia išvaryti jį, Angusą. O 
kadangi jau daug metų jo sūnėnas kėlė jam vieną problemėlę, tai 
Angusas tikėjosi dabar vienu šūviu nušauti du zuikius. 

Kai į bibliotekos duris pasibeldė, Angusas sukaupė visas dva- 
sios jėgas ir lėtai jas atidarė. Paskutinis jo pokalbis akis į akį su 
podukra įvyko Niujorke. O jo rezultatas toks, kad dabar kiekvie- 
ną vakarą turėjo išgerti po pusę butelio škotiško viskio. 

— Įeik, — tarė jis. 

— Norėjote mane matyti, brangus tėveli? — ištarė Tempe- 
rencija sėsdamasi ant kėdės kraštelio už rašomojo stalo. Tebesi- 
šypsodama ji pažvelgė į laikrodėlį, prisegtą prie jos gražaus lie- 
mens. — Dar turiu keliolika minučių iki labdaringo susirinkimo. 

Angusas žinojo, kad laikrodis šveicariškas, pagamintas fir- 
mos, puoselėjančios šį verslą jau du šimtus metų, ir kainavo dvie- 
jų jo darbuotojų metines algas. 

“Kaip čia buvo, — galvojo jis stovėdamas sunertomis už 
nugaros rankomis, — kad tokia miela mano Žmona pagimdė ši- 
tokią žiežulą?" 

— Noriu pasiūlyti tau darbą. 

— Bet paklusni duktė niekada nedirbs išėjusi iš namų. Pa- 
klusni duktė... 

Jis pažvelgė į ją žvilgsniu, nutraukusiu jos mintį viduryje 
sakinio. Ir čia pat pamatė, kaip ji nuleido akis į savo rankas slėp- 
dama šypseną. 

— Ir liaukis vaidinusi, kol esi viena su manimi! 

— Ką norite tuo pasakyti? — meiliai paklausė ji. — Aš tik 
pabandžiau tapti tokia, kokią pageidavote mane matyti. 

Jis nekreipė dėmesio į jos iššūkį. Neketino žemintis ginčy- 
damasis su ja apie tai, kokia ji turėtų būti. 

— Jei atliksi tą darbą taip, kad likčiau patenkintas, gausi 
atlyginimą ir suteiksiu tau modifikuotą laisvės versiją. 

— Ką tokį? — apsimestinis meilumas iš jos balso dingo. 
Prieš jį stovėjo moteris, kokią pamatė pirmąjį kartą. Ta pati, ku- 
rią slapta girdėjo sakant kalbą su tokia jėga, kad jeigu ji būtų 

buvusi vyras ir kalbėjusi apie prideramus dalykus, jis būtų ta kal- 
ba tikrai susižavėjęs. 

— Jei sėkmingai įvykdysi darbą, leisiu tau naudotis savo 
palikimu, bet prižiūrint mano žmogui Niujorko banke. Ir leisiu 
tau gyventi motinos name Niujorke, bet drauge su mano parink- 
ta kompanione, — kalbėdamas jis laikė pakeltą ranką. — Ir tau 
bus leista tęsti savo... — jis vos įstengė ištarti žodžius, — darbą 
su tomis... neprivilegijuotomis Niujorke. 

— Ojei aš atsisakysiu? 

— Liksi čia ir būsi paklusni savo motinos duktė. Aš paskelb- 
siu, kad tu sergi ir kad svečiai namuose nepageidaujami. 

— Tai šantažas, — piktai tarė Temperencija. 

— O kaip tu elgeisi pastaruosius mėnesius? — Angusas be- 
veik šaukte šaukė ir turėjo įkvėpti, kad nusiramintų. 

Temperencija atsilošė kėdėje. 

— Gerai, aš klausausi. Koks tas darbas? 

— Noriu, kad surastum mano sūnėnui žmoną. 

— Ką?! — ištarė ji ir atsisėdo tiesiai lyg mietą prarijusi. 
Lūpos susispaudė į ploną liniją. — Bandote mane ištekinti? 

— Tave?! — garsiai išrėkė Angusas ir pažvelgė į duris. Jis 
nenorėjo prisišaukti Žmonių į savo kabinetą. Pritildęs balsą pa- 
sakė: — Ne, aš nenoriu, kad mano sūnėnas vestų tave. Aš myliu 
savo sūnėną. Labai jį myliu. Jo tėvas buvo mano vyresnis brolis 
ir mudu... Žiauriausias dalykas žemėje būtų užkarti savo sūnė- 
nui ant sprando šitokią raganą. 

— Priimsiu šiuos žodžius kaip komplimentą, — tarė Tem- 
perencija. — Kas tam vyrui, kad negali susirasti žmonos? 

— Nieko jam nėra. Jis yra vieno Škotijos klano dvarinin- 
kas. Ir labai gražus vyras. 

— Bet..? 

— Bet jis gyvena atsiskyręs ir daug dirba rūpindamasis sa- 
vo Žmonėmis, todėl ir neturi laiko dairytis žmonos. 

— Vadinasi, turiu vykti pas jį ir surasti jaunų moterų, kad 
jis galėtų kurią nors išsirinkti? — Nutilusi ji valandėlę mąstė. — 
Nemanau, kad tai būtų sunku. Sutikau čia daug netekėjusių mer- 
ginų. Užteks jas tik pakviesti ir... 

— Ne. Džeimsas neturi suprasti užmačios. Jis truputėlį... kie- 


24 


PAGUNDA 


takaktis, ir jei sužinos, kad kišuosi į jo gyvenimą, jis tave išmes 
iš savo namų ir... — jis pažvelgė į Temperenciją. 

— Jūsų sūnėnas sulauks mano likimo, — pasakė ji įdėmiai 
žvelgdama. Atrodo, kad kiekvienas to žmogaus žodis buvo skir- 
tas vienaip ar kitaip jai įžeisti. Ji vis turėdavo tramdyti savo iš- 
didumą. 

— Kaip rasiu jam žmoną, jei nesupažindinsiu su norinčio- 
mis ištekėti moterimis? Gal jūs žinote kokį planą? 

Angusas rausėsi neatplėštų sąskaitų krūvoje ant savo rašo- 
mojo stalo. 

— Noriu, kad vyktum pas jį kaip jo namų ekonomė. 

— Kas tokia? 

Angusas iš krūvos iškėlė laišką. 

— Džeimsas parašė man prašydamas surasti namų ekono- 
mę, nes buvusioji mirė. Jai buvo daugiau kaip aštuoniasdešimt, 
todėl nereikia tuo stebėtis. Noriu, kad apsigyventum pas jį kaip 
namų šeimininkė ir supirštum jį su moterimi, tinkama gyveni- 
mui. Tik ne su kokia iš viltį praradusių savo draugių, gatavų pa- 
sigauti bet kokį vyrą. Tinkama moterimi. Ar supranti mane? Vos 
tą padarysi, būsi laisva ir galėsi grįžti į Niujorką. 

Keletą minučių Temperencija sėdėjo žiūrėdama į jį. 

— O ar negalėtumėte paprasčiausiai pamiršti šios užduoties 
ir atiduoti tai, kas teisėtai yra mano? — paklausė ji slėpdama 
kartėlį balse. 

— Galėčiau, bet turiu darbą, atitinkantį tavo gabumus, ir 
nesuprantu, kodėl negalėtum jo atlikti. Kodėl aš turiu duoti vis- 
ką, o tu nieko? 

Tai išgirdusi Temperencija atsistojo suspaudusi prie šonų 
kumščius ir palinko per rašomąjį stalą prie jo. 

— Todėl, kad jūs — vagis ir nenaudėlis. Štai kodėl. Pasiė- 
mėte tai, kuo mano motina turėjo dalytis su manimi. Dėl vidur- 
amžiškų įstatymų jūs turite teisę... 

— Tai nori to darbo ar nenori? — paklausė jis žibančiomis 
iš pykčio akimis, irgi palinkęs prie jos iš kitos rašomojo stalo pu- 
sės. — Ir jeigu nuspręsi jo nesiimti, liepsiu pakuoti tavo ir moti- 
nos daiktus, nes išvyksime į kokį pasaulio užmirštą kaimą kur 
nors... kad ir Himalajuose ir laikysiu jus ten, kol gyvas būsiu. 

— Tas ilgai netruks, — atšovė ji, — galiu jus užtikrinti. 

Čia juos nutraukė beldimas į duris. Įėjęs liokajus pranešė: 

— Panelė Temperencija vėluoja į savo susirinkimą, ir jau- 
nos damos klausia, ar galėtų pradėti be jos. 

— Pradėti valgyti mano maistą! — sušuko Angusas ir pa- 
žvelgė į Temperenciją. — Tai koks tavo atsakymas? 

— Taip, — ištarė ji, o jos dantys tą sakant buvo stipriai su- 
kąsti. 


— Temperencija, brangute, žinau, kad Anguso elgesys gali 
atrodyti tau svetimas ir kažkuo šiurkštus, bet... 

— O kaip lovoje? — Temperencijos akys gręžte gręžė moti- 
ną. — Ar negalėtum perkalbėti jo, kol judu lovoje? 

Tai išgirdusi Melanija liovėsi traukyti drabužius iš Tempe- 
rencijos kambario stalčių, atsisėdo į kėdę prie atdaro lango ir 
ėmė vėduotis. 

“ — Žinok, mieloji, — tarė ji netekusi žado, — kad damos 
nekalba apie... — ji neprisivertė pasakyti apie ką. Netrukus pa- 
kėlė galvą ir griežtai pažvelgė į dukterį. — Beje, tu netekėjusi, 
tai ką išmanai apie tokius dalykus? 

— Aš niekada nemedžiojau banginių, bet skaičiau “Mobį Di- 
ką“, — atšovė Temperencija. — Tai ar gali jį kaip nors paveikti? 

— Aš... aš... — Melanija pažvelgė į dukterį, paskui atsi- 
stojo ir nuėjo atrinkti drabužių, kuriuos reikėjo supakuoti. — 
Aš nežinau, ar to noriu. Tau būtų neblogai vasarą praleisti Šiau- 
rės Škotijoje. Oras ten geresnis už pridvisusį Niujorko orą. Tie 
visi automobiliai gatvėse... Nesuprantu, kodėl arkliai pasidarė 
negeri. 

— Mama, gal tau arklių mėšlas kvepia skaniau už benzino 
dūmus, bet man ne. Namuose aš turiu darbo. 

— Temperencija, nesuprantu, ką padariau ne taip, kad tavo 
požiūris į gyvenimą toks... toks... 

— Neromantiškas? — paklausė Temperencija. — Mama, jei 
kada su manimi apsilankytum nuomojamų butų name, suprastum, 
kad... 

— Ne, mieloji, ačiū. Manau, Niujorkui užteks vienos O' Neil, 
rodančios savo rūpestį. Temperencija, ar tu pagalvojai, ką galė- 
tum pateikti laikraščiui, kai sugrįši į Niujorką? Šeši mėnesiai Ško- 
tijos kaime. Aišku, ten bus ir vargšų, kuriuos galėsi gelbėti. O 
gal ir nebus. Tokiu atveju galėsi pasiūlyti laikraščiui medžiagą, 
kaip nebūti vargšu. 

Temperencija negalėjo susilaikyti nenusijuokusi. 

— Ak, mama, tu pasakei patį linksmiausią dalyką. Kaip ne- 
būti vargšu. Kokia juokinga mintis. Man susidarė įspūdis, kad 
Škotija yra agrarinė šalis, kurioje klesti... — staiga Temperenci- 
ja plačiai atmerkė akis. — Taip, klesti namų pramonė. 

— Kas, mieloji? 

— Namų pramonė. Na, žinai, tuose užkampiuose viskas da- 
roma namuose: audžiama, mezgama, pinama ir panašiai. Galbūt 
aš galėčiau... 

— Stebėti ir mokytis, o paskui Niujorke išmokyti amatų sa- 
vo vargšeles moteris? — Melanija įkišo dar vieną pirštinių porą 
į atidarą odinį krepšį ant lovos. 

— Tikrai taip. Mama, tu skaitai mano mintis. 

— O kaip tavo užduotis rasti žmoną ponui Makenui? Ar tam 
neprireiks daugiausia tavo laiko? Ir dar būsi namų šeimininkė. 

— Na, kiek laiko užima namų ekonomės darbas? Rytą su- 
diktuosiu darbus, o visą dieną galėsiu stebėti ir mokytis. Aš ne- 
sikišiu į jų darbus. Ne. Man visa tai atrodo kaip, kaip... 

— Praktika universitete? 

— Taip, būtent. Manysiu, kad tai universiteto praktikos dar- 
bas. Kasdien užsirašysiu, ką mačiau ir išmokau, o grįžusi į Niu- 
jorką publikuosiu savo užrašus. Taip, tą ir darysiu. Aš... 

— O kaip ponas Makenas? 

Temperencija atsainiai numojo ranka: 

— Ą, jis. Kiek man žinoma, visos moterys pasaulyje, išsky- 
rus mane, miršta nuo noro ištekėti. Net jei tas vyras bjaurus kaip 
rupūžė, vis tiek jam ką nors surasiu. 

— O ką, jei jis nepanorės jos vesti? 

Temperencija išvertė akis. 

— Mama, argi tu gyvendama su manimi nieko nepasimo- 
kei? Vedybos yra skirtos vyrams. Vedę vyrai gyvena ilgiau, nes 

jiems viskas pateikta. Ir visi vyrai neabejingi gražiam veideliui 
ir grakščioms kojytėms. Beje, šitą užduoties dalį palieku tau. 

— Man? — Melanijai išslydo iš rankų šilkinės kojinės. 

— Taip. Tu tai puikiai moki. Argi nebandei man pripiršti 
kiekvieno tinkamo vyro keturiose valstijose? 

Pasilenkusi pakelti kojinių, Melanija atsiduso: 

— Taip, bet pažiūrėk, kokį gerą darbą dariau. Tau nepatiko 
nė vienas, su kuriuo tave supažindinau. 

— Tiesa. Bet tas tavęs nesulaikė, tiesa? Taigi dabar turė- 
si progą. Siųsk man gražias jaunas damas. Ne per daug pro- 
tingas. Iš patirties Žinau, kad vyrai nemėgsta protingų mote- 
rų. Ir neišsilavinusias. Išskyrus dailę, dainavimą ar ką nors 
panašaus. Taip, atsiųsk man keletą tokių, o aš pasirūpinsiu, 
kad jis vestų. 

— Iš kur žinai, kad tas vyras nori kaip tik tokios žmonos? 

— Mama, aš pastebėjau, kad vyrai veda vieno tipo moteris. 
Jos būna... — Temperencija staiga nutilo ir kaltai pažvelgė į mo- 
tiną. 

— Tokios kaip aš, mieloji? Gražios? Bejėgės? Reikalingos 
globos? 

— Mama, tu man labai brangi ir aš tave labai myliu. Tik tos 
vedybos... 

— Tau nepatinka. Žinau, mieloji. Dažnai man tai esi sakiu- 
si. Ir žinau, kad padėti žmonėms yra kilnesnis darbas, bet kai 
daraisi vyresnė, gera pareiti į namus, kur kas nors laukia. Bran- 
giausioji mano, Žinau, ką kalbu. Buvau ištekėjusi šešiolika me- 
tų, penkiolika gyvenau vieniša, o dabar ištekėjau vėl ir galiu už- 
tikrinti tave, kad būti ištekėjusiai geriau. Nenorėk būti viena vi- 
są gyvenimą ir... 

— Viena? Mama,tu niekada nebuvai viena. Šešiolika laimin- 
gų metų gyvenai su mano tėvu, o paskui turėjai mane. Argi aš 
nebuvau gera duktė? Ar kada tave apleidau? 

Melanija atsiduso: 

— Ne, mieloji, niekada neapleidai. Bet... 

— Kas bet? — paklausė Temperencija susijaudinusi, bet nė 
kiek neįskaudinta. Nusiraminusi tyliau paklausė: — Kas? 

— Temperencija, tu tokia stipri, tokia savimi pasitikinti. Tu 

taip panaši į savo tėvą. Tokia... tokia tobula, kad kartais noriu, 
jog būtum truputėlį žmogiškesnė. 

— Žmogiškesnė? Tai aš nežmogiška? — nustebo Temperen- 
cija. — Argi nežmogiška tai, kam paskyriau savo gyvenimą? Ga- 
liu užtikrinti tave, kad... — ji nutilo. — Tau vėl skauda galvą? 
Atsigulk, o aš pašauksiu Merę. 

— Taip, brangioji, pašauk. Ir prašau pasakyti Angusui. 

— Jam? Ne, aš pati pabūsiu su tavimi. Galėsime baigti mū- 
sų pokalbį ir... 

— Prašau. — Laikydama ranką prie galvos, Melanija nu- 
svyravo prie sofos kitapus kambario. Jai prireikė nustumti tuzi- 
ną suknelių į šoną, kad pasidarytų sau vietos. — Pabus Angusas. 
Tik jis. Tik mano vyras. 

Susiraukusi Temperencija išėjo iš kambario. Skaudu visiš- 
kai prarasti motiną. 


IV 


— Nekenčiu jo. Aš nekenčiu jo. Dar labiau jo nekenčiu, — 
ištarė Temperencija braukdama nuo akių šlapių plaukų sruogą. — 
Dabar labiau jo nekenčiu. Dar labiau nekęsiu rytoj. 

Sulig kiekvienu tokiu pareiškimu ji pakeldavo koją ir vėl 
maktelėdavo į purvą, paskui iš visų jėgų vėl ją traukdavo iš klam- 
paus purvo ir vėl įklimpdavo. Vos ji išėjo iš kaimo, skėtis sulū- 
žo, ir dabar ji juo ramstėsi, kad neišlaikius pusiausvyros nepar- 
kristų į purvą. 

— Nekenčiu jo iš visų jėgų, — pasakė ji ir ištraukė koją iš 
purvo. — Nekenčiu jo iš visų jėgų, kokias tik turėjo mano... pro- 
tėviai! — paskutinį žodį ji ištarė pabrėždama, pasirėmė skėčiu ir 
iškėlė kairę koją, purviną iki kulkšnies. 

Buvo vėlus vakaras, o ji viena ant purvino tako, kurį žmo- 
nės pašte pavadino keliu. Ta klampynė nė iš tolo neverta šitokio 
pavadinimo. | 

— Nekenčiu jo iki pačios amžinybės, — ištarė Temperenci- 
ja ir iškėlė dešinę koją. 

Visi žmonės kaimo pašto pastate pralinksmėjo, kai Tempe- 
rencija paklausė, kaip nuvažiuoti į Makeno pilį. 

— Makeno? — pasitikslino vyras, stovėjęs už pertvaros. — 
Sakote, pilį? 

Jei jo lūpų kampučiai nebūtų trūkčioję, Temperencija būtų 
pamaniusi, kad ne čia pateko. Bet negi jai nesakė, kad tas Džeim- 
sas Makenas yra savo klano dvarininkas? Temperencija nedaug 
išmanė Škotijos istoriją, bet jai toks dalykas atrodė labai reikš- 
mingas. 

Bet žiūrėdama į paštininką ir dar keturis žmones pašte, Tem- 
perencija suprato pasakiusi kažką jiems labai juokingą. 

— Juk čia Midlėjus? Škotija? Juk vežikas neišlaipino ma- 
nęs ne toje vietoje? 

— O taip, čia Midlėjus ir čia tikrai Škotija, bet... — jį taip 
suėmė juokas, kad jis turėjo valandėlę nusigręžti. 

Temperencija buvo sušalusi, alkana ir pikta. Pastarosios dvi- 
dešimt keturios jos gyvenimo valandos — tikra velniava. Iki pat 
tos valandėlės, kai motina įsodino ją į sunkiai pakrautą karietą, 
Temperencija negalėjo patikėti, kad pati čia visur dalyvauja. Ji 
manė, kad motina pagaliau atsipeikės ir pasakys: “Ne, Angusai, 
tu neteisingai elgiesi su mano mylima dukteria. Mes visi trys 
tuojau pat vykstame į Niujorką!" 

Bet nieko panašaus jos motina neištarė. Atvirkščiai, artė- 
jant dukters išvykimo dienai, motina pagyvėjo. Šešetą mėnesių, 
kai jos apsigyveno Anguso namuose, ji tik slėpėsi pritamsintame 
kambaryje ir keturis kartus per dieną gėrė miltelius nuo galvos 
skausmo. O dvi savaites iki dukters išvažiavimo motina kunku- 
liavo energija. Ji rūpinosi Temperencijos daiktų pakavimu. Dėjo 
jos daiktus taip, tarsi duktė išvyktų visam laikui. 

— Nežinau, ar man prireiks labai puošnios suknios, — pa- 
sakė Temperencija stebėdama, kaip motina krausto jos drabužių 
spintą. — Pabūsiu ten tik keletą savaičių. 

— Ką gali žinoti, — linksmai atsakė Melanija. — Prisimink, 
kad Anguso sūnėnas yra klano dvarininkas ir gyvena pilyje, to- 
dėl neabejoju, kad ten vyksta nuostabūs pokyliai. Ir nepamiršk, 
mieloji, kad galėsiu atsiųsti viską, ko tik tau prireiks, išskyrus 
pinigus. Ponas Makenas uždraudė jų duoti, bet visa kita atsiųsiu, 
vos tik man praneši. 

— Gali atsiųsti viską, ką galėčiau nusipirkti už savo pini- 
gus, bet mano pinigų atsiųsti negalėsi. Gerai pasakiau? — iro- 
niškai paklausė Temperencija. 

— Žinai, brangioji, jaučiu, kad man tuoj skaudės galvą. Gal 
galėtum... 

— Pakviesti tavo guodėją? — paklausė Temperencija, bet 
motina neišgirdo skaudaus kartėlio dukters balse. 

Likusias iki išvykimo dvi savaites Temperencija praleido su- 
sitikimuose visiems sakydama, kad netrukus sugrįš į Ameriką. 

— Po neilgų atostogų, — sakydavo ji kiek įmanydama žva- 
liau. Geriau būtų spirgėjusi pragare, negu prisipažinusi, kad pa- 
tėvis ją šantažavo. 

Taip po truputį artėjo ta baisioji diena, kai Temperencija tu- 
rėjo išvažiuoti. Ir net paskutinę akimirką ji tikėjosi, kad motina 
ją išgelbės. Kai Temperencija nulipo laiptais ir pamatė karietą, 
prikrautą jos lagaminų, ji pasijuto lyg kalinė, vežama įvykdyti 
nuosprendį. 

Bet motina jos neišgelbėjo. Tiesą sakant, Temperencija se- 
niai matė motiną tokią džiugią. Jos skruostai degė raudoniu, o 
prie lūpų kampučių ryškėjo mažytės duobutės. O tas bjaurybė 
Angusas Makenas stovėjo šalia, ranka apkabinęs apkūnų žmo- 
nos liemenį, ir šypsojosi nuo ausies iki ausies. 

— Rašyk man, — tarė Melanija dukteriai. — Ir nepamiršk: 
jei tau reikėtų... 

— Atleidimo? — vis dar tikėjosi nuosprendžio panaikinimo 
Temperencija. Dalis jos norėjo pulti ant kelių prieš Angusą ir 
maldauti leisti pasilikti čia. Nors ji buvo suaugusi moteris, “ne 
pirmos jaunystės", kaip Angusas jai nuolat primindavo, ji nieka- 
da nebuvo išsiskyrusi su motina, išskyrus tuos kelis mėnesius, 
kai motina išvyko “pailsėti". Bet Temperencija sau pasakė, kad 
toks išsiskyrimas nieko nereiškia. Tada jas skyrė tiktai nuotolis. 
Dabar išskyrė Angusas Makenas. 

Bet Melanija, atrodo, nesuprato dukters susikrimtimo ir to- 
liau elgėsi taip, tarsi nieko negirdėtų. 

— Turiu tau dovaną, — laiminga kalbėjo ji, — bet neat- 
plėšk, kol nebūsi kelyje. Ak, mieloji, negaliu patikėti, kad tai 
atsitiks netrukus. Ką gi, brangioji... 

Kai Temperencija išvydo motinos akyse ašaras, suprato dar 
turinti galimybę, bet tuo metu Angusas tvirtai apkabino žmonos 
pečius ir nuvedė ją nuo karietos. 

— Taip, dukra, rašyk mums, — tarė jis pro petį vesdamas 
žmoną į namo vidų, kol ji nespėjo daugiau nieko pasakyti. Jau 
už durų Melanija atsigręžė, trumpai pamojavo, ir buvo nutempta 
į kambarį, o Temperencijai teko vienai įsėsti į karietą. 

Vis dar su viltimi širdyje, sėdėdama karietoje, ji atplėšė mo- 
tinos dovaną. Gal ten viduje laiškas, o jame parašyta, kad Tem- 
perencijai visai ir nereikia išvažiuoti? O gal tame nedideliame 
plokščiame paketėlyje guli laivo bilietai į Niujorką? O gal..? 

Ten buvo Fenės Fermer kulinarijos knyga. 

Ją išvydus, Temperenciją apleido paskutinė viltis. Ją tikrai 
išsiuntė į svetimą vietą pas visai svetimus Žmones atlikti absur- 
diškos užduoties. 

Po ilgos nuvarginusios kelionės, likus porai valandų iki sau- 
lėlydžio, ją su lagaminais išlaipino Midlėjaus pašto stotyje. 

— Bet kurgi pilis, kurioje gyvena dvarininkas? — paklausė 
ji vežėjo, dairydamasi aplinkui, kur stovėjo maži nameliai ska- 
lūnų stogais. Bet vežikas atsakė atvežęs tiksliai ten, kur buvo 
nurodyta, ir jam nesumokėta nė už mylią toliau. 

Kalnas lagaminų ir nepažįstamas veidas sutraukė turbūt vi- 
sus nedidelio kaimelio gyventojus. Jie metė savo darbus ir atėjo 
pasižiūrėti Temperencijos. Iš to, kaip jie spoksojo į jos skrybėlę, 
Temperencija suprato, kad šiuolaikinė mada dar nepasiekė Mid- 
lėjaus. Tačiau sukaupusi didybę ir laikydamasi tiesiai, Tempe- 
rencija užėjo į paštą ir pareiškė norinti nusamdyti transporto prie- 
monę iki dvarininko Makeno pilies. 

Ir tas paprastas pageidavimas, atrodo, labai pralinksmino 
kaimiečius. Vos nuo Temperencijos lūpų nusprūdo žodžiai, vie- 
nas iš vyrų, ramsčiusių sieną, išlėkė į lauką, ir ji neabejojo, kad 
jis išskubėjo paskelbti žinią apie keistą ir juokingą svetimosios 
pageidavimą. 

Temperencijai prireikė trisdešimties minučių išaiškinti 
pašto savininkui, ko ji norėjo. Arba tas žmogus buvo kvailas 
nuo gimimo, arba nuo garsaus juoko jo smegenys atsipalaida- 
vo. Kad ir kaip ten būtų, Temperencijai ilgai reikėjo laukti 
atsakymo. 

Ir per tą laiką tik išdidumas ją išlaikė tiesią. Išsišiepęs vy- 
riškis pasiūlė jai prieš rytojaus kelionę pernakvoti Midlėjuje. 

— O kur artimiausias viešbutis? — paklausė Temperencija 
ir tuo sukėlė dar daugiau juoko. 

— Apie penkiasdešimt mylių keliu, — atsakė vyriškis. — 
Ten, iš kur atvažiavote. 

— Gali pernakvoti pas mane, — tarė vyras jai už nugaros. 

— Ar pas mane, — pasiūlė kitas. 

Temperencija ištiesė nugarą. 

— Koks atstumas nuo čia iki Makeno gyvenvietės? — paklau- 
sė ji galvodama, kad likusi Midlėjuje turėtų užsibarikaduoti duris. 

— Keturios mylios, — atsakė paštininkas, — bet tokiai gra- 
žiai panelei amerikietei kelias per prastas. Geriau likite pas ma- 
ne ir Mano ponią. 

Gal jis ir buvo neblogas, gal Temperencija ir būtų priėmusi 
jo kvietimą, jei ne pašaipa jo akyse, vertusi ją kuo greičiau išsi- 
nešdinti. Ir kažin dar, ar jis iš viso turėjo Žmoną. 

— Ne, ačiū, — atsakė ji. — Kur man gauti transporto prie- 
monę nuvažiuoti iki Makeno? 

— Niekas neturi, — atsakė paštininkas. — Jei Džeimsas ne- 
atsiuntė nieko jūsų parvežti, teks eiti pėsčiomis. 

— Eiti keturias mylias per lietų? — paklausė apstulbusi Tem- 
perencija. 

— Sakiau jums, kad amerikietės skystablauzdės, — pasigir- 
do už jos moters balsas. — Ji niekam netinka, tik nešioti praban- 
gius drabužius. 

Gal kaltas buvo išdidumas, o gal jos šalies įžeidimas, nes 
Temperencija pasiekė savo nedidelį odinį krepšį ir pasakė: 

— Jei galėčiau čia palikti savo lagaminus, manau, kad pa- 
jėgčiau pėsčia. 

Štai kaip ji pati save pasmerkė iki pusės blauzdų murkdytis 
purve per lietų savo kelionėje į klano dvarininko Makeno pilį. O 
ją pasiekusi žadėjo pagaląsti savo ir taip aštrų liežuvį į Džeimsą 
Makeną. Jis gali ją laikyti tik naująja namų šeimininke, bet net 
ir namų šeimininkė verta, kad ją parvežtų. 

Po storu apsiaustu, kuriuo vilkėjo, ji negalėjo matyti laikro- 
džio, bet kai pagaliau išvydo priekyje šviesą, neabejojo, kad jau 
netoli vidurnakčio. Paštininkas buvo įspėjęs ją, kad atsidurs prie 
jūros, jei bent per jardą nuklys nuo kelio. 

— Tada prireiks plaukti, ne tik eiti? — atšovė ji jam ir tuo 
privertė visus nusijuokti. 

Sulig kiekvienu žingsniu šviesa vis labiau artėjo. Tarp pliau- 
piančio lietaus ir purvo, aptaškiusio jos veidą, ta vienintelė blausi 
švieselė buvo didžiausia vertybė, kokią tik jai teko regėti gyve- 
nime. Ji buvo pavargusi, beveik be jėgų, bet kėlė kojas iš trau- 
kiančio į save purvo ir bandė klampoti toliau. Gal dvarininkas 
pamanė, kad jos patėvis pasamdė karietą atvežti iki pat jo pilies 
durų, todėl nieko nenusiuntė jos pasitikti. 

Gal šviesą, kurią ji dabar matė, skleidė židinio ugnis? Dide- 
lė ugnis liepsnojo atviroje pakuroje. Gal ten ant stalo garuoja 
karšta sriuba? Ir duona. Su sviestu. Šviežiai sumuštu sviestu. Ir 
ką tik pamelžtas pienas. 

Net per lietaus čiurkšlės ir purvo žlegsėjimą ji girdėjo urz- 
giant pilvą. Dalis jos dabar norėjo kristi veidu į purvą ir gulėti, 
kol kas nors ją suras arba kol ji numirs. Tiesą sakant, dabar jai 
buvo tas pat, ar nutiktų viena, ar kita. 

— Laikykis! — įsakė ji pati sau. — Galvok apie ką nors gera. 

Ji sukaupė valią ir ėmė įsivaizduoti buvusią jų namų ekono- 
mę Niujorke ponią Emerson ir jos kambarį. Vaikystėje Tempe- 
rencija daug valandų praleido tame jaukiame kambaryje su dide- 
liu židiniu ir sunkiomis užuolaidomis. Ponia Emerson visada val- 
gydavo viena tame kambaryje ir dažnai vaišindavo mažąją Tem- 
perenciją. Jos kikendavo iš to, kad virėja dažnai pagamindavo 
ką nors skanaus tik joms abiem, ko niekada netiekdavo į stalą 
valgomajame, nes Temperencijos tėvas buvo karštas taupumo ša- 
lininkas. 

— Vadinasi, jie valgo senieną, o mes su tavimi — šio sezo- 
no šviežieną, — sakydavo ji Temperencijai ir prispausdavo pirš- 
tą prie lūpų, kad ši laikytų paslaptį. 

Temperencija niekada neprasitarė tėvams apie mielą mažy- 
tę pramogėlę, kuria dalijosi su savo namų ekonome. Nepasakė 
jiems ir apie ponios Emerson valandas, praleistas didelėje minkš- 
toje kėdėje snaudžiant prieš židinį savo kambaryje. 

— Svarbiausia — geri tarnai, mano mergyte, — sakydavo 
ponia Emerson. Ji sakė turėjusi talentą nusamdyti gerus tarnus, 
ir tas talentas leisdavo jai “truputėlį patingėti". 

Taigi dabar Temperencija ketino gyventi škotiško klano dva- 
rininko pilyje ir leisti vakarus jaukiame poilsio kambaryje, kaip 
ponios Emerson. To kambario prisiminimas suteikė Temperenci- 
jai jėgų iškelti iš purvo koją. 

Kol ji priėjo langą su tebedegančia šviesa, iš nuovargio ne- 
turėjo jėgų dar ką nors prisiminti. Prieš ją buvo durys su sunkiu 
bronziniu belstuvu. Jai teužteko jėgų pakelti ranką, bet pirštai 
buvo taip sustingę, kad turėjo juos užlenkti aplink belstuvo žie- 
dą, nes patys jie neužsilenkė. Kažkaip įstengė atkelti žiedą ir vėl 
paleisti. Vieną, du, tris kartus. Paskui palaukė. Nieko. Per lietų 
nieko nesigirdėjo, bet atrodė, kad už durų nebuvo jokio sujudi- 
mo, lyg niekas nebūtų teikęsis prieiti. 

Lėtai ji palietė sustingusią ranką ir vėl beldė — vieną, du, 
tris, keturis kartus. 

Vėl laukė. Ir vėl nieko. 

Ji pati sau įsakė nepravirkti. Neketino čia nualpti. Jei jai 
reikės belsti tuo belstuvu iki aušros, ji bels. Prikandusi lūpą, kaup- 
dama jėgas, ji vėl pakėlė ranką. 

Nespėjus jai paleisti belstuvo, durys atsidarė, o jas užstojo 
vyras. 

— Ko po velnių nori? — peršaukė lietų balsas. — Negi žmo- 
gus negali ramiai pabūti namuose? 

Dalis Temperencijos norėjo iš nuovargio nualpti ant slenks- 
čio, bet ji niekada nebuvo iš tų silpnųjų, todėl neketino kristi ir 
dabar. 

— Aš esu nauja namų ekonomė, — ištarė ji, bet pati vos 
išgirdo savo balsą. 

— Kas?! — šaukė vyras. 

Jai nebuvo likę daug jėgų, bet ji įstengė pakelti galvą ir į jį 
pažvelgti. Šviesa švietė jam iš nugaros, o jai į veidą purškė lie- 
tus, todėl nedaug ką įžiūrėjo, išskyrus tai, kad jis buvo didelis ir 
juodas. 

— Aš esu nauja ekonomė, — ištarė ji garsiau. 

— Kas?! — suriko jis. 

“Turbūt kvailas, — pamanė ji. — Gal per šimtmečius klane 
būta tiek kraujomaišos, kad jis gimė kiek lėtesnio mąstymo? Gal 
apie tai reikės parašyti į laikraštį ?.." 

— Aš čia dėl ekonomės darbo! — suriko ji jam atgal, viena 
sustingusia ranka šiaip taip šluostydamasi nuo veido vandenį. — 
Mane atsiuntė Angusas Makenas. 

— Tave? — ištarė žiūrėdamas į ją iš viršaus. — Tu ne eko- 
nomė. Gali grįžti ten, iš kur atvykai, ir pasakyti Angusui Make- 
nui, kad eitų po velnių. Ir dar gali pasakyti jam, kad man nerūpi, 
kokias kekšes jis man siuntinėja. Aš nevesiu nė vienos iš jų. — 
Tai pasakęs, jis užtrenkė duris Temperencijai prieš nosį. 

Kokias penkias minutes Temperencija stovėjo lietaus lašams 
ritantis veidu, žiūrėjo į duris ir visiškai neįstengė suvokti, kas 
jai atsitiko. Jos atminty tarsi filme praskriejo ilga siaubinga die- 
na, prasidėjusi labai anksti rytą išsiskyrimu su motina. Paskui 
buvo ilgas kratymasis karietoje, palikęs jai porą skausmingų mė- 
lynių, dar vėliau — tas susidūrimas pašte. O virš visko — klam- 
pojimas keturias ilgas mylias purvu. 

Ir dabar dar šitai! Prieš ją užtrenkė duris vyras, turėjęs bū- 
ti Anguso Makeno sūnėnu. Negali būti, kad du vyrai būtų tokie 
vienodi atsitiktinu. Ne, tik kraujomaiša gali pagimdyti du to- 
kius pat asilus!!! Jei tas Džeimsas Makenas pamanė taip leng- 
vai ja atsikratysiąs, tegul ima manyti iš naujo. Ji vėl pakėlė ran- 
ką pabelsti ir pajuto, kad ranka nebe tokia sustingusi. Pyktis iš 
tikrųjų šildė! 

Ji beldė į duris su nauja jėga, bet jos neatsidarė. Dešinėje 
buvo langas, kur ji matė šviesą. Ji pamanė, kad prireikus išdau- 
žys stiklą ir įsigaus į vidų. 

Bet kai jau norėjo nueiti nuo durų, pamatė, kad tarp jų įstri- 
go jos apsiaustas. “Ką gi, — pamanė ji traukdama storą vilnonį 
audinį, — arba turiu patekti į vidų, arba visą naktį prastovėti už 
durų." Ji griebė belstuvą abiem rankom ir ėmė daužyti juo duris. 
Daužė ir daužė nesustodama. 

Po kokių dvidešimties minučių durys vėl atsidarė. 

— Sakiau grįžti ten, iš kur... 

Temperencija neketino daugiau stypsoti už durų. Ji mikliai 
praslydo pro jo pažastį į kambarį. Šviesa, kurią ji matė, nebuvo 
ugnis židinyje. Tai vieniša Žvakė degė ant grubaus medinio stalo 
priešais židinį, atrodžiusį taip, tarsi jis nebūtų kurtas nuo Edvar- 
do atėjimo į Škotiją laikų. 

— Lauk! — užriko vyras, tebelaikydamas atidarytas duris. 
Iškėlęs ranką jis rodė į juodą lietingą naktį. 

Temperencijai to jau buvo per daug. 

Ji stvėrė savo skėtį už riestos rankenos ir įrėmė keturių co- 
lių ilgio plieninį skėčio smaigalį jam į krūtinę. 

— Ne! — suriko ji balsu, ištreniruotu valdant didžiulę audi- 
toriją. — Aš nesiruošiu grįžti į tą nelemtą lietų ir purvyną. Jei 
išmesi mane pro duris, įlipsiu pro langą arba įkrisiu pro kaminą. 
Kad ir ką tektų padaryti, aš vis tiek pateksiu į vidų. — Ji primer- 
kė akis. — O jeigu nužudysi mane, aš vaidensiuos! 

Kai ji taip rėkė ant jo, jis žiūrėjo į ją priblokštas. Jis buvo 
aukštas vyras vešliais plaukais, krintančiais ant apykaklės. Jo 
akys buvo juodos ir piktos, o juodi antakiai suaugę tarpuaky. Jai 
toptelėjo, kad jis panašus į velnią. Pusę veido dengė barzda ir 
ūsai, bet ji matė tarp jų putlias lūpas. 

Ir vis tiek, jeigu jai lieptų nupiešti velnią, ji pieštų šitą tipą. 
Jis buvo gražus, bet kažkoks velniškas. 

Tačiau Temperencija dabar buvo pasiruošusi susiremti su pa- 
čiu velniu. 

— Nežinau, kas yra tavo mažoje smegeninėje, — tarė ji, — 
bet aš čia dėl darbo ir nieko daugiau. 

Staiga kažkas joje įvyko ir ji pasijuto nuomojamų butų na- 
me Niujorke. Ji jautėsi esanti viena tų moterų, kurių tragiškų 
gyvenimo istorijų prisiklausė ir mėgino ką nors pakeisti. 

— Manai, kad aš per graži tokiam darbui? Taip tu manai?! — 
Ji stūmė jį skėčiu. Žinojo, kad jis lengvai gali skėtį atimti, bet jis 
nepajudino nė piršto. Tik žiūrėjo į ją, kaip pakerėta kobra į dū- 
delę. — Bet būtent gražus veidelis ir pridarė man problemų dėl 
jūsų... vyrų! — Ji spjaute išspjovė paskutinį žodį ir stūmė jį skė- 
čiu toliau. — Nekenčiu vyrų. Nekenčiu visko, ką jie man padarė. 
Turėjau vyrą, bet ar žinai, kur jis? Ne, žinoma, iš kur tau žinoti. 
Nežinau ir aš. Jis paliko mane su trimis vaikais. Mus išmetė iš 
buto ir visi.trys vaikai vienas po kito mirė nuo skarlatinos. Mel- 
džiausi, kad mirčiau ir keliaučiau paskui juos, bet likau šioje že- 
mėje nežinia kokiam tikslui. Bet tavo dėdė Angusas vedė turtin- 
gą amerikietę ir pažadėjo man rasti darbą. Ir aš atvykau su jais į 
šią šaltą drėgną salą, kurios niekas nė už jokius pinigus nepirk- 

tų, keturias mylias turėjau klampoti pėsčia beveik iki kelių pur- 
ve, pagaliau prisikapsčiau iki čia ir kažkas skiedžia, kad aš per 
daug graži tam varginančiam darbui. 

Jis tebežiūrėjo į ją ir klausėsi, o ji stūmė jį skėčio kotu. Kai 
stumtelėjo stipriau, pakinkliais jis kliudė kėdę ir sudribo ant jos, 
vis dar neatitraukdamas akių nuo Temperencijos. 

— Leisk tau kai ką pasakyti, — tęsė Temperencija, pasilen- 
kusi virš jo. — Aš nesiruošiu už tavęs tekėti. Ir nematau priežas- 
ties, kad kas nors norėtų už tavęs ištekėti ir gyventi šitoje šaltoje 
skylėje. Aš jau buvau ištekėjusi ir užtikrinu, kad jeigu vėl tektų 
ištekėti už.beverčio puspročio mergininko, pasistengčiau greitai 
tapti našle. Tai ar čia reikia ekonomės, ar ne? 

Valandėlę vyras tik žiūrėjo į jos šlapią nuo lietaus veidą ir 
nepratarė nė žodžio. 

— Tave atsiuntė dėdė Angusas, bet už manęs tekėti neno- 
ri? — pagaliau ištarė jis tonu, rodančiu, kad netiki tokiais da- 
lykais. 

— Tavo mąstymas truputį sulėtėjęs, ar ne? 

Nuo tų Žodžių jo lūpų kampučiai užlinko į viršų. Temperen- 
cija pamanė, kad jis galbūt nusišypsojo. 

— Tu nepanaši į tas, kurias man siunčia dėdė Angusas. 

Jis nubraukė ranka barzdą ir pažvelgė į ją tarsi svarstyda- 
mas. Dabar, kai jis sėdėjo, o ji stovėjo, jų akys buvo viename 
aukštyje. 

Laukdama, kol jis ką nors nuspręs, Temperencija nusitrau- 
kė nuo galvos tai, kas neseniai buvo labai graži skrybėlė ir iš- 
gręžė iš jos vandenį tiesiai ant akmeninių grindų. Dabar, kai ėmė 
dairytis aplinkui, pamatė, kad kambaryje labai nešvaru: nuo lu- 
bų nukarę voratinkliai, o prie stalo gumulais priskretusios mais- 
to liekanos, kurioms atidaužyti prireiktų kūjo. Ji nesijaudino dėl 
vandens, srūvančio nuo jos, ir telkšančios balutės prie kojų. Van- 
duo tik padėtų nuplauti purvus nuo grindų. 

Kai ji pažvelgė į vyrą, tas apžiūrinėjo ją nuo galvos iki ko- 
jų. Ji jau ne kartą yra mačiusi tokį žvilgsnį. 

— Tu Džeimsas Makenas? 

Vyras linktelėjo, toliau vertinančiai ją apžiūrinėdamas. 

— Man reikia darbo, o tau, matyt, reikia tokios, kad... 

kad... — Ji apsidairė aplinkui. Ką galėjo pasakyti... — Egėjo 
arklidės buvo švaresnės už tavo namus, — sumurmėjo ji. 

— O tu — Heraklis? — paklausė jis. 

Ji atsigręžė nustebusi, kad jis suprato jos užuominą apie grai- 
kų legendą. 

Jis staiga atsistojo ir atgręžė jai nugarą. 

— Gerai, — tarė pro petį. — Pusryčiai ketvirtą. Bet jei pa- 
matysiu nors mažiausią pastangą suvilioti mane, išmesiu už tos 
delikačios ausytės. Girdi mane, Herakli? 

Temperencija neturėjo laiko atsakyti, nes jis pradingo už kitų 
durų. 

Kai Temperencija liko viena, atrodė, kad ją apleido visa drą- 
sa. Ji atsisėdo ant kietos medinės kėdės, kur sėdėjo jis, ir parėmė 
galvą rankomis. Ji nesuprato, kas privertė ją elgtis taip, kaip pa- 
sielgė, ir tikrai nežinojo, kodėl melavo. Per ilgus darbo su pa- 
mestomis moterimis metus ji prisiklausė, kaip gyvenimas jas pa- 
stūmėjo į melą, vagystes ar prostituciją. Temperencija visada joms 
sakydavo, (kaip dabar suprato, iš aukšto), kad turi būti alterna- 
tyva. Bet šiandien, tik vieną šalčio ir alkio parą, praleistą po at- 
viru dangumi lietuje, ji labai lengvai sugalvojo melą, kad tik gautų 
nakčiai šiltą lovą. 

Kai apie tai pagalvojo, kūnu perbėgo drebulys. Dabar, kai 
pasijuto beveik saugi ir pyktis daugiau nebekunkuliavo gyslose, 
jai pasidarė šalta. Ji pažvelgė į žvakę ant stalo. Kur buvo ekono- 
mės kambarys? Kur nors čia buvo virtuvė. Kodėl ji negalėtų už- 
valgyti ko nors karšto prieš miegą? 

Ji skubiai pašoko ir išėjo pro tas duris, pro kurias išėjo vy- 
ras. Atsidūrė tamsiame koridoriuje prieš laiptus, atrodančius lyg 
būtų... Ne, jai jau vaidenosi. Laiptai atrodė pribarstyti kaulų. 

Grįžusi atgal, ji pasiėmė nuo stalo žvakę ir ėmė vaikščioti 
po namą ieškodama šiltos lovos. 


— Mmmmm, — tiek tegalėjo pasakyti Temperencija, kniaub- 
damasi į šilumą. Net pusiau miegodama ji užuodė, kad paklodes 
reikėjo pakeisti, bet lova buvo minkšta, šilta, o ji labai pavargu- 
si. Sudegė visa žvakė, kol ji klaidžiojo po namą. Ji turėjo eiti 
laikydamasi sienų, kol užčiuopdavo duris. 

Po kelių bandymų jai pavyko rasti virtuvę, kur ruseno nak- 
čiai palikta ugnis ir netgi gabalą sūrio vakarienei. Bet ji neužsu- 
ko į virtuvę, o užlipo laiptais, kur tikėjosi būsiant miegamuo- 
sius, ir, užčiuopusi Čiužinį, nusimetė šlapius drabužius iki apati- 
nuko, palindo po apklotu, kuris buvo kokių šešių colių storio, ir 
po sekundės užmigo. 

Bet dabar kambaryje buvo tamsu, ji buvo per daug užsimie- 
gojusi, kad įstengtų atmerkti akis, bet kažkas... 

Kažkas laikė apkabinęs ją taip, kaip dar niekas nelaikė, ir 
skruostu ji jautė kito Žmogaus šilumą. “Mama", — pamanė ji ir 
pasislinko arčiau. Ranka paglostė jos nugarą. Užsimerkusi ji pa- 
sislinko dar arčiau. 

— Man patinka šita tavo pareigų dalis, — žemas tylus bal- 
sas pakuždėjo jai į ausį, ir Temperencija mieguistai'nusišypsojo, 
kai ranka nuslinko iki jos šlaunies. 

Po smakru ji pajuto nuogą petį, lūpomis prigludo prie šiltos 
odos. Kažkaip jos koja atsidūrė tarp dviejų didelių, sunkių šlaunų. 

— Taip, — sušnibždėjo ji, kai ranka nuo nugaros persikėlė į 
priekį. Jos apatinukas žemiau juosmens buvo atviras. Ranka su- 
rado tą kiaurymę ir pralindo prie jos nuogo klubo. Temperencija 
visai pabudo tik tada, kai ant jos užvirto vyras. Nepratusi ant 
savęs jausti vyro svorio, Temperencija atsimerkė ir pažvelgė... 

Tik nieko nematė. Kambaryje nebuvo šviesos, lauke — tam- 
su, ir ji matė tik tamsą. Bet galėjo jausti. Ir ji jautė vyrą, didelį 
vyrą lovoje su ja, ir dabar tas vyras ruošėsi... 

Temperencija suriko ir tuo išgąsdino ant stogo miegojusius 
balandžius. Tada ji ėmė kovoti iš visų jėgų: daužyti kumščiais, 
spardytis ir visa gerkle rėkti. To, ką darė, išmoko lankydama še- 
šių treniruočių kursą, kur mokė, kaip moteriai apginti savo gar- 
bę. Temperencijai reikėjo, kad instruktorius ją išmokytų, nes ji 
nuolat lankydavosi vietose, kur vyrai elgdavosi ne visada pride- 
ramai. 

— Po šimts velnių, — išgirdo ji sakant vyrą. Jis nusirito 
nuo jos, ir ji pasijuto laisva.Tą pačią sekundę jis surado degtu- 
kus ir užžiebė prie lovos lempą. 

Virš jos buvo palinkęs Džeimsas Makenas. Ir be menkiau- 
sio drabužėlio. 

— Ką sau manei darąs? — paklausė ji, traukdama ant savęs 
antklodę iki kaklo. Jos akyse matėsi tikra baimė. Ji žinojo, ką 
vyrai daro moterims. Ar mažai matė sudaužytų nosių? Sulaužytų 
rankų? Ar negirdėjo pasakojimų apie... 

— Aš?! — riktelėjo jis. — Tai tu įlindai į mano lovą. Vieš- 
patie, man atrodo, kad sulaužei šonkaulį, moterie. Kas tave pa- 
skatino taip elgtis? Tu gi savo noru sutikai! 

Temperencija suprato, kad pati buvo dėl visko kalta. Matyt, 
vakar buvo tiek pavargusi, kad nepamatė, jog lovoje jau kažkas 
miegojo. Ką jai dabar daryti? Atsiprašyti? Ji suabejojo, ar ko- 
kioje etiketo knygoje aprašyta panaši situacija. “Geriau palikti, 
kaip yra", — pamanė ji. 

— Gal malonėtum apsirengti kokį drabužį? — paklausė ji 
pakėlusi smakrą ir nusukusi akis. 

“Taigi čia buvo geidulys", — pamanė ji žiūrėdama į išbluku- 

sius sienos apmušalus. Ji prisiminė, kad būtent tai turėjo omeny 
moterys, pasakojusios jai, kad “negalėjo susilaikyti", kad “pamir- 
šo viską", kai jas apkabino vyrai. “Todėl tos moterys liko nelai- 
mingos ir vienišos su trimis vaikais“, — pamanė Temperencija. 

Ji jautė, kad jis nepajudėjo, bet neprisivertė į jį pasižiūrėti. 
Jis, atrodo, laukė, ką ji pasakys. 

— Tai nepasakysi man, ką veikei mano lovoje? — paklausė 
jis. — Jei neieškai kito vyro, tai ko... 

Nuogas jis ar ne, dabar jau ji atsigręžė. 

— Aš apsirikau. Paprasčiausiai apsirikau. Tai ir viskas. Bu- 
vau pavargusi, alkana, — aš ir dabar esu alkana, — Žvakė užge- 
so, aš ėjau apčiuopomis ir, vos tik radau pirmą pasitaikiusią l0- 
vą, atsiguliau į ją. Gal galėtum pasakyti, kas verčia tave tikėti, 
kad visos moterys nori ištekėti už tavęs? 

Jis tebežiūrėjo į ją, vis dar nesivargindamas apsirengti. 

— Ar prisieki, kad ne tam čia atvykai, kad priverstum tave 
vesti? 

— Jau sakiau, kad turiu vyrą, — tarė ji. Melas degino ger- 
klę. Dabar ji neįstengtų nieko praryti, nors ir kaip bandytų. 

— Hmm! — ištarė jis, ir ji nesuprato, ar tai reiškė, kad jis 
tiki, ar kad netiki. 

Ji stengėsi nežiūrėti į jo nuogą kūną, bet jis buvo gražus 
tarsi atgijusi graikiška muziejaus statula. Jo pečiai buvo platūs 
ir raumeningi. Plati krūtinė irgi raumeninga. Ji nežinojo, ką tas 
vyras veikė visą dieną, tik aišku, kad nesėdėjo už rašomojo stalo 
kurdamas laiškus. 

— Galiu užtikrinti, kad nenoriu už tavęs ištekėti, — 
išpoškino Temperencija ir atitraukė nuo jo akis. Buvo neįmano- 
ma žiūrėti į jį ir nieko nematyti. Anksčiau jos vyriškos giminės 
atstovo vaizdinys buvo tik vaikai ir statulos muziejuose. Motina 
nenorėjo, kad ji žiūrėtų į tas statulas. 

Jis dar valandėlę pastovėjo, Žiūrėdamas į ją, paskui nusi- 
gręžė ir pradėjo imti drabužius nuo kėdės atkaltės. 

Temperencija iš visų jėgų stengėsi nusukti akis, bet nepajė- 
gė nežiūrėti į jo nugarą. Jo masyvi, raumeninga nugara baigėsi 
lieknu liemeniu ir tvirtais, kietais apskritais sėdmenimis. Kartą 
ji girdėjo, kaip viena moteris sakė, kad ant jos meilužio užpaka- 

lio “galima lankstyti vinis". Kitos ją girdėjusios moterys griaus- 
mingai nusijuokė. O Temperencija tuo metu išėjo. Ji manė, kad 
panašios mintys vėliau moterims ir pridaro rūpesčių. 

Dabar suprato, ką toji moteris turėjo omenyje. 

Jis užsisegė ant šlaunų storą škotišką sijoną. Temperencija 
porą kartų sumirksėjo pamačiusi, kad po juo jis nedėvi jokių apa- 
tinių. Per galvą užsinėręs didelius marškinius, jis ėmė varstyti 
juos raišteliais ir atsigręžė į ją: 

— Tai kodėl mano dėdė tave čia atsiuntė? — paklausė 
Džeimsas, bet kai Temperencija pravėrė burną atsakyti, jis iškėlė 
ranką: — Žinau, tu amerikietė ir laikai mus atsilikusiais škotais, 
bet nors mūsų šalies, pagal tave, niekas nenorėtų, vis dėlto kai kas 
iš mūsų turi smegenų. Tu ne ekonomė. Tavo rankos kaip ledi. 

Jis pakėlė galvą nuo raištelių. Balsas buvo tylesnis: 

— Ir tu neturi trijų vaikų. Tavo per plokščias pilvas. 

Temperencija nežinojo, kad visas Žmogaus kūnas gali pa- 
rausti, bet josios paraudo. Ji paraudo nuo kojų pirštų iki plau- 
kų šaknų. Valandėlę nusigręžė ir leido sau atsigauti. “Grei- 
čiau!" — įsakė pati sau. Ji turėjo skubiai sugalvoti, ką jam 
atsakyti. Jei pasakys jam tiesą, jis išvarys ją. Angusas Make- 
nas amžiams uždarys ją Edinburge, ir ji niekada daugiau neiš- 
vys Niujorko. 

Ji atsigręžė į Džeimsą Makeną, stovintį prie lovos su dide- 
liais marškiniais, atvirais po kaklu ir demonstruojančiais krūti- 
nės raumenis ir plaukus. Liemenį jis juosėsi plačiu odiniu diržu. 
Užsisegė jį sunkia sidabrine sagtimi. Ji galėjo lažintis, kad sag- 
tis padaryta ne šiame šimtmetyje. 

Temperencija prisiminė Agnesės istoriją. 

— Aš buvau ledi, — tyliai ištarė Žiūrėdama į savo rankas, — 
bet aš... 

— Ką tu? Aš neturiu laiko stovėti čia visą dieną. 

— Pabėgau su vyriškiu, ir tėvas atėmė iš manęs palikimą, o 
kai tas vyras sužinojo, kad tėvas... 

— Pametė tave. Teisingai. Tu kvailė. 

Temperencija turėjo prikąsti liežuvį, kad neatsikirstų. Ne, 
niekas neprivers jos pamiršti, kad ji turi gyvenimo tikslą. O tas 
tikslas — sugrįžti atgal bet kokia kaina! 

Ji nurijo seiles ir giliai įkvėpė. Jai buvo sunku apsimesti 
apgailėtinai. 

— Tavo dėdės naujoji žmona padeda moterims, atsidūru- 
sioms mano padėtyje, taigi ji... 

— Ą, geradarė! Turėjau sugalvoti, kad Angusą patrauks to- 
kia moteris, — mąsliai tarė Džeimsas imdamas nuo kėdės storą 
megztinį. — Angusui patinka mielos, malonios moterys, o ne su- 
vyriškėjusios, netveriančios savo pačių reikaluose. 

Temperencija manė, kad pasprings. 

— Tęsk toliau! — įsakė jis. — Ar nori, kad išsiųsčiau tave 
atgal pas jį? 

Dabar Temperencija sudrebėjo iš tikrųjų. Tik ne tai! 

— Tavo dėdė davė man šešis mėnesius padaryti tvarką tavo 
namuose. Jei man nepavyks, jis išsiųs mane į Niujorką manytis 
pačiai. 

— Suprantu. Be vyro, kuris tavimi rūpintųsi. Tai ne gyveni- 
mas tokiai ledi. Tiesa? 

Jo balsas buvo beveik užjaučiantis. Galbūt ji turėjo būti jam 
už tai dėkinga, bet Temperencija norėjo šaukti, kad būdama be- 
veik trisdešimties metų niekada neturėjo vyro, kuris ja rūpintų- 
si, ir kad jai tereikėjo vieno— jos pačios pinigų. 

Kai Džeimsas užsivilko per galvą megztinį, jis paklausė: 

— Tikriausiai dėdė Angusas užsiminė norįs, kad ištekėtum 
už manęs? 

— Ne, — ištarė Temperencija pro sukąstus dantis. — Nieko 
apie tai nežinau. Gal galėtum pasakyti, jei, žinoma, tai neapsun- 
kins tavęs, kodėl manai, kad kiekviena moteris, pakalbėjusi su 
tavimi, netgi jei ji kreiptųsi tik dėl darbo, būtinai kėsinasi už 
tavęs ištekėti? Negi tu toks didelis lobis? 

Tai išgirdęs, Džeimsas atsisėdo ant lovos jos kojūgalyje, bet 
ne kaip meilužis, o bičiuliškai, lyg jie būtų draugai, geriantys 
arbatą ir plepantys. 

— Ne, nesu. Bet čia ir yra paslaptis. Taip, aš esu gražus vy- 
ras. To nepaneigsi. Ir galiu gerai palinksminti moterį lovoje. Ir ji 
nuo manęs susilauktų šaunių sūnų, ką įrodo mano protėviai, bet... 

Temperencija greitai mirksėjo. To vyro tuštybė buvo nepa- 
kartojama. 

— Tai kas tau negerai, jei tavo tokia genealogija? 

Jis griežtai į ją pažvelgė, tarsi ji būtų juokusis iš jo, bet Tem- 
perencija tebesėdėdama lovoje, užsidengusi antklode tik truputį 
aukščiau krūtų, padrąsindama meiliai nusišypsojo. 

— Gyvenimas miesto moterims čia per sunkus. Jos neištver- 
tų. Yra per daug minkštos. Aš jas nustekenčiau. Ne, ne lovoje, 
kaip tu gal pamanei. Lovoje joms patiktų, bet va čia, — jis paro- 
dė į užuolaida užtrauktą langą. — Čia nyku. Ir tik stipriausios 
moterys pakelia tokį gyvenimą. 

Temperencija palinko prie jo. 

— Žinoma, kad gali rasti moterį, kuri norėtų ištekėti už kla- 
no dvarininko ir gyventi... 

Į tai Džeimsas pajuokiamai prunkštelėjo ir pakilo nuo lovos. 

— Ar tokių romantiškų nesąmonių tau pripūtė mano dėdė? 
O taip, aš esu klano dvarininkas, bet Makenų klanas pats ma- 
žiausias ir skurdžiausias visoje Škotijoje. Ar žinai, kaip įgavau 
tokią figūrą? 

Temperencija išplėtė akis.Tas vyras, atrodo, nesuprato, kas 
priderama, o kas ne. Bet jie juk buvo jo miegamajame ir ji lindė- 
jo po antklode vienais apatiniais, ir... ji pamanė, kad geriau ne- 
kreipti dėmesio į šią aplinkybę. 

— Kaip? — paklausė. 

— Aš ganau avis. Varinėju galvijus. Mėžiu tvartus ir taisau 
stogus. Plaukiu su vyrais žvejoti ir mes parduodame savo laimikį. 

— Bet aš maniau, kad tu turi pilį. O ir šis namas atrodo di- 
džiulis. , 

— Pilis! Tik griuvėsiai ant kalvos. Jos akmenimis remon- 
tuojame kaimo namus. O šį namą pastatė mano senelis. — Jis 
prisimerkė. — Jis buvo vedęs gražuolę mažytę, kuri norėjo Lon- 
dono komforto, taigi bandė jį suteikti ir pastatė jai namą. Aišku, 
tai per daug kainavo. 

— Todėl dabar nekenti visų moterų, — sarkastiškai ištarė 
Temperencija. Net jos lūpų kampučiai nulinko žemyn. 

— O ne, — atsakė Džeimsas plačiai žiūrėdamas. — Aš jas 
per daug myliu, bet, kaip tau sakiau, jos čia neištvertų. Čia joms 
per sunku. Daugiau neturiu laiko aiškinti tau apie savo gyveni- 
mą. Manau, kad tau geriau važiuoti pas dėdę ir pasakyti, kad grį- 

ši į Niujorką ir pamėginsi gyventi viena. Mes čia neturime dar- 
bo, kurį galėtų dirbti ledi. 

Temperencija nekrustelėjo. 

— Kažkaip abejoju, kad gyvenimas čia sunkesnis nei nuo- 
mojamų butų name Niujorke. Jei tu nieko prieš, manau čia pasi- 
likti. 

— Kaip nori, — atsakė Džeimsas eidamas prie durų. Laiky- 
damas ranką ant rankenos paklausė: — Ar ketini miegoti su ma- 
nimi kiekvieną naktį? 

— Dar ko! 

— Gaila, — pasakė jis ir išėjo. 

Keletą minučių Temperencija sėdėjo mirksėdama. 

— Koks keistas susitikimas, — garsiai pasakė ir išlipo iš 
lovos. Apsirengti teturėjo tuos vis dar šlapius drabužius, kuriais 
vilkėjo vakar. 


VI 


Antrą valandą dienos Temperencija pasijuto jau pasiduodan- 
ti. Ji neabejojo, kad būtų galėjusi išplauti visus Niujorko nuo- 
mojamų butų namus, bet Džeimso Makeno namas ją įveikė. 

O namas buvo didžiulis. Su daugybe miegamųjų ir keturio- 
mis svetainėmis. Temperencija turėjo pripažinti, kad kai jį pa- 
statė, namas buvo gražus. Tą rodė gipsu puoštos lubos, ranka 
tapyti šilkiniai sienų apmušalai, mozaikinės grindys. Ant sienų 
matėsi šviesesnės vietos, kur, kuo ji neabejojo, kažkada kabojo 
paveikslai. Įdubos grindyse rodė, kad ten kažkada stovėta baldų. 

Bet dabar namas — tik milžiniška purvina lūšna. Visur 
voratinkliai, kadaise gražūs sienų apmušalai apipeliję, žiur- 
kės grindyse pragraužusios skyles. Ir keturių miegamųjų lu- 
bose žiojėjo skylės. Juose buvo pilna balandžių, o viename 
cypsėjo viščiukai. Visi juose riogsoję baldai nešvarūs ir suga- 
dinti. Bet baldų ten buvo nedaug. Kaip, beje, ir visuose kam- 
bariuose. Ir nereikėjo sudėtingo dedukcinio mąstymo supras- 
ti, kad tai, kas kažkada stovėjo ar kabėjo kambariuose, buvo 
parduota už skolas. 

— Net turtuolis gali būti vargšas, — sumurmėjo Temperen- 
cija, uždariusi duris kambario, kur savo lizduose tupėjo pustuzi- 

nis vištų. Apžiūrėjusi namą, ji pajuto gilią užuojautą Džeimsui 
Makenui ir jo pastangoms išgyventi šitoje pašiūrėje. 

Nuo vakar dienos ji buvo nieko nevalgiusi, todėl nuėjo ieš- 
koti virtuvės ir virėjos. Atidariusi vienas duris, pateko į kiemą. 
Tarsi būtų nužengusi iš pragaro į dangų! Priešingai namo nešvarai 
ir netvarkai, kiemas buvo švarus ir gražus. Grindinio akmenys švy- 
tėjo, tarsi ką tik nuplauti, niekur nesimatė jokios piktžolės. 

Raukydamasi iš nuostabos, Temperencija paėjėjo nedidelį at- 
stumą iki, kaip jai atrodė, arklidžių ir įkišo galvą į vidų. Tai, ką ji 
pamatė, privertė ją sumirksėti iš nuostabos. Po ilgu nuožulniu stogu 
stovėjo šešetas arklių, ir nors Temperencija apie arklius žinojo tik 
tiek, kad jie tempia vežimus, ji suprato, kad du iš tų arklių yra 
darbiniai, o kiti keturi, matyt, skirti kažkam kitam. Pastarieji bu- 
vo itin gražūs: glotnūs, žvilgantys, trykštantys sveikata. 

Per pusantros klajonių po namą valandos ji nesutiko kito 
žmogaus, o čia išvydo trejetą vyrų ir aukštą pusbernį. Visi jie 
susikaupę dirbo: blizgino pakinktus, valė tuščią gardą. Vienas 
vyras pylė švaraus vandens kibirus ant jau švarių akmenų. Ber- 
niukas vieną arklį šėrė obuoliais. 

Nė vienas iš tų Žmonių nepažvelgė į Temperenciją, neparo- 
dė nė mažiausio susidomėjimo. 

— Prašau man atleisti, — ištarė ji, bet ir dabar niekas neat- 
sigręžė. — Atsiprašau, — garsiau pakartojo ji, ir berniukas atsi- 
suko. Vienas vyras, blizginęs pakinktus, dirstelėjo į ją, nusispjo- 
vė ir vėl ėmėsi darbo. 

Temperencija priėjo prie berniuko. 

— Esu naujoji ekonomė ir... — ji nutilo, nes vienas vyrų 
garsiai suprunkštė ir tuo patraukė Temperencijos dėmesį. 

— Atsiprašau, — tarė ji, — ar ką nors sakėte man? 

Vyras pažvelgė į ją su pašaipa. 

— Ekonomė, — tarė jis. — Dar viena. 

Jei Temperencija būtų jaunesnė ir mažiau patyrusi, būtų pa- 
sitraukusi nuo tokio elgesio, bet ne vienerius metus ji turėjo rei- 
kalų su priešiškai nusiteikusiais vyrais. Ji atsistojo prieš jį, įsi- 
rėmė rankomis į šonus, nužvelgė nuo galvos iki kojų ir pasakė: 

— Jei kas turite ką pasakyti, norėčiau, kad sakytumėte man 
į akis. 

Vyras žiūrėjo į ją vis dar su pašaipa ir norėjo kažką sakyti, 
bet berniukas atsistojo tarp jo ir Temperencijos. 

— Mes turėjome keletą ekonomių, — skubiai paaiškino jis, — 
bet jos neilgai pabuvo. Makenas išmetė jas lauk. 

— Arba pabėgo pačios, — pridūrė vyras už berniuko nugaros. 

O Temperencija manė, kad ekonomės darbas pasiūlytas jai 
pirmai, kai tik numirė senoji šių namų ekonomė. Nekreipdama 
dėmesio į visus tuos Žmones, dabar nutraukusius savo darbus ir 
žiūrinčius į ją, ji paklausė berniuko: 

— Kada numirė buvusi ekonomė? Ta sena moteris? Ir kiek 
jų buvo po jos? 

Valandėlę berniukas tik mirksėjo netardamas nė žodžio. Jis 
buvo gražus vaikas. Ir nors buvo beveik tokio pat ūgio kaip ir 
Temperencija, ji pamanė, kad jam ne daugiau kaip dvylika. Tik- 
riausiai jis buvo gerai maitinamas. 

— Šešios, — pagaliau atsakė berniukas, bet kadangi kiti vy- 
rai suprunkštė, jis paraudo ir pasitaisė: — na, gal koks tuzinas. 

— Tuzinas moterų išbandė čia darbą ir neištvėrė? — paklausė 
Temperencija, plačiai atmerkusi akis. Ji neketino to sakyti. Ne- 
nuostabu, kad arklidėje buvę vyrai nekreipė į ją dėmesio. Tik- 
riausiai jie manė, kad iki vakaro jos čia jau nebus.— Ir kas pri- 
vertė jas mesti darbą? — paklausė ji. Ją apėmęs pyktis praėjo. Ji 
dairėsi į berniuką ir į vyrus laukdama atsakymo. 

— Makenas, — atsakė vienas vyrų. 

Temperencija pažvelgė į vyrą, semtuviniu kastuvu pasėmu- 
sį krūvą arklio mėšlo. 

— Taip, Makenas, — patvirtino Žmogus. 

Trečiasis tik linktelėjo ir šliūkštelėjo platų kibirą vandens 
ant akmenų. Temperencija klausiamai pažvelgė į berniuką. 

— Makenas, — atsakė tas ir atsiduso tarsi apgailestaudamas. 

— Suprantu, — atsakė ji, nors nieko nesuprato. Staiga ji 
pajuto turinti apginti moterišką giminę. — Šįryt ponas Makenas 
man pasakė, kad tos moterys buvo per švelnios, o gyvenimas joms 
čia per sunkus. Manau, apie save galėčiau pasakyti, kad nesu per 
minkšta ir kad gyvenime esu mačiusi ir dariusi... 

Ji nutilo, nes vyrai pradėjo juoktis iš jos. Iš pradžių jie tik 
keitėsi Šypsenomis tarp savęs, tarsi būtų Žinoję tai, ko nežinojo 
ji. O dabar jie padėjo visus įrankius ir balsu iš jos juokėsi. 

Temperenciją vėl apėmė pyktis. Kadangi berniukas buvo vie- 
nintelis, neplyšęs juokais, ji pažvelgė į jį, klausiamai pakėlusi 
antakius. Bet berniukas, atrodė, neketino nieko sakyti. Jis tega- 
lėjo tik gūžtelėti pečiais ir pasakyti: “Makenas", tuo tarsi ir pa- 
aiškindamas viską. 

Suspaudusi kumščius prie šonų, Temperencija apsisuko ir 
grįžo atgal į namo vidų. O kai atidarė nedideles medines duris, 
atsidūrė ten, kur kažkada buvo ištaiginga virtuvė, o dabar, kaip 
ir viskas name, nešvari ir tuščia. 

Ištraukusi nutrintą medinę kėdę iš už didelio vidury stovė- 
jusio stalo, Temperencija susmuko ant jos. Niekas labiau už dva- 
sinį diskomfortą neišsekina žmogaus. Beveik dvidešimt keturias 
valandas ji nieko neturėjo burnoje, ir jos drabužiai buvo šlapi 
bei šalti, ir Žmonės čia juokėsi iš jos be jokios priežasties. 

Išgirdusi kažką brazdant, ji pakėlė akis ir pamatė, kaip į vir- 
tuvę įpėdino sena moteris. Jos plaukai buvo baltai nužilę, veido 
oda labai blyški, o ilgas languotas sijonas taip sudėvėtas, kad 
valandėlę Temperencija manė išvydusi vaiduoklį. Jos manymu, 
tokiame name galėtų būti vaiduoklių, ir niekas jų nepastebėtų. 
Bet čia pat ji suabejojo, ar šioje purvinoje griūvančioje lūšnoje 
norėtų gyventi vaiduokliai. 

— Ar jūs gyva ir tikra? — išgirdo save šnibždant Tempe- 
rencija, kai prie jos priėjo senė. 

Į tai moteris nusijuokė juoku, panašiu į dūžtantį krištolą. 
Tikriausiai šituose namuose nebuvo krištolo, o tuo labiau šitoje 
virtuvėje. 

— O, taip. Aš gyva ir tikra, — atsakė moteris. — Tai dabar, 
kai pamatei namą, turbūt tuoj pat išvažiuosi. Alekas paveš tave į 
Midlėjų. Pro ten po dienos ar dviejų turi važiuoti karieta. 

“Ir kas toliau? — pamanė Temperencija. — Amžinai gyven- 
ti su patėviu? Kankinti jį susitikimais ir susirinkimais, kurie pa- 
čiai įgriso? Jei man dar kada nors tektų girdėti, kaip besmegenės 
moterėlės aptarinėja Dikenso kūrinius, turbūt išprotėčiau". 

Temperencija prisivertė atsistoti. 

— Ne, aš nevažiuosiu. Čia siaubinga, bet, padedant tarnams, 
galima šį tą padaryti. Man reikės... 

— Tarnų nėra. 

— Atsiprašau? 

— Čia nėra žmonių, — garsiau pasakė senutė. — Tik aš ir Epė. 

— O kas ta Epė? 

— Mano vyresnė sesuo. 

Temperencija vėl klestelėjo ant kėdės. 

— Vyresnė sesuo? — sušnibždėjo ji žiūrėdama į moteriškę. 
Čia buvo akmenų, daug jaunesnių už stovinčią prieš ją senę. 

Kaip ji galėjo tikėtis įkalbėti garbingą jauną moterį ištekėti 
už pono Makeno ir gyventi šitokiuose namuose? Kiekviena mo- 
teris, turinti bent mažiausią kitą pasirinkimą, pabėgtų iš tos ne- 
tvarkos. 

Bet Temperencija tuoj pat prisiminė, kad dar yra ir pats Ma- 
kenas. Nors tie vyrai, atrodo, ir juokėsi, bet jis, kaip pats apibū- 
dino save, buvo tikrai gražus. Žinoma, moteris galėtų matyti tik 
jo išvaizdą ir nepastebėti aplinkos. 

Temperencijai tereikėjo sutvarkyti keletą kambarių, kad ga- 
lėtų pakviesti moterį puikių pietų, o paskui palikti ją žavėti poną 
Makeną. 

Aišku, jei jis nepamanys, kad ta moteris siekia už jo ištekėti. 

Temperencija pažvelgė į priešais stovėjusią senutę. 

— O kur virėja? 

— Palaidojom ją prieš septynis mėnesius, — atsakė mote- 
ris, atrodo, patenkinta savo atsakymu. 

— Ką gi, — tarė stodamasi Temperencija, — reikia, kad vy- 
rai ateitų čia padėti. Jie... 

— Ne. Vyrai dirba arklidėse. Joks vyras nepadeda namuose. 
Taip įsakė Makenas. Jis nenori, kad laikas būtų švaistomas na- 
mams. 

— Galėjau tai suprasti. Bet arkliams pinigai neribojami? 

— O taip. Viskas eina arkliams. 

Senosios moteriškės akys žibėjo: ji tiesiog mėgavosi Tem- 
perencijos nelaime. 

— Alekas nuveš tave į miestą, — dar kartą pasiūlė ji. 

Valandėlę Temperencija dairėsi po virtuvę. Joje buvo didžiu- 
lis senamadiškas židinys, kuriame galima buvo iškepti elnią, bet, 
sprendžiant iš paukščių išmatų pakuroje, dabar jame buvo ba- 
landžių perykla. Grindys turbūt nebuvo plautos nuo pat namo 

pastatymo, o prie stalo colio storio voratinkliais buvo priraizgy- 
ti trys pažaliavę variniai prikaistuviai. Temperencija galvojo, ko- 
kio didumo turėjo būti voras, nurezgęs šitokį voratinklį. 

— O kurjis valgo? — paklausė ji, vėl atsigręžusi į moteriškę. 

— Pas Greisę. 

Temperencija nesuprato. 

— Užkandinėje? — pasitikslino ji. 

Senutė sukrizeno: 

— Ne, pas Greisę. Savo sugulovę. 

— Savo?.. A, suprantu, — atsakė Temperencija ir paraudu- 
siu veidu nusisuko. Jautė, kad senė juokėsi iš jos. Nenuostabu, 
jei ir taip gauna viską, ko vyrui reikia iš moters. 

Giliai įkvėpusi, Temperencija vėl atsigręžė į moterį. Geriau 
liautis žiūrėti į viską neigiamai. Ji pamanė, kad pirmiausia rei- 
kia identifikuoti problemą. Geriausia iš karto viską išsiaiškinti. 

— Jei teisingai supratau, visais namais palikta rūpintis tik 
judviem su seseria, o arkliais rūpinasi trys vyrai ir dar berniu- 
kas. Argi tai teisinga? 

— Na... jaunasis Ramzis dar nėra... 

— Taip, taip, — tarė Temperencija, toliau dairydamasi po 
siaubingą virtuvę. Šią valandėlę ji būtų galėjusi užmušti tą vyrą, 
už kurio ištekėjo motina. — Berniukas dar per mažas, kad būtų 
laikomas tikru pagalbininku, bet jis galėtų šveisti, blizginti ir 
gal net pralįstų į kaminą ir jį išvalytų. 

Temperencijai staiga į galvą šovė mintis. 

— Ar berniukas negalėtų pabūti pasiuntiniu, jei tų vyrų ne- 
galima atitraukti nuo arklidžių? Ar jam suteikta kokia laisvė? 
Kaip manote, ar jo tėvas leistų jam nujoti vienu iš tų arklių per- 
duoti laiškų? Neįsivaizduoju, kad ponas Makenas pats galėtų pra- 
jodinėti keturis arklius. 

Moteris žiūrėjo į Temperenciją nieko nesakančiomis akimis, 
bet Temperencija pajuto išsakiusi Čia negirdėtą pageidavimą. Nė 
viena iš buvusių ekonomių, matyt, nepaklausė šito. 

— Jaunajam Ramziui leidžiama jodinėti arkliais, — atsakė 
senoji moteris, mąsliai žiūrėdama į Temperenciją. — Ką tu su- 
galvojai? 

Temperencija prasižiojo atsakyti, bet tuoj užsičiaupė. Ge- 

riau nepasitikėti niekuo. Ne. Ji ketino papasakoti laiške motinai, 
į kokią siaubingą padėtį įstūmė ją tas baisus vyras, už kurio ji 
ištekėjo. Žinoma, jei ji parašys teisybę, Melanija O'Neil ištrauks 
ją iš čia. 

— Man reikia popieriaus ir plunksnakočio, — tarė ji senei. O 
kadangi toji stovėjo nekrutėdama, Temperencija pajudino vieną ant- 
akį. — Popieriaus ir plunksnakočio, — pakartojo ji nė kiek negar- 
siau, bet tokiu tonu, kuris privertė seną moteriškę išeiti iš virtuvės. 

Po pusvalandžio ji grįžo ir padėjo prieš ją storą pluoštą se- 
no, bet geros kokybės rašomojo popieriaus, rašalinę ir — o dan- 
gau! — žąsies plunksną ant didelio virtuvinio stalo. 

Valandėlę Temperencija žiūrėjo į plunksną. “Paukščio 
plunksna, — galvojo ji. — Dabar dvidešimtas amžius, o aš turiu 
rašyti žąsies plunksna?“ 

Atsidususi Temperencija paėmė plunksną ir paliepė mote- 
riškei atnešti jai ką nors valgyti. 

— Bet ką, — tarė ji pro petį. 


“Brangi Mamyte, 

aš patekau į neįsivaizduojamą situaciją..." — pradėjo ji ir 
pamažu, kadangi rašyti su žąsies plunksna nudrožtu galu nebuvo 
lengva, ji smulkiai aprašė, kur pateko. 

"Aš čia netinku, — rašė ji. — Manau, kad kokia nors kita 
būtų kvalifikuotesnė už mane." 

Į laišką motinai Temperencija sudėjo visus savo rašymo įgū- 
džius, įgytus per dvidešimt devynerius metus, pavartodama, ką 
tik galėjo sugalvoti, kad perkalbėtų motiną ir ši atsiimtų dukterį 
iš kaimo. Kaltė, ašaros, maldavimas — vienos iš jos panaudotų 
priemonių paveikti motinai. 

“Baigdama, — rašė Temperencija dvidešimtajame puslapy- 
je, — esu tvirtai įsitikinusi, kad tu turi man atsiųsti pinigų su- 
grįžti namo. 

Tavo mylima, tavo vienintelė duktė, kuri labai labai tave my- 
li, Temperencija." 


Ji užantspaudavo laišką senamadiškai vašku ir sunkiu bron- 


ziniu antspaudu, paskui įdavė laišką Ramziui ir prisakė kuo grei- 
čiau pristatyti į Edinburgą jos motinai. 


NA 

Temperencija turėjo pripažinti, kad arkliai buvo greiti. O ir 
berniukas buvo ne iš kelmo spirtas. Per dvidešimt keturias va- 
landas Temperencija gavo motinos atsakymą į savo laišką. 

Drebančiomis iš laukiamo palengvėjimo rankomis Tempe- 
rencija atplėšė motinos laišką. 


“Mano brangiausioji dukrele, 

pasinaudok kulinarijos knyga, kurią tau padovanojau. 
Vyrai už skanų valgį padarys bet ką. Siunčiu tau ketvirtį jau- 
čio, pusę kiaulės ir dar kai ko. Neduok jiems valgyti, kol 
visą dieną nepadės tau dirbti. 

Su didele meile 

Tavo mama" 


Iš voko iškrito plieninė plunksna. 


VII 


“Keturios dienos", — pagalvojo Temperencija merkdama 
šluotą į kibirą. Keturias baisiausias savo gyvenimo dienas ji plo- 
vė, Šveitė, kol rankos sugrubo ir sutrūkinėjo. 

— Tu kažko labai nori, tiesa? — paklausė tarnaitė Grizelė 
pirmos dienos vakare, stebėjusi, kaip Temperencija darbavosi vir- 
tuvėje iš pradžių ražu, paskui — šluota, galiausiai — peiliu, kol 
išryškėjo senovinės inkrustacijos. 

Temperencija nieko niekam nesakė, tik įsakinėjo. Jos vienas 
ir vienintelis tikslas buvo ištrūkti iš šios siaubingos vietos ir nuo 
tų Žmonių, kurie jai nepatiko. Arklidės vyrai šaipėsi iš jos, lyg ji 
keltų didžiausią juoką. Abi senos tarnaitės stovėdavo ir žiūrėdavo 
į ją, tarsi ji čia būtų jų pramogai. Bet kad ir ką Temperencija sakė, 
niekas nerodė jokių pastangų padėti kuopti purviną seną namą. 

O paties Džeimso Makeno ji nematė nuo pat to ryto, kai at- 
sikėlė iš jo lovos. 

— Gal jis su Greise, — viena tarnaičių patraukė pečiais, 
tarsi tai nieko nereikštų. 

Nors Temperencija daug metų praleido dirbdama su kenčian- 
čiomis nuo vyrų moterimis, ją dabar šokiravo toks atviras nusi- 
dėjimas. Negi šiame kaime nebuvo padorių žmonių, skyrusių, kas 

gera ir kas bloga? Ir kas toji vargšelė moteris, kuri buvo privers- 
ta tapti jo sugulove? Kokia nelaimė ją ištiko, kad ji pasirinko 
tokią išeitį? 

Antrą Temperencijos buvimo Džeimso Makeno namuose 
dieną atvažiavo vežimas, pilnas motinos prikrautų gėrybių, o 
drauge ir jos lagaminai su drabužiais. Temperencija niekada gy- 
venime nebuvo labiau džiaugusis, kaip dabar, pamačiusi tuos 
lagaminus, nes tebevilkėjo niekaip neišdžiūstančiais kelionės 
drabužiais nuo tada, kai čia atvyko. Vežime taip pat buvo trys 
nemažos vonelės trupinto ledo, o tarp jo ryšuliai, įsukti į sūr- 
maišius ir popierių. Jame dar stovėjo dvi pilnos daržovių ir vai- 
sių dėžės. Ji rado net keletą butelių vyno. 

Žinoma, visi žmonės, “dirbę" Makeno namuose, susirinko 
prie vežimo ir smalsiai dirsčiojo į jo turinį. | 

— Ar čia jautiena? — paklausė vyras, kaip ji dabar žinojo, 
vardu Alekas, įprastu balsu, tarsi jam visai nerūpėtų, kas buvo 
vežime. 

Temperencijai viskas buvo atsibodę, ji jautėsi pavargusi, to- 
dėl prarado paskutinį lašą mandagumo. 

— Jei nori mėsos, turėsi padėti man, — pasakė ji nenugin- 
čijamu tonu. 

Tą pačią sekundę ji pasijuto nustumta į šoną, nes visi trys 
darbininkai iš ledo vonelių stvėrė ryšulius. 

Bet, kai vežime liko tik jos lagaminai ir Temperencija sto- 
vėjo prie jų suspaustais kumščiais, ji taip skvarbiai pažvelgė į 
vyrų nugaras, kad šie atsigręžė. 

Vienas, vardu Meinusas, pritraukė sunkų lagaminą prie ve- 
žimo galo, paskui pasilenkė ir užsivertė jį ant nugaros. 

— Kur nunešti? — paklausė jis Temperencijos. 

— Ji apsistojo karalienės kambaryje, — linksmu balsu tarė 
senoji Epė. 

Temperencija apstulbo. Tas siaubingas senas kambarys, jos 
pasirinktas po pirmos nakvynės, buvo karalienės miegamasis? 
Kažin kokios karalienės? Ir kelinto amžiaus? 

Kiti vyrai paėmė likusius lagaminus, nunešė į vidų, o pas- 
kui užnešė laiptais į purviną Temperencijos pasirinktą kambarį. 
Šalia virtuvės buvo tuščias kambarys, kurį senoji Grizelė pava- 
dino ekonomės kambariu, bet Temperencija atsisakė įsikurti pa- 

talpoje be baldų ir su išdaužytu langu. Ji susirado sau kambarį 
viršuje su lova keturiais stulpais. Vakare krito į ją tiek pavargu- 
si, kad jai nerūpėjo lovos švarumas. 

— Tik keturios ištvėrė ilgiau, — tyliai pasakė Temperenci- 
jai Ramzis, kai kiti suėjo į namą. 

— Kas keturios? — paklausė ji. 

— Namų ekonomės, — atsakė berniukas. Jis buvo tokio pat 
ūgio kaip Temperencija, todėl žiūrėjo tiesiai jai į akis. — Dau- 
guma išvyko po vienos dienos. O kada išvyksi tu? 

— Kai pabaigsiu savo darbą, — skubiai atsakė ji ir užsi- 
čiaupė. 

— A... — tarė berniukas. — Vadinasi, turi priežastį čia bū- 
ti. Ar tu nori... 

— Jei paklausi manęs, ar noriu ištekėti už Makeno, čia pat 
paklosiu tave ant žemės. 

Į jos žodžius berniukas nusišypsojo taip, kad Temperencija 
suprato, jog jis pridarys rūpesčių ne vienai moteriškai būtybei. 
Ji prisimerkė ir tarė: 

— Ar moki plauti virtuvės grindis? O gal ant jų turi būti 
sluoksnis arklių mėšlo, kad jūs, škotai, jas mazgotumėte? 

Ramzis pasiduodamas iškėlė rankas aukštyn. 

— Tik dvi ekonomės čia ką nors plovė. 

— Tai turėjo būti prieš metus laiko, — atkirto ji prieš grįž- 
dama į vidų. 

Kartu su siuntiniu motina atsiuntė laišką, parašiusi, kad po 
dviejų dienų atvyks panelė Šarmen Edelsten. 

“Ji žino savo vaidmenį ir viską apie paslaptį, — rašė motina. 
— Tikiuosi, pamatysi, kad ji tiksliai tokia, kokią prašei atsiųsti." 

Temperencija turėjo pagalvoti, kokios moters reikia vyrui, 
kurio tada dar akyse nebuvo mačiusi. A, taip: gražios, ne per daug 
protingos, mažai išsilavinusios. Dabar, dairydamasi aplinkui, 
Temperencija norėjo, kad toji mergina dar būtų ir trumparegė. 

Taigi kitas dvi dienas Temperencija tik šveitė, valė, plovė, 
labai stengdamasi viską atlikti kuo geriau. Ji įsakinėjo trims vy- 
rams, abiem senutėms tarnaitėms ir berniukui, kad atliktų jos nu- 
rodytus darbus, kiek šie sugebėjo, atsimokėdama jiems už tai 
motinos atsiųsta jautiena. Pasirodė, kad motina buvo teisi: už 
pilną pilvą vyras padarys bet ką. 

Temperencija galvojo apie tai aštriuoju kirvio galu gremž- 
dama nešvarumus nuo virtuvės stalo. Gal, grįžusi į Niujorką, įgytą 
patirtį panaudos norėdama išprašyti daugiau lėšų vargstančioms 
moterims? O gal muštruodama pamestų moterų vyrus? 

Staiga ji liovėsi ir ėmė galvoti apie virimo kursus nuomoja- 
mų butų namuose. Gal joms praverstų išmokti kuo geriau išsi- 
sukti su tuo trupučiu, ką turi? 

— Mmmm, — ištarė ji ir ėmė gremžti toliau. 

Keista, kad motinai kilo mintis apie virimą. Temperencija 
nepagalvojo, kad motina šioje situacijoje galėtų padėti. Jos aki- 
mis, nuo tada, kai mirė tėvas, kai jai buvo keturiolika, Melanija 
O'Neil buvo moteris, kuria reikėjo rūpintis ir kuriai teko padėti. 

Kai išaušo panelės Edelsten atvykimo diena, Temperencija 
pradėjo nervintis. Jai pavyko sutvarkyti keturias patalpas: virtu- 
vę, vestibiulį, valgomąjį ir vieną nedidelį miegamąjį tam atve- 
jui, jei mergina čia apsinakvotų. Gerai, kad kambariai apšviesti 
tik žvakių, nes kitaip ji pamatytų, kad čia reikia remonto. 

Nors dabar, žiūrėdama į švarias patalpas, Temperencija tu- 
rėjo sau pripažinti galinti didžiuotis tuo, ką nuveikė. Atrodė, 
kad ir senas namas spindėjo iš pasididžiavimo ta sutvarkyta savo 
dalimi. 

Stovėdama vestibiulio tarpdury, Temperencija paglostė du- 
rų staktą. “Gražu", — pamanė žiūrėdama į lubas, kuriose dabar 
matėsi nutapyti iš už debesėlių žiūrintys angeliukai. 

— Šitokiame name patiktų bet kam, — ištarė ji ir papurtė 
galvą nuvydama mintis. Turėjo dar daug ką padaryti, o ne stovė- 
ti ir galvoti apie grožį. 

Dabar jai reikėjo suvesti panelę Edelsten ir Džeimsą Make- 
ną ir... 

Čia jos mintis nutrūko. Galvoje pasidarė tuščia. Ką ji žinojo 
apie meilę? Ji nesuprato, ką reiškia “iš meilės pamesti galvą", 
kaip girdėjo nutinkant daugeliui žmonių. Tiesą sakant, kiek Tem- 
perencijai teko prisižiūrėti į kitus, ji ir netroško to suprasti. 

Bet vis tiek ji turi suvesti Džeimsą Makeną su būsima nuo- 
taka. O jeigu maistas padėjo prisijaukinti vyrus iš arklidės, gal 
privilios ir jų šeimininką? 

Bet Temperencija nieko neišmanė apie valgio ruošimą, ne- 
labai apie jį išmanė, kiek ji spėjo išklausinėti, ir abi tarnaitės. 

Bet ji juk turėjo kulinarijos knygą. “Negi tai toks sunkus dar- 
bas?" — pamanė Temperencija. Pavarčiusi motinos padovanotą 
panelės Fermer virimo knygą, ji atsisėdo ir, pasinaudojusi moti- 
nos atsiųsta plienine plunksna, surašė valgiaraštį, kurį Ramzis 
turėjo pristatyti ponui Makenui, kad ir kur tas betūnotų. 


Rėžiukų sriubos kremas 
Ėrienos frikasė su keptomis bulvėmis ir 
troškintais pomidorais 
Pupelių ir ridikėlių salotos 
Obuolių pyragas 


Po valandos uždusęs sugrįžo Ramzis ir pranešė, kad Make- 
nas ateis vakarienės, vos tik sutems. Tai pasakęs jis nutraukė nuo 
arklio per balną permestą mažą ėriuką ir paguldė jai ant rankų. 

— Vakarienei, — tarė jis ir, užšokęs ant didelio arklio, ku- 
riuo atjojo, kažkur nubildėjo. 

Temperencija žiūrėjo į ėriuką. Tas porą kartų palaižė jai vei- 
dą. Ji pastatė jį ant švarių akmenų grindinio prieš arklidę, bet ėriu- 
kas nusekė paskui ją į virtuvę. Kai jis pažvelgė į ją didelėmis aki- 
mis, ji pripylė dubenėlį pieno ir pastatė priešais mažą padarėlį. 

Paėmusi šio vakaro valgiaraštį, Temperencija išbraukė ėrie- 
nos frikasė ir įrašė: “Lašiša agurkų padaže." Pasišaukusi Ramzį 
liepė jam susirasti meškerę ir negrįžti be Žuvies. 

Atsisėdusi ėmė galvoti, kaip jai visa tai pagaminti. 


* * * 


Kai nusileido saulė ir parėjo Džeimsas Makenas, Temperen- 
cija nervinosi ir buvo blogai nusiteikusi. Kur ta motinos siųsta 
jauna moteris? Gal ji susitiko su Midlėjaus gyventojais ir nuva- 
žiavo atgal? Jei ji Čia nepasirodys, Temperencija neturės žmonos 
Makenui ir niekada neišvažiuos iš šitos vietos. Taip ir praleis 
visą gyvenimą su Žmonėmis, kurie iš jos juokėsi. Arba turės grįžti 
į Edinburgą ir gyventi pagal Anguso taisykles. 

Kai Džeimsas įėjo į virtuvę, plačiai atlapojęs duris ir įlei- 
dęs vėjo gūsį, ji užsipuolė: 

— Uždaryk duris! Kodėl eini pro virtuvę? Ar nežinai, kad 
dvarininkui priklauso įeiti pro paradines duris? 

— Maniau, kad netaikai man į žmonas? — atsakė jis links- 
mu balsu. Ą 

Temperencija nesusilaikė nenusijuokusi. Ji ryšėjo prijuostę, bet 
vis tiek visi drabužiai buvo miltuoti ir kai kur apkibę Žuvies žvynais. 
Dėl vieno dalyko ji neabejojo: niekada neves kulinarijos kursų. 

Valandėlę Džeimsas stovėjo virtuvėje mirksėdamas, tarsi pir- 
mą kartą būtų pamatęs šią patalpą. Seno didžiulio židinio paku- 
roje degė ugnis, o senas ąžuolinis stalas viduryje spindėjo švara 
ir buvo apkrautas puodais su maistu. 

— Ar čia mano atsiųsta vakarienė? — paklausė jis žiūrėda- 
mas į ėriuką, užmigusį ant avikailio, patiesto prie židinio. 

— Daugmaž, — Temperencija įtraukė į pečius galvą, kad jis 
nepamatytų paraudusio jos veido. Jis buvo išsipurvinęs ir segėjo 
tą patį kiltą, bet gal čia važiuojančiai merginai pasirodys, kad jo 
nuogi keliai — labai romantiška. 

— Pietūs bus patiekti valgomajame, — pasakė ji atsukusi jam 
nugarą. Paėmusi sriubinę su karštu viralu, nunešė ją pro duris. 

Pastačiusi sriubinę valgomajame ant stalo, ji atsigręžė ir išvy- 
do jį, stovintį tarpdury. Didžiulis jo kūnas užėmė visą durų erdvę. 
Jis dairėsi po valgomąjį, o jo burna buvo pražiota iš nuostabos. 

— Kaip tą padarei? — paklausė jis, turėdamas omenyje švarų 
kambarį, gražiai sustatytas sidabrines žvakides, švytintį stalą ir 
ugnį, spragsinčią židinyje. 

— Vyrai padėjo, — atsakė ji lyg niekur nieko. Ji norėjo grįžti 
į virtuvę, bet jis užstojo kelią. 

— Kodėl padengta tik vienam? Iš kur gavai lėkščių? 

— Jei pasakysiu, nepatikėsi, — atsakė ji. 

— Vis tiek neturiu daugiau ką veikti, tik klausytis, — ra- 
miai atsakė jis žiūrėdamas žemyn į ją. — Ir vienas valgyti nega- 
liu. Bent jau ėrienos frikasė. 

Temperencija staiga pajuto, kaip ji nori su kuo nors pasišne- 
kėti. Nuo tada, kai atvyko į šią baisią vietą, kalbėjo tik tai: “Pa- 
duok man tą. Padaryk aną. Paimk šitą." Ir ji jautėsi pavargusi. No- 
rėjo leisti pailsėti kojoms ir bent valandėlę pasėdėti. Jei ta idiotė 
vis dėlto pasirodytų čia, Temperencija galėtų atsiprašyti ir išeiti. 

— Gerai, — atsakė ji. — Prisidėsiu ir aš. 

— Už spintos? — pasitikslino Džeimsas, baigęs valgyti lašišą. 

— Pamačiau, kad apačia plokštesnė nei spintos viršus ir pa- 
maniau, ar tik nebus spintoje slaptavietės. Ramzis laužtuvu iš- 
laužė lentas. Ir tikrai — ten buvo paslėptas servizas. Su ženklu 
“Wedgwood." 

— Ar jis ko nors vertas? — paklausė Makenas ir paėmęs 
savo duoninę lėkštutę palaikė prieš šviesą. 

— Priklauso nuo dekoro ir amžiaus. Šitas yra senovinis ir 
gerai išlaikytas, todėl gali nemažai kainuoti. Kodėl jis buvo taip 
paslėptas? 

Jis nugėrė Temperencijos motinos atsiųsto vyno. 

— Mano senelė mėgo mėtyti pinigus. — Tai pasakęs, jis žiūrė- 
jo į šalį kietai sučiaupęs lūpas. Po kiek laiko vėl pažvelgė į ją. — 
Kai buvau vaikas, tėvai pasakojo, kad ji pirkdavo daiktus ir slėpda- 
vo taip, kad nerastų jos vyras. 

— Turėjau panašią draugę, — tarė Temperencija. — Jai bu- 
vo trisdešimt penkeri. Buvo netekėjusi, nes jos tėvas atsakė vie- 
nuolikai jaunikių, siekusių jos rankos, todėl ji... Na, ji pirko vi- 
sokius daiktus. 

— Jūs, moterys, visada randate, kaip pakenkti vyrams, — 
karčiai ištarė jis. 

— Mes? — Temperencija vos nepašoko iš vietos. — Kad 
turėtum bent mažiausią supratimą apie tai, ko aš prisižiūrėjau! 
Mačiau, ką jūs, vyrai, padarote su moterimis! 

— Cha! — ištarė Džeimsas. — Galiu viršyti bet kokią tavo 
papasakotą istoriją. Turiu draugą su vienuolika vaikų. 

Temperencija laukė, bet jis įsidėjo į burną kąsnį salotų ir 
daugiau nieko nesakė. 

— Na, ir..? 

— Kai dar buvome vaikai, jam atsitiko nelaimė. Nepasako- 
siu kruvinų detalių, bet baigėsi taip, kad jis negali turėti vaikų. 

Temperencija sumirksėjo ir nusišypsojo: 

— Suprantu. Jei jis pasakys žmonėms, kad vaikai ne jo, tu- 
rės aiškinti, kodėl jis visa tai kenčia. Bet jei leis visiems manyti, 
kad vaikai jo, jį laikys geru eržilu. 

— Tikra dilema, tiesa? — atsakė Džeimsas šypsodamasis 
jai. — Ką tu darytum? 

— Jei būčiau vyras ar moteris? 

— O kuo norėtum? — atšovė jis, ir jie abu nusijuokė. 

Kaip tik tuo metu pasigirdo beldimas į duris, ir Temperencija 
vos susilaikė nesušukusi: “Pagaliau!" Ji numetė servetėlę ant stalo. 

— Pažiūrėsiu, kas čia tokiu metu galėtų belstis, — tarė ji ir 
bėgte išbėgo į prieškambarį atidaryti durų. 

Tarpdury stovėjo tokia gražutė jauna moteris, kokios Tempe- 
rencija savo gyvenime dar neregėjo. Jos veidelis buvo širdies for- 
mos, akys didelės, mėlynos. Virš putlių lūpyčių — maža nosytė. Iš 
po mėlynos skrybėlės, priderintos prie jos akių spalvos, krito gra- 
žios šviesios garbanėlės. Tokia miela galvutė dailiai tiko prie ne- 
aukšto kūno labai plonu liemeniu ir didelės krūtinės. Jai negalėjo 
būti daugiau kaip aštuoniolika. Ji buvo tikra gražuolė, ir Temperen- 
cija žinojo, kad nė vienas vyras šioje žemėje nepajėgs jai atsispirti. 

Bet čia ji pravėrė savo žavią burnytę ir prakalbo: 

— Ak tu turbūt Temperencija o aš esu Šarmen bet visi mano 
draugai vadina mane Gražuolyte nes aš tokia esu 0 tavo patėvis 
sakė man kad tu esi sena pana bet tu esi gražesnė negu aš maniau 
nors tau po akimis ir yra raukšlelių bet mano mama sako jei nie- 
kada nesiraukysiu ir nesijuoksiu jų nebus bet galiu tau pasakyti 
kad po jos akimis daug raukšlelių bet ji sako kad jos nuo to jog 
vaikystėje daug juokėsi todėl aš niekada nesijuokiu nes nematau 
juokingų dalykų ir klausyk ar jis Čia noriu pamatyti nes man ne- 
teko matyti didiko nors tavo mama sakė kad jis neatrodo kaip 
didikas bet Amerikoje iš kur aš atvykau tiesa tu juk irgi atvykai 
iš Amerikos tai būtų labai romantiška ir sako kad jis gražus ir 
kad nesuprastų mano vežėjas turėjo plaktuku nudaužti ratą nuo 
vežimo kad atrodytų jog mes įstrigome čia ir kas pas tave vaka- 
rienės tiesą sakant maistas šiame krašte nėra labai geras bet na- 
muose aš turiu visko ko noriu klausyk kaip manai ar gerai būtų 
kelti vestuves pavasarį ir ar karalius dalyvautų jose. Ar jis čia? 

Temperencija laukė keletą minučių, kol suprato, kad mer- 
gaitė jau baigė kalbėti. 

— Ar yra karalius? — pasitikslino ji. 

— Ne, — lėtai ištarė Šarmen, tarsi Temperencija būtų kvai- 
la. — Jis. Lordas Džeimsas. 


66 


PAGUNDA 


— Ą, — atsakė Temperencija. Ją apėmė jausmas, tarsi galva 
būtų visai ištuštėjusi. 

— Noriu pasimatyti su juo ir patikti jam aš patinku visiems 
vyrams ir tavo mama sakė kad aš būtent tokia kokios norėjo ar tu 
norėjai išrinkti jam aš jau nežinau kaip ten bet kai ištekėsiu už jo 
nenorėsiu gyventi šitame užkampyje todėl prieš susitikdama su 
juo norėčiau Žinoti tiksliai... 

— Šarmen! — garsiai užriko Temperencija ir pažvelgė į du- 
ris, ar jos neišgirdo Džeimsas. — Gal leistum kalbėti man? Aš 
nesakau, kad tu nesi... 

— Žavinga tokia ir esu ir visi taip sako bet aš leisiu tau 
kalbėti nes esi daug vyresnė už mane galėsiu apsimesti kad tu 
mano motina nes tu visai kaip ji bet tu tikrai turėtum ką nors 
daryti dėl tų raukšlelių po akimis aš duočiau tau savo kremo bet 
tau geriau būtų vartoti tą kuriuo tepasi mano mama nes ji sako... 

— Užsičiaupk! — sušnypštė Temperencija, paskui uždėjo 
ranką ant Šarmen liemens ir nuvedė ją į valgomąjį. 

Ką sau galvojo jos motina siųsdama čia tą vėjavaikę kvai- 
liukę? Kaip gali vyras tokią įsimylėti? 

Bet kai Temperencija pamatė, kaip ta mergaitė vaikšto siū- 
buodama klubais po susmauktu liemeniu, ji pamanė, kad Šarmen 
tam vyrui galėtų patikti, jeigu tik laikytų užčiauptą burną. 

Vesdama Šarmen į valgomąjį, Temperencija pažvelgė į veid- 
rodį, kabėjusį ant sienos. Nors veidrodis buvo pageltęs, bet rodė 
pakankamai aiškiai, kad Temperencija galėtų pamatyti akių kam- 
puose raukšleles, apie kurias vis tauškėjo Šarmen. 

— O varge! — ištarė pasibaisėjusi ir paskubėjo įeiti į val- 
gomąjį anksčiau už Šarmen. 

Pažvelgusi į mergaitę, Temperencija pridėjo prie lūpų pirštą 
ir atidarė valgomojo duris. 

— Atrodo, turime viešnią, — džiugiai pranešė Temperenci- 
ja. — Ar galėčiau pristatyti panelę Šarmen Edelsten? Lordas 
Džeimsas Makenas. — Temperencija neturėjo supratimo, ar prieš 
Džeimso pavardę buvo titulas, ar ne, bet tą minutę žodis “lor- 
das" nuskambėjo gerai. — Netoliese sulūžo panelės Edelsten ka- 
rieta. Ji pamatė šviesą ir užėjo čia. Ar nebūtų galima pasiūlyti 
jai vakarienės, kol jos vežėjas pataisys karietą? 

Temperencija matė, kad Džeimsas nepajėgia atplėšti akių nuo 
merginos, o Šarmen, ačiū Dievui, droviai žiūrėjo sau į rankas. 

— Žinoma, — linksmai atsakė Džeimsas ir pašoko nuo kėdės. 

Temperencija atkreipė dėmesį, kad jai sėdantis jis neatitraukė 
kėdės nuo stalo ir nepalaukė, kol atsisės, bet toks džentelmeniš- 
kas jo elgesys su Šarmen Temperencijai patiko. Temperencija po 
ranka buvo pasidėjusi lėkščių ir iš viso negalėjo atsidžiaugti, kad 
surado tuos gražius “Wedgwood" indus. Tačiau, kai ji pakėlė di- 
delį dangtį nuo antrojo patiekalo indo, pamatė, kad lašišos neli- 
ko. Ji buvo pagaminusi žuvies tiek, kad užtektų daugiau kaip 
dvįem valgytojams, o dabar pasibaisėjo supratusi, kad jiedu sė- 
dėdami čia ir besišnekučiuodami suvalgė visą žuvį. 

— Gal truputį sriubos? — paklausė Temperencija ir supylė į 
lėkštę likusią tirštą sriubą. 

— Ir kas atvijo jus į šias vietas? — Džeimsas paklausė to- 
kiu tonu, kokiu vyrai kalba su gražiomis moterimis. 

Šarmen prasižiojo atsakyti, bet Temperencija garsiai ištarė: 

— Nepakartojama gamta! Ir istorija! Panelei Edelsten labai 
patinka ir viena, ir kita. Tiesa, panele Edelsten? 

Nespėjus Šarmen atsakyti, Džeimsas įtariu balsu paklausė 
Temperencijos: 

— Iš kur Žinai, kad jai patinka istorija? Ar jūs pažįstamos? 

— Niekada nemačiau jos iki šio vakaro, — meiliai ir nuo- 
širdžiai atsakė Temperencija. — Bet kol buvome vestibiulyje, ji 
man viską apie save papasakojo. 

— Jei neprieštarauji, leisk jai atsakyti pačiai, — tarė Džeim- 
sas ir pažvelgė į Šarmen. Jo veido išraiška sušvelnėjo. — Tai kur 
mes sustojome? 

Šarmen išsižiojo atsakyti. 

— Ji domisi klano istorija, — garsiai pasakė Temperencija. — 
Žinote, ką galėtume padaryti: galbūt rytoj visi trys išeikime pasi- 
vaikščioti. Galėtum parodyti mums, kur vyko kovos. 

Džeimsas pažvelgė į Temperenciją, tarsi ta būtų išprotėjusi: 

— Apie kokias kovas čia kalbi? 

— Pamaniau, kad visoje Škotijoje turėjo vykti mūšiai. Kla- 
nas prieš klaną ar kas nors panašaus. Ar princas Karolis Gražu- 
sis Čia nieko nenuveikė? Ar čia nebuvo normanų užkariavimo? 

— Ne, — ramiai atsakė Džeimsas, — princas Karolis Gra- 
žusis čia nieko neveikė. — Jo balsas kilo. — Ir normanų užka- 
riavimo čia nebuvo. O iš tikrųjų, panele O' Neil, — jis beveik 
šaukė, — normanų užkariavimas vyko Anglijoje! 

— Aha, — tarė Temperencija. Pamačiusi, kad Šarmen ruo- 
šiasi kažką sakyti, skubiai pridūrė: — Galiu lažintis, kad panelė 
Edelsten tai Žinojo. Ji tikrai didelė istorijos žinovė. Tiesa, pane- 
le Edelsten? — paklausė ji, bet neleido atsakyti. — Manau, kad 
rytoj, kaip žemvaldys, galėtum mums parodyti valdas ir papasa- 
koti viską, kas vyko šioje Škotijos dalyje, ir... 

— Panele O' Neil, — ramiai ištarė Džeimsas. — Jei neleisi 
kalbėti šiai jaunai ledi, užsodinsiu tave ant arklio ir išsiųsiu at- 
gal pas dėdę. Šįvakar. Ar aiškiai pasakiau? 

Temperencija giliai įkvėpė, atsisėdo prie stalo ir vos vos nu- 
sišypsojo Džeimsui. 

Jis kreipėsi į Šarmen: 

— O dabar, panele Edelsten, papasakokite man apie save. 

— Ak niekas nevadina manęs panele o Gražuolyte ir mano 
mama sako kad parinko man tinkamą vardą nes savo žavesiu galiu 
pakerėti net paukštelius medžiuose jei to norėčiau bet nežinia ar 
tikrai to noriu nes paukščiai mane kartais gąsdina ir aš tikrai nie- 
ko neišmanau apie istoriją ir nežinau kodėl Temperencija tai pasa- 
kė nes aš pati noriu kalbėti už save nes būdamas lordas jūs kiaurai 
mane matote tai yra norėjau pasakyti mano mintis o ne per drabu- 
Žius na čia aš pajuokavau bet pati negaliu juoktis nes atsiras raukš- 
lelių kaip Temperencijai o aš negaliu jų turėti nes... 

Džeimsas atsigręžė į Temperenciją, bet ji negalėjo pažvelg- 
ti jam į akis. Žinoma, jis nežinojo, kad šią jauną ledi paprašė 
atsiųsti čia Temperencija, o ją atsiuntė jos motina, bet nuo to 
Temperencijos sąžinė nebuvo nė kiek ramesnė. Žiūrėdama tie- 
siai prieš save į tamsius langus, bet ne į čia sėdėjusius du žmo- 
nes, ji galvojo niekada netapsianti gera lošėja kortomis. 

— ...ir aš tikrai norėčiau pamatyti apylinkes ir sutikti tą prin- 
cą nes man įdomu kodėl jį vadinate gražiuoju ar todėl kad jis 
dėvi škotišką kepuraitę ak aš čia vėl pajuokavau nes turiu stiprų 
humoro jausmą ir mano mama sako kad turėčiau užsirašyti savo 
pajuokavimus nes man taip dažnai pavyksta pajuokauti bet... 

Temperencija atsigręžė, kai Džeimsas pakilo nuo stalo. Ji 

pamanė, kad ketina išeiti iš valgomojo, bet šis tik priėjo prie lango 
ir plačiai jį atidarė. Kambaryje tikrai buvo truputėlį trošku, tačiau 
gal tik jai taip atrodė. 

— Ar jūsų tarnai vadina jus lordu nes mane tai domina todėl 
kad galvoju kaip vadintų jūsų Žmoną pilies tarnai nors čia ir ne 
pilis bet man ir neteko būti pilyje kurioje kas nors gyventų ir 
kaip manote ar jie turėtų vadinti jūsų žmoną misis lord o gal į ją 
kreipsis ak mano geroji mano miela o gal geriau jūsų aukštybe 
bet tada ir vyrai reaguos į mane taip... 

Iš nustebimo išsižiojusi Temperencija pamatė, kaip Džeim- 
sas pasilenkė, paėmė į glėbį panelę Šarmen Edelsten ir nunešė 
prie atdaro lango. Šarmen nenustojo kalbėjusi net paimta ant ran- 
kų. Temperencija pamanė, kad galbūt vyrai ją kasdien nešioja, ir 
mergina nieko neįprasto čia nemato. 

— ... bet mano mama sako, kad vyrai negali manęs neįsimy- 
lėti nes aš esu labai Žavi ir užtenka man tik pamoti piršteliu ir 
vyrai įsimylės mane ji taip sako todėl galėčiau tapti misis lord ar 
ledi lord ar kaip ten dar kitaip būtų vadinama jūsų Žmona nes... 

Džeimsas išmetė Šarmen pro langą su tokiu pat dėmesiu, su 
kokiu būtų išmetęs bulvių maišą, ir ji nukrito stebėtinai trankiai. 

Džeimsas uždarė langą ir užtraukė sunkias raudonas damas- 
to užuolaidas sukeldamas kambaryje dulkes. 

Tarsi nieko nebūtų įvykę, atsisėdo prie stalo ir gręžė akimis 
Temperenciją. Juodos jo akys vertė ją ką nors atsakyti. 

— Manau, šitas užuolaidas reikėtų išskalbti, — tarė ji. 

Valandėlę jis nusigręžė, bet Temperencija pamatė jo lūpose 
šypsenėlę. Kai jis vėl atsigręžė į ją, ji paklausė: 

— Kokio obuolių pyrago norėtum? Karšto ar šalto? 

— Norėčiau drungno, — atsakė jis ir abu prapliupo juokais. 


* * * 


“Brangi mamyte, 

su žaviąja Šarmen nieko neišėjo. Gal galėtum atsiųsti 
kokią kitą? Gražią, bet ne tokią kvailą, ir gal geriau, kad ji 
būtų šiek tiek išsilavinusi. Ir dar būtų gerai, kad būtų 
truputį vyresnė. 

Tave mylinti Temperencija." 

Kitą rytą, turbūt jau buvo apie šeštą valandą, Temperencija 
pabudo su nauja mintimi: “Turiu jo paklausti, kokios žmonos jam 
reikia." 

Neatrodė, kad ta mintis galėtų sukelti pasaulinį gaisrą, bet 
vis dėlto ji buvo revoliucinga. Kadaise Temperencija visą laiką 
stengėsi išskirti vyrus ir moteris. Ji susidurdavo su vyrais, pra- 
geriančiais savo menkus atlyginimus ir paliekančius žmonas bei 
vaikus skursti. Bandydavo rasti darbą moterims, kurios buvo mu- 
šamos ir engiamos, o paskui likusioms be vyrų. 

Temperencijai niekad į galvą nebuvo atėjusi mintis suvesti 
vyrą ir moterį draugėn. 

Rengdamasi ji sutelkė visą dėmesį į drabužius lagamine, 
vengdama pažvelgti kur kitur kambaryje. Praeitą naktį ji girdėjo 
garsus. Jie įtartinai priminė pelių cypimą. Temperencijai buvo 
baisu pagalvoti, kad ten šmirinėjo žiurkės. 

“Kuo gi ši vieta skiriasi nuo nuomojamų butų namo? Gal ir 
čia susidursiu su skriaudžiamomis moterimis?" — pamanė ji. 

Ji apsivilko vilnonį sijoną, siekusį tik iki kulkšnių. “Skan- 
dalinga!" — kažkada pareiškė jos motina apie šį drabužį. Apsi- 
rengė medvilnės palaidine ilgomis rankovėmis, užsijuosė platų 
odinį diržą, apsiavė tvirtais batais ir nulipo laiptais žemyn. 

— Kur jis praleidžia visą dieną? — paklausė, vos tik įėjo į 
virtuvę. Dabar, kai Temperencija iškuopė tą patalpą, ji stebėtinai 
traukė žmones. Įėjusi į virtuvę ji rasdavo vieną ar abi moteris ir 
bent vieną vyrą. Ramzis iš vaikiško buteliuko pradėjo maitinti 
ėriuką. Jis net sugalvojo jam vardą: pavadino Izaoku pagal bib- 
linę legendą apie likusį nenužudytą berniuką. 

Širyt į Temperencijos klausimą buvo pasiruošę atsakyti du 
vyrai, dvi moterys ir vienas berniukas. 

— Jei kas nors pasakys, kad pas Greisę, šiandien liks be 
pietų. | 

Visi penki užčiaupė burnas ir nuleido galvas. 

Temperencija mintyse suskaičiavo iki dešimt ir pasakė: 

— Jis minėjo ganąs avis ir Žvejojąs. Kur jis visa tai daro? 

Penki veidai su palengvėjimu atsigręžė į ją. Ramzis, sėdė- 
damas su ėriuku ant rankų ir jį maitindamas, atsakė; 

— Kalno viršūnėje. Išbus ten visą dieną. Gali ten užkopti, 
jei nori. 

— Kodėl gi ne? — paklausė ji ir nesiteikė klausytis atsaky- 
mo. Kadangi Makenas, kaip jį visi vadino, turėjo šiose vietose 
absoliučią valdžią, gal jis su Greise ant kalno kėlė orgijas? 

— Miesto damai ten per sunku užkopti, — pasakė Alekas. 

Temperencija beviltiškai nuleido rankas. Gyvenime nebuvo 
sutikusi tokių snobų, kaip šitie Žmonės. Jie manė, kad moteris 
visiškai niekam tikusi, jei ji užaugo mieste. 

Tačiau ji nusišypsojo: 

— Be abejonės, jūs teisūs, bet jei nurodysite man, kur eiti, 
manau, kad nueisiu savo tingia niekur neskubančios miestietės 
eisena. Tada, kai paruošiu ką nors priešpiečiams, 

Po valandos ji pridėjo drobinę kuprinę kvietinių paplotėlių 
ir apelsinų, įdėjo molinį butelį silpno vyno. Kol ji kapojo mėsą 
ir daržoves bei kočiojo tešlą, žmonės virtuvėje stebėjo ją su sle- 
piamu susidomėjimu. 

Septintą ryto ji pasakė Ramziui: 

— Aš pasiruošusi. 

Prakišusi rankas pro kuprinės dirželius, užsimetė nešulį ant 
pečių. 

Kažkodėl jos nenustebino, kai išėjusi į lauką pamatė pabal- 

notą ir vietoje nerimstantį arklį. Nors niekas neįėjo į virtuvę ir iš 
jos neišėjo, visi šie žmonės, atrodo, žinojo viską, ką ji darė ar 
dar tik planavo daryti. 

Temperencija pamanė geriau paspringsianti negu paklausian- 
ti, kaip jie perdavė ženklą, kad pabalnotų arklį. Ji palaukė, kol 
Ramzis užšoko ant arklio ir ištiesė jai ranką padėdamas užlipti ir 
jai. Jiems jojant, ji sėdėjo už jo ir laikėsi balno. 

Kadangi į šį Makeno klano kaimą ji atvyko vėlų vakarą, o 
vėliau iš namo beveik nebuvo iškėlusi kojos, tai dabar susido- 
mėjusi dairėsi po apylinkes. Kai Ramzis jojo dideliu baikščiu 
arkliu siauru akmenuotu taku, kurio vienoje pusėje buvo status 
kalnas, o kitoje... nieko, Temperencija turėjo nugalėti pagundą 
surikti, kad ji nori nulipti nuo arklio. 

Ramzis turbūt pajuto jos baimę, nes pasisuko į ją ir nusi- 
šypsojo: 

— Mieste nieko panašaus nėra. Tiesa? 

— Ten yra labai aukštų pastatų, — atsakė ji stengdamasi 
neišsiduoti, kad yra mirtinai išsigandusi. Vienas klaidingas ar- 
klio žingsnis — ir jie nukritę užsimuš. Ir nors jos rankų, įsitvė- 
rusių balno, krumpliai buvo net pabalę, ji sėdėjo atsigręžusi į 
kalno pusę ir neleido baimei jos visiškai užvaldyti. 

— Iš čia matyti visas Makeno kaimas, — pasakė Ramzis ir, 
Temperencijos siaubui, sustabdė arklį. 

Ji turėjo giliai įkvėpti, kol įstengė pažvelgti į kairę, o kai 
pažvelgė, pamatytas grožis nugalėjo baimę. 

Apačioje plytėjo nedidelis kaimelis lyg paveikslėlis iš vai- 
kiškos pasakų knygos. Jame buvo ne daugiau kaip dvidešimt na- 
mų, išsidėsčiusių abipus kelio. Namai buvo balti, šiaudiniais sto- 
gais. Iš kaminų rūko dūmai, ant kelio vaikščiojo vištos... Ji įžiū- 
rėjo Žmones: moteris su krepšiais, ant kelio žaidžiančius vaikus. 
Už kiekvieno namo buvo daržas. Matė ji ir keliolika daržinių bei 
laidarų gyvuliams. 

— Gražu, — sušnibždėjo ji ir, pažvelgusi toliau, pamatė, 
kad kaimelį su žemynu jungė tik siaura Žemės juosta. Kalnas už- 
ėmė tik truputį mažesnę salos dalį. Viename gale stovėjo kaimo 
namai, kitame — senas akmeninis griūvantis Makeno namas, o 
per vidurį — kalnas. 

— Čia tokia izoliuota vieta, — tarė ji. — Turbūt užaugę vai- 
kai palieka namus? 

— O taip, palieka, — atsakė Ramzis ir paragino arklį eiti 
toliau. Jo balse girdėjosi liūdesys. 

— O tu ne? — paklausė ji. 

Kažkodėl jos klausimas pralinksmino berniuką. 

— O aš ne, — atsakė jis, tarsi ji būtų juokavusi. 

— Tu nepanaši į kitas, — po minutės pasakė jis. 

— Ar tai komplimentas? 

Į tai berniukas tik patraukė pečiais ir paragino arklį. Tem- 
perencija sukandusi dantis laikėsi balno. Duok Dieve, kad ji iš- 
girstų iš tų Žmonių komplimentą. Nors jiems taip patiko švari 
virtuvė, kad dabar beveik niekas neišeidavo iš jos, ji neabejojo, 
kad bet kuris jų greičiau mirs negu pasakys: “Gerai pasirodei, 
senmerge“, ar ką nors panašaus, ką jie, škotai, sako. 

Po kokios valandos jie pasiekė tai, kas, atrodė, kalno viršū- 
nė, ir berniukas sustabdė arklį. 

— Turi nulipti čia, — tarė jis ir atsigręžė padėti jai. — Ma- 
kenas neturi pastebėti arklio. 

Linkstančiomis kojomis stovėdama ant akmenuotos žemės, 
ji pažvelgė į jį: 

— Kodėl? 

Sukdamas arklį atgal berniukas nusišypsojo: 

— Per daug pavojinga jo brangiam arkliui. Jis gali nukristi. 
Kuo tada laimės jojimo varžybas prieš kitus dvarininkus? Mes 
ne kažin ką turime, bet laimime lenktynes, — pasakė berniukas 
išdykėliškai Žibančiomis akimis ir kulnais paraginęs arklį pasi- 
leido žemyn stačiu, labai siauru keliu taip greitai, kad Tempe- 
rencijai užėmė kvapą. 

— Jei jis būtų mano sūnus... — nebaigė sakinio Temperen- 
cija, nes nežinojo, kaip suvaldytų tokį pusbernį kaip Ramzis. 

Valandėlę Temperencija tik stovėjo dairydamasi aplinkui po 
pievą, sužydusią pavasario gėlėmis, klausėsi paukštelių čiulbė- 
jimo ir kvėpavo gaiviu, tyru oru. 

— Tai ne mieste, tiesa? 

Temperencija pašoko, vos neišsinerdama iš odos, kai išgir- 
do už nugaros balsą. Atsigręžusi išvydo Džeimsą, stovintį vos 
už keturių pėdų nuo jos. 

Tebelaikydama ranką, prispaustą prie širdies, ji atsakė: 

— Taip, ne kaip mieste. Bet miestas turi savo privalumų: ir 
baletas, ir opera, ir... 

Džeimsas apsisuko ir pasitraukė nuo jos. 

Temperencija, kliūdama už akmenų ir žolės kuokštų, sten- 
gėsi suspėti su juo. 

— Gal pasakysi man, pone Makenai, ar visi škotai tokie ne- 
išauklėti, ar tik šitoje saloje? 

— Mes gyvename ne saloje, — atsakė jis pro petį. — Tai 
kokį arklį berniūkštis paėmė? 

— Arklį? — ji nenorėjo pridaryti Ramziui nemalonumų. 

— Nori įtikinti mane, kad užkopei čia pati? 

— Nesuprantu, kodėl jūs visi manote... 

Džeimsas sustojo ir įdėmiai pažvelgė į ją. Nebuvo prasmės 
meluoti. 

— Didelį, rusvo plauko, su balta dėme ant dešinės užpaka- 
linės kojos. 

Greitai linktelėjęs Džeimsas vėl nuėjo, ir Temperencija nu- 
skubėjo jam iš paskos. 

— Ko čia šiandien pasirodei? — paklausė jis. — Ko nori iš 
manęs? 

Ką ji galėjo atsakyti? “Noriu paklausti, kokia moteris pri- 
verstų ją vesti, kad galėčiau parašyti laiškutį motinai su užsaky- 
mu ir pagaliau išsinešdinčiau iš čia?" 

— Paprasčiausiai iš nuobodumo, — atsakė ji. — Pamaniau 
sau: pasižvalgysiu aplinkui. 

— Hmmm! — nusišaipė Džeimsas. — Ar visi amerikiečiai 
mano, kad škotai yra kvailiai? 

— Tikėkis, kad tik aš, — atsakė ji nepagalvojusi, bet išgir- 
do jo juoką ir nusišypsojo. — Ką čia veiki visą dieną? Ar būni 
vienas? 

Išgirdęs paskutinį klausimą, jis sustojo ir atsigręžė į ją, pa- 
kėlęs vieną antakį aukštyn. 

— Ar ne todėl čia atjojai? Kad pabūtum viena su manimi? 

— Norėtum, — atsakė ji. 

Jis nusišypsojo ir ėmė eiti toliau. 

Sekdama paskui jį, ji perėjo nedidelį slėnį, paskui vėl ėmė 

kilti į viršų, kur girdėjo bliaunant avis. Kai jis sustojo, ji apsi- 
dairė ir pamatė, kad pietinė kalno pusė lipte aplipusi šimtais avių. 
Vienur kitur ji matė bėgiojant šunis, kuri lojo ant avių. Keli žmo- 
nės vaikščiojo stačiu kalno šlaitu. 

— Vaje, mes ne vieni, — tarė ji labai nelaimingu balsu. — 
Joks išprievartavimas neįvyks. 

Akimirką Džeimsas žiūrėjo į ją apstulbęs, paskui atmetė gal- 
vą ir ėmė juoktis taip, kad kakle iššoko venos. Jis tikrai buvo 
gražus, ir jeigu ji būtų į meilės nuotykius linkusi moteris, be abe- 
jonės, jis būtų pirmas, pas kurį ji lėktų. 

Apačioje jų du vyrai išgirdo juoką ir sustojo pasižiūrėti aukš- 
tyn. Temperencija iškėlė ranką ir pamojo jiems. Tie, atrodo, su- 
stingo. 

— Jie negali patikėti, kad aš ne Greisė, — tarė ji. 

Kai Džeimsas nieko į tai neatsakė, ji atsigręžė į jį. Jis Žiūrė- 
jo į ją susiraukęs. 

— Žmonės per daug plepa. 

— Jei turi galvoje krūvą tingių drimbų, sėdinčių tavo arkli- 
dėse ir tavo namuose, tai jie daugiau nieko ir neveikia tik liežu- 
vauja. Ar dvarininkas gali išplakti savo žmones? 

Džeimsas vėl nusijuokė. 

— Ak, jūs, amerikiečiai, — tarė, — kokių minčių jums kyla 
apie mus. Beje, ką planuoji daryti toliau? 

— Daugiau jokio valymo ir tvarkymo! — karštai sušuko ji. 

— Gerai, tai gal padėtum man su šita? — tarė jis vesdamas 
ją takeliu toliau. 

Po reta krūmų užtvara gulėjo didžiulė avis. Ji tankiai alsavo. 

— Ar ji dvesia? — paklausė Temperencija. 

— Ne, jei sugebėsiu jai padėti. Stok iš ano galo, o aš im- 
siuos reikalo, ir mes jai padėsime išstumti. 

Temperencijai prireikė valandėlės, kol ji suprato, ką js tu- 
rėjo omenyje: avis buvo pradėjusi ėriuotis. 

— Ak, — tarė ji. — Gal reikėtų pašaukti veterinarą. 

— O kaipgi. Ir jis atsiųs sąskaitą. Ne, čia vienintelis veteri- 
naras yra Makenas. Pasirengusi? Laikyk ją. Netaisyklinga padė- 
tis. Turiu apgręžti ėriuką. 

Temperencija niekada nesitikėjo to, kas vyko kitą valandą. 

Džeimsas užčiuopė, kad avis turėjo atsivesti du ėriukus, o jo ranka 
netilpo jų ištraukti. 

Sėdėdamas ant kulnų, jis žiūrėjo į Temperenciją. 

— Mano rankos netelpa. Turėsi viską padaryti už mane. 

— Aš? — nustebo Temperencija. — Aš negaliu... 

— Nusirenk savo prabangią palaidinę, jei nenori išsitepti, kišk 
ranką į vidų ir ištrauk ėriukus. Jei nenori, kad visi trys nugaištų. 

— Nusirengti... 

— Greičiau imkis darbo. Niekas čia tavęs nemato. 

— O tu? — mirksėjo Temperencija iš už dūsuojančios avies. 

— Manai, kad aš nesu matęs, ką turi moteris? — pažvelgė 
jis į ją piktindamasis. — Nenori — nesirenk. Išsikruvink visą 
savo palaidinę. Bet paklausyk, mergyte, padaryk, ką prašau. 

Gal tai, kad jis pavadino ją “mergyte", privertė ją paklusti. 
Po vakaro su Šarmen Temperencijai reikėjo pasijusti jaunesnei 
nei aštuoniolikmetės panelės motina. 

Temperencija kiek galėdama greičiau atsisagstė palaidinę, 
ištraukė iš sijono ir numetė ant krūmo viršūnės. Ji džiaugėsi eik- 
vojusi to bjaurybės Anguso Makeno pinigus, nes dabar vilkėjo 
labai gražią, puošnią liemenėlę. Baltutę, prismaigstytą blizgučių 
ir ranka išsiuvinėtą smulkiomis gėlytėmis. 

— Gerai, ką man daryti? — paklausė priėjusi prie kito avies 
galo. 

Jai prireikė keturiasdešimt penkių minučių sunkaus triūso, 
kol apsuko ėriuką avies įsčiose. Kas kelios minutės avies vidu- 
riai susitraukdavo ir taip suspausdavo Temperencijos ranką, kad 
jos akyse susitvenkdavo ašaros. 

— Tau gerai sekasi, — tarė Džeimsas jai už nugaros. Ji pa- 
stebėjo, kad, jam jaudinantis, ryškėjo škotiškas akcentas. Jis už- 
dėjo savo sunkias rankas jai ant pečių ir masažavo juos, kai ran- 
ką gniaužė avies sąrėmiai. — Atsipalaiduok. Kvėpuok, — tyliai 
pasakinėjo jai į ausį. 

Kai sąrėmis praėjo ir ji vėl galėjo jausti savo ranką, jis mo- 
kė, ką reikia daryti. 

— Čiuopk kojytes. Na, užčiuopei? Dabar trauk. Ne, tu jos ne- 
sužalosi. Jai dabar per daug skauda, kad suprastų, ką tu darai. Na, 
štai. Gerai. Trauk. Dabar lėčiau. Jau! Trauk vėl. Šį kartą stipriau. 


77 


Jude Deveraux 


Staiga ėriukas iššovė iš avies vidurių tiesiai Temperencijai 
ant kelių. Jis buvo šlapias, kraujuotas ir gleivėtas, bet Tempe- 
rencijai atrodė, kad gražesnio už jį nieko nebuvo mačiusi. Lai- 
kydama mažytį padarėlį, ji nuostabos kupinu žvilgsniu pažvelgė 
į Džeimsą. 

— Ten dar vienas, — tarė jis šypsodamasis. — Ištrauk ir jį. 
Mes juos nuvalysime ir atiduosime motinai. 

Po pirmojo tai padaryti buvo daug lengviau, bet Temperen- 
cija pajuto, kad sąrėmiai pasidarė lengvesni, ir ji išsigandusi pa- 
žvelgė į Džeimsą. 

— Tik ištrauk ėriuką. Motina pasirūpinsime vėliau. 

Dar po kelių minučių ant Temperencijos kelių gulėjo kitas 
ėriukas. Ji žiūrėjo, kaip Džeimsas išrovė saują žolių ir mėgino 
nušluostyti ėriuką. Negalvodama, ką daro, Temperencija stvėrė 
nuo krūmo baltą drabužį ir ėmė šluostyti kitą ėriuką. 

Instinkto vedamas ėriukas nusigavo prie motinos žįsti, bet 
avis tebegulėjo sunkiai alsuodama. 

— Ji gaišta, — tarė Džeimsas. — Man labai gaila, kad taip 
nutiko per tavo pirmąjį kartą. 

— Mano pirmoji avelė, — užuojautos kupinu balsu Tem- 
perencija pastatė savąjį ėriuką prie jo broliuko ir uždėjo ranką 
ant didelio avies pilvo. — Tris kartus dalyvavau kūdikių gim- 
dyme, — tarė ji ir, uždėjusi vieną ranką ant kitos, ėmė maigyti 
avies pilvą. — Vienai gimdyvei įstrigo placenta ir akušerė spau- 
dė ir spaudė jos pilvą, kol... — ji taip įtemptai dirbo, kad dau- 
giau nepajėgė pratarti nė žodžio. 

Džeimsas nustūmė ėriukus į šoną, atsiklaupė šalia Tempe- 
rencijos ir padėjo jai spaudyti. Po keleto akimirkų išslydo didelė 
placenta ir su šlapiu žlegtelėjimu nudribo ant žemės. 

Džeimsas ir Temperencija atsilošė ir valandėlę žiūrėjo. Iš 
pradžių avis, atrodė, nustojo kvėpuoti, bet paskui atsimerkė, pa- 
kėlė galvą, dar vėliau — kojas. 

— Ji nori atsistoti, — ištarė Džeimsas pergalingu balsu. 

Jie nustojo klūpėję ir padėjo aviai atsistoti. Keletą sekun- 
džių pasverdėjusi, ji nubėgo. Ėriukai — paskui ją. 

— Nedėkingoji! — sušuko juokdamasi Temperencija. Ji pa- 
žvelgė į Džeimsą. Jis laikė tai, kas neseniai buvo jos švari palai- 
dinė. Dabar ant jos liko tai, ką atėję į šį pasaulį atsinešė ėriukai. 

— Sakiau tau, kad nereikėjo nusirengti, — tarė ji šypsoda- 
masi ir dviejų pirštų galiukais imdama iš jo palaidinę. — Kuo 
dabar vilkėsiu grįždama namo? 

Šypsodamasis Džeimsas nusirengė marškinius ir užvilko jai. 
Jis nusijuokė, kai skvernai nukrito iki kelių, o rankogaliai paslė- 
pė rankas. Džeimsas pakėlė jos ranką, paraitojo rankovę, o ran- 
kogalio galiukus surišo aplink riešą. Darbuodamasis prie kitos 
rankovės, jis kryptelėjo galva į numestą ant žemės kuprinę. Ji 
nusimetė-ją ten, vos pamačiusi avį. 

— Ar joje nėra nieko valgomo? 

— Kvietiniai paplotėliai. Jie padaryti... 

— Net čia, Škotijoje, mes esame girdėję apie tokį užsienie- 
tišką valgį, — tarė jis šypsodamasis jai. — Eime. Žinau vieną 
vietelę, kur galėtume susėsti pavalgyti. 

Nedelsdama ji nubėgo paskui Džeimsą, ilgomis kojomis 
beldžiantį Žemę žemyn nuo kalno, ant kurio vyrai ganė avis. Įau- 
gęs į kalną, laikėsi senas medis, o Žemė po juo buvo nusėta labai 
aštriais akmenimis. Džeimsas peršoko tą vietą ir ištiesė rankas. 
Ji norėjo paimti jo ranką, bet jis neleido. 

— Šok, o aš pagausiu tave, — tarė jis. — Sijonuotoms čia 
per statu. 

Jau buvo bepradedanti sakyti jam, kad tai absurdas, bet tą 
pačią minutę pasijuto krintanti jam į glėbį, visiškai juo pasitikė- 
dama. Jis pagavo ją už liemens, pasuko ratu ir pastatė ant tako. 
Tikriau sakant, takeliuko, nes jis buvo vos šešių colių pločio. 
Truputį pakreiptų pėdą į šoną ir nugarmėtų stačia galva žemyn. 

— Jei bijai, laikykis man už diržo, — tarė jis ir nuėjo. 

— Pusnuogis, o liepi laikyti už diržo, — tarė ji. — Nenuosta- 
bu, kad nenori vesti, kai reiški merginoms tokius pageidavimus. 

Ji nusišypsojo, kai iki jos atskriejo Džeimso juokas. Tikrai 
buvo lengva šalia vyro, neprašiusio jos mesti savo veiklos ir iš- 
tekėti už jo. Kartais Temperencija pagalvodavo, kad kokiam vy- 
rui pasiekti ją buvo tas pat, kas įkopti į aukščiausią kalną. Kiek 
vyrų jai sakė: “Mesk viską ir tapk mano žmona. Nešiok mano 
vaikus." Kadangi jie visada vadovaudavo, Temperencija savo 
sąmojingas pastabas turėdavo pasilaikyti sau. Niekada negalėjo 
šitaip pajuokauti su jokiu vyru. 

O dabar galėjo. Su Džeimsu Makenu ji galėjo laisvai juo- 
kauti ir nebijoti, kokios bus to juoko pasekmės. Dėl to ji darėsi 
vis “dantingesnė". 

Džeimsas nelauktai sustojo. Temperencija turėjo atsiremti į 
jo nuogą nugarą, kad sustotų pati. Jo oda buvo labai šilta. Ji ne- 
noromis atitraukė ranką. 

— Ką galvoji? — paklausė jis, atsigręžęs į ją. 

Temperencija prisiglaudė nugara prie akmenuoto kalno ir pa- 
žvelgė žemyn. Apačioje — kaimas. Tas pats gražus reginys, ku- 
riuo grožėjosi sėdėdama su Ramziu ant arklio. Kairėje buvo kaž- 
kas panašaus į nedidelę olą. 

— Čia gražu, — nuoširdžiai atsakė ji. 

Tą pačią sekundę Džeimsas dingo oloje. Ji negaišo laiko ir 
nusekė paskui. Ola buvo kokių šešių pėdų gylio, aštuonių pėdų 
pločio. Joje buvo grubus medinis gultas, užklotas avikailiais, ir 
nedidelis akmenimis apjuostas ugniakuras, kur daug kartų buvo 
degintas laužas. 

Kai ji pažvelgė į jį, jo veido išraiška buvo kaip berniuko, 
labai norinčio, kad jai patiktų jo slaptavietė. 

— Švariau nei namuose, — rimtai pasakė ji. 

Džeimsas nusišypsojo ir padėjo kuprinę ant žemės. 

— Sėskis, — linksmai pasakė, patiesęs ant žemės avikailį, — 
ir papasakok man apie save. 

— Na, — jos akys išdykėliškai žibėjo, kai stebėjo jį, besi- 
rausiantį kuprinėje, — mama sako, kad aš labai Žavi bet aš tą 
žinau nes visi vaikinai man sako tą patį štai kodėl aš noriu ište- 
kėti už lordo ir tapti princese ir... 

Šypsodamasis Džeimsas išėmė iš kuprinės vieną paplotėlį, 
pasirėmė ant alkūnės ir atsikando. 

— Nė viena moteris niekada taip neprajuokino manęs, kaip 
tu, — po kiek laiko tarė jis. 

Temperencija staiga sugrįžo į realybę. Jie buvo visai vieni 
toje nedidelėje oloje, jis — pusiau nuogas ir... 

— Tai kodėl tu čia atvykai iš tikrųjų? — skvarbiai pažvelgė 
į ją Džeimsas. 

— Tau reikėjo ekonomės, o man — darbo. — Ji apsidžiau- 
gė, kad gali galvoti apie ką nors kita, o ne apie nuogą jo kūną. 

Žiūrėdamas pro olos angą jis suprunkštė: 

— Tu tokia pat ekonomė, kaip aš kunigas. Ką mano dėdė iš 
tikrųjų sakė apie mane? 

Temperencija taip greitai nesumojo, ką pameluoti, tik žiū- 
rėjo į kaimą apačioje. 

— Ko jam prireikė iš manęs šį kartą? — paklausė jis 
žvilgsniu verdamas jos profilį. — Negi jis manė, kad mane taip 
paveiks tavo grožis, kad galų gale vesiu tave? 

— Tik jau ne tai! — per daug greitai atsakė ji. 

— Aha, bet juk yra kokia nors priežastis, dėl ko tu tą mano 
seną namą kuopi. 

Ji prasižiojo atsakyti, bet jis sulaikė ją iškėlęs ranką. 

— Ne, ne, nesakyk man. Mėgstu galvosūkius. Šioje vieto- 
vėje mažai yra apie ką galvoti. Taigi, kas privertė amerikietę iš 
didmiesčio atvykti į nuošalų Škotijos užkampį šveisti grindų? 
Tik jau ne Šiaurės Škotijos romantika. Gal arčiau tiesos būtų ga- 
limybė gyventi šalia klano dvarininko? 

— Nieko panašaus, — Temperencija žiūrėjo į savo paplotė- 
lį. Ji privyniojo į tešlą jautienos su svogūnais bei bulvėmis ir 
iškepė. Pati sau pripažino, kad skanu. Gal ji tikrai sugebėjo ga- 
minti maistą? 

Ji apsimetė nesusidomėjusi, bet iš tikrųjų klausytis jo, ban- 
dančio išnarplioti galvosūkį, jai buvo be galo įdomu. Tokio įdo- 
maus pokalbio neturėjo nuo atvykimo į Škotiją. 

Ji tramdė šypseną, kai jis įdėmiai į ją Žiūrėjo ir bandė į vie- 
ną vietą sudėti viską, ką apie ją žinojo. 

— Gal pasakyti kokią užuominą? — žodžiai patys išsprūdo 
jai iš burnos. 

— Cha! Dar neatėjo diena, kai aš pasiduosiu prieš moterį. 

Ji turėjo nusigręžti, kad paslėptų šypseną. Ir vėl pažvelgė į 
jį. Bet tai buvo klaida. Viskas, ką jis turėjo ant savęs, tebuvo 
kiltas, platus odinis diržas ir minkšti batai iki pusės blauzdų. Nu- 
tarė, kad saugiau bus žiūrėti ne į jį, o į kaimą. 

— Gal teiktumeisi man pasakyti, kas yra tarp tavęs ir mano 
dėdės? Atrodo, lyg jis rūpintųsi tavimi, bet tuo pačiu verčia da- 
ryti tai, ko tu nekenti. 

Atsisėdęs Džeimsas pasilenkė prie jos siekdamas kuprinės. 

Kol jis buvo taip arti, Temperencija negalėjo kvėpuoti. “Dabar 
galėsiu savo moterims pasakyti, kad žinau, ką reiškia geisti vy- 
ro, — pamanė ji, — bet taip pat galėsiu pasakyti, kad galiu su- 
tramdyti savo kunkuliuojančias emocijas." 

— ..4r vedybas, — išgirdo ji sakant Džeimsą. 

— Labai atsiprašau, bet negirdėjau. — Ji bandė priminti sau 
nepamiršti, kur esanti ir kas kelios minutės mintimis nenuklysti 
į Niujorką. 

— Aš sakiau, kad mano dėdė pasiryžęs mane apvesdinti ir 
kad vesti aš nesiruošiu. 

— Niekada? — paklausė ir atsigręžė į jį. Noras išgirsti atsa- 
kymą nugalėjo sveiką protą. 

— Vedęs netekčiau laisvės. Ji norėtų, kad kas vakarą parei- 
čiau vakarienės. Ji norėtų... norėtų... Ji norėtų, kad lydėtų ją po 
Edinburgo parduotuves, kol ką nors nusipirktų. — Jis kalbėjo 
taip, lyg jam darytųsi bloga. 

Temperencija negalėjo susilaikyt nenusijuokusi: 

— AK, tu vargšeli kankiny! O ko tu tikiesi iš Žmonos? Kad 
koptų su tavimi į kalnus ir padėtų gimti ėriukams? 

— Taip, — tyliai ištarė jis. Temperencija vos išgirdo. 

Kai pažvelgė jam į akis, jos buvo niūrios, bet ji negalėjo 
atitraukti žvilgsnio nuo jų. 

Ji prakalbo žaismingu balsu: 

— Jei įsimylėsi mane, Makenai, tavo širdis bus sudaužyta. 
Tavo dėdė labai daug man moka už ekonomės darbą, ir kai tik 
turėsiu pakankamai pinigų, grįšiu į Niujorką. Ten manęs laukia 
darbas. Aš reikalinga žmonėms. 

Džeimsas taip pažvelgė į ją, kad išprakaitavo griovelis tarp 
krūtų. 

— Aš nenoriu tavęs vesti. Noriu tik turėti savo lovoje. 

— Tu — mane? O Greisė? Ar nebus šiek tiek per ankšta? — 
nemirkčiodama kalbėjo ji. 

Į tai Džeimsas nusijuokė ir išsitiesė pasirėmęs ant alkūnės. 

— Žinai, atrodo, kad tu man patinki. Tu ne tokia kaip kitos 
moterys. Gerai, sakyk, ką taip labai nori sužinoti apie mane, kad 
net užkopei į kalną? 

Temperencija vos neprarado žado. Jis per daug gerai ją per- 

matė, kad ji galėtų daug ką nuo jo nuslėpti. Taigi kuo arčiau tie- 
sos ji laikysis, tuo geriau bus jai pačiai. 

— Aš ne daugiau už tave žinau, kodėl jis taip nori tave ap- 
vesdinti. Tiesą sakant, apie visą šį reikalą su tavo dėde kalbėjau 
tik vieną kartą. Jis sakė, kad jeigu išbūsiu tavo ekonome ... — ji 
svyravo, — šešetą mėnesių per vasarą. — Ji prisiminė, kad An- 
gusas nenurodė jai laiko limito ir ją tas gąsdino. O ką, jei ji ne- 


ras Džeimsui žmonos dešimt metų?.. — Šešis mėnesius, — tęsė 
ji, — tai jis leis man grįžti į JAV. Ir netgi nedraus man vieno 
dalyko. 

— Dalyko? 


— Padėti pamestoms skurstančioms moterims. 

— A, kaip tu. Tokia skurstanti, kad net ėmeisi valytojos 
darbo. 

Ji atsigręžė į jį. Jos veide matėsi nuoširdus pyktis. 

— Tavo dėdė bjaurus melagis ir niekšas. Jis negali nors kiek 
nusileisti ir išklausyti priežasčių ar... — iš siaubo ji plačiai atsi- 
merkė. 

— O taip. Čia tu teisi. Ir dar daugiau. Tu negali man nieko 
pasakyti apie jį, ko aš nežinočiau. Bet ką jis tau padarė? 

— Šį darbą jis nupiešė nuostabiausiomis spalvomis: klano 
dvarininkas, didelis namas. Maniau, kad tik nurodinėsiu tarnams 
ir visas mano darbas užims kelias valandas per dieną. 

— Bet viso to vietoje gavai mus, — Džeimso balsas buvo 
kupinas linksmumo. 

— Kodėl tu laikai arklides taip švariai, o namą tokį... tokį... 

Džeimsas gūžtelėjo pečiais ir siekė dar vieno paplotėlio. 

— Namas nieko nereiškia, o kasmet laimiu lenktynes ir pi- 
nigų. Taigi arkliai man yra vertesni už namą. Kam man reikia 
didelio namo? Aš gyvenu kalne. 

— Bet jei vesi... 

— To niekada nebus. 

— A, — vos vos šypsodamasi tarė Temperencija, — dabar 
suprantu. — Ji pritraukė kelius prie krūtinės ir apkabino juos. 
Vėl žiūrėjo į kaimą. — Dabar viską suprantu. — Tave sužeidė 
meilė, todėl dabar atstumi visas moteris. Manau, kad esu skai- 
čiusi tokią knygą. 

Kadangi Džeimsas nieko neatsakė, ji atsigręžė pasižiūrėti į 
jį. Jis keistai žvelgė į ją. 

— Judu su mano dėde turbūt nesutariate? Jis nemėgsta mo- 
terų, viską matančių taip, kaip yra. 

Temperencija nusijuokė: 

— Nesutariame. Tai ar papasakosi man apie žmoną? 

— Ne, — atsakė jis. — Tu ir taip viską supratai, tai kam 
vargintis? 

Temperencija būtų įmaniusi nukąsti sau liežuvį, kam paklau- 
sė taip stačiokiškai. Jei būtų paklaususi gražiai, gal jis būtų ką 
nors pasakęs apie vedybas, kuo ji būtų galėjusi pasinaudoti. 

— Kodėl tavo dėdė taip užsispyręs tave apvesdinti? Ar jums 
reikia įpėdinio? 

Džeimsas nusišypsojo: 

— Na, žinoma, po mano mirties visi susimuš, kam atiteks ta 
lūšna. 

— Tai kodėl nori, kad vestum? — neatstojo ji. 

Džeimsas valandėlę patylėjo. 

— Turbūt dėdei Angusui patinka vestuvės. Jis rašė, kad ne- 
seniai vėl vedė. Nemačiau jos, bet jis sako, kad ši — geriausia iš 
visų jo žmonų. Labai maloni, gero būdo moteris. Angusui patin- 
ka malonios moterys. 

— O kokios moterys patinka tau? 

— Ne per daug smalsios, — atšovė jis. — O dabar man rei- 
kia grįžti pas avis, — tarė jis ir stojosi. 

— Bet... — ji nesugalvojo, ką pasakyti, kad jis nenueitų, 
nes ji dar nesužinojo visko, ką ketino sužinoti. — Kokia yra Grei- 
sė? — paklausė ji irgi stodamasi. 

— Ko taip domiesi Greise? 

— Aš taip dažnai girdžiu jos vardą, kad pamaniau, jog tu 
turėtum mylėti ją, jeigu... Noriu pasakyti, jeigu... 

Jis stovėjo lauke, saulėje ir Žiūrėjo į ją oloje. 

— Manau, kad žmonės per daug kalba, o tu per daug klau- 
saisi. Ar ketini nešioti priešpiečius kasdien? 

— O tu ar padėsi kiek aptvarkyti namą? Aš nemoku pataisy- 
ti stogo, negaliu iškrapštyti vištų iš miegamųjų... 

— Kodėl tau taip svarbu sutvarkyti namą? Negi nebūtų pa- 

prasčiau imti mano dėdės pinigus ir atsėdėti savo šešių mėnesių 
laiką nieko neveikiant? 

Ką ji galėjo atsakyti? Kad kiekviena motinos siųsta perspek- 
tyvi nuotaka pabėgo pabrukusi uodegą, vos pamačiusi jo namus? 

— Angusas Makenas gali atsiųsti tikrintojus pažiūrėti, kaip 
atlikau darbą. | 

— Abejoju tuo ir nemanau, kad pati tuo tiki, — tyliai ištarė 
Džeimsas, žiūrėdamas į ją susimąstęs. 

Temperencija turėjo nusisukti, kad jis neišvystų paraudusio 
jos veido. Ji suprato, kad jis žinojo ją kažką nuo jo slepiant ir 
bandė atspėti. 

Ji sekė paskui jį siauru taku. Kai jis padėjo jai nužengti sta- 
čiu šlaitu, jie sustojo po senu medžiu. 

— Eik tiesiai štai šituo taku, neišklysk iš jo ir nueisi į kai- 
mą. Pasuksi į kairę ir pareisi namo. 

— O kaip tavo marškiniai? — paklausė ji. 

Jis buvo nuogas iki pusės, o ji tikrai atrodė keistai su per 
dideliais marškiniais, siekusiais kelius. 

— Turiu dar vienerius, — kryptelėjo jis galva aukštyn į kal- 
ną. — Na, eik. Ir taip sugaišinai man nemažai laiko. 

— Ir sau, — atsakė ji suerzinta jo pasakymo, kad tik trukdė. 
Ji skubiai apsisuko ir ėmė leistis nuo kalno. Ir visą kelią žemyn 
ji negalvojo apie nieką, tik kodėl Angusas norėjo apvesdinti 
Džeimsą. Gal čia kalti pinigai. Iš savo patirties, pasisemtos nuo- 
mojamų butų namuose, Temperencija žinojo, kad viskas susiję 
su pinigais. Arba su seksu. Arba kartu ir viena, ir kita. Taigi kas 
slepiasi už Anguso užsispyrimo apvesdinti sūnėną? 

— Aš tai sužinosiu, — sušnibždėjo ji ir ėmė mintyse dėlioti 
laišką motinai. 

Bet kai nusileido nuo kalno ir pamatė kelią, visos mintys 
apie motiną išgaravo. Kairėje buvo purvinas namas, kurį reikėjo 
šveisti mėnesį, kad taptų gyvenamas, dešinėje — kaimas. Gal 
ten pilni namai moterų, mezgančių megztinius, kuriuos jos par- 
davinėjo Edinburge? Ko ji galėtų pasimokyti iš tų Žmonių, ką 
galėtų išsivežti į Niujorką? 


IX 


Kai Temperencija pasuko keliu, vedančiu į kaimą, ji sustojo: 
juk negalėjo lyg niekur nieko eiti pagrindine gatve vilkėdama dva- 
rininko marškiniais. Užtektų poros sekundžių, kad visi imtų kal- 
bėti, kas ji tokia ir ką ji veikė. Arba ką jiedu su Džeimsu veikė. 

— Bėda! — ištarė ji ir pasuko taku, vedančiu prie akmenų, 
už kurių, kaip ji žinojo, buvo jūra. Gal pasivaikščiojimas prie 
vandens padės jai galvoti. 

— Aš radau keturis! — išgirdo Temperencija mergaitės bal- 
selį. Kaip tik ji pasistojo ant akmens ir pamatė aukštą liekną mo- 
terį ir mergaitę, greit tapsiančią mergina. Akmenuotoje pakran- 
tėje jos kažką kasė. 

Ir kai Temperencija išvydo tą moterį, iš karto pasijuto Niu- 
jorke, kadangi jai buvo pažįstama tai, kaip moteris ėjo, kaip lai- 
kė galvą. Ji buvo viena tų, kurias laikraščiai vadino “panelės 
O" Neil moterimis." 

Jausdamasi, lyg būtų pamačiusi seną draugę, Temperencija 
nuskubėjo prie jos. 

— Labas! — sušuko ji. 

Mergaitė išsigandusi pribėgo prie motinos ir smalsiomis aki- 
mis stebėjo Temperenciją. 

— Aš Temperencija O' Neil, — tarė ji moteriai ir ištiesė ran- 
ką, bet moteris tik stovėjo žiūrėdama į ją. — Esu ekonomė pas... 
pas... na, aname name, — nerišliai baigė ji. 

— Mes žinome, kas tu, — ramiai atsakė moteris, tačiau at- 
sistojo priekyje mergaitės, lyg gindama ją, kad Temperencija ne- 
atimtų iš jos vaiko. 

— O kuo tu vardu? — paklausė Temperencija mergaitės šyp- 
sodamasi. 

Bet mergaitė neatsakė, tik įdėmiai žiūrėjo į Temperenciją iš- 
plėtusi akis. Paskui pasistiebė ir kažką sušnibždėjo motinai į ausį. 

Moteris pažvelgė į Temperenciją. Ji buvo graži, tik oda per 
daug nugairinta vėjo. Dar keleri metai — ir ji atrodys sena. 

— Mano duktė nori žinoti, kodėl tu apsivilkusi Makeno 
marškinius. | 

— Aš padėjau gimti dviem ėriukams, mano palaidinė susi- 
tepė krauju, todėl jis paskolino man savo marškinius. 

Temperencija šypsojosi, bet jos jai nenusišypsojo. 

— Aš esu Greisė, — tarė moteris, tvirtai atstačiusi žandi- 
kaulį. — Tikiuosi, kad girdėjai apie mane. 

Temperencija buvo įgijusi patirties, kaip elgtis tokiais mo- 
mentais kaip šis. Visos nuomojamų butų namų moterys manyda- 
vo, kad Temperencija, būdama ledi, būtinai teis ir smerks jas. 
Dabar ji plačiai nusišypsojo. 

— Taip, girdėjau nemažai. Greisė tą, Greisė aną. 

Priešiška moters veido išraiška pasikeitė į sutrikimą. 

— Bet ar tau nesakė, kad... 

— Kad esi Makeno draugė? Sakė, — linksmai atšovė Tem- 
perencija. — Ar jis rūpinasi tavimi? Jei ne, galėčiau tau padėti. 
Ar davė tau jaukų namelį? Ar jame šilta? Ar judviem pakanka 
maisto? 

— Aš, e... — muistėsi moteris. 

— Ar žinai, kodėl jis vengia vesti? 

Valandėlę moteris žiūrėjo į Temperenciją didelėmis akimis, 
greitai mirksėdama, paskui sustingo ir, atrodė, kažką mąstė. 

— Jis neturi laiko pasikalbėti su manimi, — pagaliau ištarė 
ji, o jos akys sužiburiavo. 

Temperencija nusijuokė, o su ja ėmė juoktis ir Greisė. Iš jos 
juoko galima buvo suprasti, kad juokdavosi ji nedažnai. 


88 


PAGUNDA 


— Tai ką tu turi kraitelėje? — paklausė ji mergaitės. — Ar 
ką nors valgomo? 

— Norėtum, kad parodytume? — ramiai paklausė Greisė. 

— Taip, — atsakė Temperencija. — Labai norėčiau. Ir dar 
norėčiau išgirsti visus gandus. Ir pati norėčiau su kuo nors pasi- 
kalbėti apie tą namą ir jame esančius vyrus. 

Greisė su dukrele pradėjo eiti. Temperencija — paskui jas. 

— Kokius? 

— Apie visus. Nuo Makeno iki mažiausio. Turiu papirkinėti 
juos, kad padėtų iškuopti man tą didelį seną namą. O Makenas 
sako, kad tik arkliai verti jo dėmesio. Gal gali ką pasiūlyti? 

— Ir kodėl nori jį iškuopti? — tyliai paklausė Greisė. 

Temperencija sustojo. 

— Kiek tavimi galima pasitikėti? Ar moki laikyti paslaptį? 

Gražus Greisės veidas įgavo iškilmingą išraišką. 

— Laikau paslaptis, kurias nusinešiu į kapą. 

Temperencijos sėkmė iš dalies priklausė nuo jos gebėjimo 
spręsti apie moteris. Jai nelabai sekėsi su vyrais, bet dėl moterų 
ji beveik niekada neklysdavo. Pavyzdžiui, ji galėdavo tiksliai pa- 
sakyti, ar moteris tikrai nori liautis būti prostitute, ar tik taikosi 
gauti malonių iš Temperencijos. 

Dabar, žiūrėdama į pavargusias Greisės akis, Temperencija 
žinojo, kad su Greise galima susidraugauti. 

— Ar tu jį myli? — paklausė Temperencija, nes ji žinojo, kad 
nieko negalima pasiekti, jei moteris pasako, kad ji myli vyrą. 

Greisė nusišypsojo. 

— Gerai, nes mano paslaptis tokia: aš bandau surasti jam 
žmoną. Vienas dangus žino, kodėl jo dėdė nori apvesdinti sūnė- 
ną, bet, atrodo, kad tas jam nepaprastai svarbu. O kadangi jo dė- 
dė vedė mano motiną ir kontroliuoja pinigus, kuriuos man pali- 
ko tėvas, man dabar labai svarbu, kad Makenas vestų. — Tempe- 
rencija atsigręžė pasižiūrėti į Greisę. — Kadangi tu jį geriausiai 
pažįsti, gal žinai, kokia moteris jam labiausiai patiktų? 

— Jam svarbu, kad moteris netrukdytų su savo problemo- 
mis, — skubiai atsakė Greisė. Temperencija pastebėjo jos balse 
kartėlį. 

— Suprantu. Tai reiškia, kad jis nedavė tau jaukaus namelio 
su stalu, pilnu maisto. 

— Hmm, — atsakė Greisė ir parodė į vienišą nameliuką pu- 
siaukelėje į kalną. — Seniau ten gyveno avių piemuo. 

— Bet jis turbūt paremontuoja tau tą namelį? — paklausė ji. 

— Net nesitikiu to iš jo, — atsakė Greisė, paskui ėmė pasa- 
koti apie save. — Gyvenau Edinburge. Buvau našlaitė. Vyras at- 
sivežė mane čia, bet prieš trejetą metų jis nuskendo ir daugiau 
neištekėjau. Turėjau rūpintis mažąja Elise. Tai ką turėjau daryti? 
Čia nėra kur užsidirbti pinigų. Aš nieko ir nemoku. Ir... 

Temperencija uždėjo ranką moteriai ant peties: 

— Valgyt virti tai turbūt moki? 

— Kaip ir visos kitos, — atsakė ji nedrąsiai. 

— Tai gali gyventi su manimi tame name. Ką tik pasam- 
džiau tave virėja. 

— Tu negali, — atsakė traukdamasi nuo Temperencijos Grei- 
sė. — Jis užpyks. 

Bet Temperencija nutvėrė jos ranką. 

— Aš pripratusi prie vyrų pykčio. Jei papasakočiau, su kuo 
tik man nėra tekę susidurti, tu nepatikėtum. 

— Tu? Bet tu juk ledi? 

Temperencija tik nusijuokė. Ji vilkėjo dėmėtais vyriškais 
marškiniais, plaukai išsitaršę ant kaklo, sijonas purvinas. Kaip 
galima buvo taip apsirikti ir palaikyti ją ledi? 

Temperencija pažvelgė į mergaitę, užlindusią už motinos. 

— Ar norėtum gyventi dideliame name? Jei išvalysime mie- 
gamąjį viršuje, turėsi gražų kambarį. 

Mergaitė neišlindo iš už motinos, bet jos didelės akys sakė, 
kad norėtų gyventi kitur, o ne ten, kur gyveno dabar. 

— Tai kaip? — paklausė Temperencija Greisės. — Imsies tų 
pareigų ar ne? 

— Manau, imsiuos, — atsakė Greisė. — Taip, imsiuos. 

— Gerai! — tarė Temperencija ir paspaudė Greisei ranką. 


* * * 
“Brangioji mama! 


Dabar neturiu laiko rašyti, bet man kai ko iš tavęs rei- 
kia. Noriu žinoti teisybę, kodėl tavo vyras taip nori, kad 

Džeimsas Makenas vestų. Intuicija kužda, kad čia esama ko- 
kios paslapties. Pašniukštinėk, gal ką sužinosi. 

Antra, noriu, kad tavo vyras mokėtų algą virėjai, nes 
abejoju, ar Makenas jai mokės, kadangi naudojosi ta mote- 
rimi kitam reikalui. 

Kaip tau sekasi nuotakų medžioklė? Ji turi būti spor- 
tiška, nes jam patinka moterys, laipiojančios po kalnus ir 
priimančios ėriukus. 

Beje, manau suradusi čia draugę. Ir, tiesa, Makenas ir 
aš priėmėme dvynius ėriukus. 

Tave mylinti Temperencija." 


Perskaičiusi laišką, Temperencija nusišypsojo iš paskutinio 
sakinio. Tegu motina pasuka galvą! 


* * * 


— Tu tą padarei? — pasitikslino Makenas sėdėdamas su 
Temperencija prie vakarienės stalo. — Tu parinkai, ką pasamdy- 
ti virėja? 

— Aš parinkau Greisę, — ramiai atsakė Temperencija. Jis 
stovėjo, bet ji liko sėdėti toliau. — Nenori daugiau bulvių? 

— Tu kišiesi, kur tau nereikia. Ir nenoriu tų prakeiktų bul- 
vių. Noriu, kad tos prakeiktos moters nebūtų mano namuose. 

Temperencija atsikando didelį kąsnį bulvės su sviestu. 

— Be reikalo. Jos labai skanios. Greisė ne tik skaniai verda, 
ji taip pat žino, iš kur gauti maisto. Žino, kas laiko karvių ir gali 
tiekti sviestą, kas... 

— Noriu, kad jos čia nė kojos nebūtų! Supranti mane? 

Temperencija pažvelgė į jį nustebusiomis nekaltomis akimis: 

— Ir kodėl gi? 

— Ji yra... tu nežinai, bet ji... 

— Žemos moralės moteris, nes įlindai pas ją į lovą be ves- 
tuvių? O gal ne tu vienas, o visi kaimo vyrai, neturintys žmonų? 

Džeimsas pažvelgė lyg šoko ištiktas. 

— Ji ne... 

— A, tai vadinasi, tik tu vienas? — tardė Temperencija. 

Džeimsas atsisėdo ir įdėmiai pažvelgė į ją. 

— O tu kieta, — tarė. 

— Kodėl? Kad galiu suprasti, ką ji iškentėjo ir kodėl padarė 
tą, ką padarė? Dar pupelių? Ne? — ji pastatė dubenėlį ir pažvel- 
gė į jį. — Gerai, kokį žinai geresnį būdą, kaip pasiimti nusidėjė- 
lę iš kaimo ir įdarbinti savo namuose? 

Džeimsas pasilenkė prie jos. Jo lūpos susiaurėjo: 

— Bet aš nenoriu imti tos, kaip pasakei, nusidėjėlės iš kai- 
mo. Aš noriu toliau tęsti tą nuodėmę. 

— Ar čia tavo asmeninė nuomonė, ar viso kaimo, įskaitant 
ir moteris? 

— Moterys nesiskaito, — skubiai atsakė Džeimsas. — Bent 
ne šiuo atveju. 

— Bet tai labai moteriškas reikalas. Ar nori, kad visi žino- 
tų, jog neįleidai Greisės į savo virtuvę todėl, kad galėtum toliau 
lįsti pas ją į lovą? 

— Kaip žiūri į tai, jei išsiųsčiau tave atgal pas dėdę su užra- 
šu ant krūtinės: “Ačiū, nereikia." 

— Tu gali tai padaryti, bet daugiau ant šio stalo negaruos 
valgis, o po namus vėl lakstys Žiurkės. Ir niekas nenešios paplo- 
tėlių į kalnus. Ir... 

Kai Džeimsas atsisėdo ir atsilošė savo kėdėje, Temperenci- 
ja suprato laimėjusi. Jis leis Greisei pasilikti virėja. 

— O kaip bus toliau su mano... reikmėmis? — paklausė jis 
tyliai. 

— Gauti žmoną? — meiliai ištarė Temperencija. — Bet ka- 
da galėsi vesti Greisę. Graži moteris. 

— Imi kalbėti kaip mano dėdė. Ir kodėl jums taip rūpi ap- 
vesdinti mane? 

— Kokia moteris nesidomi vedybomis? — skubiai pasakė 
ji. — Kai išgirdau tos vargšelės istoriją, mano širdis palinko prie 
jos. Reikėjo tau išgirsti, ką ji iškentėjo būdama našlaitė, kai dar 
buvo vaikas, paskui aklai pamilusi... 

Ji nutilo, nes Džeimsas atsistojo ir išėjo. Temperencija nu- 
sišypsojo. Prieš metus vienas vyras rėkė ant jos, kad ji sugriovė 
jo gyvenimą. Ji papasakojo jam liūdną istoriją, kodėl jo žmona 
įsitraukė į prostituciją ir vyrui taip jos pagailo, kad jis negulė su 
ja į lovą. 

Deja, ta istorija liūdnai baigėsi, nes kitą dieną ta Žmona šaukė 
ant Temperencijos, kad žiūrėtų savęs ir gelbėtų tik tuos Žmones, 
kurie nori būti gelbėjami, ir kad ketina susirasti kitą turtingą džen- 
telmeną, kad išlaikytų ją. Tada Temperencija sužinojo, kad rei- 
kia padėti tik toms, kurios nori, kad joms padėtų. 

Ir, laimė, Greisė, ėmusi šeimininkauti virtuvėje taip, tarsi 
visą gyvenimą būtų ten praleidusi, norėjo, kad jai padėtų. 


— Kunige, — ištarė Temperencija šypsodamasi, kai atidarė 
duris, išgirdusi galingą beldimą. — Kaip puiku, kad užsukote 
pas mus ir... 

Nedidukas vyras, sudėjimu primenąs bulių, praėjo pro ją į 
vestibiulį. Jei jis nebūtų vilkėjęs sutanos, Temperencija būtų pa- 
laikiusi jį ledų pardavėju. Labai panašus žmogus pristatydavo 
jai ledus Niujorke. 

— Jūs neįgyvendinsite amoralių miesto papročių Makeno 
kaime, — tarė ir nužvelgė ją nuo galvos iki kojų taip, kad ji pa- 
noro skelti antausį per jo veidą plačiais žandikauliais. 

— Atsiprašau, — ištarė ji, nors puikiai Žinojo, ko jis čia 
atėjo. Ne pirmą kartą vyras, slėpdamasis už bažnyčios įstatymų, 
bandė palenkti ją savo valiai. Temperencija žinojo, kad jis atėjo 
dėl Greisės, ir Temperencija buvo pasirengusi iš visų jėgų ginti 
savo naująją draugę. 

Vyriškis pakėlė ranką ir parodė į kambarį. 

— Jūs įnešėte amoralumą į šiuos namus. Jūs... 

Temperencija tebesišypsojo, bet jos šypsena buvo ledinė. 

— Atrodo, turite omenyje Greisę. 

— Taip. Jums reikėtų melstis už Greisę. 

— Ji ir pati gali pasimelsti. Ir jai daug geriau čia, nei ten, 
kur buvo. 

Išgirdęs tai, vyriškis pažvelgė į Temperenciją, lyg toji būtų 
beprotė. 

— Geivio Greisė? — pagaliau ištarė jis. 

Temperencijai teprireikė akimirkos suprasti, kad Geivis tu- 
rėjo būti Greisės vyro vardas. 

— Argi ne apie Greisę mes kalbame? Apie ją ir Džeimsą 
Makeną? 

— Aš nieko nežinau, kas yra tarp Greisės ir Džeimso Make- 
no, — atsakė vyriškis ir suspaudė lūpas. 

“Slepi galvą į smėlį", — pamanė Temperencija ir paklausė: 

— Ant ko jūs pykstate? 

— Ant tavęs! Nelankai bažnyčios! Tavo sijonai nepadoriai 
trumpi! Kaimo moterys pradeda norėti mėgdžioti tokią madą. Ne- 
trukus mes turėsime... 

— Moterų, vairuojančių automobilius! Rūkančių cigaretes! 
Kontroliuojančių savo pačių pinigus! Moterų, reiškiančių savo 
mintis! 

Kai baigė vardyti, jos nosis buvo prie pat to žmogaus no- 
sies. Jo mažose akyse švietė pyktis. Ji matė, kaip jo nosyje vib- 
ravo plaukeliai, kai ji giliai ir piktai šnopavo. 

— Dar pasigailėsi, taip su manimi kalbėjusi, — tarė vyras ir 
apsisukęs išėjo. 

Valandėlę Temperencija stovėjo vestibiulyje žiūrėdama į 
uždarytas duris. “Koks atstumiantis žmogelis", — pamanė ir 
atsigręžė, išgirdusi žingsnius. Už jos stovėjo Greisė miltuotais 
plaukais. 

— Kokia jo pavardė? 

— Heimišas, — atsakė Greisė stebėdama Temperenciją. 

Temperencija buvo labai pikta. Ją ne pirmą kartą puolė, bet 
ne taip asmeniškai. 

— Kodėl jis mane puolė? — paklausė ji. — Tarsi būčiau... 
būčiau... — ji nenorėjo įžeisti Greisės. 

Greisė gūžtelėjo pečiais: 

— Mano vyras čia užaugo. Jis buvo vienas jų, todėl... 

— Jam nesant, tu taip pat esi saviškė. O aš... 

— Atvykėlė. 

— Suprantu, — atsakė Temperencija, bet nieko nesuprato. — 
Aš darau įtaką, bet, jei būčiau čia užaugusi, tai nebūtų blogai. 

— Jei būtum čia užaugusi, nebūtum tokia, kokia esi, — 
švelniai tarė Greisė, sužiburiavusi akimis. — Manau, Heimišas 
sunerimęs, kad tu pati viena paversi šią vietą tokią, iš kokios 
atvykai. 

— Nepakenktų čia įvesti pakeitimų, — sumurmėjo Tempe- 
rencija, bet paskui nusprendė, kad geriausia būtų išmesti tą šven- 
tiką iš galvos. — Žinai ką? Aš dar neapžiūrėjau viso namo. Gal 
padarytume ekskursiją ir pasižiūrėtume, ką reikia nuveikti. Gal 
sugalvočiau būdą įtikinti Makeną išsiskirti su trupučiu pinigų ir 
jį paremontuoti. Jam būtinai reikėtų naujų užuolaidų valgomaja- 
me. — Paskutinį sakinį ji ištarė su šypsena, bet, laiptų pusiauke- 
lėje atsigręžusi į Greisę, paklausė: — Sakyk, ar Makenas lanko 
bažnyčią ir klauso to žmogaus? 

Greisė bandė paslėpti šypseną: 

— Nemanau, kad Makenas buvo kada koją įkėlęs į bažny- 
čią. Kiek Žinau, ne. 

— Bet kiti iš kaimo eina ten? 

— Taip. Net aš. Neįsivaizduoju, ką jis pasakytų, jei kas nors 
iš kaimiečių praleistų pamaldas. 

— Turbūt užpamokslautų negyvai, — nusišaipė Temperen- 
cija ir ėmė toliau lipti laiptais. 

Viršuje aštuoni miegamieji buvo vienas už kitą labiau rei- 
kalingi remonto. 

— Kažkada buvo gražios? — tarė Greisė, pakėlusi išskydu- 
sio šilko užuolaidą. — Ir spalva labai graži. 

— Kažin, kas dekoravo šiuos kambarius? Turėjo skonį, — 
tarė Temperencija žiūrėdama į išlikusius kažkada buvusius labai 
gražius baldus. Prie sienos stovėjo labai elegantiškas tualetinis 
stalelis. Ji pamanė, kad jis galėtų būti vertingas, bet, gaila, pa- 
matė, kad jo kojas palietęs baltas puvėsis. Jai pačiai baldai nie- 
kada nebuvo svarbu, bet motinai rūpėjo. “Gal mama turėtų jį pa- 
matyti, — svarstė Temperencija. — Gal mama galėtų..." 

— Jo senelė,— tarė Greisė. 

— Ką? 

— Klausei, kas dekoravo šiuos kambarius. Tai buvo Make- 
no senelė. 

— Na, žinoma. Didžioji išlaidautoja. 

— Taip sako Džeimsas, — ramiai ištarė Greisė. — Bet jis ir 
kitaip ją vertina. 

— Būtent? 

— Dvarininko žmonos pareiga — pasirūpinti kaimiečiais, o 
Makeno senelė labai rūpinosi žmonėmis. Mano vyro šeima kal- 
ba apie ją tik gerai. 

Kai Temperencija su Greise paliko kambarį ir ėjo korido- 
riumi, ji pasakė: 

— Susidariau įspūdį, kad ta moteris buvo pamišusi. Radau 
daiktus, kuriuos ji nupirko ir paslėpė. 

— Ji pirko ir slėpė greičiausiai todėl, kad vyras nepraloštų 
visų pinigų. 

— O, tai įdomu. O aš maniau, kad ji... 

— Nuvarė Makeno klaną į bankrotą? Ne. Šeimoje yra silp- 
nybė lošti. Džeimso brolis ją turėjo. Jei jis būtų paveldėjęs šią 
salą, būtų pralošęs per valandą. 

Temperencija paspaudė dar vienų durų rankeną. Turėjo stum- 
telėti petimi, kad durys atsidarytų, o paskui prisidengti ranko- 
mis galvą ir trauktis atgal pro duris, kai staiga pakilo didžiulis 
būrys balandžių. 

— Stogas, — abi moterys ištarė drauge ir nusijuokė. 

— Iš kur tu tiek daug žinai apie šią šeimą? O gal visi žino? 

— Mano vyras dirbo pas Džeimsą pardavimo agentu. 

— Ir dvarininkas, aišku, ėmė rūpintis tavimi po vyro mir- 
ties, — susiraukė Temperencija. 

— Manau, kad turėtum būti švelnesnė Džeimsui. Tiesą sa- 
kant, pirmą kartą aš... — ji nutilo ir dairėsi po koridorių vengda- 
ma Temperencijos akių. 

Iš patirties Temperencija spėjo, kad Greisė slėpė didelę pa- 
slaptį apie tai, jog ji pirmoji Žengė žingsnį prie Makeno. 

— Vienatvė priverčia mus kartais pasielgti taip, kad paskui 
gailimės, — pasakė ji atlaidžiai. — Gal žvilgtelėsime į tą kam- 
barį? — Temperencija rodė į duris koridoriaus gale. — Papasa- 
kok man daugiau. 

— Lošimas, atrodo, persiduoda per kartas. Lošė Džeimso 
senelis. Jo tėvas ir Angusas — ne, o Džeimso brolis Kolinas — 
lošėjas. Visiems čia gyvenantiems Žmonėms pasisekė, kad Džeim- 
sas gimė pirmas. 

— Negaliu atidaryti šių durų, — tarė Temperencija į jas įsi- 
rėmusi. 

Greisė įrėmė petį į duris ir kalbėjo toliau: 

— Nors Džeimso tėvas nelošė, jis laikė save džentelmenu ir 
išleido visą turtą, kurio nebuvo pralošęs senis. Jaunesniam bro- 
liui Angusui, Džeimso dėdei, buvo geriau iš čia išvykti, nes jis 
nepaveldėjo naštos rūpintis šia vieta, todėl buvo laisvas išvažiuoti 
į Edinburgą ir praturtėti iš prekybos audiniais. 

— Ir Angusas niekada nebuvo džentelmenas, — iškošė Tem- 
perencija iš visų jėgų stumdama duris. — Palauk minutę, — tarė 
ji ir nuėjo į vieną miegamąjį. Grįžo iš jo su žarstekliu. Ji ėmė juo 
knebinėti surūdijusius durų vyrius. 

Tuo metu Greisė atsišliejo į sieną ir kalbėjo: 

— Džeimsui su Kolinu liko labai mažai pinigų. Vyras sakė, 
kad sąskaitos buvo visai menkos, o visa padėtis — apgailėtina. 

— Kas dabar veda apskaitą? 

— Neturiu supratimo. Džeimsas ne iš tų, kas galėtų ilgai sė- 
dėti prie rašomojo stalo. Jis — veiklos žmogus. Pamatytum jį ant 
žirgo! Jis joja taip kaip Ramzis, dalyvaująs lenktynėse. Būdamas 
vaikas Džeimsas jodinėdavo po visą Makeną ir labai jį pamilo. Po 
tėvo mirties jo gyvenimo tikslu tapo padaryti šią vietą vėl tokią, 
kokia ji kadaise buvo. Jis nori, kad visi žinotų Makeno kaimą dėl 
jo vilnos kokybės. Jo dėdė Angusas pristato pirkėjus. 

Žarsteklis nuslydo ir užgavo Temperencijai pirštą. Apžioju- 
si užgautą vietą, ji atsišliejo į duris ir Žiūrėjo į Greisę. 

— O Makeno žmona? — paklausė ji. 

— A, ji. Vargšelė išverkė visus tuos dvejus metus, kai jie 
buvo susituokę. Ji nekentė visko, kas susiję su Makeno pavarde. 
Ir jo, ir jo Žemės. 

— Nesunku ją suprasti, — tarė Temperencija ir vėl ėmėsi 
durų. 

— Ji pamatė, koks čia namas, ir nė pirštelio nepajudino ką 
nors tvarkyti. Nieko neveikė, tik aimanavo. 

— Ji nevykdė dvarininko žmonos pareigų, tiesa? — tarė 
Temperencija, daužydama žarstekliu durų vyrį. 

— Ji nieko neveikė. Matai raktą? 

— Kokį raktą? — paklausė Temperencija ir pamatė, kad 
Greisė rodo į durų viršų. 

Temperencija stvėrė koridoriuje stovėjusią išklerusią kėdę, 
pastatė prie durų ir, pasistojusi ant jos, paėmė raktą. Jis puikiau- 
siai tiko į spyną, ir po neilgo mėginimo atrakinti surūdijusi spy- 
na pasidavė. 

Už durų buvo pokylių salė. Didžiulis tuščias kambarys me- 
dinėmis grindimis, pritaikytomis šokti. Galinėje sienoje buvo lan- 
gai, viršuje arkos formos. Sienos išpieštos saulės nušviestais so- 
dais su gėlėmis ir paukščiais. 

— Gražu, — ištarė Temperencija žarstekliu braukdama vo- 
ratinklius nuo lubų. Virš galvų — didžiulis krištolinis šviestu- 
vas. Kai jame degdavo žvakės, be abejonės, salė atrodydavo pa- 
sakiškai. 

Nuo vaikščiojimo ant grindų liko pėdos, įspaustos dulkėse. 
Langai buvo labai nešvarūs ir praleido mažai šviesos. 

— Taip, čia šokių salė, — tarė Greisė dairydamasi aplinkui. — 
Buvau pamiršusi, kad ji Čia yra. 

— Bet anksčiau esi čia buvusi? 

— Ne, tik girdėjau apie ją. Vyras pasakojo, kokie čia vyk- 
davo pokyliai, kai dar buvo vaikas. 

— Ak, aukštoji visuomenė, — Temperencijos balse girdėjo- 
si truputėlis paniekos. 

— Ne, Džeimso senelė keldavo puotas visam kaimui. Prieš 
penkiasdešimt metų čia buvo kitaip nei dabar: Makeno kaimas kles- 
tėjo. Gaudavo daug pinigų iš avininkystės ir Žvejybos, bet... — ji 
nutilo. 

— Bet visi buvo išleisti, — tarė Temperencija liesdama tai, 
kas kažkada buvo raudono aksomo užuolaida. Audinys jos ran- 
kose iro. 

— Taip, — atsakė Greisė žiūrinėdama freską ant sienos. — 
Vyras sakė, kad Džeimso senelis nužengė į kapą pasakęs, kad 
žmona išleido daugiau pinigų, nei jis pralošė. Jis vis sakydavo, 
kad ji pirko daiktus ir slėpė juos. 

— Kaip indus ir žvakides. 

— Taip, stambesniu mastu. Geivis, toks buvo mano vyro var- 
das, sakė, kad senasis arklininkas pasakojęs, jog Džeimso sene- 
lis labai pykosi su žmona. Abu vienas ant kito rėkdavo, kad iš- 
leidžia per daug pinigų. Kad ir kaip ten buvo, bet po jų mirties 
ne kažin kiek liko. 

Temperencija žiūrėjo į šviestuvą ir bandė skaičiuoti, kiek į 
jį tilptų žvakių. 

— Manau, kad jei ji būtų pirkusi kuo daugiau, galbūt kažką 
būtų galima vėliau parduoti. 

— Būtent, — pritarė Greisė. Jos balse girdėjosi nekantravi- 
mas. — Kažin kas nutiko jos pirktiems daiktams? 

Temperencija pažvelgė į Greisę: 

— Ką turi omeny? 

Priėjusi arčiau Greisė pritildė balsą: 

— Geivis nuo jaunystės vykdė apskaitą. Jis turėjo gerą gal- 
vą skaičiuoti. Jei Džeimso senelė pirko tiek daug, kiek jai prie- 
kaištavo vyras ir jei ji iššvaistė Makeno turtą, kuo yra kaltinama 
iki šiol, kas nutiko visiems jos pirktiems daiktams? 

— Gal jie buvo parduoti lošimo skoloms padengti? 

— Ne. Senis pralošė viską, ką turėjo, bet nemirė skolose. Mi- 
rė skurde, bet niekam skolingas nebuvo. Mano Geivis rado kvitus, 
sumestus stalčiuose ir ėmė juos rūšiuoti. Vakarais, parėjęs namo, 
pasakodavo, ką radęs. Ji pirko sidabrą. Ir labai daug jo. Punšo va- 
zų ir šiaip vazelių. Ir dar ji pirko auksinių statulėlių. Kažkokio 
Cel... darbo. Pamiršau jo pavardę. Kažkoks užsienietis. 

— Celinis? — klausiamai pakėlė antakį Temperencija. 

— Taip. Jis. 

— O Dieve, — tarė Temperencija, — mačiau, kad baldus 
pirko turėjęs skonį Žmogus, bet Celinis buvo garsenybė. Net ji 
girdėjo apie Celinį. — Valandėlę ji patylėjo. — Ar tavo vyras 
nemanė, kad tiedu mušėsi? Gal ji pirko daiktus, kad jis nepraloš- 
tų visko? /nvestavo į daiktus? 

— Taip manė ir Geivis, — ramiai pasakė Greisė. — Jis sa- 
kydavo... 

— Ką? — nekantravo Temperencija. 

— ...„kad visi Džeimso senelės pirkti daiktai iki šiol yra kaž- 

kur namuose, kad ji turėjo slėpti juos nuo vyro, nes tas būtų juos 
pardavęs ir pralošęs pinigus. 

— Jei tai tiesa, ir nė vienas jos sūnų nelošė, kodėl ji nepasa- 
kė sūnums, ką darė ir kur paslėpė lobį? 

Greisė neskubėjo atsakyti. Tarsi svarstė, ar turėtų pasakyti. 

— Gal ji ir ketino pasakyti, bet jis nužudė ją, nespėjusią to 
padaryti. 

— Ką? — paklausė Temperencija išpūtusi akis. 

Greisė dar labiau pritildė balsą, apsidairiusi aplinkui, ar kas 
jų nesiklauso: 

— Tik mano Geivis žinojo tiesą ir pasakė ją man prieš mir- 
tį. Senis susiginčijo su Žmona smarkiau nei paprastai. Sakė už- 
mušiąs ją, jei nepasakys, ką padarė su visais daiktais, kuriuos 
pirkinėjo. — Greisė įkvėpė, kad nusiramintų. — Šito niekas ne- 
žino. | 

— Aš niekam nesakysiu, jei tai turi omenyje, — užtikrino ją 
Temperencija. 

— Senis buvo baisus Žmogus ir vis gąsdindavo mano vyrą. 
Jis sakydavo, kad Geivis per daug landus, ir jei kada nors pa- 
gaus jį ten, kur jam nereikia būti, lieps išplakti botagu. Vieną 
dieną, kai Geiviui tebuvo septyneri, jis įlindo į savo pono mie- 
gamąjį nukniaukti šokolado, išgirdo balsus ir pasislėpė drabužių 
spintoje. 

— Ir matė žmogžudystę? — paklausė Temperencija. 

— Ne visai. Ji Žuvo. Jie rungėsi dėl pistoleto. Pistoletas iš- 
šovė ir ji mirė vietoje. Bet baisiausia tai, kad senis žmonėms pa- 
sakė, jog ji nusižudė. 

— Nelabai garbingas poelgis, tiesa? 

— Blogiau nei manai. Jis liepė palaidoti žmoną nešven- 
tintoje žemėje, apjuodino ją sūnų akyse, o šie vėliau savo vai- 
kų, ir... 

— Ir dabar Džeimsas niršta išgirdęs jos vardą ir nekenčia 
šio gražaus namo leisdamas jam virsti griuvėsiais. 

— Būtent. 

Valandėlę Temperencija tylėjo. Ji dairėsi po nešvarią patal- 
pą ir matė po nešvarumais paslėptą grožį. Jai atrodė, kad visą 
gyvenimą ir tegirdi vieną siaubo istoriją po kitos, kuriose mote- 

rys neteisingai apkaltintos, nekaltai nubaustos ir visada skriau- 
džiamos vyrų. Pagal šokių salės ištaigingumą Temperencija 
sprendė, kad ta moteris vertino grožį. Ir kas gi nutiko moteriai, 
kėlusiai pokylius kaimiečiams? Ją nužudė jos pačios vyras, o pas- 
kui dar apjuodino jos reputaciją. 

Netrukus Temperencija paklausė: 

— Gal eisime? 

Išeinant ji paprašė: 

— Papasakok man apie tą Heimišą. Jei Džeimsas jo nemėgs- 
ta, kodėl leidžia jam čia būti? 

— Heimišas yra Makenas iš motinos pusės, o tai reiškia, 
kad Džeimsas negali atsikratyti savo klano Žmogumi. Jis turi teisę 
gyventi čia. Bet kuris Makenas, kada panorėjęs, gali sugrįžti į 
šią Žemę ir visada čia ras namus. | 

— Taip gali atsirasti daug Žmonių, kurie nenorės užsidirbti 
pragyvenimui, — tarė Temperencija joms beeinant koridoriumi. 

— Tik ne pas Džeimsą, — atsakė Greisė. — Nėra tokio, kas 
gyventų Džeimso valdose ir nedirbtų. 

— Bet įdomu, ar visi dirba taip sunkiai, kaip jis, — tyliai 
pasakė Temperencija, atidarydama duris į kambarį, kur buvo jos 
pačios miegamasis. 

O jame prieš veidrodį stovėjo Greisės dukrelė Elisė. Prie 
jos kojų — marios Temperencijos skrybėlių. Ir ant galvos skry- 
bėlė. Tokio pločio, koks buvo mergaitės ūgis. 

Temperencijai šis vaizdas atrodė labai linksmas, bet Greisė 
labai užsirūstino ir pagriebė dukterį už rankos. 

— Kaip drįsti taip elgtis! — rėkė ji. — Aš... 

— Ji nieko blogo nepadarė, — užstojo mergaitę Temperen- 
cija. — Klausyk, jei tau patinka ši skrybėlė, gali ją pasiimti. 

Greisė atėmė skrybėlę, nespėjus mergaitei dar kartą jos pa- 
čiupinėti. 

— Tu ir taip daug padarei dėl mūsų. Šios labdaros nepriim- 
sime. 

Valandėlę Temperenciją pribloškė Greisės pasikeitimas iš 
draugės ir patikėtinės į išdidžią moterį. Bet Temperencija supra- 
to išdidumą. 

— Gerai, — maloniai tarė Temperencija, žiūrėdama į mer- 

gaitę, — kaip tau patiktų šita? — Iš drabužių spintos ji išėmė 
skrybėlę, dėvėtą tą vakarą, kai pėsčia ėjo į Makeno namus. Da- 
bar skrybėlė buvo be formos ir vis dar aptaškyta purvu. Daug 
gėlyčių nuo jos buvo nukritę, o likusios suplyšusios ir nešva- 
rios. — Ar ji tiktų tavo žaidimams? 

— O taip, — atsakė mergaitė ištiesusi, ranką į aplamdytą 
skrybėlę, bet pirmiausia pažvelgė į motiną, ką toji pasakys. 

— Gerai, — atsakė Greisė ir nusišypsojo Temperencijai. — 
Mes tau daug skolingos. 

— Tiesa, — tarė Temperencija, — todėl gal galėtum paruošti 
skanius priešpiečius, kuriuos galėčiau nunešti ant kalno. 

Greisė nepajudėjo. Stovėjo žiūrėdama į Temperenciją. 

— Šiandien vėl eini pas Makeną? 

Tai išgirdusi Temperencija nusijuokė: 

— Jei manai, kad tarp mūsų užsimegs romanas, tai pamiršk 
tą mintį. Man reikia sužinoti, kokios žmonos jis norėtų. Nors jis... 
gražus vyras. 

Temperencija tikėjosi, kad Greisė nusišypsos, bet ji nenusi- 
Šypsojo. Greisė žiūrėjo į ją, tarsi bandydama ką suprasti. Ir Žiū- 
rėjo taip ilgai, kad Temperencijai parūpo, ar Greisė jai nepavy- 
di. Gal ji jautė kokius jausmus Džeimsui, kuriuos slėpė? 

Po kiek laiko Greisė pasakė: 

— Ėrienos nėra, bet turiu palikusi gabalą lašišos. Ar tiks? 

Temperencija nusijuokė. Dabar virtuvėje gyveno trys ėriu- 
kai. Visus juos Džeimsas atsiuntė nuo kalno paskersti mėsai, bet 
Temperencija juos prisijaukino. Ramzis dabar turėjo darbo juos 
prižiūrėti. 

— Lašiša tiks, — atsakė Temperencija ir abi moterys viena 
kitai nusišypsojo. 


XI 


— Ir kas dabar veda apskaitą? — paklausė Temperencija 
Džeimso. Jie sėdėjo prieš saulę šalia nedidelės olos. 

— Ir kas tu per moteris, kad negali ramiai mėgautis gražia 
diena? — atkirto Džeimsas. 

— Kas tau sukėlė tokią blogą nuotaiką? — nenusileido Tem- 
perencija. — Pasigendi reguliarių apsilankymų pas Greisę? 

— Kas sakė, kad jie buvo reguliarūs? Tai tu ir tavo tardy- 
mas gali atimti Žmogui apetitą. 

— Tik ne tavo. Suvalgei ir savo, ir mano dalį. 

— Tai todėl, kad tavo mintys užimtos kažkuo kitu, o ne val- 
giu. Nepasakysi man kuo? 

— Aš galvojau... — Temperencija priglaudė kelius prie krū- 
tinės. Ką ji galėjo atsakyti? Kad galvojo apie jo protėvius? Apie 
kaimą? Apie jo lošėją brolį? 

Kai ji nieko neatsakė, jis tarė: 

— Aš pats vedu apskaitą. Ir keikiu kiekvieną minutę tai da- 
rydamas. Gal nori skaičiuoti už mane? 

— Aš? Moteris? Nemanai, kad Heimišas pasakys, jog mote- 
ris, vedanti apskaitą, eina prieš Dievą? 

Kadangi jis tylėjo, ji atsigręžė pažvelgti į jį. Džeimsas įdė- 
miai žiūrėjo į ją. 

— Kas tau šiandien užėjo, moterie? — paklausė ramiai. 

Ji neketino pasakyti jam tiesos, kad visą kelią į kalną galvo- 
jo apie sunkų jo senelės gyvenimą su lošėju vyru ir apie tai, kad 
ji dabar guli nešventintoje žemėje. Jos siela, be jokios abejonės, 
neranda ramybės. Temperencija nenustebtų, jei jai pasakytų, kad 
ta moteris vaidenasi namuose, kur buvo tokia nelaiminga. 

— Ar tavo namuose nėra vaiduoklių? 

— Neabejoju, kad yra. Ir kad jų kompanija būtų malonesnė 
už dabartinę. 

Temperencija nusijuokė, ištiesė kojas ir atsigulė pasirėmusi 
rankomis, atstačiusi veidą saulei. 

— Manau, kad man patiktų pažvelgti į tavo sąskaitas. Ar tu 
neprieštarausi? 

— Aš tau kojas išbučiuosiu, jei už mane vesi apskaitą. — 
Jis pritildė balsą: — Ar bet kurią kitą kūno vietą, kurią tu teik- 
sies apnuoginti. 

Temperencija suprato, kad, užuot gulėjusi išsidrėbusi, turė- 
tų atsisėsti kaip pridera damai, bet nepajudėjo. Nors jie ir buvo 
vieni, ji jautėsi saugi šalia jo ir žinojo, kad be jos leidimo jis net 
pirštu neprisilies. 

Antra vertus, ji jau buvo pradėjusi galvoti suteikti jam tą 
leidimą. Jai buvo beveik trisdešimt, o vis dar nekalta. Ji tikrai 
turėjo daug progų prarasti nekaltybę, bet iki šiol nebuvo sutikusi 
vyro, privertusio ją svarstyti, ar to nepadarius. 

Šiandien, dvidešimtojo amžiaus pradžioje, moterys kalbėjo 
apie laisvą meilę. Dabar galima kontroliuoti gimdymus ir ... 

— Štai kur jūs, — pasigirdo balsas, išgąsdinęs juos abu, ir 
iš už kalno išlindo moters galva. Per pėdą nuo Temperencijos 
batelio. Po galvos pasirodė ir kaklas. Tuomet moteris pasirėmė 
delnais į žemę ir įsitempusi kėlė savo kūną aukštyn, kol visa pa- 
sikėlė ant kalno krašto ir dabar žiūrėjo į Temperenciją ir Džeim- 
są iš viršaus Žemyn. 

— Man pasakė, kad jei eisiu taku, rasiu jus. Bet kam eiti 
aplinkui, jei yra kalnas, į kurį galima įkopti, kaip aš visada sa- 
kau. — Ji liovėsi kalbėti ir valandėlę žiūrėjo į Temperenciją taip, 
tarsi galvotų ją pirkti. 

Temperencija, prisidengusi ranka akis, pažvelgė į ją. Mote- 

ris nebuvo labai aukšta, bet atrodė raumeninga ir stipri. Ji stovėjo 
ištiesusi nugarą, atstačiusi krūtinę, sudėjusi rankas ant klubų. Vei- 
das buvo įrudęs nuo saulės, todėl nustatyti jos amžių buvo sunku. 
Jei Temperencijai tektų spėti, ji būtų pasakiusi, kad moteriai ma- 
žiausiai keturiasdešimt penkeri. Ar Džeimsas ją pažinojo? 

— O tu skysta, — tarė ji Temperencijai. 

— Atsiprašau? 

Nusigręžusi nuo jos, moteris žiūrėjo į Džeimsą. Temperen- 
ciją ji, matyt, laikė nevertą dėmesio. 

— Girdėjau, tau reikia Žmonos, — tarė ji. 

Tai išgirdusi, Temperencija aiktelėjo, o paskui pabandė už- 
maskuoti aiktelėjimą kosuliu. 

— Tuberkuliozinis kosulys, — moteris užjausdama pažvel- 
gė į Temperenciją. — Plaučiams trūksta deguonies. 

— Manau, kad man užtenka de... 

Moteris nuo jos nusisuko. 

— Esu Penelopė Bičer. Aš tinku Žmonos darbui. Esu Sedo ir 
Makfedeno pasekėja ir galiu pakelti suaugusį aviną. Esu įkopusi 
į keturis aukščiausius pasaulio kalnus. Planuoju įkopti į likusius 
šešis iki mirties. 

— Kuri ištiks netrukus, jei nedingsite nuo mano kalno, — 
ramiai ištarė Džeimsas. 

Moteris, atrodė, jo neišgirdo. 

— Mano kaklas trylikos colių, — dvylikos ir trijų ketvirtų- 
jų, krūtinė įkvėpus — trisdešimt aštuonių, iškvėpus — trisde- 
šimt keturių. Mano liemuo — dvidešimt penkių be korseto. — Ji 
pažvelgė į Temperenciją su aiškia pašaipa. — Mano... 

Džeimsas atsitokėjo tiek, kad galėtų atsistoti. 

— Man nerūpi, kas jūsų, po velnių, yra... 

Temperencija pašoko ant kojų. Negi jis numes moterį nuo 
kalno? Vienas dalykas išmesti ką nors pro langą į lietų, bet visai 
kitas — numesti žmogų nuo kalno. 

— Ponas Makenas nori turėti vaikų, — garsiai pasakė Tem- 
perencija, atsistojusi tarp jos ir Džeimso. — Manau, kad jūs kiek 
per sena turėti... 

— Man dvidešimt septyneri, — atkirto moteris piktai žiūrė- 
dama į Temperenciją. — Tai jūs per sena turėti vaikų. 

— Dvidešimt septyneri? — sušnibždėjo Temperencija ir min- 
tyse sukalbėjo padėkos maldelę už tai, kad jai niekada neteko 
kopti į kalnus ar daryti dar ko nors, kas taip susendino šią mergi- 
ną. Bet, ką žinai, gal ji melavo apie savo amžių. 

— Gal norite pažiūrėti, kokio dydžio mano ranka? — pa- 
klausė moteris Džeimso. 

— Aš nenoriu matyti nieko, kas yra jūsų, — jis iškošė pro 
sukąstus dantis. — Noriu, kad šią minutę dingtumėte iš Makeno 
valdų. 

— Bet man sakė, kad jums reikia žmonos, — tarė ji. — Stip- 
rios moters, kuri galėtų kilnoti avis ir dirbti šalia jūsų ištisą die- 
ną. Maniau radusi vyrą. Tikrą vyrą. Bet štai pamačiau jus sėdintį 
su Šia... su šia ... — Ji nužvelgė Temperenciją nuo kojų iki gal- 
vos. — Ji neturi nė vieno raumenėlio. Sakiau, kad ji per skysta. 

Kai Džeimsas žengė žingsnį prie moters, Temperencija pa- 
griebė jai už peties. Gal baimė suteikė jai papildomų jėgų, bet 
kai Temperencija suspaudė, moteris suinkštė iš skausmo. 

— Manau, bus geriau, jei eisite iš čia. 

— Mačiau tokių moterų ne vieną, — atsakė Penelopė. — 
Jūs pavydite.... Oi! Žnaibytis neteisinga! Jūs ... 

— Jei tuoj pat nedingsite, jis pakels jus ir nusvies nuo kal- 
no, — sušnypštė į ausį Temperencija. 

Bet moteris, atrodo, nekreipė dėmesio į tokį perspėjimą. 

— Tikrai? — Jos balse girdėjosi susidomėjimas. Ji bandė 
ištrūkti iš Temperencijos. 

Bet Temperencija suspaudė jos Žastą ir tempė į takelį. 

— Eikite čia, pasuksite į dešinę ir išeisite iš Čia, — šnibždėjo 
ji moteriai. — Ar jums nesakė, kad jis protiškai nesveikas? Aš jo 
slaugė. Turiu jį prižiūrėti. Jei ne aš, jis ... Na, negaliu jums pasaky- 
ti, ką jis yra pridirbęs. Jei ištekėsite už jo, būsite aštunta žmona. 

— Tikrai? — moteris labai susidomėjusi pažvelgė pro Tem- 
perencijos petį į Džeimsą, vis dar stovintį prie landos į olą. — 
Bet man sakė... 

— Leiskite man atspėti. Jūs sutikote moterį, gražią, apkū- 
nią, neaukštą. Ir ji pasakė, kad šiam vyrui reikia Žmonos. Ar ji 
buvo su aukso spalvos skrybėle ir nedideliu apgamėliu į kairę 
nuo dešinės akies? 

— Taip! Jūs ją pažįstate? 

— O, taip, — atsakė Temperencija ir valandėlę įsivaizda- 
vo motiną prieš meluodama toliau. — Ji jam verbuoja moteris. 
Jis... — Temperencija greitai nesumojo, ką čia pameluoti, nes 
galvoje sukosi mintys, kaip atkeršyti motinai. Ką sau manė Me- 
lanija O" Neil, kai pasirinko tą baisią bobą? Temperencija buvo 
mačiusi užkonservuotus pavyzdžius kolbose. Jie buvo geriau 
išsilaikę už šią moterį. 

— Ir ką jis joms padarė? Toms visoms žmonoms? — pa- 
klausė Penelopė plačiomis akimis, matyt, susidomėjusi. 

— Nenorėkite žinoti, nes tai siaubinga. Dabar eikite. Aš pa- 
bandysiu sulaikyti jį kiek įmanoma ilgiau. 

Bet moteris nė kiek neišsigando ir lūkuriavo. 

Temperencija atsiduso baisėdamasi. 

— Jis nusigyvenęs, — pasakė ji kategoriškai. — Nė cento 
savo vardu neturi. Jis negalės finansuoti nė vienos tavo ekspedi- 
cijos į kalnus. 

Tai išgirdusi moteris suskubo. 

— Aš pasakysiu tai moteriai, pone Makenai, — tarė ji pro 
petį, jau bėgdama takeliu. — Aš neleisiu jai daugiau čia siųsti 
nieko neįtariančių mergaičių. 

— Mergaičių! — suprunkštė jai įkandin Temperencija ir grį- 
žo prie olos pas Džeimsą. 

— Na, štai, — tarė, — atlikta. 

Džeimsas žvelgė žemyn, į kaimą. Prie šonų buvo suspausti 
kumščiai. 

— Aš užmušiu dėdę, — tyliai ištarė. — Kas šovė jam į gal- 
vą atsiųsti šitą... e... 

— Gal kas nors jam pasakė, kad tau reikia pagalbininkės 
prie avių, ir jis pamanė... 

— Kad man reikia galiūnės? — Jis atsigręžė į ją. — Kas 
jam užėjo, kad atsiuntė tas dvi?.. Iš pradžių aną save įsimylėju- 
sią mergiščią, o paskui — šitą amazonę. Kas jam pripaistė tokių 
nesąmonių? 

Temperencija žiūrėjo į savo nagus. Juos jau reikėtų nukirpti. 

— Neįsivaizduoju, — atsakė ji, bet jautė negalinti pažvelgti 
į jį, nes pati prašė motinos siųsti čia bukaprotes. O vėliau — 

sportiškas. Bet, kita vertus, kodėl motina suprato ją taip parai- 
džiui? 

Temperencija pažvelgė į jį. Jis, atrodo, tikėjosi atsakymo, 
bet ji nedrįso praverti burnos ir pamėginti jam paaiškinti, kad 
pati yra į visa tai įsivėlusi. 

— Aš... e... Galbūt parašysiu tavo dėdei laišką ir pamėgin- 
siu jam paaiškinti, — pagaliau pasakė ji. 

— Ir ką tu ketini aiškinti? — paklausė jis, pakėlęs vieną 
antakį aukštyn. 

— Kad nesiųstų tau daugiau jokių idiočių, — šypsodamasi 
atsakė ji. 

Jis neatsakė jai šypsena, o priėjęs arčiau prie jos savo dide- 
le ranka palietė jos plaukus. 

— Jam pavyko parinkti man ekonomę, — tyliai ištarė 
Džeimsas. 

Nepaisydama visų savo minčių apie Džeimsą, ji pasitraukė, 
kai jis prie jos prisilietė. Jai iš tiesų pradėjo patikti Džeimsas 
Makenas. O kadangi ji čia buvo tik laikinai, gal būtų buvę ge- 
riau laikytis atokiau nuo jo. 

Žengusi atgal, ji nusišypsojo jam, dievai žino, kokia šypsena. 

— Tai gal pasakyti tavo dėdei, kad įsimylėjai jo siųstą eko- 
nomę? Gal taip sutrumpinčiau bausmę ir galėčiau grįžti į civili- 
zaciją, kur Žmonės negyvena apsamanojusiose lūšnose? 

Ji norėjo priversti jį nusišypsoti, bet jis tik staiga pasitrau- 
kė. Jo veidas liko be jokios išraiškos. 

— Pamiršau, kokie mes baisūs atvykėliams, — šaltai pasa- 
kė jis. — Eik sau ir skaičiuok dienas, kada galėsi iš mūsų išva- 
žiuoti. 

— Aš nenorėjau... — pradėjo ji, bet nebaigė. — Bet tu tei- 
sus. Negaliu sulaukti, kada iš čia išvažiuosiu. Ką gi, tai jau ei- 
siu, — tarė ji ir pasuko į takelį. Kadangi jis nieko neatsakė, ji 
sustojo, atsigręžė ir pasakė garsiau: — Reikia šį tą atlikti na- 
muose, todėl jau turiu grįžti. 

Jis ir vėl nieko neatsakė, todėl ji apsisuko ir nuėjo. Bet tarsi 
svarsčiai būtų pririšti prie kojų. Namuose jos telaukė valymasis. 
Dar reikėjo padėti gaminti maistą ir ... 

— Ar sugebėsi skaičiuoti? — paklausė jis įkandin. 

Ji skubiai atsigręžė: 

— Ką? 

Jis vis dar atrodė rūstus, bet jo akyse ji išvydo linksmus ži- 
buriukus. 

— Ar galėtum suskaičiuoti avis? Senis Fergusas tuoj užsnūs- 
ta ir... 

— Taip! — atsakė ji pernelyg entuziastingai. 

Jo veido išraiška nepasikeitė. 

— Bet gal geriau eitum. Kalbėjausi apie tave su Heimišu, 
jis ruošiasi prašyti tavęs, kad sekmadieniais pamokytum vaikus 
Biblijos, todėl sakė šiandien popiet užsuksiąs aptarti su tavimi 
šio reikalo. 

Temperencija baimingai pažvelgė į kaimą apačioje. 

— Kodėl jis mano, kad galiu mokyti Biblijos? 

— Juk tu gelbėjai “paklydusias" moteris. Ar taip bent sakei 
man? Ar tai netiesa? Turėjau pripasakoti jam apie tavo gerus dar- 
bus, kad nematytų nuodėmingesnių dalykų. — Jis pažvelgė į jos 
sijoną, nedengiantį kulkšnių. — Juk sakiau tiesą. Ar ne? 

— Na... — šypsojosi jam Temperencija. Jis erzino ją, ir jai 
tas patiko. Vyrai jai vis sakydavo, kad ji neprieinama. “Graži, 
bet neprieinama", — taip jie sakydavo. Nedažnai kas ją traukda- 
vo per dantį kaip dabar Džeimsas. 

Staiga ji tiriamai pažvelgė į jį. 

— Tikriausiai buvai diplomatiškas? Užlyginai beįsiliepsno- 
jantį nesutarimą tarp manęs ir to vyriškio? 

Į tai Džeimsas atsakė šypsodamasis: 

— Mes — maža bendruomenė. Ir geriau gyventi gražiuoju. 

— Hmm, — tarė ji. — Jei taip, tai kodėl nevaikštai į bažnyčią? 

Džeimsas nusišypsojo dar plačiau: 

— Aš dirbu iki devinto prakaito, kad išlaikyčiau juos, bet jų 
klausyti neprivalau. 

— Bet tai ... — nepatenkinta Temperencija susiraukė. 

— Tai pasiliksi skaičiuoti avis, ar geriau nori eiti susitikti 
su Heimišu? 

— Ar man reikės rašyti žąsies plunksna? 

— Ne. Dideliu kirstuku dideliame akmenyje. 

— Bet kuo. Kad tik nereikėtų rašyti plunksna, — atsakė ji 
šypsodamasi. — Varyk čia avis. 

“Brangi Mamyte!" 

Temperencija kandžiojo plunksnakočio galiuką sukda- 
ma galvą, kaip išdėstyti popieriuje tai, ką ji norėjo pasaky- 
ti. Kaip ji galėjo parašyti motinai, kad dirba tuščią darbą 
ieškodama Džeimsui žmonos, neįžeidusi motinos? Gal pra- 
dėti taip: “Jei būtum mano darbuotoja, aš tave būčiau at- 
leidusi prieš savaitę" ? Ne, taip negerai. 

“Neabejoju, kad nesusipratimas išėjo per mane, bet abi 
tavo atsiųstos būsimos nuotakos toli gražu nebuvo tokios mo- 
terys, kokių norėčiau aš ar Džeimsas. Gal, jei parašysiu apie 
jį daugiau, galėsi geriau man padėti. 

Nors jis yra klano dvarininkas ir galima pamanyti, kad 
gyvena prabangiai ir patogiai, deja, taip nėra. Iš tiesų jis 
ne kas daugiau, tik avių piemuo, ūkininkas ir žvejys. Jis tik- 
rų tikriausias juodadarbis! Retai jį matau, nes jis visada 
rūpinasi kaimu, kuris yra jo nuosavybė. Kur kitas, juo dė- 
tas, tik rinktų nuomą iš tų žmonių, Džeimsas gyvena ir dir- 
ba drauge su jais. Pavyzdžiui...“ 


Temperencija vėl ėmė kramtyti plunksnakotį ir galvoti apie 
šios dienos popietę ant kalno. Avių skaičiavimo procesas buvo 
ilgas, todėl ji turėjo daug laiko stebėti. Paprastai ji sutikdavo 
nedaug kaimiečių, bet šiandien paskui avis bėgiojo šeši vaikai, 
padedantys vyrams jas skaičiuoti. 

Sykį pažvelgusi pamatė, kaip Džeimsas pagavo du vaikiu- 
kus ir suko juos ratu — vieną po viena pažasčia, kitą — po kita. 
Jų juokas skardėjo po visą kalną. Mielas vaizdelis! 

Temperencija paklausė vienos mergytės, kodėl jie šiandien 
ne mokykloje. 

— Mokytojas paleido, — atsakė toji ir greitai nubėgo. 

— O kas čia mokytojas? — paklausė Temperencija Džeim- 
so, kai tas pirmą kartą priėjo prie jos arti paimti gertuvės su van- 
deniu. Bet ji nelaukė, kol jis atsakys. — Tai Heimišas. Tiesa? 

— Taip, jis moko vaikus, — atsakė Džeimsas. — Ir geriau 
neprasidėk su juo, jei nenori imtis darbo mokyti septyniolikos 
vaikų. 

Jo balse Temperencija girdėjo perspėjimą ir tiesą, todėl kie- 
tai sučiaupė lūpas ir užrašė skaičių, šūktelėtą jai vieno vyro. Bet 
jos tylėjimas neilgai truko. 

— Jei turėtum žmoną... — tarė. 

— Bet aš jos juk neturiu. Tik turiu namų ekonomę, kišančią 
savo nosį į kitų reikalus. Jei nori padėti vaikučiams, kodėl tau 
šio to nepamokyti juos sekmadienių popietėmis? 

— Biblijos studijos tikrai nėra mano sritis. Žinau keliolika 
Biblijos pasakojimų, bet... 

Ji nutilo, nes jis žiūrėjo į ją, pakėlęs vieną antakį. Aišku, ji 
ko nors nesuprato. Jis bandė jai pasakyti kažką, ką suprato tik 
jiedu, bet negalėjo pasakyti to tiesiai, kadangi netoli jų buvo ke- 
turi suaugę vyrai ir trys vaikai. 

Galų gale ji suprato. Tai buvo jos proga į Makeno kaimą 
įvesti dvidešimtąjį amžių. 

— Taip, suprantu. Gal Biblijos pamokos galėtų vykti tavo 
namuose? Tik aš ir vaikai. 

— Manau, tai galima padaryti, — ramiai pasakė Džeimsas, 
kai vėl pakėlė gertuvę prie lūpų ir mirktelėjo jai akį, 0 ji turėjo 
nuleisti galvą slėpdama paraudusį veidą. Ir savo šypseną, nes nuo 
to mirktelėjimo pasijuto labai gerai. 

Visą likusią popietę Temperencija rašė skaičius ir galvojo 
apie tai, kad norėtų mokyti vaikus, jei liktų viena su jais. Mokyti 
to, kad moterys turi įgauti balsavimo teisę? Kad mergaitės netu- 
ri leisti berniukams jų suvedžioti ir palikti? Ne, ne to. 

Bet, nors ir kaip įtemptai ji galvojo, negalėjo sugalvoti tin- 
kamos temos sekmadienio pamokai kaimo vaikams. Tiems, ku- 
rių ji niekada nebuvo mačiusi. 

Dabar ji vėl pažvelgė į rašomą laišką. 


“Pavyzdžiui, jis myli vaikus ir žaidžia su jais. Kiek aš 
prisižiūrėjau, tai, ko gero, vienintelis žaidimas jų gyveni- 
me, žaidžiamas tarp sekmadieninės ir kasdieninės mokyklos 
pamokų, vedamų visai netinkamo žmogaus". 

Valandėlę Temperencija liovėsi rašiusi ir galvojo apie 
tai, kaip skyrėsi jos vaikystė nuo šių vaikų: ir pasivažinėji- 
mas parke su tėvais, ir čiuožimas ant ledo, ir... 

— Ratukinės pačiūžos! — garsiai ištarė ji ir ėmė rašyti toliau. 


“Mama! Atsiųsk man dvidešimt vieną porą ratukinių pa- 
čiūžų, nes radau čia puikiausią vietą važinėti. Ir siųsk jas 
dėžėje, ant kurios užrašyta kas nors kita, kad nė vienas su- 
augęs nežinotų, kas dėžės viduje. Tiesa, dar atsiųsk man sep- 
tyniolika Biblijų baltais viršeliais su auksiniu angeliuku, jei 
galėsi. Atrodo, pradėsiu mokyti sekmadieninėje mokykloje." 


Temperencija sėdėjo, žiūrėjo į laišką ir šypsojosi. 
Dėdama laišką į savo rašomojo stalo stalčių savo kambary- 
je, ji nutarė rytą pirmiausia išsiųsti per Ramzį laišką. 


* * * 


Rytą Temperencija laiško motinai neišsiuntė, nes turėjo daug 
ką pridurti, kadangi Greisės dukrelė parodė Temperencijai vieną 
paslaptį. 

— Kas tai? — paklausė Temperencija, kai mergaitė sušnibž- 
dėjo turinti parodyti jai kai ką nuostabaus. 

Elisė prispaudė pirštą prie lūpų rodydama, kad tylėtų ir ėmė 
lipti laiptais aukštyn. Kartą sustojo, kad Temperencija spėtų pas- 
kui ją. Mergaitė vedė ją į kambarį, kur apsigyveno su motina. 

Temperencija nebuvo ten užėjusi, kai tik Greisė ten apsigy- 
veno. Dabar ji irgi susiraukė jausdamasi pažeidžianti tos moters 
privatumą. Bet Elisė tempė Temperenciją už sijono vidun. 

Tiesiog nuostabu, kaip Greisė sutvarkė tą kambarį. Jis buvo 
išvalytas ir iščiustytas. Net buvo matyti ankstesnis kambario iš- 
taigingumas. 

Nors kambaryje jos buvo vienos, mergaitė pirštų galiukais 
nuėjo prie drabužių spintos, stovėjusios prieš lovą, ir atsargiai 
darė spintos duris. Kai durys sugirgždėjo, ji pašoko, tarsi tikėjo- 
si, kad iš už užuolaidų pasirodys jos motina. 

Mergaitė pasilenkė į spintos gilumą, o kai išsitiesė ir išlin- 
do iš už durų, rankose laikė dailią skrybėlę. Nešdama lyg kara- 
lišką karūną, mergaitė ištiesė skrybėlę Temperencijai. 

— Iš kur ją gavai? — paklausė Temperencija, apžiūrinėda- 

ma rankų darbo gėles, vainiku juosiančias skrybėlę. Nieko pana- 
šaus ji nebuvo mačiusi. Vainike puikavosi rožių pumpurai, leli- 
jos ir pelėžirniai, bet gėlės atrodė unikalios dėl jų niekur anks- 
čiau nematytų spalvų. Gal ne tiek spalvos, kiek atspalviai atrodė 
tarsi iš tolimos vietos ir seno laiko. Skrybėlė atrodė taip, tarsi 
būtų iš šimto metų senumo romantiško paveikslo. 

— Ar ją kur nors radai? — paklausė Temperencija, paėmusi 
iš mergaitės skrybėlę. Neatsispyrė pagundai užsidėti ir nusiste- 
bėjo, kad skrybėlė puikiai tiko. Kambaryje stovėjo senas veidro- 
dis ir ji pažvelgė į jį. Skrybėlė su švelniomis gėlėmis, truputis 
šydo, sušvelninančio kraštą pavertė ją į... 

-— Romantiška herojė, — ištarė ji ir turėjo priversti save 
nekvailioti. Nenoromis nusiėmė skrybėlę. — Reikia ją padėti at- 
gal, pasakė ji mergaitei. — Labai seniai ji priklausė kokiai mo- 
teriai ir... 

— Čia tavo skrybėlė, — tarė mergaitė. Ji supyko, kad Tem- 
perencija tokia nesupratinga. Mergaitė žiūrėjo į Temperenciją taip, 
tarsi ji būtų kvailelė. — Tu ją davei man, o mama pataisė ją. 

— Pataisė? — apstulbo Temperencija ir apvertė skrybėlę. 
Viduje buvo jos Niujorko modistės etiketė. Jai prireikė laiko su- 
vokti tą faktą, kad didingas kūrinys, kurį dabar laikė rankose, 
buvo ta pati išpurvinta, vandens permerkta sena skrybėlė, vos 
vakar atiduota žaisti Greisės mergaitei. 

— Kaip? — buvo viskas, ką ji galėjo pasakyti mergaitei. 

Išgirdusi jos balsą, mergaitė prakalbo. 

— Mama pasiėmė užuolaidų, kur tu norėjai išmesti kraštus 
ir padarė gėles. Ji išmoko to prieglaudoje, kur augo būdama naš- 
laitė. Ar jos tau patinka? 

— Taip. Labai. Jos tokios gražios, — tarė Temperencija su 
nuostaba žiūrėdama į skrybėlę. Gėlės atrodė senos todėl, kad šil- 
kui, iš kurio jos padarytos, buvo daug metų. 

Ji dairėsi po miegamąjį, kuriame dabar stovėjo. Name ne- 
buvo audinio, kuriam negrėsė pavojus netrukus suirti. Tiek užuo- 
laidų, tiek apmušalų, tiek lovos užuolaidų. Bet Temperencija ži- 
nojo, kad kiekviename jų buvo dalis gero audinio, iš kurio būtų 
galima gaminti papuošalus skrybėlėms. 

— Elise, ar tu čia? — pasigirdo balsas. Atsidarė durys ir 

įėjo Greisė. Ji išplėtė akis pamačiusi, kad Temperencija laiko jos 
perdirbtą skrybėlę. 

— Elise, kam trukdai su ta skrybėle? — tarė Greisė. — At- 
siprašau, kad ji tave gaišina, — pasakė ji ir ištiesė ranką paimti 
iš Temperencijos skrybėlę. 

Bet Temperencija atitraukė ranką su skrybėle. 

— Tai pati gražiausia skrybėlė iš visų mano matytų. Tiesą 
sakant, niekada nemačiau tokios skrybėlės. O aš, tikėk manimi, 
esu skrybėlių ekspertė. Jei gyventum Niujorke ir darytum jas par- 
davimui... — Temperencija pažvelgė į Greisę plačiai išplėstomis 
akimis. 

— Kas? — paklausė Greisė. Nors ji dar labai gerai nepaži- 
nojo Temperencijos, matė, kad toji kažką įtemptai galvoja. 

— Mums reikia etiketės. Tokios didelės, kad iš karto kristų 
į akį. Ar čia, kaime, yra kas mokėtų siuvinėti? Man reikia, kad 
kas nors labai tobulai atliktų šį darbą. 

Greisė nesuprato, apie ką kalbėjo Temperencija. 

— Mano anyta buvo vienos damos kambarinė, bet dabar jos 
akys jau prastai mato. Bet net jei matytų siuvinėti, iš kur ji pa- 
imtų siūlų? Ar nori, kad tau išsiuvinėtų kokį drabužį? 

— Ne! — atsakė Temperencija, o jos šypsena platėjo kas 
sekundę. — Mes su tavim pradedame verslą! 

— Mes? Ką? Bet kaip... 

Tačiau Temperencija neturėjo laiko aiškinti. 

— Ko tu labiausiai nori gyvenime? — paklausė ji. 

— Turėti nuosavą namą, — akimirksniu atsakė Greisė. 

— Turėsi! Mes vadinsime jį “Greisės namu", — pasakė ji 
nepaleisdama skrybėlės ir ketindama išeiti pro miegamojo duris. 

— Apie ką tu kalbi? 

Temperencija sustojo laikydama ranką ant durų rankenos. 

— Pradėk karpyti šilkus, iš kurių darysi skrybėlėms papuo- 
šimus. Aš gausiu plunksnų ir viso kito, ko tau reikės. Elise, eik 
pasakyk Ramziui, kad balnotų greičiausią žirgą. Pasakyk, kad 
šiandien jos į Edinburgą ir pabus ten tol, kol galės parvežti tai, 
ko man reikia. — Ji buvo beišeinanti, bet sustojo ir atsigręžė 
atgal. — Greise, sakei, kad tavo vyrui puikiai sekėsi skaičiuoti. 
Ar jūsų duktė kartais nepaveldėjo to sugebėjimo? 

Greisė didžiuodamasi apkabino Elisės petelius. 

— Ji geriausiai skaičiuoja visame kaime. Makenas yra da- 
vęs jai sudėti savo sąskaitų sumas. 

— Jis? Labai gerai, mieloji, — tarė ji mergaitei, — galėsi 
man padėti vėliau, kai užbaigsiu laišką motinai. 

Savo kambaryje Temperencija ištraukė laišką ir prirašė dar: 


“Mama, dabar neturiu laiko aiškinti, bet, atrodo, 
padedu vienai moteriai pradėti savo verslą, tik negaliu to 
padaryti be tavo pagalbos. Pridedu sąrašą reikalingų 
dalykų ir paslaugų. 

1.Nebaigtos firmų “Saratoga", Fairfax", “Portland", “Dres- 
den", “Raleigh" skrybėlės. 

2.Plunksnos: stručio ir rojaus paukščių. Plius dirbtinių 
paukščiukų. 

3.Blizgantys priedai: netikri briliantai, įvairūs karoliukai ir 
kitokie papuošimai ne iš audinio (nes jo turiu). 

4.Įvairaus stiprumo akinių rinkinys. Reikmenys siuvinėti: 
adatos, spalvoti šilko siūlai ir mažiausiai keturi jardai 
geros standžios medvilnės. 

5. Prašau parašyti man geriausios Edinburgo skrybėlių 
parduotuvės pavadinimą ir kur prašmatniausios damos 
lankosi priešpiečių. 

Man viso to reikia kuo greičiau. Prašau viską persiųs- 
ti per Ramzį. | 
Tave mylinti ir tavęs reikalinga 
Temperencija." 


Po minutės Ramzis jau lėkė visu greičiu į Edinburgą ant ge- 
riausio Džeimso lenktyninio žirgo. Jam buvo prisakyta negrįžti 
be pilno vežimo reikmenų. 

Ir Temperencija atleido motinai už viską, kai po nepilnų dvie- 
jų dienų Ramzis grįžo su vežimu gėrybių panelei Temperencijai 
O'Neil. 

— Ji nieko man nepasakodavo, — pasakė aiškiai pavargęs 
Ramzis, — o pati pateikė tūkstančius klausimų ir užvaikė mane 
su darbais. 

— Turbūt pirmą kartą gyvenime, — pastebėjo vienas arkli- 
dės darbininkų. 

Nekreipdamas į jį dėmesio, Ramzis nusišypsojo Temperen- 
cijai: 

— Ji puiki ledi. 

— Tikrai, — pritarė Temperencija rausdamasi vežime tebe- 
stovinčiose dėžėse. Ten buvo trys dėžės su medžiaga skrybėlėms, 
dėžė su užrašu “Knygos labdarai", pilna ratukinių pačiūžų, dė- 
žutė su siuvinėjimo reikmenimis ir tuzinu akinių skaityti, dėžė 
Biblijų su aukso angeliukais ant viršelių. Dar vienoje dėžėje bu- 
vo apelsinai ir didžiulė dėžė šokolado. 

Temperencija taip pat rado laišką. Motina rašė užsakiusi 
priešpiečius “Auksinio balandžio" restorane Edinburge po trijų 
dienų Temperencijai ir dar vienam asmeniui, o už juos sumokės 
Angusas. Motina taip pat apgailestavo, kad nepavyko su pirmo- 
mis dviem nuotakomis ir kad labai sunku rasti reikiamą moterį. 

“Škotės žino apie Makeną, — rašė motina, — todėl šiame 
reikale nenori dalyvauti. Turiu įkalbinėti užsienietes, daugiau- 
sia amerikietes, o tai nelengva. Prašau pakentėti. Galėtum man 
padėti daugiau parašiusi apie Džeimsą, kad parinkčiau jam tin- 
kamiausią moterį. 

Bandžiau sužinoti tiesą, kodėl Angusas taip labai nori, kad 
Džeimsas vestų. Sutinku su tavimi, kad čia esama kažkokios pa- 
slapties. Palik ją sužinoti man. 

Pamaniusi, kad pačiūžos yra vaikams, dar šio to pridėjau 
savo nuožiūra." 

Laiške buvo Edinburgo skrybėlių parduotuvės vizitinė kor- 
telė. Kitoje pusėje motina buvo parašiusi: “Vienintelė vieta, kur 
madingos moterys gali nusipirkti skrybėlę." 

— Valio! — sušuko Temperencija laikydama išskleistą laiš- 
ką, paskui stvėrė už pečių Ramzį ir pabučiavo į skruostą, dėl ko 
jis labai sutriko. 

— Norėčiau padėti atšvęsti tai, kas taip pradžiugino tave, — 
tarė vienas arklininkas. Jo akys sužibo. 

— Manau, kad norėtum, — atsakė Temperencija ir nusisu- 
ko. Ji žinojo, kad kuo mažiau sakysi vyrams apie moters galėji- 
mą pačiai užsidirbti pinigų, tuo bus geriau. Vyrams patiko, kad 
moterys nuo jų priklausomos. 

Šeštą vakaro Elisė, Greisė ir Temperencija įtemptai dirbo: 
mažomis siuvinėtojų Žžirklutėmis karpė sveikus audinius gėlytėms 
ir lapeliams. Greisės anyta Šina su naujais akiniais ant nosies 
ėmė siuvinėti keturias dideles etiketes į skrybėlių vidų, kurias 
Temperencija planavo parodyti Edinburgo aukštajai visuomenei, 
kai abi su Greise nuvažiuos ten priešpiečių. 

Trečią ryto Temperencija be jėgų atsilošė kėdėje. 

— Miegosiu visą savaitę, — tarė ji. — Nežadinkite manęs 
iki ketvirtadienio. 

— Ar pamiršai, kad rytoj sekmadienis, — priminė žiovau- 
dama Greisė. 

— Nuostabu. Poilsio diena. 

— Tik ne Makenui, — tyliai ištarė Greisė. Elisė su močiute 
miegojo lovoje, o Temperencija ir Greisė sėdėjo už stalo, užkrauto 
skrybėlėms reikalingais atributais. 

— Man bus poilsio diena, — tarė Temperencija stodamasi ir 
ranka prilaikydama nugarą. Ant stalo gulėjo ir keturios jau pa- 
baigtos skrybėlės. Ji dėvėjo skrybėles metų metus, bet neturėjo 
supratimo, kad šitiek darbo reikia joms pagaminti. 

— Už kelių valandų turėsi vesti Biblijos pamoką, — pasakė 
Greisė. 

— A?.. Tikrai. Gal praleisiu. Tegu ji bus kitą sekmadienį, — 
atsakė Temperencija eidama prie durų ir galvodama tik apie lovą. 

— Gerai. Pasakysiu vaikams, — kategoriškai įspėjo Greisė. 

Temperencija sustojo laikydama ranką ant durų rankenos. 
Nenorėjo atsigręžti. Žinojo — jeigu atsigręš, pamatys nusiminu- 
sį Greisės veidą ir pasijus kalta. Temperencija norėjo gulti. Ją 
ėmė miegas. Nenorėjo daryti tam kaimui daugiau negu padarė. 
Stengėsi rasti dvarininkui žmoną, pavargo kurdama verslą dva- 
rininko meilužei. Iš jos jau gana! 

Ji atidarė duris ir išėjo į koridorių, nugara jausdama Greisės 
žvilgsnį. 

Temperencija atsiduso su ašaromis, bet neatsigręžė į Greisę. 

— Prižadink mane, — pasakė ir uždarė paskui save duris. 


XII 


— Ar tie vaikai kada linksminasi? — paklausė Temperenci- 
ja žiūrėdama į sustingusius pokylių salės pasieniuose vaikus. Vi- 
dury patalpos gulėjo krūva ratukinių pačiūžų. 

— Žinoma. Bet jie niekada nebuvo pokylių salėje. Ir tu esi 
ledi, — sušnibždėjo jai Greisė. Paskutinį Žodį ji ištarė taip, tarsi 
Temperencija būtų tokia rafinuota, kad nebūtų gėrusi arbatos iš 
virtuvinio puoduko, o tik iš kinų porceliano puodelio. 

Temperencija atsiduso. 

— Elise, tu ir Ramzis... — ji nutilo, pamačiusi baimę tų dvie- 
jų vyriausių vaikų akyse. Atrodė, jei būtų įmanę, jie būtų dingę 
kiaurai sieną. 

— Ir dėl šito aš atsisakiau miego, — tarė Temperencija tram- 
dydama žiovulį. Tai tik tiek iš jos puikios idėjos suteikti Make- 
no vaikams slaptą pramogą. Gal jie pagyvės, kai pamatys mais- 
tą. Epė ir jos sesuo nuo keturių ryto kepė. Dar buvo motinos at- 
siųstų apelsinų ir šokolado. Galbūt... 

Bet Temperencija jautė didelį nusivylimą. Prieš dvi dienas 
ji akis į akį susidūrė su tuo baisiu žmogumi Heimišu ir turėjo 
elgtis su juo maloniai. Atsiprašė už grubų elgesį su juo pirmą 
dieną ir ramiai bei nuolankiai paprašė jo leisti sekmadieniais vesti 

Biblijos pamokas. Parodė jam, kokias knygeles ketino vaikams 
padovanoti mokytis. 

Žinoma, tas bjaurybė privertė ją nusižeminti. Jis pareikala- 
vo parodyti, kokių tekstų ji ketino mokyti vaikus. Kadangi Tem- 
perencijos galva buvo pilna minčių apie skrybėlių formas ir apie 
tai, kokią netikusią nuotaką motina dabar atsiųs, ji negalėjo grei- 
tai prisiminti kokios nors Biblijos istorijos. Ji skubiai atvertė vie- 
ną Bibliją. Akis užkliuvo už žodžio “Estera". 

— Istorijos apie Esterą ir... karalių. Man ji visada patiko. 
Manau, kad yra labai pamokanti. 

— Priklauso nuo to, kaip ją interpretuosime, — įtariai pasa- 
kė jis. 

— Kaip interpretuotumėte jūs? — paklausė Temperencija ir 
nusišypsojo šypsena, kokia šypsodavosi vyrams, kai bandydavo 
įtikinti juos duoti pinigų jos fondui. 

Ir ji turėjo išklausyti keturiasdešimt penkių minučių paskaitą 
apie Esteros istorijos moralumą. 

— Ir viskas veltui, — dabar garsiai ištarė Temperencija. 

— Kas? — paklausė Greisė. 

— Sakau, kad viską padariau bergždžiai. Galėjau pamaitin- 
ti tuos vaikus atvirai, bet norėjau jiems suteikti kažką, kas daug 
smagiau už valgymą. — Nors ir kaip ji stengėsi išjudinti vaikus, 
jai pavyko tik tiek, kad jie pačiupinėjo ratukines pačiūžas. 

— Bet jie atrodo pavojingi, — pasakė Greisė žiūrėdama į 
krūvą ant grindų. 

— Visai ne, — atsakė Temperencija. — Visą vaikystę pra- 
leidau važinėdama Niujorko šaligatviais. Lėkdavau kaip vėjas, 
ir mano motina nuolat klausydavosi apie mane skundų. Kaimy- 
nystėje nebuvo nė vieno vaiko, galėjusio mane pralenkti ar mo- 
kėjusio daugiau triukų. 

— Bet šitie vaikai nepažįsta tavęs ir niekada nėra matę rie- 
dučių, todėl suprantama, kad jie drovisi. 

Temperencija prisirišo porą ratukinių pačiūžų prie savo ba- 
tų ir apvažiavo keletą ratų salės grindimis. Jokių triukų nerodė, 
tik paprastai važiavo ir kalbėjo vaikams, kaip lengva ir malonu 
važinėtis. Bet vis tiek vaikai atsisakė išbandyti tuos keistai atro- 
dančius įtaisus. 

Temperencija buvo galėjusi prisiekti, kad Ramzis pašoks iš 
džiaugsmo gavęs progą išbandyti naują nuotykį. Kas be ko, jis 
kasdien jodinėjo pavojingais žirgais. Bet Ramzis tik pažvelgė į 
ją, lyg ji būtų išprotėjusi, ir pasakė: 

— Su jais dar galima susižaloti. — Pasitraukęs nuo jos pa- 
klausė: — Ar greitai bus vaišės? 

Ir štai dabar ji buvo su keliolika vaikų, ramstančių sieną, 
mieguistų ir irzlių po nuobodžių pamaldų bažnyčioje, ir ji nega- 
lėjo jų išjudinti. 

— Gal jeigu aš... — pradėjo ji, bet tą pačią minutę atsidarė 
pokylių salės durys. Tarpduryje stovėjo Džeimsas. 

Visi, buvę salėje, nuščiuvo. Taip pat ir Temperencija. Nors 
vaikai ir nebuvo prisilietę prie riedučių, jie vis tiek suprato, kad 
tai, kas čia vyksta, tikrai yra ne Biblijos pamoka. 

— Kas čia vyksta? — rūsčiai dairėsi Džeimsas. — Maniau, 
kad sekmadienio mokyklos pamoka? 

Temperencija nebuvo visiškai įsitikinusi, bet jai pasirodė, 
kad jo akyse išvydo linksmus žiburiukus. Ar jis ją tik erzino, ar 
kalbėjo rimtai? 

Temperencija nusprendė išnaudoti progą. Nuvažiavusi į sa- 
lės vidurį (o aplinkui buvo tokia tyla, kad visi būtų išgirdę nu- 
krentant ant grindų paukščio plunksnelę), ji pakėlė nuo grindų 
porą riedučių ir ištiesė jam. | 

— Lažinuos, kad nemokėsi, — tarė ir sulaikė kvėpavimą. 

Žiburiukų Džeimso akyse daugėjo, kol atrodė, kad jose at- 
sirado visa galaktika Žvaigždžių. 

— Nori be reikalo išmesti pinigus, moterie? — paklausė ir 
paėmė iš jos ratukines pačiūžas, atsisėdo ant kėdės ir ėmė jas 
rištis prie batų. 

Bet jis nemokėjo naudotis Temperencijos duotu raktu, kad 
paplatintų riedučių priekį, nes jo platūs batai netilpo. 

Iš pradžių jis apsuko pačiūžas ir pabandė įsprausti pėdą. 

Išgirdusi prislopintą vaikų kikenimą, Temperencija nuspren- 
dė jam padėti. Negalėjo leisti, kad vaikai juoktųsi iš dvarininko. 

— Štai taip, — apsidžiaugė ir įstačiusi raktą pasuko. Po ke- 
lių minučių ji pritaikė riedučius prie jo sunkių darbinių batų. — 
Dabar laikykis mano rankos, — tarė, — ir aš tau padėsiu. 

— Cha! — atsakė Džeimsas ir stojosi. — Aš esu Makeno 
kai jam atsistojus riedučiai pradėjo važiuoti. Ištiesęs į šalis ilgas 
rankas Džeimsas ėmė suktis ratu bandydamas išlaikyti pusiau- 
svyrą. 

Vaikai tyliai kikeno. Vienas nusijuokė balsu. 

Džeimso judesiai dar pagreitėjo, ir jis nuvažiavo grindimis. 
Jis plačiai išžergė kojas, o kai ėmė riedėti greičiau, rankos suko 
tokius didelius ratus, kad atrodė, jog jis bando pakilti ir skristi. 

Nusijuokė dar du vaikai. Negarsiai ir, kaip pastebėjo Tem- 
perencija, prisidengę rankomis burnytes. Bet jie juokėsi. Kiti šyp- 
sojosi. 

Džeimsas riedėjo prie Temperencijos, o kai atsidūrė šalia, 
neišsilaikė ir griuvo. Bet kaip jis griuvo! Veidu įsikniaubė į jos 
krūtinę, o rankomis įsitvėrė jos sėdynės! 

Ji nevalingai suspigo ir ėmė stumti jį nuo savęs. Bet jo ko- 
jos slydo ir vis taikėsi rankomis pasilaikyti už jos. Ir kiekvieną 
kartą rankos taikėsi nutverti už kokios “nepadorios" vietos. Kai 
vieną kartą jinai stumtelėjo jį, krisdamas jis vos neužvirto ant 
jos rankomis apglėbęs krūtis, bet ji mikliai išsisuko ir nuriedėjo 
šalin nuo jo. 
dinėdamas riedėjo būtinai prie jos. 

Tarsi būtų vijęsi devyni pragaro velniai, Temperencija nu- 
važiavo į kitą didelės salės kraštą. Bet Džeimsas atsidūrė šalia. 
Jo rankos buvo ištiestos. Jeigu kristų, būtų ir ją parvertęs. 

Išsigandusi Temperencija nuskubėjo nuo jo šalin, bet jis 
kvailiojo toliau. Kur tik ji benuvažiuodavo, jis atriedėdavo pas- 
kui ją. 

Prie langų jis pagavo ją. Jai kelią pastojo langai, o jis dide- 
liu greičiu artėjo prie jos! Kojos buvo plačiai išžergtos, rankos 
skubiai suko ratus. Jis tuoj tuoj turėjo į ją atsitrenkti, o ji nieko 
negalėjo padaryti, kad išvengtų jo. 

Užsidengusi veidą rankomis, ji laukė smūgio, tikėdamasi, 
kad abu neišlėks pro langą ir nenukris ant Žemės apačioje. 

Bet Džeimsas apglėbė ją rankomis ir patraukė į priekį. Jie 
parkrito ant grindų, bet kritimą sušvelnino jo rankos aplink jos 

liemenį. Net negalima sakyti, kad jie parkrito. Jis greičiau paso- 
dino ją ant grindų. O kitą minutę jis pats persivertė kūlio. Jo 
pakaušis atsirėmė į jos pilvą, o pats kėlė rankas lyg prašydamas 
dėmesio. 

Ir tik dabar Temperencija apsidairė. Pastarąsias keletą mi- 
nučių ji tik lakstė nuo to besivejančio bepročio, gelbėdama 
savo kailį, o dabar pamatė, kad visi salėje smagiai juokėsi. 
Greisė iš juoko pasilenkusi laikėsi už pilvo. Ramzio veidas 
nuo smarkaus juoko buvo visas raudonas. Visi vaikai net spiegė 
iš juoko, o keletas raičiojosi ant grindų, nes kojos nepajėgė jų 
išlaikyti. 

— Tu, didysis apsimetėli, — sušnypštė Temperencija Ma- 
kenui į ausį, — moki važinėti riedučiais! 

— O aš ir nesakiau, kad nemoku, — pašnibždomis atkirto 
jis šypsodamasis vaikams. — Aš augau ne vien Makene, todėl 
šiek tiek mačiau pasaulio. Bet tu manai, kad Niujorko šaligat- 
viai geresni už šią vietą. 

Ji dėbtelėjo į jį, padėjusį galvą jai ant pilvo, išsidrėbusį taip, 
tarsi visą dieną ketintų čia gulėti, ir pažvelgė į vaikus. Jie jau 
buvo nustoję juoktis ir ėmę kalbėtis vienas su kitu, bet ji tegir- 
dėjo: Makenas tą, Makenas aną... 

Temperencija niekada nebūtų prisipažinusi sau, kad tai, ką 
jautė, buvo pavydas. Ji visada būdavo dėmesio centre. Juk ji sa- 
kė kalbas, kurių klausėsi šimtai žmonių. O dabar ji tebuvo prie- 
das toje važinėjimo riedučiais melodramoje, ir... Na, gal ji norė- 
jo, kad vaikai labai ją vertintų. Bet čia juk buvo Makeno valdos, 
jo Žmonės, o Temperencija gyveno laikinai, turėjo netrukus iš- 
važiuoti iš čia, todėl gal ir vertėjo jam leisti krėsti tokius juokus 
su ja, kuriuos vaikai prisimintų visą gyvenimą. 

— Žinoma, — iškošė ji, atstūmė jį ir atsistojo. — Kaip drįs- 
ti Šitaip elgtis su manimi! — garsiai ištarė ji, ir visi salėje sužiu- 
ro į ją. 

Žiūrėdama tik į Džeimsą, Temperencija ėmė važiuoti atbula. 

— Manai, gali daryti iš manęs kvailę ir neatsiimti už tai? — 
ji beveik rėkė suspaudusi kumščius, tarsi ruoštųsi muštis. 

Salėje visi nutilo. 

Džeimsas lėtai atsistojo. 

— Man nereikia iš tavęs daryti to, kuo jau esi, — ramiai 
ištarė jis, o juodos jo akys buvo piktos. 

Valandėlę Temperencija svyravo. Ar jis rimtai? Bet išvydu- 
si jo akyse kibirkštėles, pajuto palengvėjimą. Tačiau ji nenusi- 
šypsojo. 

— Ar manai, jei esi vyras, tai gali pralenkti mane? — Lyg 
cirko klounas ji ėmė daryti greitus judesius, visą laiką riedėda- 
ma atbula, išskėstomis kojomis, klaipydama pėdas. 

Kai Džeimsas atsistojo, atrodė, kad iš paskutiniųjų stengia- 
si išsilaikyti ant kojų. Rankomis daugiau nemosavo, bet judėjo 
neužtikrintai. 

Jis važinėjo gerai. Temperencija dabar tai pamatė. Tiek ge- 
rai, kad galėjo vaidinti netenkąs pusiausvyros ir niekada jos ne- 
prarasti. Vaikystėje niekas negalėjo lygintis su Temperencija. Bet 
jeigu jai tada būtų tekę sutikti vienuolikametį Džeimsą Makeną, 
jis jai būtų parodęs. 

Dabar jiedu stovėjo priešinguose salės galuose, o aplinkui 
juos stebėjo vaikai, plačiai išpūtę akutes ir tylėdami. Ji jautė, 
kad jie baiminosi. Ar suaugę rimtai susiginčijo? O gal jie tik ap- 
simeta? 

Kai Temperencija pažvelgė į Džeimsą, jis greitai parodė 
smakru žemyn. Ji per sekundę atspėjo, ką jis sumanė. 

— Aš užmušiu tave! — suriko ji, porą kartų stipriai atsispy- 
rė ir skriete nuskriejo prie jo. “Ar ji neapsiriko? — galvojo artė- 
dama prie jo. — Ar teisingai suprato jo gestą? Ar jis pagaus ją, 
ar ji išlėks kiaurai langą salės gale?" 

Bet ji juo pasitikėjo. 

Prieš sekundę atrodė, kad ji trenksis į jį iš visų jėgų, bet ji 
susilenkė, prilenkė galvą prie krūtinės, ištiesė vieną koją, abi ran- 
kas iškėlė į viršų ir greitai nėrė tarp jo kojų. Džeimsas pagavo ją 
už riešų ir stipriu Žaibišku judesiu apsisuko. Džeimsas riedėjo 
atbulas, laikydamas Temperenciją už iškeltų rankų. Jos sulenk- 
tas kūnas balansavo ant vienos ratukinės pačiūžos tarp jo kojų. 

Kai Džeimsas sustojo prie priešingos salės sienos, Tempe- 
rencija nesujudėjo. Galva tebebuvo prilenkta, koja ištiesta ir skau- 
dėjo šlaunies raumenis. Ji negirdėjo jokio garso. 

— Ar jie dar čia? — sušnibždėjo ji Džeimsui. 

— Priblokšti, — atsakė jis. 

Kitą sekundę Temperencija išgirdo svies aplodismen- 
tus, o dar kitą salė plyšo nuo plojimų ir juoko. 

Po kelių minučių, kai aplodismentai ėmė tilti, kažkieno ran- 
kos nutvėrė ją už pažastų ir ištraukė iš Džeimso tarpukojo. Sto- 
damasi ji jautėsi sustingusi tiek nuo neįprasto fizinio krūvio, tiek 
iš baimės, kad triukas gali nepavykti. 

Atsigręžusi ji pamatė, kad tai Ramzis prišoko padėti jai at- 
sistoti. Ir Greisė su juo. 

— Nieko panašaus savo gyvenime nesu mačiusi, — tarė ji, 
nuostabos pilnomis akimis žiūrėdama į Temperenciją. — Ar ju- 
du treniravotės, kad atliktumėte šį cirko numerį? 

— Ne, — atsakė Temperencija, laikydama ranką prie nuga- 
ros. — Mes tik... — ji nutilo ir pažvelgė į Džeimsą. Jį supo vai- 
kai. Kiekvienas su pora ratukinių pačiūžų. Visi prašė jo padėti 
jas prisitvirtinti. Greisė tebelaukė atsakymo. — Mes tik... — “Ką 
mes? Susieti gamtiniu ryšiu, leidžiančiu bendrauti menkučiais 
gestais? Suprasti vienas kitą be žodžių?" 

Nuo atsakymo Temperenciją išgelbėjo atsidariusios durys. 
Pro jas pasirodė Epė, nešina vienu iš keturių padėklų, prikrautų 
maisto. Sutartinai suspigę vaikai nubėgo prie jos. Greisė — pas- 
kui juos. Temperencija ir Džeimsas liko vieni kitame salės gale. 

Temperencija nežinojo, ką jam pasakyti. Tai, ką jie ką tik 
padarė, tam tikra prasme buvo labai intymu. 

— Ir ko ketini mokyti kitą sekmadienį? — paklausė ji. Jie 
abu nusijuokė, ir nejaukus momentas praėjo. 

— Ar turi kokio tepalo arkliams? — paklausė ji laikydama 
ranką ant klubo, kur, be jokios abejonės, liko mėlynė. 

— Niekada neprireikė, — atsakė Džeimsas, — nes laipioju 
į kalną, ganau avis ir... 

Tą akimirką vienas riedutininkų nesuvaldė savo riedučių ir iš 
nugaros pusės atsitrenkė į Džeimsą. Šį kartą Džeimsas griuvo iš 
tikrųjų. Krisdamas stvėrėsi už Temperencijos, ir ji užvirto ant jo. 

Žinoma, visi vaikai pamanė, kad čia dar viena vaidinimo 
dalis, ir pilnomis burnomis užsikvatojo. 

Temperencija atsistojo, pažvelgė į jį, tebegulintį susirietusį 
ant grindų. 

— Na? — ištarė ji žiūrėdama pilnomis juoko akimis į Džeim- 
są. — Kur tepalas? 

— Kamaroj ant trečios lentynos dešinėje. Bet pirmiausia 
nuimk nuo manęs šituos. 

Šypsodamasi Temperencija pasilenkė prie jo ir, naudodamasi 
raktu, kurį laikė pasirišusi virvute ant kaklo, nuėmė nuo jo kojų 
riedučius. Jis pasėdėjo, kol ir ji išsinėrė iš riedučių. Dabar po 
visą salę važinėjosi ir stumdėsi vaikai. Dažnus kritimo garsus 
lydėjo spygavimas ir juokas. 

Atsistojęs Džeimsas apkabino Temperencijos pečius. 

— Kaip manai, ar mūsų kas nors pasiges? — paklausė. 

Ji apsidairė. Aplink judėjo vaikai. Rėkė, juokėsi, riedėjo po 
visą salę. Kai kurie valgė. 

— Kažkodėl manau, kad ne, — atsakė ji. 

Temperencija susižvalgė su Greise, ir Greisė pritariamai 
linktelėjo parodydama, kad Temperencijos sumanymas pavyko. 

— Eime, — tarė Džeimsas. — Žinau, kur yra butelis vyno, 
sūrio ir ant ko minkštai atsisėsti. 

— Puiku, — atsakė Temperencija jam šypsodamasi. Jo ran- 
ka juosė jos pečius, 0 jos — jo liemenį. Kita jos ranka buvo pri- 
gludusi prie jo kieto plokščio pilvo raumenų. Paprastai, kai vy- 
ras pasiūlydavo jai vyno ir “minkštą vietelę“, ji bėgdavo prie- 
šinga kryptimi, o jeigu vydavosi, tai žinodavo, kaip pasinaudoti 
skėčio smaigaliu, kad vyrukas atstotų. — Nuostabus pasiūlymas, 
— pridūrė ji ir išvedė jį pro duris. 


* * * 


Tas “ant ko minkštai atsisėsti" buvo ne kas kita, o krūva 
šiaudų. Ir vynas su sūriu tebuvo vynas ir sūris. Nei taurių, nei 
gražios porceliano lėkštės, nei žvakių. Tik gėrimas ir užkanda. 

Vos jie įėjo į nešvarią kamaraitę, kur trenkė arkliais ir sena 
oda, Džeimsas atsisėdo ant šiaudų ryšulio ir per galvą nusitrau- 
kė marškinius. 

— Štai čia, — tarė jis, ištiesęs jai butelį vyno ir rodydamas 
į savo kairį petį. 

Temperencijai prireikė valandėlės suprasti, kad jis norėjo 
patepti tą vietą tepalu. 

Visą gyvenimą ji didžiavosi esanti laisvos dvasios, nevar- 
žoma asmenybė. Tai ką jai dabar daryti? Pasakyti jam, kad oru- 
mo jausmas neleidžia jai gerti iš vieno butelio? Kad negali likti 
viena su pusnuogiu vyriškių? Beje, ar tai nepasirodys absurdiš- 
ka, kai vos prieš dešimt minučių ji gulėjo jam tarp kojų? 

— Ko lauki? — nekantravo jis. 

— Kol čia įsiverš mano motina ir pasmerks mane, — atsakė 
Temperencija. 

Žvilgsnis, kuriuo jis pažvelgė į ją pro nuogą petį, pasakė 
jai, kad jis suprato jos dilemą. Jo akys pasidarė švelnios ir gun- 
dančios. 

— Juk dabar nepasirodysi bailė, tiesa? 

Nekreipdama dėmesio į vyno butelį, nes norėjo mąstyti blai- 
viai, ji paėmė nuo lentynos tepalo butelį, užsipylė ant rankos ir 
ėmė masažuoti didelį, raumeningą Džeimso petį. Ir šiltą, lygią, 
įdegusią odą. 

“Nagi, — pamanė ji įsakydama protui nugalėti jausmus, — 
aš vėl jaučiu geidulį kaip aną kartą, kai jį sutramdžiau." Ji netu- 
rėjo pasiduoti žemiems instinktams ir... 

— Bijai išsivolioti šiene? — tarė Džeimsas ir iš padilbų pa- 
žvelgė į ją. 

Tai nutraukė tylą ir privertė ją nusijuokti. 

— Papasakok man apie savo buvusią žmoną. Jei ji tau nie- 
kada nepatiko, kodėl ją vedei? 

Jis susiraukė. Akyse kvietimo nebeliko. 

— Kaip ekonomė tu tikrai kiši nosį ne į savo reikalus. 

— Ne mano reikalas ir kaimo vaikų linksminimas. Bet aš 
linksminu juos, tiesa? 

— Negi? Kai ten nuėjau, neatrodė, kad jūs labai įsilinksmi- 
nę. Man greičiau pasirodė, kad tu norėjai iš ten pabėgti ir pasi- 
slėpti. Oi! Atsargiau su tais savo nagais! 

— Atsiprašau, — pasimaivė Temperencija. — Jei nori pats 
masažuotis petį, pasakyk man. 

— Ne, ne. Viskas gerai. Žemiau. Taip, taip. Šičia. 

Kai ji pamatė, kad jis užsimerkė iš malonumo nuo jos prisi- 
lietimų, jai beliko arba išeiti, arba imti ką nors skubiai šnekėti. 

— Prisimeni, pasakojai man apie savo žmoną? 

— Ne, tai tu ir vėl lindai ne į savo reikalus, bet aš tau nieko 
nepasakojau. 

Tada Temperencija atitraukė rankas nuo jo nugaros. 

Džeimsas tučtuojau prakalbo, ir ji ėmė toliau masažuoti: 

— Aš mylėjau kaimo mergaitę, bet tėvas nusivežė mane į 
Londoną ir viliojo gražiomis moterimis. Aš pasidaviau ir vieną 
jų vedžiau. Tokią, kokią išrinko jis. Parsivežiau ją čia, į Makeno 
kaimą, gyventi. Nėra ką pasakoti, išskyrus tai, kad ištisus dvejus 
metus, kai kartu gyvenom, ji praverkė. 

— Kas jai nutiko vėliau? 

Džeimsas valandėlę tylėjo, paskui pažvelgė į kabėjusias ant 
sienos žirgo kamanas. 

— Vieną tamsią, be mėnulio naktį ji nusprendė pabėgti. Už- 
šoko ant vieno lenktyninio žirgo. Manau, ji norėjo nujoti į Mid- 
lėjų, bet turbūt nesusiorientavo ir nujojo ne ta kryptimi. Su žirgu 
nuo uolos įkrito į jūrą. 

Nenorėdama to klausti, Temperencija vis tiek neiškentė: 

— Manai, kad ji nusižudė? 

— Ne! — griežtai atsakė Džeimsas. — Nenoriu dar vienos 
savižudybės. Mums pakanka ir mano senelio nusidėjimo. 

— Bet tavo senelė nenusižudė, — pasakė Temperencija ir, 
išsigandusi to, ką pasakė, tepaluota ranka prisidengė burną. Ji 
ką tik išdavė Greisę! 

Valandėlę Džeimsas žiūrėjo prieš save ir nieko nesakė. 

— Gerai, klok viską, — po kiek laiko ištarė. — Ką tavo 
smalsi natūra sužinojo šį kartą? 

— Jei šitaip su manimi kalbėsi, aš tau nieko nesakysiu, — 
tarė ji ir užkimšo tepalo butelį kamščiu. 

Kai jis vėl prakalbo, atrodė, pakluso jai. Jo balso tonas bu- 
vo rimtas. 

— Papasakok man viską, ką žinai apie mano senelę. 

Bet Temperencija nesiruošė pasakoti. 

— Maniau, kad tu jos nemėgai. Ar ne tu ją pavadinai di- 
džiąja išlaidautoja? 

Džeimsas atsistojo ir paėmė marškinius. 

— Nuo to, kad ji turėjo nuodėmių, aš nenustojau jos mylėti. 
Ji man buvo gera. Dabar pasakok, ką Žinai. 

Temperencija nenorėjo jam nieko pasakoti ir iš visų jėgų 
troško, kad negalėtų pražioti burnos. Bet iš jo veido matė, kad 
jis nepaleis jos tol, kol ji nepapasakos. 

— Sėskis, — parodė jai į šiaudų kūlį, nuo kurio ką tik pakilo. 

Temperencija pakluso. Sėdėjo ir tylėjo, kai jis atrišinėjo jos 
suvarstomų batelių raištelius. 

— Tikriausiai susidarei nuomonę, kad šitie namai — ne iš 
laimingųjų, — tarė jis maudamas jos batą. 

Į tai Temperencija atsakė pritariamai. Lošimas, žmogžudys- 
tė, kerštas. Ne, tikrai ne patys laimingiausi namai. 

— Žinau, kad kaimiečiai mėgsta kalbėti apie mano šeimą. 
O ir Greisė mėgsta pakalbėti. 

— Turėtum tai žinoti, — tarė Temperencija ir pati nustebo, 
kad jos balse girdėjosi kartėlis. Kodėl ji tą pasakė? Bet kai jis 
paminėjo Greisę, ji akimirksniu pagalvojo apie jį ir tą moterį sie- 
jusį labai intymų ryšį. Dabar Greisė gyveno tame pačiame name. 
Ar jie ir toliau dalijosi?.. 

— Norėtum, kad... — jis kryptelėjo galva į jos kojine apau- 
tą pėdą. 

— Aha, — atsakė ji ir nesiryžo patraukti aukštyn sijono ir 
atsegti kojinių. Negi sakyti, kad nusisuktų? Viena jos dalis taip 
norėjo ištiesti koją ir... 

Džeimsas išsprendė jos problemą: pabuvo nusisukęs, kol ji 
atsisegė abi kojines, nusismaukė nuo kojų ir subruko į kišenes. 
Tada jis atsiklaupė ir į didelius delnus paėmė jos mažytę pėdą. 

Džeimsas, atrodo, neišgirdo jos balso tono. 

— Žinau, kad girdėjai apie lošimą, tarpusavio nesantaiką, bet... 

— Niekas man nesakė apie tarpusavio nesantaiką, — susi- 
domėjusi pasakė ji. 

— Ar tu klausysies manęs, ar bandai ištraukti iš manęs dau- 
giau informacijos? 

— Norėčiau sudėti visus mozaikos gabaliukus. 

Džeimsas palingavo galvą. 

— Velniop tai, moterie! Mano senelė palaidota nešventinto- 
je Žemėje ir tai mane slegia. Jei Žinai ką nors apie jos mirtį, no- 
rėčiau tai išgirsti. 

— Tavo senelis nužudė ją, — išpyškino ji ir sulaikė kvapą 
laukdama jo reakcijos. 

Bet nesulaukė jokios. Džeimsas užsilašino ant delno tepalo 
ir ėmė trinti jos skaudančią kulkšnį. 

— Gali būti, — atsakė po kiek laiko. — Senis buvo laukinio 
būdo. 

— Ir kiek merginų jis išmetė pro langą? — paklausė Tempe- 
rencija norėdama prasklaidyti niūrią nuotaiką. Viskas juk buvo 
taip seniai. 

Džeimsas pažvelgė į ją ir šyptelėjo puse lūpų. 

— Kelias. Dabar pasakok, ką Žinai ir kur girdėjai. 

Temperencija norėjo sakyti, kad ją saisto bendra paslaptis, 
bet dabar jau buvo per vėlu. Ji papasakojo jam, kaip Greisės vy- 
ras viską matė ir kaip Džeimso senelis vėliau pranešė, kad jo 
žmona nusižudė. 

— Niekšas! — iškošė Džeimsas, imdamas kitą Temperenci- 
jos pėdą. — Jų santuoka buvo ne iš meilės, — tarė jis trindamas 
kulkšnį, — ir jiedu nekentė vienas kito. 

“ — Kaip tu ir tavo Žmona, — tyliai ištarė Temperencija. 

— Taip, — atsakė jis. — Kaip mano žmonos ir mano. Bet jų 
santuoka buvo be meilės iš pat pradžių ir mano seneliai norėjo 
kuo labiau įskaudinti vienas kitą. Jis lošė, o ji leido pinigus savo 
nuožiūra. 

Dabar Temperencija palinko prie jo kupina smalsumo. 

— Bet kur tas viskas, kur ji pirko? 

Kai Džeimsas pažvelgė į ją, jo akys juokėsi. 

— Tik nesakyk, jog patikėjai sena legenda, kad kažkur šiuose 
namuose yra Aladino lobių? 

Temperencija atsilošė. Jis toliau trynė kulkšnį. 

— Aš maniau, gal... 

Jis pažvelgė į ją, pakėlęs vieną antakį. 

— Ką manei? Kad mudu imsime plėšti sienas ir ieškoti? Negi 
nemanai, kad daiktų ieškojo senelis ir tėvas? Kad mudu su bro- 
liu, kai tik čia būdavome, neišlandžiojome visų kampelių, ieško- 
dami lobio? 

Temperencija niekada nepasiduodavo išgirdusi neigiamą at- 
sakymą. 

— Bet Greisė sakė, kad jos vyras matė tavo senelės pirktų daiktų 
kvitus. Ji pirko sidabrą, netgi Celinio darbo auksines statulėles. 

Valandėlę Džeimsas tylėdamas masažavo kulkšnį. Kai jo ty- 
lėjimas užtruko, jos širdis suplakė smarkiau. Vaikystėje ji labai 
mėgo skaityti “Lobių salą". 

— Kokius kvitus? — pagaliau ištarė Džeimsas. 

Temperencija norėjo pašokti iš džiaugsmo. Bet ji giliai įkvė- 
pė ramindamasi. 

— Nežinau. Bet ką jie gali reikšti, jei nėra lobio? Tik tiek, 
kad tavo senelė išleido šeimos turtą, kad jis nepatektų į rankas 
lošėjui seneliui. Bet ji mirė niekam nepasakiusi, kur laikė paslė- 
pusi... 

Ji nutilo, nes Džeimsas suėmė ją už pečių ir pabučiavimu 
užspaudė burną. Tas šiurkštus bučinys netrukus virto švelniu ir 
saldžiu. Ji nenorėjo, kad jis pasibaigtų. 

Po kiek laiko jis atsitraukė ir pažvelgė į ją. Jo gražus veidas 
atrodė džiugus. 

— Kad ir ką veikei per savo gyvenimą, bet bučiuotis tau 
neteko, — pasakė jis. 

Nuo tų žodžių Temperencija supyko ir nustūmė jo rankas. 

— Taip atrodo, nes nenoriu su tavimi bučiuotis. 

— Tikrai? — paklausė jis ir vėl pasilenkė prie jos. 

Bet niekas taip nesužlugdo jausmo, kaip pasakymas, kad esi 
niekam tikęs. Kažkada motina sakydavo Temperencijai, kad ši 
nėra švelni, kadangi neištekėjusi. Dabar Temperencijos jausmai 
Džeimsui visai atšalo. 

Džeimsas pakėlė aukštyn jos rankas, kad ji pažvelgtų į jį. 

— Įžeidžiau tavo jausmus? | 

— Žinoma, kad ne! — atsakė ji įžūliai, nors įžūlumo nejau- 
tė. — Bet ar tave domina kas nors, išskyrus seksą? 

Jis tik sumirksėjo. Matyt, nebuvo pratęs girdėti šio Žodžio 
iš moters. 

— Taip, aš galvoju tik apie seksą. Negaliu dirbti jokio dar- 
bo negalvodamas, ką norėčiau veikti su moterimi lovoje. Aš gal- 
voju apie... 

Ji suprato, kad jis erzina ją, bet taip pat nenorėjo, kad po- 
kalbis pakryptų šia linkme. 

— Kvitai, prisimeni? Viskas prasidėjo, kai aš... Ei! 

Džeimsas nutvėrė ją už riešo ir nutempė iš kamaraitės į na- 

mą. Jis, atrodė, nepastebėjo, kad jos batas liko ten, užtat Tempe- 
rencija basa koja užlipusi ant kažko aštraus puikiai prisiminė, 
kur jis. Kai įlipo į kažką minkštą, ji mintyse meldė, kad tai ne- 
būtų arkliašūdis. Jis tempė ją į namą. 


* * * 


Temperencija pabruko basas kojas po sijonu ir nusižiovavo. 
Praeitą naktį prasėdėjo iki paryčių padėdama Greisei gaminti 
skrybėles. Šiandien ji prisinervino važinėdama riedučiais, o da- 
bar, vėlų vakarą, ji žiūrinėjo apskaitos knygas su vyru, pasakiu- 
siu, kad ji nemoka bučiuotis. 

— Nieko, — jau kelioliktą kartą pasakė Džeimsas. 

Aplink juos gulėjo apskaitos knygos nuo 1762 metų. 

— Jei tos knygos būtų Amerikoje, gulėtų kur nors muzieju- 
je, — vėl žiovaudama pasakė Temperencija. 

— Jei nori miegoti, tai eik, — tarė Džeimsas, bet iš jo tono 
ji suprato, kad laikys ją ištižėle, jei taip padarys. 

Ji ištiesė kojas ir pamiklino pirštus. Patalpą apšvietė šešios 
žvakės, tačiau čia, bibliotekoje, vis tiek buvo tamsu lyg kokioje 
oloje. 

— Labiausiai norėčiau Žinoti, kodėl tavo senelė niekam ne- 
sakė, ką veikė. Jei ji prisipirko ir paslėpė visus tuos daiktus, ko- 
dėl niekam apie tai nepasakė? 

— Ji nesitikėjo mirti. 

— Niekas nesitiki, kad tuoj mirs, bet vis tiek surašo testa- 
mentus. Nelaimingas atsitikimas gali akimirksniu nusinešti gy- 
vybę. O jeigu tavo senelio charakteris buvo toks, kad nenustebai 
išgirdęs, jog jis nužudė ją per grumtynes, kodėl senelė nesiruošė 
tokiai galimybei? 

— Nelaimingas atsitikimas. 

— Kam? 

— Tai buvo nelaimingas atsitikimas. Prisimeni? Ne žmog- 
žudystė. Jis juk nepaėmė pistoleto ir nenušovė nusitaikęs. 

— Taip. Tikrai. Bet man įdomu, katras pirmas paėmė pis- 
toletą. Ar jis jai grasino šitaip: “Pasakyk, kur paslėpei pirktus 
daiktus, arba nunešiu su šituo tavo galvą." 

— Primink man, kad niekada nevažiuočiau į Ameriką, — 
išsiblaškęs atsakė jis, versdamas tą pačią apskaitos knygą penk- 
tą kartą. — Kaip manai, ar Greisė Žino, ką Geivis darė su rastais 
kvitais? 

— Ji nesakė. Galėtum paklausti. Esu tikra, kad žinai, kur 
jos miegamasis. — Tai pasakiusi Temperencija sustingo. Kodėl 
ji prasižiojo apie tai? 

— Jau antrą kartą pasirodei pavydinti Greisei, — nepakel- 
damas akių pasakė jis. — Ar tu tikrai įsitikinusi, kad nenori pa- 
silikti Makene? 

— Pavydinti? — ištarė ji. — Nebūk juokingas. Niujorke ma- 
nęs laukia žmonės, kuriems aš reikalinga. Klausyk, aš einu mie- 
goti. To, ką tikiesi rasti, galėsime paieškoti rytoj, — pasakė sto- 


damasi. — Blogai, kad tavo senelė nepakankamai mylėjo tave, 
kad patikėtų paslaptį, kur ką suslėpė. 
— O mieliausioji Dievo motina! — sušuko Džeimsas. 


Atsigręžusi pažiūrėti į jį, pamatė, kad jo akys plačiai išpūstos. 

— Kas yra? — paklausė ji, kai jis taip sėdėjo nieko netar- 
damas. 

— Ji padovanojo man kortų kaladę. 

— Ji pirko garsius meno dirbinius, o savo mylimam vaikai- 
čiui tedavė malką kortų? Negi ji nežinojo, kad tu nelošėjas? 

— Kaip tik žinojo. Ji liepė man paslėpti kortas nuo senelio 
ir Kolino, kad jie nepaimtų ir neišmėtytų. Ji sakė, kad tos kortos 
labai labai svarbios. 

Temperencijos mintys sukosi greitai. 

— Jei ji tau būtų padovanojusi ką nors kita, būtum žaidęs ir 
dabar jau išmėtęs, o kortas per tuos visus metus išlaikei saugiai 
paslėptas? — jos balsas buvo labai viltingas. 

— Taip, — pašnibždom atsakė Džeimsas. — Jos dėžėje, ma- 
no miegamajame. 

Temperencija pašoko prie durų tuo pat metu kaip ir Džeim- 
sas. Abu vienu metu pasiekė duris ir susistumdė, katras išbėgs 
pirmas. Temperencija nebuvo linkusi nusileisti, todėl spraudėsi 
pro Džeimsą. Jie įstrigo tarpdury. Temperencijos kūnas prisiplo- 
jo prie Džeimso. 

Keletą akimirkų nei vienam, nei kitam nesisekė išlįsti. Tada 

Temperencija pažvelgė į jį. Jis gudriai puse lūpų šypsojosi. Jis 
tyčia spaudėsi ir neleido praeiti pro duris. 

Ji grasinamai prisimerkė. Jis nusijuokė ir atsitraukė ją pra- 
leisdamas. 

— Gal tau ir nesisekė linksminti vaikus, bet mane tu tikrai 
nuolat linksmini, — tarė jis. 

Temperencija negaišo laiko ir jam neatsakė. Ji jau bėgo laip- 
tais į jo miegamąjį. Prie durų sustojo. Jis — paskui ją. Ji pažvel- 
gė į jo miegamąjį ir į jį. 

— Jei mane paliesi, visą kitą savaitę pilsiu tau į maistą smė- 
lio, — pagrasino ji. 

— Kai pamačiau, kaip tu bučiuojiesi, net neketinu mėginti, — 
atsakė jis ir praėjo pro ją į miegamąjį. 

Kurį laiką Temperencija stovėjo raukydamasi. Dar niekada 
nė vienas vyras nevertė jos taip pykti. Dalis jos norėjo apsisukti, 
eiti į savo miegamąjį ir nors kiek numigti. Tegu jis atskleidžia 
savo šeimos paslaptis be jos! 

Bet kai pamatė jį, besirausiantį didelėje senoje dėžėje, ku- 
rią tikriausiai jo protėviai viduramžiais tempdavosi į kryžiaus 
žygius, ji priėjo ir pažvelgė pro jo petį. 

— Štai! — tarė ir ištraukė nedidelę dėžutę ir nusinešė ją 
prie lovos. 

— Gal galėtum atnešti žvakę? 

Viena iš kambarinių, Epė ar jos sesuo, jo miegamajame bu- 
vo užžiebusios vienintelę žvakę. Temperencija paėmusi atnešė 
ją ir pastatė ant stalelio prie lovos. 

— Ne, įstatyk ją čia, — tarė jis susiraukęs ir rodydamas jai 
irgi sėstis ant lovos. 

Ją labai domino tai, ką jis laikė rankose, todėl nedelsdama 
užlipo ant aukštos lovos ir pastatė žvakę ant sunkaus aksominio 
užtiesalo. 

— Nežiūrėjau į jas metų metus, — tarė jis, parimęs ant ran- 
kos. — Senelė man jas davė, kai buvau devynerių, vos prieš me- 
tus iki mirties. 

Jo balsas buvo tylus. Sunkios lovos užuolaidos vertė jaustis 
izoliuotiems nuo aplinkos. Staiga dingo visas nejaukumas. Tarsi 

prieš ją būtų mažas berniukas, užaugęs tarp lošėjų ir turėjęs “lau- 
kinio būdo“ senelę. 

Atidaręs dėžutę, jis tyliai kalbėjo: 

— Senelė sakė, kad kortos labai labai vertingos ir kad visa- 
da jas saugočiau. Ji sakė, kad tose kortose — mano ateitis. 

Temperencijos ir jo galvas skyrė koks colis. Ji norėjo daug 
ką jam pasakyti, bet laikė prikandusi liežuvį. 

— Maniau, kad čia būrimo kortos, bet nežinojau, kaip jomis 
naudotis. 

Kai Džeimsas išskleidė kortas ant lovos, Temperencijos šir- 
dis ėmė greitai plakti. Jis išskleidė jas taisyklinga vėduokle. Ji 
matė, kad jis moka naudotis kortomis. 

Bet vos tik kortos buvo išskleistos, Temperencijos širdis nu- 
rimo. Jos nebuvo niekuo ypatingos. Jų nugarėlės buvo raudonos 
ir baltos spalvų, įprastinio, kortų gamintojų mėgstamo, rašto. 

Kai ji pažvelgė į Džeimsą, jos veido išraiškoje matėsi nusi- 
vylimas. 

Džeimsas šyptelėjo. Pažvelgė į kortas. Pamažu atvertė vieną. 

Gerojoje kortos pusėje buvo nupieštas deimantų vėrinys. 
Kampuose — kortų tūzo simboliai. Kita jo atversta korta buvo 
širdžių triakė, 0 joje nupieštas mažytis auksinis angeliukas. 

Temperencija pakėlė kortą prie žvakės ir lėtai ją apžiūrinėjo. 

— Atrodo, itališka, — tarė ir pažvelgė į Džeimsą. Jis šypso- 
josi tarsi laukdamas, kad ji kažką suprastų. 

Pažvelgė į jį, bandydama perskaityti jo mintis. Vienu mostu 
jis atskleidė kortų vėduoklę. Tada kortose pamatė nupieštus me- 
no dirbinius, brangenybes, sidabrinius indus. 

— Vaje! — šūktelėjo Temperencija. — Manai, kad čia pa- 
vaizduoti jos supirkti daiktai? 

— Visada taip maniau, bet neradau įrodymo. Štai kodėl ma- 
ne domina Geivio surasti kvitai. 

— Ir per tuos metus tikrai nieko neradai? 

— Nieko. Tiesa, porą kartų radau lėkščių, kaip ir tu, bet dau- 
giau nieko. Vieną kartą su broliu parodėme lėkštes seneliui, bet 
jis jas sudaužė. Vėliau jam nieko neberodėme, o jei ko ieškojo- 
me, tai labai slaptai. Jam nepatiko net mažiausias jo Žmonos pri- 
minimas. 

— Negaliu įsivaizduoti kodėl. Jautėsi kaltas? — Pakėlusi 
vieną kortą, ji žiūrinėjo ją. Joje nupieštas žiedas su safyru ir ke- 
turiais deimantais. — Išskyrus keletą sidabro daiktų, visa kita 
yra smulkūs daiktai. Ir visi ilgalaikiai. Nėra jokių aliejumi tapy- 
tų paveikslų. Visus tuos daiktus galima labai ilgai laikyti ir jie 
nepasikeis. 

— Bet kur ji galėjo juos laikyti? — paklausė Džeimsas. 

— To paties galėčiau paklausti tavęs. Tu čia šeimininkas, o 
aš tik viešnia. 

— Teisybė, — šypsodamasis pritarė jis ir pakėlė kitą kortą. 
Būgnų šešiaakė vaizdavo bronzos statulėlę, greičiausiai antiki- 
nę. — Taigi turime inventoriaus sąrašą, belieka rasti prekes? 

— Ar ji tau daugiau nieko nedavė? Gal kokį žemėlapį? Gal- 
vok įtemptai. 

Jis žinojo, kad ji nejuokavo, bet vis tiek nusijuokė. Lobių 
jis ieškojo vaikystėje, o dabar, būdamas žemvaldžiu, turėjo dirb- 
ti. Nelikdavo laiko galvoti. Surinkęs kortas ir dėdamas jas į dė- 
žutę, pasakė: 

— Neatrodo, kad mes būtume labiau priartėję prie lobių, nei 
buvome anksčiau. 

Jis kažkaip ypatingai pasakė “mes", ir ji staiga prisiminė, 
kad jie čia vieni, o kiti namo gyventojai giliai miega. Dar dau- 
giau: ant šitos lovos jie buvo vieni. 

Temperencija skubiai nusirito į lovos karštą ir nuleido ko- 
jas ant grindų. 

— Manau, vienam vakarui užtenka, — dirbtinai nusižiova- 
vo ji, rodydama esanti pavargusi. Iš tiesų visi miegai buvo iš- 
lakstę. 

Džeimsas irgi tingiai nusirito į kitą pusę lovos. 

— Taip. Tau rytoj reikia važiuoti į Edinburgą, todėl geriau 
eik miegoti. 

— Į Edinburgą? — nesusigaudė ji, apie ką jis čia kalbėjo. 

— Prisimeni, sakei, kad abi su Greise važiuosite kažko pirkti 
namams? 

— Na, taip. Žinoma, — atsakė ji. Ji pamiršo, ką melavo aiš- 
kindama, kodėl vyks su Greise į miestą. Rytoj — ta slapta prieš- 
piečių restorane diena, kai jos ten pasirodys dėvėdamos Greisės 
skrybėles. — Vos nepamiršau, kad reikia apsipirkti. 

— Man irgi reikia šio to nupirkti. Tabako, skysčio nuo avių 
parazitų, porą spąstų vilkams, pakinktų arkliams. 

Sulig kiekvienu žodžiu Temperencijos veidas niaukėsi. 

— Spąstų vilkams. Taip. Galėsi paimti vežimą ir porą vyrų. 
Jei ketini pirkti produktų, tau vis tiek reikės vežimo. Kodėl tuo 
pačiu negalima parvežti ir kitų daiktų? 

— Ar spąstų vilkams pirkimas įeina į ekonomės pareigas? 

— Gal tu teisi. Gal reikia važiuoti ir man. Būtų gerai truputį 
pasivažinėti. Pažiūrėsiu, gal rasiu kokias kelnes ir... 

— Ne! — ištarė ji bandydama sugalvoti priežastį, kodėl jis 
negali važiuoti kartu. Bet niekas neatėjo į galvą. 

— Nereikia kelnių? Nežinau, kam moterys turėtų matyti ma- 
no plikus kelius, bet jei tu nori... 

Ji buvo per daug pavargusi sugalvoti kokį melą. 

— Man nesvarbu, kaip tu rengiesi. Su manimi tu nevažiuo- 
si. Noriu nors dieną pabūti toliau nuo šios vietos ir nuo tavęs. Ir 
jokių spąstų vilkams, jokių pakinktų avims ar... 

— Pakinktai arkliams. Avims... 

Ji suprato, kad jis vėl ją erzino. Kažin ar jis bent mintyse 
ketino vykti į Edinburgą. Kiek jį pažino, jai atrodė, kad jis ge- 
riau basas vaikščios spygliuota viela, negu praleis dieną mieste. 
Ji taip pat abejojo, ar jis kada nors mūvėjo kelnes. Ar bent apati- 
nes. 

Ji nuskubėjo prie durų, atidarė jas, bet jis sulaikė ją, nespė- 
jusią jų uždaryti. 

— Ačiū už tai, ką šiandien padarei vaikams, — švelniai iš- 
tarė jis. — Labai gražiai padarei. 

Ji bandė nuslėpti dėl jo pagyrimo atsiradusį raudonį. 

— Tu laiku pasirodei. Jie — šaunūs vaikai. Man patiko. 

— Man irgi, — tarė jis lyg mažas entuziazmu degąs berniu- 
kas, ir ji nusijuokė. 

— Labanakt. 

— Labanakt. Ir jeigu nepasimatytume rytoj prieš tau išvyks- 
tant, linkiu gerai apsipirkti. 

— Ačiū. Ir dar kartą labanakt. — Ji buvo beuždaranti duris, 
bet ir vėl jas atidarė. — Džeimsai, — tarė. 

— Taip. 

— Kas nutiko tavo mylimajai iš kaimo? Tai, kurią labai my- 
lėjai. 

— Mano mamai jos pagailo ir išsiuntė ją mokytis į Glazgo 
mokyklą. Girdėjau, kad po kelių metų ištekėjo už kažkokio se- 
nio. 

Temperencija nelabai suprato, bet jai pasirodė, kad jo balse 
pajuto širdgėlą. Prisiminė girdėjusi šimtus moterų sakant, kad 
jos niekada nepamiršo savo pirmosios meilės. Gal taip pat būna 
ir vyrams? 

— Ką gi, labanakt, — vėl pasakė ji, tyliai uždarė paskui save 
duris ir nuėjo į savo kambarį. Dar po minutės ji jau miegojo. 


XIII 


— Mes pasiekėme savo! — ištarė Temperencija, kai atsilošė 
kietoje vežimo sėdynėje. 

— Tu pasiekei, — ramiai atsakė Greisė, laikydama rankose 
vadeles. — Aš niekuo dėta. 

Temperencija nekreipė dėmesio į jos Žodžius. 

— Prisimeni pasipūtusią tos baisios moters veido išraišką, 
kai ji su mumis atsisveikino? Ji manė kažką laimėjusi. Tiesa? 
“Greisės namai". Rytoj apie tave bus girdėjęs visas Edinburgas. 

— Ne apie mane, o apie tave, — priešginiavo Greisė. — Aš 
nieko nepadariau. 

— Tik pačią gražiausią skrybėlę iš mano kada nors matytų. 

— Na ir kas. Daug žmonių turi kokių nors gabumų. Brenda 
pasakoja nuostabias istorijas, Lilija daro likerį iš jūros dumblių. 
Bet jos neparduoda savo talento Edinburge. Jos iš viso to nedaro 
pinigų. 

— Na, tam reikėtų truputėlio drąsos. 

— Ne, — iškilmingai tarė Greisė. — Tam reikia tikėjimo, 
kad gali padaryti bet ką. O šito čia, Makene, ir trūksta. — Ji 
pritildė balsą: — Nežinau, ką mes darysime be tavęs, kai iš čia 
išvažiuosi. 

Temperenciją trikdė Greisės pagyrimai. Ji norėjo galvoti apie 
šios dienos pergalę ir nieko daugiau. 

— Dabar mudviem reikėtų pagalvoti, kaip nuslėpsime savo 
verslą nuo Makeno žmonių. Kažkodėl nemanau, kad Heimišas 
palaimintų moterį, uždirbančią pinigus. Ypač tokius, kokius tu 
ketini uždirbti. Niujorke mačiau šimtus panašių atvejų. Būdavo, 
padedu skurstančiai moteriai su nedirbančiu vyru ir vaikais rasti 
būdą, kaip pragyventi. Kai tik ji atsistoja ant kojų, sukyla vyriš- 
kas ego ir jis uždraudžia Žmonai uždirbti pinigus. Prisižiūrėjau 
tokių atvejų. 

— Manai, Džeimsas irgi man uždraus? — paklausė Greisė, 
laikydama vadeles. Nors buvo tamsu ir kelią nušvietė tik mėnu- 
lio šviesa, arkliai patys Žinojo, kaip grįžti į arklides. 

— Tu jį pažįsti geriau už mane, — tarė Temperencija ir su- 
siraukė pajutusi nedidelį širdies skausmą. Vadinasi, tas vyras jai 
rūpėjo? Bet tai juk dar ne pasaulio pabaiga? 

— Nepažįstu, — atsakė Greisė. — Žinai, kad dalinausi su 
juo lova, bet niekada nemačiau, kad jis su kuo nors kalbėtųsi 
taip, kaip kalbasi su tavimi. 

— Tikrai? — paklausė Temperencija ir nusisuko į šoną, kad 
Greisė nepamatytų, kokia plati jos šypsena. — Jis šaunus vyras. 
Žinoma, kai ko jam geriau nedaryti, pavyzdžiui, nemėtyti mote- 
rų pro langus, negrasinti jų užmušti, bet, kas be ko, jis rūpinasi 
daugybe žmonių. 

Greisė žiūrėjo į ją pakreipusi galvą į šoną. 

— Užmušti? 

— Ai, jis tik šiaip sau pasakė. Kad suprastum, reikėjo pa- 
čiai ten būti. Klausyk, ar tu tikrai nori pamėginti savo verslą čia, 
Makene? Mano motina padėtų tau rasti puikią nedidelę parduo- 
tuvėlę Edinburge. 

— Ne, ačiū, — tvirtai atsakė Greisė. — Ar pamiršai, kad 
užaugau tame mieste kaip našlaitė. Jei gyvendama ten numirsiu, 
nebus kam rūpintis Elise. O čia... 

— Taip, — tyliai pasakė Temperencija, — Žinau. Ji čia gi- 
mė ir čia visada turės namus. 

Temperencijai iš tikrųjų pradėjo patikti šis Makeno papro- 
tys. Žmonės, atrodė, susieti tarpusavyje. Niekas neizoliuotas, nie- 

kas neišmestas. Net Greisė, tapusi dvarininko meiluže, buvo to- 
kia pat lygiateisė, kaip ir visi kiti. “Taip, — šypsodamasi pama- 
nė Temperencija, — man patinka toks jų elgesys." 

— O Dieve, bet jau vėlu, — garsiai ištarė Temperencija nu- 
traukdama savo susimąstymą. — Kai krisiu į lovą, nesikelsiu sa- 
vaitę. 

Kaip tik tada kelias pasisuko ir jos pamatė seną akmeninį 
Makeno namą. Kai pirmą vakarą Temperencija išvydo tą vietą, 
vieninteliame kambaryje degė žvakė. Bet šįvakar atrodė, kad vi- 
sas namas apšviestas. 

— Kažkas negerai, — ištarė ji tyliai, o paskui pakartojo gar- 
siau. Ji ištraukė vadeles iš Greisės rankų ir suriko: — Nio! 

Kadangi pavargę arkliai netraukė taip greitai, kaip ji norė- 
jo, ji atsistojo, griebė ilgą botagą iš laikiklio šalia sėdynės ir ėmė 
juo pliaukšėti virš arklių galvų. 

Nepasiruošusi tam Greisė nuvirto atbula nuo sėdynės į ve- 
žimo vidurį. Į kažką kietą užsigavo šoną ir sudejavo. Bet ji netu- 
rėjo laiko galvoti apie skausmą, nes reikėjo už ko nors laikytis, 
antraip išlėktų ant kelio. Skrybėlė užkrito ant veido, ir ji apčiuo- 
pom sugraibė vežimo kraštą. Tada atsmaukė skrybėlę atgal ant 
galvos ir pažvelgė į Temperencijos siluetą mėnesienoje. Stovė- 
dama vežimo priekyje, pliaukšėdama botagu virš arklių ji atrodė 
kaip mergina iš cirko plakato, kurį kažkada Greisė matė. 

Kai Greisė suprato, kokiu greičiu artėjo prie namo, pamanė, 
kad atsitrenks į jį. Ruošdamasi galimam smūgiui, ji susirietė į ka- 
muoliuką ir užsiglaudė tarp Temperencijos pripirktų krepšių. 

Bet prieš pat tikėtiną atsitrenkimą. Temperencija iš visų kū- 
no jėgų patraukė į save vadeles. Greisė matė, kaip priekinės ar- 
klių kanopos pakilo nuo žemės. Dar nespėjus jiems kaip reikiant 
sustoti, Temperencija iššoko ir nubėgo į namą. 

Drebėdama iš baimės dėl tokio pragariško važiavimo, Grei- 
sė išlipo iš vežimo ir taip pat nuėjo į namą. 


* * * 
“Brangioji Mamyte! 


Jau vėlu ir aš krentu iš nuovargio, bet turiu tau pasa- 
kyti, kas nutiko šįvakar. Atsiprašau, kad neužsukau tavęs ap- 

lankyti, kai šiandien su Greise buvome Edinburge, bet mes 
turėjome tiek reikalų, kad visai neliko laiko. 

Visų pirma skubu pasakyti, kad Greisės skrybėlės turė- 
jo didžiulį pasisekimą. Mus matė ir įsidėmėjo, ir ji jau turi 
sutartį pagaminti dvidešimt penkias skrybėles. Ir kuo grei- 
čiau. Parduotuvės savininkei pasakiau, kad labai sunku gauti 
seno audinio, reikalingo skrybėlių puošybai, tai ji pakėlė iš 
pradžių pasiūlytą kainą beveik dvigubai. Sprendžiant iš dū- 
lančių šiame sename name audinių, Greisė galės gaminti sa- 
vo skrybėles iki šimtmečio pabaigos. 

Kai grįžome namo, visuose languose plieskė šviesa. Jei 
žinotum, kokie visi Makene yra taupūs, suprastum, kad tai 
neįprasta. Buvau išsigandusi, kad nutiko kažkas baisaus, to- 
dėl nepagalvojusi stvėriau vadeles ir paraginau arklius bėg- 
ti. Prisimeni, kaip tėvelis mokė mane stovėti vežime ir pliauk- 
šėti botagu? Prisimenu, kai tau pirmą ir paskutinį kartą pa- 
rodžiau, ko išmokė tėvelis, tave reikėjo gaivinti uostomąja 
druska. 

O ten visi Makenai buvo viduje ir laukė mūsų. 

Mama, turi tai suprasti. Tris dienas Greisė, jos anyta, 
Elisė, Greisės dukrelė, ir aš slapta darėme skrybėles. Visiš- 
kai slaptai. Niekam nesakėme, ką darėme. Bet kažkaip kai- 
me visi sužinojo, ir visi laukė mūsų, grįžtančių į Makeną. 

Tau reikėjo tai pamatyti! Visi vaikai buvo ten, net Grei- 
sės vyro pusseserės naujagimė dukrelė ant motinos rankų. 
Visi visi, net tironas pastorius Heimišas, visi laukė mūsų, 
kol grįšime ir papasakosime, kaip sekėsi Greisės skrybėlėms 
Edinburge. 

Tai štai kaip laikomos Makene paslaptys! Norėčiau ti- 
kėti, kad pastorius nežino visų smulkmenų, kaip aš čiuožiau 
sekmadienį riedučiais tarp Džeimso kojų, bet galiu lažintis, 
kad jis žino tiek, jog galėtų nupiešti tikslų paveikslą. 

Beje, tu žinai, kaip aš užsidegu, kai turiu klausytojų. 
Tu visada sakydavai: koks tėvas, tokia ir duktė. Manau, 
taip ir yra. Aš tikrai buvau labai pavargusi po ilgos die- 
nos, pavargusi dar nuo važinėjimo riedučiais, nuo lobio 
paieškų su Džeimsu, bet vos išvydau tuos žmones, trokš- 

tančius pasiklausyti pasakojimo, dingo visas nuovargis ir 
ėmiau kloti istoriją. 

Ir kokia tai istorija! 

Mudvi su Greise niekam nepasakojome, ką darėme, ne- 
sakėme tikros priežasties, kodėl važiuojame į Edinburgą, nes 
labai bijojome nepasisekimo. Dabar, kai pamačiau, kad visi 
viską žino, supratau, kad jiems tik juoką kėlė mūsų kruopš- 
čios pastangos išlaikyti paslaptį. 

Kadangi žmonėms pasakėme, kad važiuojame pirkti na- 
mų ūkiui reikalingų prekių, apsirengėme savo kasdieniniais 
drabužiais. O kai iki miesto liko mylia, mes sustojome ir 
persirengėme dviem geriausiais mano išeiginiais kostiumė- 
liais. Greisė truputį plonesnė už mane, bet drabužis puikiai 
tiko. Ir, žinoma, užsidėjome gražiąsias Greisės skrybėles. 

Nuėjome priešpiečių į “Auksinį balandį", kur tu mums 
juos užsakei. Nepraėjo nė trisdešimt minučių, kai prie ma- 
nęs priėjo moteris ir paklausė, kur pirkau skrybėlę. Aš atsa- 
kiau: “Negaliu jums to pasakyti. Jei pasakyčiau, mano mo- 
distę užverstų užsakymais, ir man pačiai neliktų skrybėlių." 

Bet aš žinojau, ką darau. Moteris neketino pasiduoti. 
O jeigu būtų pasidavusi, manyčiau, kad ji neverta nė vienos 
Greisės skrybėlės. 

Kai moteris nuėjo nieko nepešusi, maniau, kad Greisė 
numirs. Ilgai ją raminau, bet ji vis tiek buvo susinervinusi 
ir mažai valgė ištaigingų priešpiečių. 

Baigiantis priešpiečiams, padavėja užmetė man ant 
skrybėlės gabaliuką teplaus torto. Nespėjus man nieko pa- 
sakyti, ji nutraukė man skrybėlę (laimė, aš susipratau išsi- 
imti smeigtukus, dėl ko per visus priešpiečius galėjau tik 
truputį palenkti galvą). Padavėja nusinešė skrybėlę saky- 
dama, kad privalo ją išvalyti. Po dvidešimties minučių ji grą- 
žino skrybėlę drauge su tūkstančiu atsiprašymų. 

Greisė ėmė nervintis dar labiau, aš liepiau jai nusira- 
minti ir valgyti savo plikytą pyragaitį. Po minutės pama- 
čiau, kaip padavėja padavė raštelį moteriai, klaususiai ma- 
nęs, kur pirkau skrybėlę. 

Žinojau, kad ji nurašė pavardę ir adresą iš etiketės ma- 

no skrybėlės viduje. Etiketes mes padarėme gana dideles, 
kad ir didžiausia trumparegė galėtų perskaityti užrašą be 
akinių. 

Kai pamatėme tokį informacijos perdavimą, mudvi su 
Greise neištvėrėme. Išbėgome į lauką, kur galėjome iš dide- 
lio džiaugsmo balsu išsijuokti. 

Po priešpiečių valandą paklaidžiojome po miestą. Turė- 
jau šį tą nupirkti Džeimsui. Paskui iš lėto praėjome pro skry- 
bėlių parduotuvę, kurios adresą nurodei. Užėjome į vidų “pa- 
sidairyti". Kadangi jau trys moterys buvo užėjusios paklaus- 
ti, ar yra skrybėlių iš “Greisės namų", mums teprireikė tris- 
dešimties minučių susitarti su savininke, kad ji pardavinėtų 
mūsų produkciją savo parduotuvėje ir tik joje. 

Per visas derybas Greisė neištarė nė žodžio, tik sėdėjo 
ir grąžė rankas. Parduotuvės savininkė pasakė: “Visi meni- 
ninkai tokie." Maniau, kad Greisė ištirps nuo pagyrimo. Me- 
nininkė! 

Taigi dabar Greisė įsitvirtino, kaip reta moteriškų skry- 
bėlių dizainerė. Kol gyvensiu čia, aš būsiu reikalinga nu- 
statyti skrybėlių kainoms ir vesti buhalterijai. Vėliau... Na, 
rasime ką nors, kas tęs mano darbą vėliau. 

Taigi, kai grįžome, visuose namuose buvo šviesu ir su- 
sirinkę kaimiečiai laukė išgirsti, kaip sekėsi. Džeimsas pa- 
sakė, kad bet koks verslas yra viso kaimo verslas, todėl Grei- 
sės skrybėlės buvo visų reikalas. 

Čia visai kitaip negu Niujorke, kur žmonės gali gyventi 
kaimynystėje dvidešimt metų ir nežinoti vieni kitų pavardžių! 

Mes valgėme ir gėrėme (viskas Džeimso sąskaita) ir aš 
pasakojau jiems apie tą dieną. Beje, mama, gėrėjausi savi- 
mi. Jie buvo įdėmūs, imlūs klausytojai, todėl turėjau ką pa- 
kalbėti. 

Bet ir stebėti buvo nuostabu! Greisė pasidarė labai 
svarbi moteris. Vieno dalyko nebuvau apmąsčiusi: kad Grei- 
sė turės išsirinkti sau darbuotojas. Man vos sagos neišlaks- 
tė iš pasipūtimo, kai Greisė atsistojo prieš židinį, Džeimso 
užkurtą išsklaidyti akmeninio valgomojo vėsai, ir žiūrėda- 
ma į visų trokštančias akis, galvojo, ką pasikviesti. 

Ak, mama, aš taip pat ja didžiavausi. Ji išsirinko ketu- 
rias kaimo moteris, neturinčias kas jas išlaiko. Tada aš ne- 
žinojau, kas tos moterys, bet vėliau Džeimsas man viską pa- 
sakė. Greisė pakeitė keturių Makeno šeimų likimą, ir jeigu 
jos skrybėlės turės paklausą (o aš manau, kad taip ir bus), 
nenustebčiau, jei pasitaisytų daugiau nei keturių žmonių ma- 
terialinė padėtis. 

Kai pasakojome viską apie tą dieną, baisusis Heimišas 
(oi, negaliu tuo patikėti!) labiausiai prajuokino visus, pa- 
sakęs, kad tikrieji Greisės namai — apgailėtina vieta prieš 
“Greisės namus". 

Kai jis taip pasakė, visi sužiuro į Džeimsą, nes tas na- 
melis, kur Greisė gyvena, priklauso jam. Jis paremontuoja 
Ji, bet tai vis tiek tik piemens lūšna. 

Džeimsas pasakė, kad jo name yra vietos skrybėlių ver- 
slui, bet Ramzis tuoj leptelėjo pastabą apie Džeimso gyve- 
nimą su našle moterimi. Kaimiečiai nusprendė, kad Džeim- 
sas turi sumokėti už pastatą, kur seniau buvo avikailių san- 
dėlis. Man pasakė, kad jis didžiulis, bet dabar apleistas, to- 
dėl jam pataisyti reikės laiko ir pinigų, ir Džeimsui teks už 
viską sumokėti. 

Žinoma, Džeimsas protestavo. Sakė, kad neturi nei lai- 
ko, nei pinigų, bet visi kaimiečiai jį nuginčijo. Atrodo, jie 
žino apie jo finansų padėtį ir apie tai, ką jis gali ir ko nega- 
li. Kadangi Džeimsas paprašė manęs vesti apskaitą už jį, 
parašysiu tau, ką sužinosiu. Esu įsitikinusi, kad jis nėra toks 
skurdžius, koks sakosi esąs. 

Mums labai reikia siuvimo mašinų ir žaliavų Greisės 
verslui, ir Džeimsas pasakė, kad jei vėl laimės kasmetines 
žirgų lenktynes, visus pinigus atiduos “Greisės namams". 
Pasigirdo tokie plojimai, kad pamaniau įgriūsiant stogą. At- 
rodo, kad pinigai turėtų būti nemaži. 

Džeimsas paplojo Ramziui per nugarą ir pasakė keti- 
nąs kiekvieną dieną varyti Ramzį bėgti į kalną ir atgal, kad 
įgautų jojikui reikalingą gerą formą. Tada Heimišas pasa- 
kė, kad sprendžiant iš to, kaip privažiavau su vežimu prie 
namo, jojikė turėčiau būti aš. Toliau dar gražiau: jis pasa- 

kė, kad jeigu vyktų kur nors važinėjimo riedučiais varžybos, 
nusiųstų ten mane, ir aš laimėčiau tiek pinigų, už kuriuos 
būtų galima nupirkti viso pasaulio siuvamąsias mašinas. 

Mane sukrėtė tokie teiginiai ir toks to vyro linksmumas, 
kad negalėjau išbūti užsičiaupusi. Greisė man sušnibždėjo: 
“Jo žmona Lilija, ir rytoj jis nieko neprisimins." Man pri- 
reikė kelių minučių, kol supratau, ką ji norėjo pasakyti. Pri- 
siminiau, kaip ji man sakė, kad Lilija daro skanų likerį iš 
jūros dumblių. Atrodo, kad ta moteris kas vakarą juo 
girdo savo vyrą! 

Mama, gal galėtum gauti man informacijos apie like- 
rio išpilstymą į butelius ir pardavimą? Neragavau Lilijos 
likerio, bet esu įsitikinusi, kad jis turėtų paklausą. Jeigu šis 
gėrimas baisųjį Heimišą pavertė žmogumi, krečiančiu juo- 
kus, tai jis — tikras gyvybės eliksyras. Arba, tiksliau, hu- 
moro eliksyras. 

Tai tiek. Turiu eiti miegoti, nes rytoj — daug darbo. 
Džeimsas nori, kad rytoj imčiausi jo buhalterinių knygų ir 
dar noriu pavartyti Džeimso kortas: gal ką daugiau sužino- 
siu apie lobį. Viską tau pasakosiu kitame laiške. 

Tiesa, gal galėtum atsiųsti kokį šimtą svarų miltelių avių 
parazitams naikinti. Atrodo, aš nupirkau negesintų kalkių. 
Džeimsas pasakė nemalonią pastabą — kur jis kiš tas kal- 
kes, o man geriau sekasi su damų skrybėlėmis negu su avi- 
mis. Aš atsakiau jam, kad vis tiek visur esu pranašesnė už 
Jį. Vienas žodis po kito, ir, atrodo, kad, ko gero, ateinančio- 
se lenktynėse tikrai josiu žirgu. Jei pamatytum, kaip Ramzis 
išmokęs žirgus šokti net su raiteliu ant nugaros, imtumei už 
mane melstis jau dabar. 

Na, dabar jau tikrai, tikrai einu į lovą. 

Myliu ir bučiuoju. 

Tavo duktė Temperencija." 


XIV 


— Koks neįprastas laiškas, — pasakė Melanija O' Neil savo 
vyrui Angusui, baigusi garsiai skaityti laišką. 

— Manau, kad geriau būtų parsivežti ją čia, — pasakė An- 
gusas raukydamasis. — Atrodo, kad ji visą mano sūnėno kaimą 
išves iš kelio. 

— Nejaugi? Nors Temperencija labai panaši į tėvą. Abiem 
visos kliūtys — ne kliūtys. Būdavo, supilk jam ant kelio aukš- 
čiausius kalnus, vis tiek pereis. Ir dar šypsodamasis. 

— Ilgiesi jo? — paklausė Angusas žiūrėdamas per skaitymo 
akinių viršų. 

— Ne, mielas, ne. Gyventi su juo buvo tas pats, kas jaustis 
uragano sūkuryje. Man jis buvo per daug energingas. — Ji vėl 
pažvelgė į laišką. — Bet man keista, kad ji taip dažnai mini 
Džeimso vardą. Pažiūrėk. Važinėjimas riedučiais su Džeimsu. Lo- 
bio ieškojimas su Džeimsu. Džeimsas pasakė apie verslą. Džeim- 
sas sumokėjo už maistą ir gėrimus. O štai rašo, koks malonus 
Džeimsas, kad pakūrė židinį išsklaidyti vėsumai. 

— Bereikalingas kuro ir pinigų švaistymas. Mano nuomonė 
tokia, — Angusas vėl pakėlė prie akių laikraštį. 

— Paskutinieji puslapiai tik apie Džeimsą, Džeimsą ir Džeim- 
są. — Ji pažvelgė į vyrą. — Ar nemanai, kad ji įsimylėjo jį? 

— Temperencija? — suprunkštė Angusas. — Bet gal paga- 
liau sutiko vyrą, kurį gali gerbti. 

— Apie kokį čia lobį ji rašo? 

Angusas dar kartą suprunkštė. Šį sykį pajuokiamai. 

— Kvaila, beprasmė legenda ir nieko daugiau. Tėvas saky- 
davo, kad mano motina leido Makenų turtą pirkdama daiktus ir 
slėpdama juos kažkur namo viduje. Tai, aišku, absurdiška, bet 
vaikams įdomus žaidimas ieškoti lobio. 

— O kąji čia rašo apie kortas? 

— Neturiu supratimo, — atsakė jis, bet netrukus padėjo laik- 
raštį ir pažvelgė į ją. — Motina turėjo jų keturias kalades. Ji iš- 
dalijo jas... dabar neprisimenu kam. Manau, nelošėjams. 

— Tai vieną gavai ir tu? 

— Taip. Motina liepė prisiekti niekam nesakyti ir amžinai 
saugoti tas kortas. 

— Suprantu, — tyliai ištarė Melanija. — O kur taviškės kor- 
tos dabar? 

Angusas vėl pakėlė laikraštį. 

— Neprisimenu. Kur nors palėpėje. Kokiame sename laga- 
mine tikriausiai. 

— O kas žino, kur kitos kaladės? 

— Mano sesuo. Ji žino apie visus ir viską. Ji visada domė- 
josi panašiais dalykais. Ne taip, kaip aš. 

— Suprantama, — atsakė Melanija, paskui pakilo ir nuėjo 
prie nedidelio rašomojo stalelio. Ėmė rašyti laišką Anguso sese- 
riai, gyvenančiai netoli Edinburge. Paklausė, ar galėtų ketvirta- 
dienį ateiti pas ją gerti arbatos. 


* * * 


— Oi, tu sukta moteris, — pasakė Melanijai Anguso sesuo 
Rovena. — Aš buvau sutikusi tą tuščią, kvailą mergiotę Šarmeną 
Edelsten ir jos baisuoklę motiną. Kaip tu galėjai nusiųsti savo 
mergaitę tokį kelią į Makeną pas Džeimsą? Džeimsas ją gyvą 
suvalgys. 

— Taip. Pagal Anguso nupasakojimą aš tokį jį ir įsivaiz- 
duoju. Bet norėjau, kad mano duktė kiek pailsėtų nuo Niujorko 

rūpesčių. Temperencija tokia veikli ir tokia rimta jauna moteris. 
Man jau nusibodo prašyti ją paimti atostogų. Taigi, kai Angusas 
pasakė norįs, kad Temperencija surastų žmoną jo sūnėnui, man 
tai pasirodė gera proga priversti ją paatostogauti. Bet jei pačią 
pirmą savaitę nebūčiau nusiuntusi ten gražios merginos, Tempe- 
rencija, neturėdama darbo, būtų išvažiavusi iš Makeno nepaatos- 
togavusi, o atostogų jai labai reikia. 

— Iš to, ką papasakojai, neatrodo, kad ji ten per daug ilsė- 
tųsi. Ji ir toliau gelbsti Žmones. 

Melanija pastatė arbatos puodelį. Jai Anguso sesuo patiko 
iš pat pirmo žvilgsnio, vos Angusas jas supažindino. Angusas 
sakė, kad, jo supratimu, ji yra per daug valdinga, bet Melanijai 
patiko valdingi Žmonės. Jei nepatiktų, nebūtų ištekėjusi už Tem- 
perencijos tėvo ir už Anguso. 

— Oi, ne. Temperencija atostogauja. Ji nuo vaikystės neva- 
žinėjo riedučiais. O ir kas galėtų įvykti Makene tokio, kad galė- 
tų konkuruoti su Niujorko didmiesčiu? 

Rovena nusijuokė. Ji tebuvo metais ar dviem vyresnė už An- 
gusą, o atrodė šimtametė. Ji vilkėjo senovišką suknelę su, kaip 
Melanija neabejojo, rankų darbo mezginiais, bet veidas, apsup- 
tas tų mezginių, buvo tamsus ir raukšlėtas. Tokia būna oda mo- 
ters, visą gyvenimą praleidusios lauke, ant arklio. “Tarsi kas bū- 
tų pastatęs karštą lygintuvą ant nėrinių", — pasakė apie savo se- 
serį Angusas, su kuria retai matydavosi. 

— Nuo to, ką tau galėčiau papasakoti apie tą namą, tau plau- 
kai susisuktų, — pasakė Rovena. 

— Mano kambarinė tik padėkotų už tai, — atsakė Melanija. 

Rovenai prireikė minutės suprasti, ką Melanija turėjo ome- 
nyje. Tada ji prapliupo juoktis balsu. 

— Tu man patinki labiau už ankstesnes dvi Anguso žmonas. 
Nors ir atrodai storuliukė minkštuolė, bet viduje turi plieno. Spė- 
ju, kad duktė paveldėjo iš tavęs daugiau, negu gali atrodyti. 

— Oi, prašau nesakyti Angusui, — šypsodamasi tarė Me- 
lanija. — Jis mano, kad jam patinka švelnios, nuolaidžios mo- 
terys. 

Ir vėl Rovena nusijuokė iš visos širdies. 

— Kiek suprantu, atėjai čia išgirsti Makenų klano istorijos? 

— Jei tu nieko prieš, žinoma. Ir apie tas trūkstamas dvi kor- 
tų kalades. 

— Oi, oi, bet tu ir smalsi. Abi jos pas mane. Mano ir velionės 
sesers. Tesiilsi ramybėje. Tik nesakyk, kad radai Anguso kortas. 

— Ne, — atsakė pavargusiu balsu Melanija. — Trys kamba- 
rinės ieškojo dvi dienas, bet nerado. 

— Taip, tikrai. Esi atkakli, — ji palinko prie Melanijos, kad 
geriau ją matytų. Kaip dauguma negražių moterų, ji nenešiojo 
akinių iš tuštybės. — Ko tu sieki? Iš tikrųjų? 

— Tiksliai nežinau, bet manau galėsianti supiršti savo duk- 
terį su tavo sūnėnu. 

— Na, na, na. Manai, tavo duktė atsilaikys prieš tokį cha- 
mą, koks yra Džeimsas? 

— O ar Džeimsas atsispirs mano laisvos dvasios dukteriai? 

Rovena nenusijuokė, bet ji šypsojosi. Netrukus nusišypsojo 
plačiau. 

— Gal ir Žinai apie kortas, bet negirdėjai apie testamentą. 

Melanija išplėtė akis. 

— Testamentą? 

— Mano brolis — idiotas! Juk nemanai, kad jis siuntė tavo 
dukrą tokį kelią, kad rastų Džeimsui žmoną vien todėl, kad norė- 
tų matyti savo sūnėną vedusį? 

— Na, tiesą sakant, aš neklausinėjau jo motyvų. 

— Angusas, vaidinąs Kupidoną? Cha! Jis nori pardavinėti 
Džeimso vilną. 

— Bet jis ir parduoda Džeimso vilną. Aš nesuprantu. 

— Angusas nori toliau pardavinėti Makeno vilną ir... Kaip 


žiūri į tai, jei liepčiau atnešti dar arbatos ir... — ji nužvelgė Me- 
laniją nuo kojų iki galvos... — ir pyragaičių. Tikriausiai neatsi- 
sakysi? 


Melanija šyptelėjo: 

— Dievinu pyragaičius. 

Rovena nusišypsojo: 

— Gerai. Pyragaičiai tau. Man — šiek tiek viskio. Neprieš- 
tarausi? 

— Visi turime silpnybių, — šypsodamasi atsakė Melanija. 

— Tuomet sėsk ir įsitaisyk patogiai, nes turiu tau ilgai pa- 

sakoti, — tai ištarusi, ji paėmė varpelį ir stipriai jį pakratė. Tuč- 
tuojau pasirodė kambarinė. 

— Taip, mem. 

— Arbatos, pyragaičių, viskio. Visko daug. Ir paduok man, 
va, aną dėžutę. 

Paklusniai ir mikliai kambarinė padavė savo poniai kaulo 
dėžutę ir išėjo iš kambario. Rovena padavė dėžutę Melanijai. 

Jos viduje gulėjo dvi kortų kaladės. Iš pažiūros kortos atro- 
dė paprastos, bet jose buvo pavaizduoti meno dirbiniai ir bran- 
genybės. 

— Angusas niekada tuo netikėjo. Taip pat ir mano sesuo, 
bet aš manau, kad kortose yra atvaizdai daiktų, kuriuos nupirko 
mano mama ir paslėpė kažkur Makene. 

— O Dieve, — ištarė Melanija laikydama vieną kortą. Ant 
jos buvo nupieštas žiedas su safyru. — Tikiuosi, kad kambarinė 
atneš daug arbatos ir daug pyragaičių, nes aš noriu išgirsti visą 
istoriją, kurią ketini man papasakoti. 

— Pritariu, — atsakė Rovena. — Būtų puiku pasišnekučiuoti 
su jaunesne karta. Visos mano draugės baigia išmirti. 

Melanija negalėjo nenusišypsoti. Kokia maloni moteris: pa- 
vadino ją “jaunesne karta". 


Tik po trijų valandų Melanija O' Neil Maken išėjo iš savo 
vyro sesers namų. Per tą laiką Rovena pasigėrė, o Melanija su- 
valgė pilną lėkštę rafinuočiausių pyragaičių. Būtų suvalgiusi ir 
daugiau, bet neleido korsetas. 

Dabar, važiuodama karieta namo, ji sėdėjo susimąsčiusi, nes 
išgirdo netikėčiausią istoriją. Jei Džeimsas Makenas per šešias 
savaites, likusias iki jo trisdešimt penktojo gimtadienio, neves 
iš meilės, jis neteks nuosavybės teisės į Makeną. 

— Jam liks dvarininko titulas. Bet kokia iš jo nauda, jei ne- 
teks nuosavybės, — pasakė Rovena. 

— Iš to, ką man parašė duktė, atrodo, kad jis labai myli tą 
vietą ir jos Žmones. Tai jo gyvenimas. Kas už jį labiau mylės tą 
kaimą? 

— Niekas nemylės, — atsakė Rovena, pildamasi sau viskio. — 
Bet jo jaunesniam broliui Kolinui norėtųsi turėti žemę. Galėtų ją 
parduoti ir pralošti pelną, aišku, nedidelį. Jis paveldėjo šeimos 
ligą. Geriau būtų mėgėjas išgerti kaip aš: tai daug pigiau. 

— O varge, — ištarė Melanija, pilna burna pyragaičių. — 
Bet aš, tiesą sakant, kažko nesuprantu. Jei Džeimsas myli kaimą 
ir nori jame gyventi, kodėl jis priešinasi mano vyro pastangoms 
surasti jam Žmoną. 

— Nes Džeimsas nežino apie testamentą. 

— Nežino apie... 

Melanija pastatė tuščią lėkštę. Rovena norėjo dar įsipilti vis- 
kio, bet butelis buvo jau tuščias. Atsilošusi į sofos pagalvėles, ji 
pažvelgė į Melaniją. 

— Tai buvo aršiausias mano ir Anguso ginčas. Prieš pat tė- 
vo mirtį Džeimso padėtis buvo bloga, jis buvo nelaimingai ve- 
dęs, be artimiausios ateities, nes jo tėvas tebebuvo jaunas vyras. 
Džeimsas prašydavo tėvą leisti jam išbandyti ką nors avininkys- 
tėje ar šiaip ką nors, bet mano brolis atsakydavo neigiamai. 

Ir tada per nelaimingą atsitikimą Aivaras žuvo. Jis buvo pa- 
kviestas savaitgalio puotai į vieną didelį dvarą Anglijoje, nukri- 
to nuo stogo ir užsimušė. Vėliau niekas neprisipažino buvę su 
juo ant stogo, bet žinodama savo vyresnio brolio charakterį, ma- 
nau, kad jis vijosi kokią nors tarnaitę. 

Beje, po tėvo mirties Džeimso nepavyko rasti beveik tris 
savaites. Jis klajojo po Šiaurės Škotiją tik su pagalbininku, ir 
niekas nežinojo kur. Taigi mudu su Angusu vieni dalyvavome 
skaitant testamentą ir apsiėmėme jį vykdyti. 

— Kad Džeimsas turėjo vesti iš meilės iki trisdešimt penke- 
rių metų, — balsu galvojo Melanija. — Bet tuo laiku Džeimsas 
buvo vedęs. 

— Taip. Testamentas buvo parašytas prieš keletą metų. — 
Rovenos akys įsmigo į Melaniją. 

— Suprantu, — atsakė ji. — Iš meilės. Štai kas svarbu. Visi 
matė, kad tarp jo ir žmonos nebuvo meilės, o tai reiškė, kad jei- 
gu jis, būdamas trisdešimt penkerių, vis dar bus vedęs tą pačią 
žmoną, turto nuosavybė automatiškai pereis Kolinui. 

— Bet Kolinas, — kadangi neabejoju, jog jis žinojo kiek- 

vieną testamento žodį, — nemanė, kad jaunoji moteris po metų 
numirs ir Džeimsas įgaus dar vieną galimybę testamento sąlygai 
įvykdyti. 

Melanija valandėlę galvojo. 

— Bet pirmoji nevykusi santuoka atbaidė Džeimsą nuo ve- 
dybų ir visus tuos metus jis buvo užkietėjęs viengungis. 

— Taip. Mudu su Angusu išbandėme viską, kad jis vestų. 

— Nepasakę jam priežasties, — tarė Melanija. — Suprantu. 
Jei jis Žinotų turįs vesti iš meilės, turbūt to nebūtų padaręs. Juk 
galima nemylėti, 0... — ji pritildė balsą, — galima sumeluoti, 
jog myli, — pabaigė ji mintį. 

— Dabar supranti, dėl ko mudu ginčijomės su Angusu. An- 
gusas pasakė, kad Džeimsas gali taip pasielgti, gali vaidinti prieš 
kokią mergaitę mylintį, vesti ją ir išlaikyti visą turtą savo ranko- 
se. Kas čia sunkaus? 

— Bet Džeimsas nėra toks lankstus, koks, girdėjau, yra Ko- 
linas? — tarė Melanija. — Kolinas gali vaidinti, o Džeimsas ne. 
Bet, tiesa, kas teisėjas? 

— Valdantis monarchas. 

— Kas? — nesuprato Melanija. 

— Tuo metu, kai mirė Aivaras, valdė karalienė Viktorija. Ji 
sutiko pabūti šiame ginče teisėja. Aivaras su Kolinu buvo dažni 
svečiai jos namuose Balmorale. Kolinas ją sužavėjo. Kaip ir kiek- 
vieną moterį. Jai taip pat patiko vedybų iš meilės idėja. Na, ir ji 
sutiko būti teisėja. 

— Negi ji tikėjo, kad gyvens amžinai? — paklausė Melanija. 

— Kiek žinau, įsipareigojimas perėjo jos sūnui Edvardui. 

— Dievulėliau, — tarė Melanija. — Nenorėčiau atsakomy- 
bės nuspręsti, ar kas nors tikrai myli. 

— Karalius turi didelę šios srities patirtį, jei Žinai, ką turiu 
omeny. 

Melanija tik nusišypsojo, nes aukštoji visuomenė vis kal- 
bėjo apie karaliaus Edvardo VII nuotykius su gražiomis mo- 
terimis. Kalbos buvo diskretiškos, bet vis tiek greitai plintan- 
čios. 

— Tai štai koks reikalas, — tarė Melanija. — Ir Džeimsas 
nieko nežino? 

— Ne. Aš nuginčijau Angusą. Mes susitarėme nesakyti 
Džeimsui. 

— Nenuostabu, kad Angusas vis siunčia pas Džeimsą gra- 
žias moteris. 

Rovena palingavo galvą. 

— Mes šitaip stengiamės jau dešimt metų! Neįsivaizduoji, 
su kiek jaunų moterų supažindinome savo sūnėną. Kai Džeimsas 
atvažiuoja į miestą, mes vežiojame jas būriais. 

— Bet jis nesusigundė. 

— Nė kiek. — Rovena valandėlę užsimerkė. — O varge, 
daugiau nebegaliu kalbėti. Atvažiuok rytoj. Paliepsiu virėjai iš- 
kepti smėlinių pyragaičių. Tirpsta burnoj kaip sviestas, — pasa- 
kė Rovena ir čia pat užmigo, nukorusi galvą ant krūtinės. 

Melanija valandėlę sugaišo: nuėmė nuo kietos sofos rankų 
darbo užtiesalą ir prieš išeidama apklostė juo Roveną. Visą kelią 
atgal ji galvojo apie tai, ką išgirdo. 


— Ar Džeimsas ir ji myli vienas kitą? — paklausė motinos 
Elisė, mažais dygsniukais siūdama smulkias rožytes, vėliau rei- 
kalingas prisiūti prie skrybėlės. Jai slapta leido neiti į mokyklą 
ir padėti gaminti skrybėles — Temperencija neturėjo žinoti, kad 
ji praleido pamokas. 

— Kodėl ji negali žinoti? — toliau klausinėjo Elisė. — Jei 
mokytojas leido neiti, kodėl turi neleisti panelė Temperencija? 

— Neklausinėk tiek daug klausimų, — atsakė Greisė pilna 
burna smeigtukų, kuriais smaigstė gėles prie skrybėlės. 

— Aš tik bandau nuspręsti, kas viršiausias Makene. Ar mo- 
kytojas, ar panelė Temperencija, ar Makenas? 

Greisė nustojo smaigstyti, griežtai pažvelgė į mergaitę ir no- 
rėjo ją nutildyti, bet pagalvojo apie tai, kaip tas senas audinys 
suyra tiesiog rankose ir kad lauke taip skaisčiai šviečia saulutė. 

Greisė numetė skrybėlę ant stalo. Ji dirbo nuo keturių ryto, 
o dabar buvo beveik šešta vakaro, ir akyse buvo pradėję mirgėti. 
Ji pažvelgė į dukterį, padedančią jai jau šešias valandas. 

— Gal išeikime į lauką? 

— Gerai, — pasakė Elisė ir tą pačią akimirką metė skrybėlę. 

Netrukus jos su motina jau vaikštinėjo pajūriu. Elisė pui- 

kiai jautėsi basomis eidama per smėlį. Kadangi dabar su motina 
gyveno didžiajame name, visą dieną turėjo avėti batukais. Name 
buvo gerai, bet kartais ji pasigesdavo laisvės ir bėgiojimo baso- 
mis po smėlį. 

— Kas bus su mumis, jei ji išvažiuos? — paklausė Elisė. 

Nereikėjo klausti, kas toji “ji". 

— Nežinau, — tyliai atsakė Greisė. — Tiesą sakant, aš ne- 
rimauju dėl to. 

— Tai todėl stengies padaryti kuo daugiau skrybėlių dabar, 
nes manai, kad jai išvykus, daugiau negausi užsakymų? 

— Taip, — atsakė Greisė. Jos nestebino dukters kišimasis į 
tai, ką suaugusieji vadina “ne vaikų reikalu". 

— Ar ji pyktų, jei sužinotų, kad nebuvau mokykloje? 

— Žinoma. Ji yra amerikietė ir mano, kad mergaitės užau- 
gusios gali tapti prezidentėmis. 

— O kas yra prezidentė? 

— Vidurys tarp karaliaus ir parlamento. 

— Ar ir Amerikos prezidentą supa tik jo draugės, kaip mūsų 
karalių? 

— Žinoma, kad ne! — atsakė pasibaisėjusi Greisė. — Jei 
Amerikos prezidentas būtų toks, Žmonės jį nuverstų. 

— Ar jis ją myli? — paklausė Elisė po valandėlės. Jos su 
motina vienos gyveno septynetą metų, ir Elisė suprato, kad mo- 
tina dėl kažko susikrimtusi. Mergaitė spėjo, kad motina bijo at- 
eities. Greisė bijojo skrybėlių verslą užsikrauti sau vienai ant 
pečių, o jos visa tai laukė, kai tik panelė Temperencija išvažiuos 
iš Makeno. 

Kai Greisė neatsakė, Elisė paklausė kitko: 

— Ar ji ketina netrukus išvažiuoti? 

— Kodėl gi ne? Čia niekas jos nelaiko. Ji nori, kad mes ma- 
nytume, jog jai reikia darbo, bet juk matyti, kad ji turtuolė. Dra- 
bužiai, kalbėjimo maniera, jos... 

Nutilusi Greisė žvelgė į jūrą. Kol Temperencijos nebuvo Ma- 
kene, Greisė buvo patenkinta tuo, ką turėjo. Žinojo, ko tikėtis iš 
ateities. Bet dabar ji bijojo to, kas jos laukė. Kol Temperencija 
yra šalia, viskas atrodė įmanoma. Jai atrodė realu galvoti apie 
skrybėlių verslą, apie tai, kad uždirbs pinigų tiek, kad galėtų leisti 
dukterį į Edinburgo universitetą. 

— Elisė protinga, — kalbėjo Temperencija. — Labai labai 
protinga. Nemačiau už ją geresnės matematikės. Manau, kad ji 
turi polinkį į mokslą. Gal tau vertėtų pagalvoti apie jos moky- 
mąsi Edinburge. Dabar tikrai galėtum leisti. 

Taigi dabar Greisę apleido džiaugsmas dėl to, kad moka pa- 
gaminti gražias skrybėles. Dabar ji ėmė galvoti, kad, verslui ne- 
pasisekus, užkirs savo dukrai kelius į nuostabią ateitį. Tai yra, 
gebėjimą tapti gydytoja. Bet kita vertus, jei Elisė išvyktų iš Ma- 
keno, Greisė jaustųsi labai vieniša. Dar vienišesnė nei po Geivio 
mirties. 

Greisė galvojo bjaurėdamasi savimi, kad atitraukė dukterį 
nuo mokyklos ir privertė siūti gėles skrybėlėms, kas jai ne itin 
sekėsi ir ko ji nemėgo. 

— ... juoktis, — išgirdo ji sakant Elisę. 

— Ką? — grįžo į realybę Greisė. 

— Ar tu ant manęs supykai? 

— Ne, žinoma, ne, — nusišypsojo dukrelei Greisė. — Aš 
užsigalvojau. Apie suaugusių Žmonių reikalus. 

Elisė nusigręžė į jūrą ir nusviedė į vandenį tris akmenukus. 

— Manau, kad jis ją myli, — tyliai ištarė ji. — Nemanau, 
kad ji mylėtų jį, nes matė daugiau Žmonių už jį, todėl skiria gera 
nuo blogo. Bet jei jis pasakytų jai, kad myli, gal ji atsakytų jam 
tuo pačiu. Tada jie galėtų susituokti ir ji niekada neišvažiuotų iš 
Makeno. Ir ji galėtų vietoj tavęs vadovauti skrybėlių verslui, o 
tu galėtum gyventi su manimi Edinburge, kol aš tapčiau daktare. 
O kai aš tapčiau daktare, galėtume vėl sugrįžti čia ir daryti žmo- 
nėms gera. 

Kol Elisė baigė kalbėti, Greisė žiūrėjo į ją išsižiojusi iš nuo- 
stabos. Ji nežinojo, kad Elisė nugirdo Temperencijos idėjas dėl 
to, kur mokysis ir kuo taps. Tuo labiau pati Greisė niekada gar- 
stai neišsakė savo nerimo gyventi toli nuo dukters, kol toji stu- 
dijuos tiek laiko, kiek reikalinga tapti gydytoja. 

Valandėlę Greisė žiūrėjo į dukterį. Prieš ją — pora pasirin- 
kimų: sutikti su tuo, kad duktė viską supranta ar ir toliau laikyti 
ją nieko nesuprantančiu vaiku. Geivis būtų pasirinkęs antrą va- 
riantą. 

Bet Geivio čia nebuvo, o nuo šios valandėlės galbūt priklausė 
visas jos gyvenimas. 

Greisė buvo sąžininga: 

— O kaip tu manai, ką turėtume daryti? 

— Palik tai spręsti man ir Ramziui, — Elisė atsakė taip grei- 
tai, kad motina nusijuokė. 

— Tau ir Ramziui? 

Kai Elisė pažvelgė į motiną, jos veido išraiška buvo rimta. 

— Ir ką judu, vaikai, sumanėte? — paklausė Greisė negalė- 
dama nuslėpti juoko balse. 

— Dar nežinau. Šį reikalą dar reikia ištirti. Elisė kalbėjo 
taip rimtai, kad Greisei prireikė tramdyti juoką. 

— Gerai, — pagaliau ištarė ji. — Judu su Ramziu pasisten- 
kite. Kodėl dabar neieškai jo? 

Elisė pritariamai linktelėjo ir nubėgo palikusi motiną vieną 
pajūryje. Greisė prisirinko akmenukų ir ėmė mėtyti juos. Dalis 
jos norėjo, kad Temperencija O' Neil niekada nebūtų atvažiavusi 
į Makeną ir įsiterpusi į jų gyvenimą. 

Tiesą sakant, ją kai kas baugino. Jos duktė pasakė, kad 
Džeimsas myli Temperenciją. Greisė ir pati tai matė. Ar ji jautė- 
si pavydinti? Ar tik nerimavo, kad... 

Moteris iškėlė galvą aukštyn. Ji nenorėjo, kad jos gyvenimas 
pasidarytų vėl kaip anksčiau. Kaip motina ji norėjo, kad duktė mo- 
kytųsi lygiai taip pat daug, kaip norėjo ir pati Elisė. Ir dar Greisė 
norėjo, kad viskas būtų taip, kaip ji ką tik galvojo, ir suprato, kad 
viskas taps pasiekiama tik tada, jei Temperencija liks čia. 

— Ir ką tu prarasi? — rodos, girdėjo ji Geivio balsą. Šie 
žodžiai suteikė jai tvirtybės. Ryžtingu gestu ji pasitaisė sijoną ir 
nuėjo atgal į namą. 


Džeimsas sėdėjo bibliotekoje už rašomojo stalo, prieš save 
pasidėjęs popierius. Atrodė lygiai toks pat laimingas, kaip laivo 
kapitonas sausumoje. 

— Kodėl nepasakai jai, kad myli? — paklausė Greisė stovė- 
dama nugara į uždarytas duris. 

— Nebūk juokinga. 

Kadangi jis nepasitikslino, kam pasakyti, Greisė suprato, kad 
pataikė. 

— Man nepameluosi. Mačiau tave be drabužių. 

Susiraukęs Džeimsas nuleido akis į popierius. 

— Neturėtum sakyti tokių dalykų, ypač dabar, kai esi... 

— Kas? — paklausė ji eidama prie rašomojo stalo. — Ver- 
slininkė? Aš galiu pasiūti gražias gėles iš tavo senų užuolaidų. 
Bet tai ir viskas. Tai ji turi idėją ir... 

Kai Greisei, atrodė, pritrūko žodžių, jis pažvelgė į ją: 

— ... įsitikinimą, kad gali padaryti viską? 

— Taip, būtent. Ir turbūt jos reikia čia, Makene, ir tau, ne- 
pavykus su pirma žmona, kurią privertė vesti tėvas... 

— Daugiau nieko nesakyk, — pagrasino Džeimsas. — Man 
nereikia tavo gailesčio. Jei nori ko nors gailėtis, pirma pasižiū- 
rėk į save. 

— Man nėra ko savęs gailėtis. Turėjau mylimą vyrą, o kai 
jis mirė, tu šildei mano lovą. 

— Ar tik tiek tau reikėjo iš manęs? — ramiai paklausė jis. 

— Tik tiek, — atsakė ji ir pajuto palengvėjimą. Ji bijojo, 
kad jaus pavydą. — Mudu abu matėme per daug blogio, kad ti- 
kėtume, jog šis pasaulis yra geras. Bet ji... 

— Ji niekada nebuvo įskaudinta. Ji tiki, kad jei labai ko nors 
nori — gali gauti. Tave štai pastūmėjo į skrybėlių verslą. Ir jeigu 
ją kas pastūmėtų, ji, be abejonės, įtrauktų į verslą visą Makeną. 

— Tikriausiai, — atsakė Greisė. — Bet meilė — ne verslas. 
Tiesa? 

— O kas tau darbo? Argi neturi siūti kokių skrybėlių ar ga- 
minti maisto? 

— Taip, turiu daugybę darbo. Bet negaliu stovėti ir Žiūrėti, 
kaip tu džiūsti dėl jos ir nieko nedarai. 

— Aš dabar dirbu. Tvarkau apskaitą. 

— Kaipgi. Matau, — ji linktelėjo į popierių prieš jį. Šis bu- 
vo tuščias. 

Jis piktai suglamžė popierių ir nusviedė per kambarį. 

— Aš neįsimylėjęs jos. 

— Nejaugi? Kokia dar kita moteris priverčia tave juoktis 
taip, kaip ji? Kokiai kitai moteriai rūpėtų šis mirštantis kaimas 
ir bandytų sulaikyti jį nuo neišvengiamo galo? 

— Jokiai... Bet man nereikia... 

— Ko? Žmonos? Nereikia nieko, kas įlietų į šią vietą naujos 
gyvybės? Apsidairyk aplinkui. Lygiai taip pat galėtum gyventi 
mauzoliejuje, kaip ir šitam yrančiam name. Tavo senelio neapy- 
kanta taip užnuodijo šią vietą, kad čia atsiduoda... mirtimi. 

— Eik iš čia, — ramiai ištarė Džeimsas. Paskui atsistojęs 
parodė į duris. — Lauk. 

Greisė žinojo, kada jis pykdavo. Dabar pyko. Kietai susi- 
čiaupusi ji apsisuko ir išėjo. Bet ji trenkė sunkiomis durimis. 
Pasigirdo garsas, tarsi kas viduje būtų nukritę ir sulūžę. Šypso- 
damasi ji užlipo laiptais į viršų prie savo darbo stalo, apkrauto 
pusiau baigtomis skrybėlėmis. 


k * * 


— Kas šiandien visiems pasidarė? — paklausė Temperenci- 
ja sėdėdama su Džeimsu prie vakarienės stalo. 

Jis neatsakė ir toliau žiūrėjo į savo lėkštę, stumdydamas po 
ją maistą. Bet kadangi ši lėkštė jau buvo trečia kaupinai prikrau- 
ta, tai, galima sakyti, ramybę drumstęs dalykas apetito nesuma- 
žino. 

— Na, iš tikrųjų, — Temperencija nutaisė vyrišką balsą, kai 
jis nieko neatsakė, — aš pasipūtęs todėl, kad Greisė susirado ki- 
tą vyrą, O aš supratau, kad esu ją įsimylėjęs. 

— Aš nieko neįsimylėjęs! — užriko Džeimsas ir atsistojo 
taip greitai, kad nuvertė kėdę. — Ir aš nieko nenoriu vesti! 

Temperencija žiūrėjo į jį mirksėdama. 

— O aš esu įsitikinusi, kad nė viena ir nenori už tavęs tekė- 
ti, — ramiai ištarė ji. 

Po akimirkos Džeimsas šyptelėjo jai, pakėlė kėdę, atsisėdo 
ir ėmė valgyti. 

Temperencija pabandė atnaujinti pokalbį: 

— Tai ką šiandien veikei? 

— Buhalterija, — burbtelėjo jis. 

— Tai štai kodėl tavo prasta nuotaika. 

— Mano nuotaika ne prasta, — atrėžė jis ir susiraukė. — 
Žmonės, lendantys ne į savo reikalus, visada sugadina man nuo- 
taiką. 

— Taip? Ir kas gi lenda ne į savo reikalus? 

Džeimsas buvo prisikimšęs pilną burną vištienos. Vištą to- 
liau nuo Temperencijos akių nukirto senoji Epė. Jis pažvelgė į ją: 

— Pasakyk dar kartą, ko čia atvažiavai? Ir kur tavo vyras? 

— Mano? A, teisybė, mano vyras... 

— Tas, kuris neišmokė tavęs bučiuotis. Tas, nuo kurio pa- 
bėgai. Prisimeni? 

— Aš moku bučiuotis, — atsakė ji primerkusi akis, — o ma- 
no vyras yra... ten, kur reikia. — Ji numojo ranka ir pažvelgė į 
stalą. — Greisė ne pati virė. Ką manai apie vištieną? Ar ne per 
kieta? 

— Kodėl mano dėdė tave čia atsiuntė? 

— Kelintas tavo reikalas? — atkirto ji. Netrukus nusirami- 
no. — Ar žinai, kad Elisė skaičiuoja taip pat gerai, kaip ir jos 
tėvas? Aš patikrinau jos sugebėjimus. Ji labai protinga. Mudvi 
su Greise ketiname ją siųsti mokytis į Edinburgą. Tiesa, ar tu 
daugiau nenutaikei progos pažvelgti į tas kortas? 

— Tu neištekėjusi. Tiesa? — tyliai ištarė Džeimsas. — Nie- 
kada nebuvai ištekėjusi? 

— Aš... e... Gal įdėti dar vištienos? O gal norėtum pyrago? 
Ramzis visą popietę rinko mėlynes... 

Ji nutilo, nes Džeimsas atsilošė kėdėje ir šypsojosi taip, tar- 
si žinotų tai, ko nežinojo ji. 

— Ar kas nors atsakyyyyys man, kas darosi šiuose namuo- 
se? — paklausė ji. — Visi čia keistai elgiasi. Elisė vis šnibždasi 
su Ramziu, o Greisė atrodo lyg per laidotuves. O tu toks... 


Bet Džeimsas neatsakė jai. Paprašė jos įdėti pyrago. Atro- 
dė, tarsi būtų atspėjęs kokią paslaptį ir dėl to didžiai savimi pa- 
tenkintas. 


“Beprotis, — pamanė Temperencija. — Visi šioje saloje iš- 
protėjo." 

Buvo vakaras po tos keistos vakarienės su Džeimsu, ir visi 
Makene atrodė išprotėję. “Gal jie ko nors išgėrė, kur buvo įmai- 
šyta kokia nuodinga žolelė?" — pamanė Temperencija. 

Dabar ji buvo kalno viršūnėje. Užbėgo čia stačiu siauru ta- 
keliu. Prieš keletą savaičių labai bijojo to takelio. Dabar jau ne. 
Dabar ji atrodė tikra bebaimė. 

Pastaruoju metu ji gyveno su žmonėmis, kurie, atrodė, su- 
darė kokį sąmokslą, o ji nieko apie jį nežinojo. 

Šįryt atbėgo Heimišo žmona ir pašnibždėjo Temperencijai, 
kad jos vyras matė ją nuogą tvenkinyje. 

Išsiblaškiusi Temperencija pasitikslino: 

— Jis mane matė? Ne, palauk. Aš nesimaudžiau nuoga jo- 
kiam tvenkiny. Gal turi omeny Sonią? 

Lilija pažvelgė į Temperenciją, lyg toji būtų kurčia. 

— Ne tave, o mane, — sušnibždėjo ji. — Taip mudu su Hei- 
mišu susitikome. Aš maudžiausi vandenyje po kriokliu, krentan- 
čiu nuo uolos, ir jis mane pamatė. Žinoma, aš žinojau, kad jis 
ten buvo, ir todėl... — ji nutilo pamačiusi einančią Šiną. Lilija 

prispaudė pirštą prie lūpų, kad Temperencija patylėtų, ir nusku- 
bėjo. Temperencija suprato, kad Lilija patikėjo jai didelę paslaptį. 
Bet kodėl dabar ji pasidalijo tokiu intymiu dalyku? O ir kam iš- 
sirengti, kad Heimišas pamatytų ją nuogą? Temperencija net pa- 
sipurtė pagalvojus, kaip Lilijai prireikė tokio bulių primenančio 
bjauraus storulio. 

Gūžčiodama pečiais Temperencija ėjo kaimo gatve toliau. 
Jos gale stovėjo sandėlis, kur turėjo būti įrengtas Greisės skry- 
bėlių cechas, ir Temperencija norėjo pasižiūrėti, kaip vyksta dar- 
bai. 

Bet ją sustabdė Moira, Greisės velionio vyro pusseserė. Moi- 
ra pašnibždėjo Temperencijai, kad kai jos vyras susilaužė ranką, 
ji slaugė jį, kol pasveiko. 

— Mudu buvome palikti vieni ir turėjome laiko... na, žinai, 
ką turiu galvoje. 

Temperencija tik šyptelėjo jai ir nuėjo toliau, bet vos už dvie- 
jų žingsnių ją sustabdė dar nematyta moteris ir pasakė, kad dėl 
gamtos stichijos visą naktį turėjo pratūnoti pašiūrėje su savo da- 
bartiniu vyru. 

— Po tos nakties mes turėjome susituokti, — pasakė mote- 
ris ir linksmai kikendama nuėjo sau. 

Kol nuėjo iki sandėlio, Temperencija spėjo įsitikinti, kad 
žmonės čia pamišo. 

Sandėlyje buvo Greisė. Ji nurodinėjo vyrams, kad iškirstų 
didesnius langus. 

— Pamėgintumėte pasėdėti siūdami keturiolika valandų, pa- 
justute, kaip atsisako akys, — kalbėjo ji Roriui, kurį Džeimsas 
paskyrė atsakingą už sandėlio pertvarkymą. 

Temperencija numetė prie durų didelį krepšį su Epės pri- 
krautu maistu darbininkams. 

— Gal kas malonėtų pasakyti, kas čia darosi? — ištarė ji. — 
Ar planuojamas koks konkursas? 

— Ne, nebent pati planuotum, — skubiai atsakė Greisė. — 
Kodėl klausi? 

— Nes kiekviena kaimo moteris pasakoja man, kaip susiti- 
ko su savo vyru. Turiu pasakyti, kad tokiame ramiame užkampy- 
je būta rizikingų susitikimų. Makeno moterys... 

Ji nutilo, nes Elisė pažvelgė į Greisę, o mergaitės akys buvo 
plačios iš siaubo. 

— Aš prašiau, kad jos papasakotų mums! — pasiskundė Elisė 
ir spruko taip greitai, kad vos nepargriovė Temperencijos. 

— Kas čia darosi? — paklausė Greisės Temperencija, pri- 
merkusi akis. 

— Vaikai numatę tau staigmeną, — skubiai atsakė Greisė. — 
Jie užrašinėja Makeno klano istoriją, kad galėtum ją pasiimti į Niu- 
jorką. 

— Ir toje istorijoje parašyta, kas ką turėjo vesti? — paklau- 
sė Temperencija. — Nepatikėsi, ko tos moterys man pripasako- 
jo. Štai Heimišo žmona... — ir Temperencija staiga nutilo, ka- 
dangi nenorėjo išduoti pasitikėjimo. Bet jeigu tai paslaptis, ko- 
dėl Lilija nori patekti į klano istoriją? 

— Kažin, ar viskas, ką girdėjau, tikra istorija, — tarė Tem- 
perencija. — Bent jau ne viską tinka spausdinti. Negi čia nevyko 
kokie mūšiai ar šiaip didesni įvykiai? Na, tikrai istorine prasme? 
Ir tarp kitko, ar vaikai turi Žinoti, ko ėmėsi jų tėvai, kad susi- 
tuoktų? 

Ji pažvelgė į Greisę ir Rorį, bet jie stovėjo netardami nė 
žodžio. 

Pagaliau Roris ištarė garsiau, negu buvo būtina: 

— Manau, kad per tuos langus įeis pakankamai šviesos. Jei 
langai bus didesni, Žiemą daug kainuos šildymas. 

Greisė atsuko nugarą Temperencijai ir atsigręžė į Rorį. Ji 
taip pat labai garsiai pasakė: 

— Neišmanai, tai nekalbėk. Čia mano verslas. Bus taip, kaip 
pasakysiu aš. 

Temperencija stovėjo žiūrėdama į jų abiejų nugaras ir su- 
prato, kad tai, ką čia išgirdo, yra grynas melas. Ne tai, kaip po- 
nia Heimiš pliuškenosi nuoga, kad prisiviliotų stuobrį Heimišą, 
bet tai, kad į knygą užrašinėjama Makeno istorija. Čia būta kaž- 
kokios paslapties, ir kaimiečiai neatskleidė jos Temperencijai. 

Temperencija lėtai apsisuko ir išėjo iš sandėlio. Pirmą kartą 
po ilgo laiko pasijuto čia svetima. Grįžtant atgal, nė viena mote- 
ris nestvarstė už rankos ir nepasakojo intymių paslapčių, kaip 
gavo vyrą. Ji pamatė Liliją. Moteris spėjo parausti iki bordinės 

spalvos, kol įsmuko į vienintelę Makeno parduotuvę. Temperen- 
cija pamanė, gal reikėtų nusekti paskui ją ir pamėginti išpešti ke- 
letą atsakymų, bet suprato, kad kaimiečiai nuo jos užsisklendė. 

Galiausiai Temperencija nusprendė praleisti dieną savo kam- 
baryje aprašydama viską, ką naujo pastebėjo nuo atvykimo į Ma- 
keną. Pati save ramino: “Na ir gerai, kad kaimiečiai išmetė iš 
savo tarpo. Galiu pagalvoti, kodėl aš čia esu." Ji norėjo rasti naujų 
būdų padėti Žmonėms Niujorke. Tiems žmonėms, kuriems ji tik- 
rai buvo reikalinga. 

Bet Temperencijai buvo sunku užsirašinėti, ką pastebėjo, nes 
vis klydo į prisiminimus. Dabar galvojo apie važinėjimą riedu- 
čiais su vaikais. Ir čiuožimą tarp Džeimso kojų. Galvojo apie 
pagalbą Greisei dėl skrybėlių verslo. Ir apie vakar dieną, kai tik- 
rino Elisės matematinius sugebėjimus. 

— Kiek bus 367 padauginti iš 4817 — paklausė ji mergaitės. 

Temperencija neskaičiavo, ar 176 527 teisingas atsakymas, 
bet mergaitė jį pasakė labai įsitikinusi. Ir, pažvelgusi Temperen- 
cijai į akis, pareiškė, kad labiausiai už viską pasaulyje norėjo 
tapti gydytoja. Temperencija sutiko, kad išsilavinimas yra geras 
dalykas, bet kodėl Elisė norėjo tapti būtent gydytoja? 

Temperencija prisiminė tą vakarą, kai Džeimsas išmetė pro 
langą Šarmen, ir tą popietę, kai prie olos pasirodė raumeninga 
alpinistė. Ir kaip jie su Džeimsu po kiekvieno įvykio juokėsi. 

Prisiminė ir kaip su Džeimsu padėjo aviai atsivesti ėriukus, 
ir kaip paskui apsirengė jo marškiniais, ir kaip valgydavo prieš- 
piečius su juo nedidelėje oloje. Pagalvojo, ar jis kada atsivesda- 
vo į tą olą kitų Žmonių. Gal savo žmoną? Kažin kokia buvo jo 
žmona, išskyrus tai, kad nelaiminga? Kodėl ji buvo tokia 
nelaiminga? 

Temperencija pagalvojo, kad čia, Makene, buvo daug veik- 
los. To, kad ji sugebėjo pradėti vieną verslą, nepakako išlaikyti 
visos šios vietos. Vyrai rūpinosi savo avimis, o moterys... 

Temperencija pažvelgė į popieriaus lapą prieš save. Turėjo 
čia užrašyti tai, ką pritaikys grįžusi į Niujorką, bet surašė visą 
sąrašą, ką reikėjo padaryti čia, Makene. 

Prisiminė girdėjusi, kad akloji Brenda moka pasakoti istori- 
jas. Gal jos būtų tinkamos spausdinti? 

Dar po kelių nesėkmingų pastangų sugrąžinti mintis į Niu- 
jorką Temperencija numetė plunksnakotį ir nuėjo į virtuvę. Se- 
noji Epė ant medinio stalo mėsinėjo kažkokią skerdieną. Tempe- 
rencija nusigręžė. Pasižadėjo sau nei dabar, nei kada nors vėliau 
nevalgyti ėrienos. 

— Tau atėjo laiškas, — kraujuota ranka Epė parodė į palangę. 

Gal motina rašo suradusi pačią gražiausią moterį Džeimsui 
vesti, ir Temperencija galės netrukus iš čia išvykti? 

Temperencija neskubėdama paėmė laišką — jis buvo nuo 
Agnesės iš Niujorko. Dabar jai pavyks atsikratyti minčių apie 
Makeno kaimą ir grįžti prie tikro darbo. 

Išėjusi į lauką, atsišliejo į sieną ir atplėšė laišką. Jis buvo 
trumpas, nes Agnesė nemėgo rašyti. Temperencija permetė aki- 
mis nepilną puslapėlį. Perskaitė, kad visiems viskas gerai ir kad 
ji, Temperencija, gali nesijaudinti. 

— Galėjo nors apsimesti, kad pasiilgo manęs, — sušnibž- 
dėjo Temperencija. Niujorke jos ilgai nebuvo. Pirmiausia šešis 
mėnesius ji vedė iš proto (arba į protą!) Angusą Makeną, vėliau 
savaitės čia, Makene. 

“Pamaniau, gal norėtum perskaityti, — rašė Agnesė, — kaip 
ji išgirta." 

Prie laiško buvo pridėtas laikraščio straipsnis. Temperenci- 
ja perskaitė jį tris kartus, kol patikėjo tuo, ką perskaitė. 

Straipsnyje reporteris rašė lygindamas “negarbingąją" Tem- 
perenciją O' Neil ir panelę Deborą Medison, perėmusią darbą, kurį 
Temperencija “metė" išvykusi iš šalies. 

Skaitant antrą kartą, Temperencijos rankos drebėjo. Straips- 
nyje buvo parašyta, kad Temperencija išvyko iš JAV laisva va- 
lia, kad jai pabodo padėti vargšelėms moterims ir ji paliko jas 
dar prastesnėmis sąlygomis, nei jos turėjo iš pradžių. Laimė, pa- 
nelė Medison ėmėsi šios apleistos srities. 

Straipsnyje prieita iki to, kad abi moterys imtos lyginti as- 
meniškai. Parašyta, kad panelė Debora Medison buvo daug ma- 
lonesnė, ne tokia akiplėša kaip Temperencija ir todėl jai pavyko 
padaryti daug daugiau už panelę O' Neil. 

Ir dar buvo parašyta, kad anoji daug daug jaunesnė už Tem- 
perenciją, kad jos veikimo būdai “žymiai moderniškesni". Pagal 

tą straipsnį atrodė, kad Temperencijai kokie šimtas penkeri, o 
jos metodai viduramžiški. 

— Jaunesnė, žymiai moderniškesnė, ne tokia akiplėša, malo- 
nesnė bendrauti, — šnibždėjo Temperencija žiūrėdama į straipsnį. 

Ji niekaip negalėjo atsitokėti. Prie tokios jos priėjo Ramzis ir 
įteikė jai sulankstytą popieriaus lapą. Jo kraštas buvo užlenktas ir 
ant jo užlašinta truputis raudono laiškų antspaudavimo vaško. 

— Kas čia? — paklausė berniuko Temperencija slėpdama 
straipsnį ir Agnesės laišką kišenėje. 

— Nežinau. Manęs paprašė perduoti. - 

Vakar ji nebūtų ėmusi įtarinėti, bet šiandien ji buvo įsitiki- 
nusi, kad kiekvienas jai pasakytas Žodis yra grynas melas. Ji pa- 
žvelgė į popierių: jokio užrašo, ir vaškas neprispaustas antspau- 
du. Ji pamanė, kad neverta atplėšinėti šito laiškučio ir atsigręžė 
į Ramzį pasakyti, kad grąžintų, iš kur paėmęs. Bet berniukas bu- 
vo jau pradingęs, o ji viena stovėjo panamėje. Oi, kaip Tempe- 
rencija dabar troško nebūti smalsi ir neskaityti, kas ten parašyta! 
Bet troškimas ir liko troškimu. Nulupusi vašką išskleidė lapą. Ji 
tik porą kartų matė Džeimso rašyseną, bet to užteko, kad ją atpa- 
žintų. Jis parašė skubėdamas: “Ateik tuoj pat. Labai tavęs rei- 
kia. Niekam nieko nesakyk. Piemens trobelė ten, kur priėmėme 
ėriukus. Dž." 

Lobis! Vienintelė mintis, šovusi jai į galvą. Džeimsas tur- 
būt bus ką nors sužinojęs apie lobį. 

Nieko kito negalvodama Temperencija nuskubėjo į kalną. 
Po viso to, ką šiandien prisigalvojo, buvo neblogai kur nors arba 
su kuo nors išsiblaškyti. | 

Tik prie pat kalno viršūnės ji ėmė galvoti. Temo ir buvo pa- 
našu, kad pradės lyti. Bet čia juk Škotija ir visada atrodė, kad 
lis. Taigi nieko neįprasto, bet nesinorėjo, kad sutemus ją užklup- 
tų liūtis. 

Ji tikėjosi, kad kur nors iš krūmų išlįs Džeimsas. Jis suge- 
bėjo be jokio garso atsidurti ten, kur jo mažiausiai tikėjaisi. 

— Džeimsai? — šūktelėjo ji, bet išgirdo tik avių bliovimą. 
Ji paėjėjo keletą žingsnių. Jai pasirodė, kad jie nuskambėjo la- 
bai garsiai. 

Kažkas dabar jai labai nepatiko. Džeimsas nebuvo iš tokių, 

kurie siuntinėja laiškelius. Jis galėjo perduoti žinią per Ramzį, 
bet neverstų jos vienos kopti į kalną temstant. 

Ji apsisuko ir buvo belipanti atgal, bet išgirdo savo vardą. 
Ji sustojo. 

— Džeimsai? 

— Eik čia, — pasigirdo balsas. Jis skambėjo lyg Džeimso. 

Kol ji lūkuriavo, debesys praplyšo nuo lietaus ir po kelių 
sekundžių ji buvo kiaurai peršlapusi ir sužvarbusi. Prisidengusi 
rankomis veidą nuo lietaus čiurkšlių ji nubėgo į akmeninę trobe- 
lę, stovėjusią priekyje. 

Ji pamatė, kad trobelėje degė šviesa, o durys praviros. Ir 
per liūtį ji įžiūrėjo, kad viduje kūrenasi ugniakuras. Valandėlę ji 
pagalvojo apie deja 'vu, kurį tikėjosi rasti, kai pirmą kartą pama- 
tė Makeno namą. 

Ji bėgte įbėgo į vidų ir užtrenkė paskui save duris. Trobelė- 
je stovėjo stalas, dvi kėdės ir lova, užklota avikailiais. Prie gali- 
nės sienos — ugniakuras ir krūva durpių ugniai pakurstyti. 

Kai Temperencija priėjo prie ugniakuro, nuo jos drabužių 
ėmė garuoti — taip ją permerkė lietus. Ir ji visa drebėjo nuo šal- 
čio. Atsisukusi į ugnį nugara pamatė ant vagio sienoje kabėjusį 
apipintą butelį, o ant stalo — duonos kepalą, sūrio gabalą ir mo- 
linį indą. Ji nukėlė dangtį ir viduje pamatė ką tik iškeptus du 
viščiukus. 

— Kas čia vyksta? — garsiai ištarė Temperencija, apsiviju- 
si save rankomis, nes visa drebėjo nuo šalčio. 

Bet atsakymo ji nesulaukė, nes tą pačią minutę plačiai atsi- 
lapojo durys ir įlėkė pykčio perkreiptu veidu Džeimsas. Bet kai 
pamatė Temperenciją, pyktis atlėgo. Keliais ilgais žingsniais pri- 
bėgęs prie jos ir tvirtai apkabino. 

— Tau nieko neatsitiko, — ištarė ir jo balse girdėjosi ne kas 
kita, o palengvėjimas. — Kraustausi iš proto. Visi ieško tavęs. 
Kai gavau tavo laiškelį, kad ateičiau čia, pamaniau, gal tu pa- 
grobta. 

Sušalęs Temperencijos veidas buvo prispaustas prie jo šla- 
pių drabužių. Sveikas protas kuždėjo jai atšlyti nuo jo ir pasaky- 
ti apie jos gautą laiškelį. Vėliau abu galėtų susėsti ir logiškai 
apmąstyti, kas darėsi kaime ir kas siuntinėjo abiem tuos rašte- 
lius. Ir kas šaukė ją vardu. 

Bet Temperencija nieko nesakė. Gal kaltas buvo tas bjaurus 
laikraščio straipsnis, kurį ką tik perskaitė, bet dabar jai reikėjo 
jaustis jaunai ir moteriškai. Anksčiau ji niekada nesusimąstyda- 
vo apie savo amžių, tik kai sutiko Angusą Makeną, jos metai nuo- 
lat buvo prikaišiojami kiekviena proga, kol jai ėmė trūkti to, kas 
įrodytų jai pačiai, kad dar nėra suvytusi senė. 

Sveikas protas sakė, kad elgiasi neteisingai, bet, užuot pasi- 
traukusi nuo jo, pakėlė aukštyn galvą ir pažvelgė į Džeimsą. La- 
biau už viską pasaulyje norėjo, kad jis ją pabučiuotų. 

Ir jis pakluso. Tik sekundę padelsęs, tarsi abejotų, kad gali, 
jis priglaudė lūpas prie jos lūpų. 

Viena moteris kartą sakė Temperencijai negalinti atsispirti 
pagundai, kol nepajusdavo tikros palaimos su vyru. Dabar Tem- 
perencija suprato, kad moteris buvo teisi. Temperenciją bučiavo 
keli vyrai ir netgi Džeimsas, bet tada ji nejautė nieko panašaus į 
tai, ką jautė dabar. 

Jos kūnas ką tik žvarbo, o dabar jau degė karščiu. Kol Džeim- 
sas ją bučiavo, ji stiebėsi ant pirštų galų. Pajutusi jo liežuvį tarp 
lūpų, ji sekundę atsitraukė, bet tuoj pat apsivijo rankomis jo kaklą 
ir prispaudė kietai sučiauptas lūpas prie jo lūpų. 

Dabar Džeimsas atsitraukė atgal ir pažvelgė į ją nuostabos 
kupinomis akimis. 

— O dangau švenčiausias, — sušnibždėjo jis. — Tu nekalta 
mergelė. 

Tą akimirką Temperencija jau galvojo, kad jis atsitrauks nuo 
jos, bet jo rankos tvirtai apkabino jos liemenį. Jis pakėlė ją tiek, 
kad pirštų galiukai vos siekė grindis, ir apsuko ratu. Jo veidas 
tryško laime. Tebelaikydamas ją glėbyje, greitais bučiniais api- 
bėrė kaklą. Jo bučiniai degino ją iki pat šlapių kojų pirštų galiu- 
kų. Ir ji išgirdo: 

— Net mano Žmona nebuvo nekalta mergelė. 

Bet gal jai tik pasigirdo. Kad ir ką jis ten murmėjo, neketi- 
no liautis ją bučiuoti, paleisti iš savo glėbio. 

Po valandėlės jis pastatė ją ant grindų ir ėmė atseginėti pa- 
laidinę. Koks jis buvo įgudęs! Jis atsagstė šlapią palaidinę daug 
greičiau nei būtų atsagsčiusi pati. 

Trobelėje buvo šilta, maloniai spragsėjo ugniakure ugnis. Ji 

užuodė degančias durpes. Nosį kuteno ant stalo paliktų valgių 
kvapas. Bet stipriausiai ji užuodė jo kvapą. Šiltą, malonų vyriš- 
ką jo kvapą. 

— Ar galiu? — sušnibždėjo ji ir palietė rankomis jo krūtinę. 

Delnais pajuto, kad jis krūtinėje slopino juoką. Pamažu ir 
drovėdamasi ji kišo rankas po marškiniais. Bet kai savo didelę 
šiltą ranką jis pakišo po jos šlapia palaidine ir palietė krūtį, vi- 
sas jos drovumas dingo. Ji pajuto nenugalimą norą glaustis prie 
jo šiltos odos. 

Skubėdama ji ištraukė jo marškinius iš škotiško sijono. Urgz- 
damas iš malonumo, jis pakėlė rankas ir leido jos rankoms nu- 
slysti po marškiniais, kiek tik jos siekė. Iki pat raumeningų pe- 
čių. Kai ji nepasiekė toliau, jis nusivilko per galvą savo didelius 
marškinius ir numetė prie ugnies. 

Valandėlę Temperencija žiūrėjo į jo nuogą krūtinę, paskui 
lėtai ėmė glostyti ranka. Jis buvo gražus savo tamsia oda ir juo- 
dais susiraičiusiais plaukais ant plačios krūtinės. Ji perbėgo ran- 
ka nuo kaklo žemyn šonkauliais iki liemens, paskui per šiltą 
plokščią pilvą. Čia sulaikė ranką ir pažvelgė į jį. 

Nė vienas vyras nebuvo žiūrėjęs į ją taip, kaip dabar žiūrėjo 
Džeimsas, o jeigu koks nors vyras anksčiau ir būtų tokiu Žvilgs- 
niu į ją pažvelgęs, Temperencija tuoj pat būtų pabėgusi priešinga 
kryptimi. Bet tik ne dabar. Dabar ji šypsojosi jam ir manė, kad jos 
akyse degė tokia pat beprotybė, kokia liepsnojo jo žvilgsnis. 

Tą pačią akimirką Džeimsas vėl ją pakėlė ir džiaugsmingai 
apsuko. Ir Temperencijos juokas susipynė su jo juoku. Ji buvo 
pakankamai subrendusi ir patyrusi, kad suprastų, jog jiedu geidė 
vienas kito nuo pat pirmojo susitikimo. Ir tas juokas buvo ilgai 
tramdyto geismo prasiveržimas. 

Kai Džeimsas parvertė ją ant lovos, Temperencija džiaugs- 
mingai juokėsi. Ji pasisūpavo ant avikailiais uždengto guolio ir 
dar labiau ėmė juoktis. Kitą akimirką Džeimsas įsitaisė šalia jos. 
Ji prigludo prie jo, paguldė galvą jam ant peties ir leido nepri- 
spaustai jo rankai baigti ją nurengti. Jis švelniai ištraukė palai- 
dinę iš sijono, švelniai ištraukė rankas iš rankovių, paskui atse- 
gė sijoną. 

Visą ta laiką Temperencija gulėjo ramiai, žiūrėdama į jį, į jo 

galingą, lyg skulptoriaus iškaltą profilį, į juodus plaukus. Jis žiū- 
rėjo ten, kur nurenginėjo, bet kai pažvelgė jai į akis, nuo jo juo- 
dų akių spindesio širdis atsidūrė kažkur galugerklyje ir ėmė smar- 
kiai plakti. 

Jie vienas antram neištarė nė žodžio. Bet jau gana buvo pri- 
kalbėję apie jos pasilikimą Makene. Ji ėmė glostyti jo skruostą. 
Kiekvieną vakarienę matė jo skruostą ir galvojo, koks jausmas 
būtų prie jo prisilietus. 

Jis tikrai labai gerai mokėjo nurenginėti. Po kelių sekun- 
džių ji liko tik su mezginiuotais medvilnės apatiniais. Tik šis plo- 
nas audinys dengė jos odą. 

Jis švelniai nuleido nuo pečių pirma vieną, paskui antrą pet- 
nešėlę. Lūpos bučiavo apnuogintą peties odą. Vieną po kitos jis 
atsagstė mažytes jos apatinio sagutes. Jo akys sekė rankas, o lū- 
pos bučiavo kiekvieną apnuogintą vietą. Kai jos pasiekė pilvą, 
jai pristigo kvapo: toks pašėlęs apėmė jaudulys. 

Kai jis atidengė krūtis, vieną akimirką Temperencija vos ne- 
pasirodė esanti bailė ir nepabėgo. 

Jis turbūt pajuto jos baimę ir, atitraukęs ranką, ėmė bučiuo- 
ti į lūpas, kad nuramintų ją. Trumpais bučiniais, lyg plunksnos 
prisilietimas, lyg drugelio tūptelėjimas, nubėrė jos veidą ir kak- 
lą. Ji daugiau nebebijojo, bet kai jo ranka vėl palietė krūtinę, ji 
virpėjo. 

— Neturiu supratimo, — sušnibždėjo ji. — Aš visiškai nie- 
ko apie tai neišmanau. 

Ji jautė, kad jis šypsosi lūpomis prisiglaudęs prie jos krūti- 
nės. Nuo minties, kad teikė jam malonumą, ji pasijuto dar geriau. 

Jis lūpomis suėmė jos spenelį ir švelniai suspaudė. O kai 
prisilietė prie kito, Temperencija panoro, kad jis nebūtų toks švel- 
nus ir eitų toliau. Ji neturėjo supratimo, ko galima siekti dau- 
giau, bet troško to daugiau. 

Ji norėjo pakelti galvą prie jo veido, bet tik prisitraukė jį už 
plaukų ir ėmė bučiuoti į lūpas. Šį kartą pravira burna. 

 Temperencija neprisiminė, ką ji padarė, bet, atrodė, kad 
Džeimsas tapo nebekontroliuojamas. Vieną minutę jis, atrodė, 
tik ir galvojo, kaip suteikti jai malonumą, o kitą — jau negalėjo 
tverti savyje. 


174 


PAGUNDA 


Jo šlapias škotiškas sijonas, kurio vilna jaudinančiai kuteno 
jos nuogą odą, vienu rankos mostu nulėkė į šalį ir jis liko visiš- 
kai nuogas. 

— Dabar suprantu, kodėl jūs, škotai, segite sijonus, — pa- 
sakė ji šypsodamasi, kai jis gulėsi ant jos. 

Bet Džeimsas nenusišypsojo. Jis jau degė tokia aistra, kad 
nepajėgė pratarti žodžio. 

Neturėdama patirties, Temperencija manė, kad žino viską 
apie meilės aktą. Dažnai girdėjo jį minint. Ir jos atsakymas į kiek- 
vieną paminėjimą būdavo paskaita apie gimimų reguliavimą ir 
susilaikymą. 

Bet dabar suprato, kad nieko neišmanė apie mylėjimąsi. Da- 
bar ji galėjo susilaikyti taip pat kaip rujojantis dramblys. Kai 
Džeimsas įsiskverbė į ją, ji aiktelėjo. Vieną akimirką juto tik aštrų 
skausmą. Pažvelgusi į jį, pamatė veide įtampą. Jis laukė, kol at- 
lėgs skausmas. Ji žinojo, kad skaudės dar labiau, bet linktelėjo ir 
jis skverbėsi giliau. 

Valandėlę palaukė, kad ji prie jo priprastų. Po keleto ilgų 
akimirkų ji ėmė su juo judėti. 

Ji leido Džeimsui daryti su ja, ką tik nori. 

Jo rankos glostė, glamonėjo jos krūtis, kol jiedu judėjo kar- 
tu vedami seno kaip Žmonija instinkto. 

— Tarsi seniai būtume susiderinę, — tyliai ištarė ji, ir 
Džeimso lūpos ant jos kaklo išlinko į šypseną. 

Ji nebuvo pasiruošusi joje kylančiai įtampai. Ji gulėjo atlo- 
šusi galvą ir užsimerkusi, o kai kartą prasimerkė, pamatė, kad 
Džeimsas žiūri į ją. Jis kažko laukė, bet ji nesuprato ko. Jai buvo 
malonu nuo ilgų lėtų brūkštelėjimų giliai viduje. 

Kai įtampa pasidarė nepakeliama, ji vėl atsimerkė ir pažvelgė 
į jį nustebusi. Iš jo gražaus veido išraiškos suprato, kad jis su- 
laukė to, ko laukė. 

Brūkštelėjimai pasidarė greitesni ir dar greitesni. Temperen- 
cija girdėjo savo pačios aikčiojimą, kai jis kažką giliai joje už- 
gavo. 

Kai užgriuvo ekstazė, ji prasižiojo ir suriko, bet Džeimsas 
užspaudė jos lūpas bučiniu. Banga po bangos kūnu nuvilnijo ma- 
lonus virpulys. 

Praėjo ilgas laiko tarpas, kol ji susigaudė kur esanti. Džeim- 
sas nusirito nuo jos, bet laikė stipriai priglaudęs viena ranka prie 
savęs, o kita traukė ant jų abiejų avikailius. 

Jie abu buvo išprakaitavę, o Temperencija niekada anksčiau 
nebuvo jautusi tokio malonaus palengvėjimo. Ji prigludo prie jo 
peties ir pabučiavo jį. 

— Dar ne, — tarė jis. — Leisk man atsikvėpti. 

Iš pradžių Temperencija nesuprato, ką jis turi galvoje, o su- 
pratusi nusijuokė ir liovėsi jį bučiuoti. 

— Mane visuomet domino ši dalis, — tarė ji. 

— Ir ką tu manei? 

— Maniau, kad po viso to abu turėtų būti sutrikę ir varžytis. 
Juk jie ką tik elgėsi... kaip čia pasakius, gyvuliškai. 

— O ką manai dabar? — paklausė Džeimsas švelniai brauk- 
damas nuo kaktos šlapius jos plaukus. 

— Tai pati geriausia dalis, — atsakė ji. O kai pažvelgė į jį, 
ji nusišypsojo ir pridūrė: — Beveik. 

Jausdamasi sušilusi, laiminga ir saugi Temperencija paniro 
į mieguistą būseną. 

— Gerai, — ramiai ištarė Džeimsas glostydamas jai plau- 
kus. — Suteiksiu tau tai, ko tu nori. 

Temperencija nusišypsojo užsimerkusi: 

— Manau, kad ką tik suteikei, bet jei nori, gali suteikti ir 
daugiau. 

Pasakiusi ji plačiai nusišypsojo: ji ką tik pajuokavo taip, kaip 
juokauja įsimylėjėliai. 

— Ketinu prašyti tavęs tekėti už manęs. 

— Mmmm? — sumurkė ji trindama savo koją į jo šlaunį. 

"Džeimsas atsiduso pamanęs, kad ji neišgirdo. 

— Nusprendžiau, kad pasiduosiu tau ir prašysiu tekėti už 
manęs. 

Temperencija valandėlę gulėjo tylėdama. Jai buvo šilta ir 
jautėsi per daug gerai, kad galvotų apie jo žodžius. 

— Pasakiau, kad ketinu leisti tau už manęs ištekėti. Tu lai- 
mėjai. 

Temperencija pakėlė galvą ir pažvelgė į jį: 

— Ką tu sakai? Aš prieš tave laimėjau? 

— Taip. Aš nusprendžiau. 

Ji atsitraukė nuo jo toliau. 

— Vesti mane? Tai šitai tu nusprendei? 

Šypsodamasis Džeimsas pakėlė galvą ir pabučiavo jai į nosį. 

Temperencija mirksėjo. 

— Tu vesi mane? Ar čia paguodos prizas? 

Pasidėjęs ranką po galva, Džeimsas žvelgė į lubas. 

— Žinau, tave čia atsiuntė mano dėdė, kad ištekėtum už ma- 
nęs, ir nors aš priešinausi, turiu prisipažinti nugalėtas ir vedu tave. 

Valandėlę Temperencija nesakė nieko. Jei būtų daugiau ją 
pažinojęs, Džeimsas dabar suprastų, ką reiškė jos tylėjimas. 

— Tu... tu? Tu ketini... ką? Prisipažinti nugalėtu ir vesti mane? 

Džeimsas pažvelgė į ją nustebęs: 

— Ar tik tu nepradedi pykti? 

— Ak, koks protingas pastebėjimas. Ar aš nepradedu pykti? 
Ne, aš jau pradedu siusti! — pasakė ji ir, stvėrusi nuo lovos savo 
palaidinę, prispaudė ją prie nuogų krūtų. — Aš esu labiau negu 
įsiutusi. Tiesą sakant, nerandu žodžių nusakyti, kaip jaučiuosi, — 
tarė ji ir atsistojo dangstydamasi avikailiu. 

— Kokį čia velnią kalbi? — paklausė pasirėmęs alkūne 
Džeimsas. — Juk atvykai čia... 

— Kad surasčiau tau žmoną! — užriko ji ir tuoj pat užsi- 
čiaupė. 

Jis atsisėdo ir ėmė iš lėto mirksėti. 

— Ką pasakei? 

— Nieko. Aš nieko nesakiau! — Ji griebė sijoną ir skubėda- 
ma segėsi jį ant nuogo kūno. 

Valandėlę Džeimsas įdėmiai į ją žiūrėjo. 

— Mano dėdė atsiuntė tave čia, kad surastum man žmoną. 
Teisybė? — pagaliau prakalbo jis. — Tai štai kodėl čia pasirodė 
tos dvi damos. Dabar suprantu. Pirmoji buvo gražutė, bet besme- 
genė. Manei, kad tokios man reikia? 

— Aš dar nepažinojau tavęs tada ir... — net savo pačios au- 
sims balselis nuskambėjo kaltai. 

— Ta antroji pasakė, kad aš norįs pagalbos ėriuojantis avims. 
Ar parašei mano dėdei tada, kai mudu priėmėme ėriukus, kad 
man reikia atletiškos moters? 

Temperencija nustojo rengtis, prasižiojo kažką sakyti, bet 
žodžiai strigo gerklėje. 

— Tai štai kokia tavo didžioji paslaptis, — ištarė pagaliau 
jis ir vėl atsigulė ant lovos. — Žinojau, kad čia esama paslap- 
ties, bet buvau kvailys manydamas, kad tai tave atsiuntė dėdė. 
Ne, visi Makeno klano žmonės tebuvome tau žaisliukas pažaisti. 
Tai kokia tavo tikroji versija? Kodėl mano dėdė tavimi manipu- 
liuoja? 

Temperencija rengėsi toliau ir nieko jam neatsakė. Jis pasu- 
ko galvą ir įdėmiai į ją pažvelgė. 

— Klok. Nėra ko drovėtis. Ypač po viso to, kas ką tik tarp 
mūsų įvyko. Gal galėsiu tau padėti. Kadangi atėmei iš manęs 
Greisę ir aš suabejojau, ar sutiksi ją pakeisti, pagalvojau, gal vesti 
tave. Bet ką tu slepi? 

Temperencija nenorėjo daugiau meluoti. 

— Tavo dėdė vedė mano motiną. Jis kontroliuoja tėvo man 
paliktus pinigus, — skubiai atsakė ji. 

— Suprantu. Vadinasi, jis pažadėjo tau atiduosiąs pinigus, 
jei tu apvesdinsi jo vienišą sūnėną. 

— Kišenpinigius, — atsakė ji, taisydamasi drabužius. Ji iki 
šiol tebepyko ant Anguso už tai, į kokią padėtį ją įstūmė. 

— Suprantu. 

Staiga Temperencija pakėlė galvą. 

— Palauk minutėlę, — tarė ji ir pažvelgė į Džeimsą, bet jis 
žiūrėjo į lubas, o ne į ją. — Jei visą laiką manei, kad aš atsiųsta 
ištekėti už tavęs, vadinasi, laikei, kad viską, ką padariau, dariau 
su tikslu. Visi tie priešpiečiai, važinėjimasis riedučiais. Ir Grei- 
sė! Tu turbūt pamanei, kad daviau Greisei darbą, kad atitrauk- 
čiau ją nuo tavęs? 

Temperencijos rankos susispaudė į kumščius. 

— Tu nepakenčiamas! Tu, kaip visi kiti vyrai pasaulyje, ma- 
nai, kad paskui tave laksto visos moterys. Dėl ko? Kokia moteris 
norės tekėti už tokio charakterio vyro su šia skurstančia sala? Ar 
tu bent įsivaizduoji, kaip reikia stengtis mano mamai, kad įkal- 
bėtų kokią moterį bent aplankyti šią vietą? Ji škočių net nekalbi- 
na, nes visos girdėjo apie tave. Makeno klanas — visos šios ša- 
lies pajuokos objektas! 

Džeimsas pasuko galvą pasižiūrėti į ją. Jo akys buvo tokios 
šaltos, kokių ji dar niekada nematė. 

— Manau, kad jau pakankamai pasakei. 

Bet Temperencija niekada nuo ginčo nesitraukdavo. Neke- 
tino to daryti ir dabar. 

— Ne, nepasakiau. Kai pagalvoju, kad visas tas savaites ma- 
nei, jog aš stengiuosi fave prisivilioti, man aišku, kad niekada 
nepasakysiu pakankamai! 

Džeimsas atsisėdo lovoje. Avikailis nusmuko atidengęs jo 
nuogą krūtinę. Kai prakalbo, jo balsas buvo ramus, netgi taikus. 

— Taip, iš tiesų tu čia tik dėl savęs pramogavai. Darei vis- 
ką, kad nenuobodžiautum. O kaip manai, kas dabar bus su vai- 
kais, kai tu išvažiuosi? Jie bus nepatenkinti, kad vėl reikės pa- 
klusti disciplinai. Jau tris vaikus girdėjau sakančius, kad su- 
laukę keturiolikos jie pabėgs iš čia, gaus darbą šalyje ir galės 
nusipirkti riedučius, šokolado ir apelsinų. O kas nutiks skrybė- 
lių verslui, kai išvažiuosi? Tu manai, kad Greisei užteks pasiti- 
kėjimo savimi sukti verslą, derėtis su pirkėjais? Ne, žinoma, 
ne. Aš manau, panele Temperencija O' Neil, kad jūs ką tik nai- 
kinote Makeno klaną daug veiksmingiau nei praėję šimtmečiai 
ir šeimos liga — lošimas. 

Temperencija prasižiojo atsikirsti, bet tą akimirką iki galo 
atsidarė durys, tarsi jas kas būtų patraukęs. Valandėlę abu su 
Džeimsu žiūrėjo laukdami, kas įeis, bet niekas į vidų neįėjo. 

Jos atsikirtimas taip ir numirė ant jos lūpų. 

— Manau, abu žinome, kaip yra, — ramiai pasakė ji. — Ry- 
toj rytą išvykstu. 

— Išvažiuoji gyventi pas mano dėdę? Versti jo gyvenimo 
pragaru? 

— Aš... — pradėjo Temperencija, bet nesugalvojo, ką saky- 
ti toliau. Naktis, galėjusi likti gražiausia jos gyvenime, virto pa- 
čiu baisiausiu košmaru. 

Pakėlęs nuo grindų savo kiltą, Džeimsas užsisegė jį neišlip- 
damas iš lovos. O išlipęs uždarė duris, sustojo prie ugniakuro ir 
valandėlę žiūrėjo į liepsnas. 

— Šiąnakt pasakyta tai, ko nereikėjo sakyti. 

Kadangi Temperencija neatsakė, jis tęsė toliau: 

— Ir dar manau, kad to, kas tarp mūsų atsitiko šiąnakt, ne- 
turėjo atsitikti. Ar sutinki su manimi? 

— Taip, — kimiu balsu atsakė ji. Niekada nenorėjo jo įskau- 
dinti. Kodėl prisakė tokių baisių žodžių apie Makeną? Jai neat- 
rodė, kad ši vieta baisi. Iš tiesų jai čia netgi labai patiko. Na, 
bent prieš keletą dienų. 

— Aš nevesiu dar kartą, — tyliai ištarė Džeimsas. — Tai aš 
tau garantuoju. Tik ne po to, kas šiąnakt įvyko tarp mūsų. Aš 
apsikvailinau prieš tave ir už tai atsiprašau. 

— Tu ne... — pradėjo ji, bet pamačiusi, kaip įsitempė jo 
nugara, nutilo. 

Po kiek laiko Džeimsas atsigręžė į ją. 

— Pažįstu savo dėdę. Jei jis ką užsibrėžė, laikysis iki galo, 
kad ir kas tai būtų. Jis nesuteiks tau laisvės, kol neapvesdins ma- 
nęs, o kadangi aš niekada nevesiu, gali rinktis, ar tau geriau gy- 
venti pas jį, ar čia, Makene. Kas būtų geriau? 

— Aš noriu... — ištarė Temperencija, bet tikrai negalėjo pa- 
sakyti, ko ji nori. Dalis jos norėjo grįžti į Niujorką ir kovoti su 
ta išsišokėle, mėginančia tęsti jos pradėtą kampaniją. Bet kita 
dalis norėjo pamatyti, kokie bus “Greisės namai". Dar buvo Li- 
lijos likeris ir Brendos istorijos. Ir, žinoma, dar buvo vaikai. 

— Negali apsispręsti? — nekantravo Džeimsas. — Ar mes 
tau tokie atgrasūs? Ar negali pakelti to, kad dirbi pas visos Ško- 
tijos pajuokos objektą? 

Temperencija jau gailėjosi taip pasakiusi. Motina visada ją 
mokydavo pirma pagalvoti, paskui sakyti, bet jai kažkodėl nie- 
kada taip neišeidavo. 

Dabar žodžiai buvo pasakyti, ir atgal jų neatsiimsi. Suprato 
į Niujorką negrįšianti. Amžinai gyventi paklūstant Angusui Ma- 
kenui? 

— Mano dėdė jau senstelėjęs, — ištarė Džeimsas pro sukąs- 
tus dantis. — Gal jis greitai numirs, ir būsi laisva nuo judviejų 
sandėrio. 

— Jis yra mano mamos vyras, — atšovė jam Temperencija. — 
Nors aš ir labai jo nemėgstu, ji, atrodo, jį... — Temperencija vos 
nepaspringo tuo žodžiu. — Atrodo, mano mamai jis svarbus. Aš 
netrokštu jo mirties. 

— Tai ką renkiesi? Lieki čia ar išvažiuoji? 

— Lieku, — ištarė ji ir pajuto, kaip ją apėmė palengvėjimas. 

Kadangi, kaip matė Temperencija, Džeimso veido išraiška 
buvo bereikšmė, ji pamanė, kad jis nenorėjo, jog ji amžiams iš- 
vyktų iš Makeno. 

— Gerai. Tokiu atveju siūlau eiti iš čia. Gana kalbų, — 
pasakė jis ir apsivilko marškinius. Užpylęs ant ugnies kibirą 
smėlio, jis išėjo pro duris ir palaukė jos. — Siūlau pamiršti šią 
naktį, — pasakė jau lauke. — Pamiršti, kas pasakyta, neprisi- 
minti, kas padaryta. 

— Taip, — pritarė Temperencija žiūrėdama į mėnesieną. Bet 
kaip jai reikės pamiršti? 

Balsu to nepasakė. Tik ėjo paskui jį stačiu šlaitu per tamsą. 
Visą kelią abu nepratarė nė žodelio. 


XVII 


PO KETURIŲ SAVAIČIŲ 


— Turiu, — pasakė Rovena laikydama rankose neploną pluoš- 
tą rašomojo popieriaus. — Bet dar neperskaičiau. Laukiau tavęs. 

Melanija dėkingai nusišypsojo vyro seseriai, tapusiai arti- 
ma jos drauge. Jau keturios ilgos savaitės, kaip ji nebuvo gavusi 
iš dukters normalaus laiško. Taip, ji gaudavo laiškus, bet vieną 
už kitą šaltesnius, nieko nesakančius, kas vyko Makene. Vienin- 
telė tiksli informacija, kurią teikėsi įterpti Temperencija, buvo 
liepimas motinai nustoti siuntinėti būsimas žmonas Džeimsui, 
kadangi jis niekada nieko neketino vesti. 

Trečios savaitės pabaigoje Melanija nuėjo pas vyro seserį 
prašyti patarimo. Vėliau prasidėjo kasdieniniai vienos pas kitą 
vizitai. Ir kiekvieną dieną Melanijos laukė padėklai rinktinių py- 
ragaičių, o Rovenos — pilnas butelis gryno viskio. Ir Melanija 
perskaitydavo paskutinį Temperencijos laišką Rovenai, kad ga- 
lėtų jį palyginti su ankstesniu. 

— Kažkas beviltiškai blogai, — pasakė Rovena jau po vie- 
no jai perskaityto laiško. 

— Angusas ketina pasakyti Džeimsui apie testamentą, — 
pasakė Melanija per trečią vizitą. — Džeimsas turės susirasti gra- 
žią žmonelę arba Kolinas gaus Makeno kaimą. 

— Nepažįsti mano sūnėno, — pasakė Rovena, ištuštinusi 
taurelę. — Džeimsas tiek užsispyręs, kad geriau atiduos to bai- 
saus namo raktus Angusui ir pasakys, kad Kolinas ten laukia- 
mas. 

— Visai kaip Temperencija, — pasakė atsidususi Melanija. — 
Jei ji norėtų ištekėti ir turėti vaikų, nedarytų to, nes norėtų suteikti 
pasitenkinimo daugumai žmonių. Visi, kas su ja Niujorke turėjo ko- 
kių reikalų, sakė, kad jai tereikia vyro ir vaikų. 

Galų gale Rovenai toptelėjo mintis parašyti Greisei ir suži- 
noti, kas tik įmanoma. 

— Pažinojau jos vyrą. Jis visada buvo linkęs Žinoti tai, ko 
nereikėjo. Tikėkimės, kad ir Žmona tokia. 

Širyt atėjo Greisės atsakymas, ir Melanija skubino Angusą 
greičiau išeiti į darbą, kad galėtų aplankyti Roveną ir sužinoti, 
ką rašė Greisė. 

— Įsitaisei, mieloji? — paklausė Rovena, kai Melanija atsi- 
sėdo su pilna lėkšte pyragaičių ir sklidinu puoduku arbatos, o 
Rovena — su didele stikline viskio. 

Atkandusi pirmą kąsnį, Melanija linktelėjo galvą. 

“Įsimylėjėlių vaidas, — rašė Greisė. — Tik šitaip galiu tai 
pavadinti. Kvailas, vaikiškas įsimylėjėlių kivirčas. Niekas neži- 
no, kas atsitiko, bet visi žinome, nuo ko prasidėjo. Ir viskas per 
mano dukters ir Džeimso Makeno sūnaus kaltę." 

— Jo sūnaus! — vos nepaspringo rožinės spalvos citrininio 
pyragaičio kremu Melanija. 

— Ramzis yra Džeimso sūnus, — nustebusi atsakė Rovena. — 
Nejaugi tu nežinojai? 

— Ne. Nemanau, kad ir Temperencija tai žino. Ji išnaudoja 
tą berniuką kaip liokajų ir pasiuntinuką. 

— Nepakenks, — suprunkštė Rovena. — Darbas Žmogaus 
nepagadina. Kur aš sustojau skaityti? A, štai: “sūnaus kaltę". 


“Elisė ir Ramzis ėmėsi Kupidono vaidmens. Jie suma- 
nė įtraukti Džeimsą ir Temperenciją į kompromituojančią 
situaciją, po kurios neliktų nieko kito, tik tuoktis. Bet, bū- 
dami vaikai, jie nežinojo, kaip priversti suaugusiuosius pri- 
sipažinti, kad yra įsimylėję. Pabrėžiu: “prisipažinti, kad yra 

įsimylėję", nes visi čia mano, kad Džeimsas ir Temperenci- 
ja myli vienas kitą. 

Tai, ką nuveikė abu vaikai, buvo Elisės idėja. Jie apklau- 
sinėjo kaimo gyventojus, kaip šie susirado antrąją pusę. Tu- 
riu pasakyti, kad sulaukė stebinančių, o kartais ir šokiruo- 
jančių atsakymų. Net nemaniau, kad Makene galėjo dėtis to- 
kių dalykų. Bet čia išėjo kažkoks nesusipratimas, nes kaimo 
moterys ėmė pasakoti Temperencijai savo vilionių istorijas." 


— Ir ji nežino, apie ką jiedu kalbėjosi? — paklausė Melani- 
ja pralinksmėjusi. 

Valandėlę abi moterys susimąstė apie tai, ką darė pačios, 
kad prisiviliotų norimus vyrus. 

— Hmmm, — po valandėlės ištarė Rovena ir vėl ėmė skai- 
tyti laišką. 


“Pasirodo, vaikai sugalvojo nusiųsti laiškelius: Tem- 
perencijai Džeimso vardu, o jam — jos vardu ir parašyti, 
kad turi būtinai ateiti į nurodytą vietą. Gyvybės ir mirties 
klausimas. Laiškeliai, matyt, paveikė, nes abu suaugę žmo- 
nės bėgte nubėgo į kalną, kur avių piemens trobelėje buvo 
palikta jiems vyno, keptų viščiukų ir besikūrenanti ugnis. 
Kiek pavyko sužinoti iš vaikų, Temperencija ir Džeimsas įė- 
jo į trobelę ir uždarė duris. Po kelių valandų iš ten išėjo." 


Rovena pasidėjo laišką ant kelių ir pasipildė viskio: 

— Manau, mes galime numanyti, kas per tas valandas vyko 
trobelėje. 

— Tik ne Temperencija, — pasipiktino Melanija. — Tu ne- 
pažįsti mano dukters. Jos aukšta moralė sugėdintų bet ką. Ji ne- 
prieinama. 

— Bet ji niekada nebuvo pasilikusi viena su sijonuotu škotu 
mėnesienoje, — rimtai pasakė Rovena. Be mažiausios humoro 
gaidelės. 

Melanija sulaikė šakutę su pyragaičio kąsneliu pusiaukelė- 
je iki burnos. Ji prisiima, kaip Angusas dukart puikavosi savo 
klano sijonu. 

— Gal tu ir teisi. Skaityk toliau. 


“išėjo iš ten. Nuo tada nekalbėjo tarp savęs, išskyrus 
vienskiemenius žodžius ir tik tada, kai be jų neapsieidavo." 


— Taip, — ištarė Rovena, — šitaip užpykdyti gali tik žmo- 
gus, su kuriuo gulėta lovoje. 

Melanija linktelėjo pritardama tokiam teiginiui. Rovena vėl 
ėmė žiūrėti į laišką. 

— O ne! Tu tik paklausyk! 


“Kitą dieną Džeimsas nuvažiavo į Edinburgą ir pasi- 
kalbėjo su Angusu. Kiek sužinojau (tik prašau neklausinėti 
manęs, kokiais įžūliais metodais pasinaudojau), Angusas pa- 
sakė Džeimsui apie Temperenciją teisybę, jog niekada neke- 
tinęs ištekinti Temperencijos už Džeimso. Ji buvo siųsta su- 
rasti Džeimsui žmoną." 


Rovena klausiamai pažvelgė į Melaniją. 

— Nieko apie tai negirdėjau. Angusas nesakė, kad buvo su- 
sitikęs su Džeimsu. 

Rovena vėl ėmė skaityti laišką: 


“Taigi dabar Džeimsas nebeužeina į namą beveik per 
visą dieną, o Temperencija pasinėrusi į kaimiečių reikalus. 
Ji parašė leidėjui apie Brendos istorijas ir susisiekė su stip- 
riųjų gėrimų darykla dėl Lilijos likerio. 

Iš paviršiaus lyg ir niekas nepasikeitė, bet iš tikrųjų 
pasikeitė viskas, ir nereikia būti itin įžvalgiam, kad tai pa- 
matytum. Mano skrybėlės tapo tik verslu ir niekuo daugiau. 
Temperencija sudaro sandėrius, bet dabar nesijuokia iš de- 
rybų, kaip tai būdavo anksčiau. 

Bandžiau pakalbėti apie tai, kas vyksta, su Džeimsu, 
bet jis dar blogesnis nei Temperencija. Jis pasakė, kad Tem- 
perencija pati pasirinko sau bausmę ir dabar turi ją atlikti. 
Niekas nežino, ką jis norėjo tuo pasakyti. 

Tiesą sakant, niekas nežino, kas atsitiko, ar kas buvo 

pasakyta tą naktį, kai vaikai nusprendė pažaisti piršlybas. 
Bet visi matome rezultatus. Ir Džeimsas, ir Temperencija yra 
per daug užsispyrę žmonės. Abu dirba savo darbus ir nė vie- 
nas nenusileidžia nė per nago juodymą. 

Visų kitų gyvenimas čia, Makene, teka sena vaga, bet 
tas Temperencijos ir Džeimso nesutarimas veikia visus. Gal 
turite kokių pasiūlymų ar galite šiaip kuo padėti? Būtume 
dėkingi. 

Nuoširdžiai jūsų 

Greisė Daugal" 


— Atrodo, nėra vilties, kad įvyktų tų dviejų vestuvės, — 
pasakė Rovena, žiūrėdama pro stiklinės viršų į Melaniją. — Ką 
dabar darysime? Negi leisime Kolinui užvaldyti tą vietą? Atsi- 
kratysime jos kartą ir visam laikui? 

Melanija atsikando pyragaičio su braškėmis ir valandėlę ati- 
dėjo atsakymą. 

— Nesu tikra, bet čia gali būti mano pirmas ir greičiausiai 
vienintelis kartas tapti močiute. Manau, kad mano duktė tikrai 
myli tavo sūnėną. 

— Nėra abejonių ir dėl to, kad Džeimsas myli tavo dukterį. 

— Bet negalima priversti dviejų Žmonių susituokti, — ap- 
gailestaudama pasakė Melanija. — Bet tikra gėda būtų, jei Džeim- 
sas prarastų Makeno kaimą. Jei jis neveda Temperencijos, gal 
galėtų vesti kitą. Ar nėra jokios, kurią jis būtų mylėjęs anksčiau? 

— Na, buvo viena mergaitė. Labai seniai. Bet visiškai jam 
netiko. 

— Turi omenyje jo vaikystės mylimąją? — išplėtė akis Me- 
lanija. 

Rovena valandėlę pagalvojo. 

— Kena. Toks jos vardas. Ne kažin ką prisimenu. Žinau, 
kad ji buvo nepaprastai graži mergaitė. Jei tokia mergaitė būtų 
gimusi reikiamų tėvų su kilminga praeitimi šeimoje, būtų ište- 
kėjusi už karališkos giminės atstovo. 

— Bet kadangi ji gimė smulkaus ūkininko bakūžėje, jai ne- 
buvo galima tekėti už dvarininko vyriausiojo sūnaus, — ameri- 
kietė Melanija pasibaisėjo savo pačios balsu. 

Bet Rovenos nuostata buvo kita. 

— O kaipgi kitaip, — tvirtai atsakė ji. — Bet Džeimso mo- 
tina išsiuntė ją mokytis į Glazgą ir, kiek girdėjau, surado gerą 
vyrą. Džeimso motina visada buvo dosni. 

— Aha, — tarė Melanija. — Ištekėjusi. 

— Ne. Jau senokai našlauja. Tiesą sakant, mes su Angusu 
prieš keletą metų esame jai rašę, bet ji atstūmė mus, — Rovena 
išgėrė viskio. — Sakiau tau, kad piršome Džeimsui daug mote- 
rų. Galbūt dabar, kai ji gerokai paragavo našlės duonos... Hmm, 
galbūt aš jai parašysiu dar kartą. Pabrėšiu, kad vedybos su Džeim- 
su turės didelę reikšmę jos gyvenimui. 

— O kaip meilė! Džeimsas turi mylėti moterį, kurią ves. 
Bet, atrodo, jis myli mano dukterį, — Melanijos balse girdėjosi 
truputis nuoskaudos. 

— Tokios tokelės. Čia ant kortos pastatyta žemė ir teisė į ją. 
Jei Džeimsas toks kvailys, kad nesupranta mylįs tą tavo netikė- 
lę, tegul apsieina be meilės. Aš bent būsiu rami, kad išsaugojau 
Makeną ateinančioms kartoms. — Rovena pastatė viskio stikli- 
nę. — Bet ne visai suprantu, kodėl tu nori sugrąžinti aną moterį? 

— Dar vaikystėje priversti Temperenciją ką nors padaryti 
buvo vienintelis kelias: pasakyti, kad ji to padaryti negali. Aš, 
pavyzdžiui, pasakydavau: “Temperencija šiandien jokiu būdu ne- 
sivilk naująja rožine suknele ir, kai atvyks tavo tėčio teta, sėdėk 
savo kambaryje. Teta mano, kad vaikai yra visada murzini ir 
triukšmingi." Žinoma, rezultatas būdavo toks: Temperencija ty- 
lutėliai sėdėdavo svetainėje apsirengusi gražiąja suknele, o se- 
noji teta girdavo, kokią mielą, mandagią, paklusnią dukrytę aš 
išauklėjau. 

— Suprantu, — atsakė Rovena. Bet ji atrodė susiraukusi ir 
sutrikusi. Netrukus nusišypsojo: — O taip, dabar suprantu. Gal 
padėtum man parašyti laišką Kenai. Bijau, kad mano ranka šian- 
dien ne tokia tvirta, kokia turėtų būti. 

Melanija šyptelėjo ir atsakė mielu noru padėsianti. 


* * * 


Kena Lokvud gulėjo lovoje, kai kambarinė atnešė jai laišką. 
Patalynė buvo šilkinė ir iškvėpinta. Ji pati irgi vilkėjo šilkais. 

Moteris žinojo, kad gražiausiai atrodo, kai ją supa jardai šampa- 
no spalvos šilko. Sunkios damasko šilko užuolaidos buvo užtrauk- 
tos, nors lauke šviesi diena. Kenos miegamajame visada buvo 
naktis. Žvakės čia žibėjo daug dažniau už saulę. 

Prie jos lovos nusirenginėjo Artis. Jis buvo vienas Kenos 
meilužių, dešimt metų už ją jaunesnis. Tik jis to nežinojo. Vie- 
nas iš jos vyresnio amžiaus draugų, kaip ji vadino savo meilu- 
žius, pajuokavo, kad kasmet Kenos miegamajame vis tamsiau, 
todėl ji niekada nesensta. Tai buvo paskutinis kartas, kai jis ma- 
tė Keną. | 

Dabar, tysodama lovoje, pasisukusi taip, kad atrodytų tam 
vaikinui gražiausia, ji galvojo apie laišką. Jis buvo antspauduo- 
tas Makenų kryžiumi. 

Artis ilgai movėsi kelnes, paskui, atsisėdęs ant atlasu muš- 
tos kėdės, avėsi batus. Kena atsiduso. Kas nutiko romantikai? 
Kurgi nekantrumas? Kur aistra, kurią ji jausdavo? Ir kur ta aist- 
ra, kurią vyrai jausdavo jai? 

Išgirdęs jos dūsavimus, Artis pažvelgė į ją ir nusišypsojo. Ji 
nusigręžė, kad jis nematytų jos susiraukusios. Pasiėmė nuo sta- 
lelio laišką. Ilgu nagu atplėšė jį. Skubiai permetė akimis. 

Kitą sekundę jau sėdėjo lovoje, pamiršusi savo aistringą, 
gundančią pozą. 

— Viešpatie aukščiausias! — ištarė nustebusi. — Jie nori, 
kad sugrįžčiau ir ištekėčiau už jo. Ar bent apsimesčiau norinti 
už jo ištekėti. O dangau, atrodo, ta senė mano, kad aš jai sko- 
linga. 

Kai pažvelgė į Artį, nepamatė jo veide didesnio domėjimosi 
ja, kokį matė praeitą kartą. Negi ji praranda jį? 

— Kas nori tave vesti? — paklausė jis, pagaliau pakilęs nuo 
kėdės ir priėjęs prie lovos. 

— Niekas, — atsakė Kena, padėjo laišką ir ištiesė į jį rankas. 

— Bet čia kokybiškas popierius. Kas tau parašė? 

Kena nuleido rankas ir valandėlę nusuko nuo jo veidą. Nie- 
ko nereiškė, kad Kena sėkmingai ištekėjo, kad velionis vyras pa- 
liko jai turto (kurį ji tučtuojau iššvaistė). Nieko nereiškė ir tai, 
kad ji dvejus metus mokėsi Glazgo universitete. Tie jauni snobai 
visada, atrodo, žinojo Kenos kilmę. Ir ne todėl, kad ji teikė jiems 

paslaugas mainais už “dovanėles". Ji pažinojo ne vieną grafienę, 
darančią tą patį, bet tie berniukai visada žinojo, kas kokiam 
sluoksniui priklauso. 

Kena sugriežė dantimis. 

— Niekas, — pakartojo. Kai Artis ištiesė į ją ranką, ji pasi- 
traukė. Kai pamatė, kad jį labiau domina laiškas, o ne ji, pama- 
nė: “Ką gi, tai vis tiek dėmesys." 

— Laišką parašė dvi senos moterys. Vieną jų seniai pažino- 
jau. Dabar jos nori apvesdinti mane su vienu seniai pažįstamu. 
Prašo bent apsimesti, kad noriu už jo tekėti. Iš tiesų tas laiškas 
didelės reikšmės neturi. 

— Jos nori pasinaudoti tavimi? — Arčio balse Kena išgirdo 
užuojautą. O užuojautos ji nekentė. 

— Gal ir taip, bet aš ten negrįšiu. 

— O kodėl jos pamanė, kad turėtum grįžti? 

— Atrodo, jos įsikalė absurdišką mintį, kad aš kažką sko- 
linga. Džeimso — toks to vyro vardas — motina sumokėjo už 
mano išsilavinimą, todėl jos mano, kad turiu atsimokėti daryda- 
ma joms paslaugą. — Jos balse girdėjosi pyktis. Ta senė Rovena 
labiau simpatizavo arkliui, kuriuo jodinėjo, negu Kenai. 

— Bet tu juk joms nieko neskolinga? — tarė Artis ir, pakė- 
lęs jos ranką, ėmė bučiuoti riešą. 

— Dar ko. Džeimso motina žinojo, kad nemyliu jos sūnaus 
ir grasino atskleisti mano... 

— Apgavystę? — paklausė Artis, bučiuodamas vidinę ran- 
kos pusę vis aukščiau. 

— Taip, kad vedžioju jos sūnų už nosies. Džeimsas visada 
buvo aklas ir nesidomėjo moterimis. 

— Ir ką tu pasakei jo motinai, kad mainais išpešei išsilavi- 
nimą? 

Kena prisiminusi nusišypsojo. 

— Pasakiau jai, kad jei neišsiųs manęs iš ten, įkalbėsiu jos 
sūnų pabėgti drauge su manimi. 

— Todėl išsiuntė tave mokytis. Ir dabar jos mano, kad esi 
skolinga. 

Tai išgirdusi, Kena ištraukė ranką. To berniuko balsas skam- 
bėjo linksmai, ir Kena prisiminė, kad jis — vienas iš “jų". 

— Leisk, — pasimuistė ji, numetė apklotą ir atsikėlė iš lovos. 

Vaikinas atsilošė į pagalvę ir žiūrėjo, kaip ji vaikščiojo po 
kambarį. 

Kena nuėjo prie tualetinio stalelio. Sulig kiekvienais metais 
ant jo daugėjo indelių su aliejais ir kremais. 

— Tik vienas vyras domino mane tame Dievo užmirštame 
užkampyje. Geivis Dauglas, — pasakė ji rausdamasi stalčiuose. 

Po valandėlės ji įlipo į lovą, atsisėdo šalia Arčio ir atidarė 
raudonos odos dėžutę. Atsargiai iškratė jos turinį ant šilkinės pa- 
galvėlės. 

— Seniai bežiūrėjau į šiuos daiktelius, — ištarė tyliai ir pa- 
ėmė mažytį iš sausų viržių supintą vainikėlį. Jis ėmė trupėti ran- 
kose ir ji atsargiai padėjo atgal į dėžutę. Ten buvo užrašų knyge- 
lė su pririštu prie jos mažyčiu pieštuku. Į tokias knygeles mer- 
gaitės per šokius surašydavo savo šokėjų vardus. Jūros nuglu- 
dintas akmenukas... 

Kenos ranka suspaudė akmenuką, o jos akys pasidarė sva- 
jingos. 

— Geivis davė šį akmenuką pirmą mūsų meilės naktį, — 
tyliai ištarė ji. — Mums abiem buvo po keturiolika. Iki šiol pri- 
simenu viržių kvapą. 

— Bet jis tavęs nevedė. Chamas, — paerzino ją Artis. 

Kena padėjo akmenuką į dėžutę. 

— Ne, jis norėjo mane vesti, bet aš buvau ambicinga. Bu- 
vau užsibrėžusi ištekėti už vyresnio klano dvarininko sūnaus, 
nes jis turėjo daugiau pinigų, todėl Geivis spruko dirbti į Edin- 
burgą. Vėliau girdėjau, kad vedė kažkokią našlaitę ir grįžo su 
ja namo. Per tą laiką mane išsiuntė mokytis, o Džeimsas vedė 
kažką kitą. 

— Kas čia? — paklausė Artis, laikydamas nedidelį žalvari- 
nį daikčiuką su skylutėmis iškaltu ornamentu, ir tuo grąžino Ke- 
ną į prisiminimus. 

— Papuošalas, gautas iš pirmo mano meilužio, — atsakė Ke- 
na šypsodamasi iš prisiminimų. 

— Tikriausiai jis nebuvo lošėjas? 

Pamiršusi prisiminimus, Kena staiga pašoko. 

— Kodėl? 

— Mačiau tokį daikčiuką vaikystėje. Tėvas paaiškino, kas 
tai yra. Tokį lošdamas turėjo pagarsėjęs lošėjas. Jis atrodo lyg 
papuošalas, bet kai lošėjas pažvelgia pro jį į priešininko kortas, 
pamato rašto kombinaciją, kuri jam parodo, kokias kortas turi 
priešininkas. Žinoma, kortos turi būti su specialiu raštu. Prieš 
tai lošėjas būna sumokėjęs kortų spausdintojui, kad parinktų tą 
raštą. 

Kenos širdis pradėjo plakti taip smarkiai, kad ji negalėjo 
kalbėti. 

— Gal prisimeni to lošėjo pavardę? 

Artis šypsojosi laikydamas žalvario plokštelę. 

— Pavardės neprisimenu, bet galiu pasakyti, kad jis iš labai 
senos giminės. Ta giminė siekia laikus, kai dar buvo kaunamasi 
su karaliais dėl valdžios. Tėvas vis kartodavo vieną linksmą po- 
sakį apie tos giminės vyrus: arba mirti garbingai, arba būti 
garbingai nužudytam... 

— Negarbingieji Makenai, — sušnibždėjo Kena. — Make- 
no klanas. 

— Taip, būtent. Iš kur Žinai? 

Ji lėtai paėmė žalvario plokštelę iš Arčio ir laikė ją taip, 
tarsi tai būtų kažkas blogo. 

— Tai štai dėl ko jie susimušė. Dėl seno daikčiuko apgaudi- 
nėti lošėjus. Dėl šio žalvario gabalėlio žuvo moteris, — tarė ji ir 
numetė jį ant lovos, netoli Arčio rankos. 

Artis kuo greičiau jį stvėrė. Paėmęs pakėlė prieš šviesą. 

— Tai Edvina? 

— Taip, — atsakė Kena. — Iš kur sužinojai? 

— Ant briaunos išgraviruotas vardas. 

— Išgraviruotas moters vardas? — paklausė nustebusi Ke- 
na. — Ne, čia kažkas neišeina. Ji rado šį daikčiuką, ir jos vy- 
ras... — Kena pridėjo pirštų galiukus prie smilkinių. — Ne, pa- 
lauk. Ką pasakė Geivis, kai atidavė jį man? Sakė pamatęs tą žal- 
variuką ant jos rašomojo stalo. Jis šniukštinėjo po jos, o ne po 
senio kambarį. Kai išgirdo kažką ateinant, su tuo daikčiuku Gei- 
vis pasislėpė spintoje, net pamiršęs, kad jį turi. Jis sakė... — Va- 
landėlę ji patylėjo. — Taip, Geivis sakė, kad ji ieškojo tos 
žalvarinės plokštelės. Neradusi ant stalo, karštligiškai rausėsi 

stalčiuose. Geivis jautėsi labai kaltas, kad paėmė ne savo daiktą, 
nes ta moteris visada patiko. Geivis sakė planavęs numesti tą 
daikčiuką ant grindų, kai ji išeis, kad radusi manytų jį ten gulė- 
jus visą laiką. 

— Bet ją nužudė. 

— Taip. Į kambarį įėjo jos vyras ir ji apkaltino jį pavogus iš 
jos žalvarinę plokštelę. Geivis sakė, kad jie baisiai susikivirčijo: 
šaukė, rėkė, kaltino vienas kitą baisiais dalykais. Geivis tada buvo 
dar vaikas, todėl bijojo išlįsti iš spintos ir atiduoti daiktą. O pas- 
kui atsitiko taip, kad senis nušovė ją. Geivis sakė, kad netyčia. 
Ginklas buvo jos. Ji rėkė, kad jai bloga nuo jo ir nuo jo lindimo 
į viską, kas priklausė jai, todėl išsitraukė ginklą — mažytį de- 
rindžerį. Kai senis mėgino jį atimti, ginklas iššovė. — Kena nu- 
tilusi pažvelgė į Artį. — Paskui visi subėgo į kambarį ir, pasi- 
naudojęs chaosu, Geivis išsmuko iš spintos. Tik lauke pamatė 
tebelaikąs rankose žalvarinę plokštelę. Jis bijojo kam nors pasa- 
kyti, ką matęs. Niekam nepasakė ir vėliau. Paslaptį atskleidė daug 
vėliau man, kai mudu gulėjome lovoje. 

— Ar ji lošė? | 

— Ne. Lošė senis ir, kiek girdėjau vėliau, jo vaikaitis Koli- 
nas. Lošimas — tos šeimos liga, plintanti per kartas. 

— Kaip manai, kam jai ta žalvarinė plokštelė? Ar ji perdir- 
bo jį, kad senis praloštų prie lošimo stalų? Gal bijojo, kad jį nu- 
šaus, jei pagaus sukčiaujantį, ir slėpė tą daikčiuką? — Artis su- 
sidomėjęs tebežiūrėjo į žalvarinę plokštelę. 

— Gal. Bet kodėl čia išgraviruotas jos vardas? Išeitų, kad 
tas daiktelis buvo jos, o ne jo. 

— Gal ji pati ketino lošti. Aplošti senį. Bet, kad ir kaip ten 
būtų, tas daikčiukas, matyt, buvo labai svarbus jai, nes išsitraukė 
net ginklą, kai pamanė, kad senis jį pavogė. Ar ji visai nelošė? 

— Ji ir taip leido pinigus. Ko jis nepralošdavo, tą ji išleis- 
davo. Geivis sakydavo, kad ji... — staiga atsisėdo tiesiai, išplė- 
tusi akis. 

— Kas yra? — susidomėjęs paklausė Artis. 

— Lobis. Ji paliko lobį. Kortas. Kortų kaladę Džeimsui. Ne 
Kolinui! Džeimsas rodė man. Ant kortų pavaizduotuose paveiks- 
lėliuose — lobis! 

— Mali kažkokias nesąmones, — tarė Artis, matyt, nepa- 
tenkintas, kad ji liovėsi kalbėti apie ką buvo pradėjus. 

Kena staiga čiupo žalvarinę plokštelę, peršoko lovą, stvėrė 
laišką ir visą tą laiką skambino varpeliu, kad ateitų kambarinė. 

— Išeik. 

— Atsiprašau? 

— Išeik. Dabar. Tuoj pat. Ir niekada čia nebegrįžk. 

— Kas tau pasidarė? 

— Nieko. Ketinu ištekėti. Štai ir viskas. Ketinu ištekėti už 
vyro, nežinančio, kad yra pasakiškai turtingas. 

Valandėlę Artis atrodė suirzęs, kad jį atstumia, o paskui gun- 
dančiai nusišypsojo. 

— Gal galėčiau atvažiuoti tavęs aplankyti? 

Kena nužvelgė jį nuo galvos iki kojų. 

— Jei gerai prisimenu Džeimsą, — tarė, — nuo jo atsiduoda 
avimis. Žinoma, kad galėsi mane aplankyti. Tik ne iki vestuvių. 

— Suprantama, — atsakė Artis, ant vienos rankos kabinda- 
mas drabužius. Pro žado netekusią kambarinę jis praėjo visiškai 
nuogas. 


XVIII 


Temperencija sėdėjo savo kambaryje. Po jų kivirčo su 
Džeimsu ji čia praleisdavo daugiausia laiko. Dabar ji rašė pasta- 
bas, Žymėjosi, ką iš pastebėto Makene galės pritaikyti sugrįžusi 
į Niujorką. 

Išgirdusi beldimą į duris, pakėlė galvą ir pasakė: 

— Įeikite. 

Įėjo vyresnio amžiaus moteris, ir Temperencija prisiminė, 
kad ta moteris — Finolos motina. 

Temperencija nusišypsojo moteriai, bet ji norėjo kuo greičiau 
grįžti prie savo užrašų. Be to, ir taip žinojo, ko norėjo moteris. 

— O, — tarė ji, — tai jūsų duktė nubraižė suknelių eskizus. 
Taip. Netrukus ketinu jų imtis. Paprasčiausiai neturėjau laiko. 

— Ne, — atsakė moteris. — Atėjau ne dėl jų. Norime tave 
pakviesti pietų. 

— Pietų? — išsiblaškiusi paklausė Temperencija. — A, pie- 
tų. Epė yra virtuvėje. Ji duos ką nors pavalgyti. 

Moteris nepajudėjo. Temperencija jautė jos žvilgsnį. Suir- 
zusi padėjo plunksnakotį. 

— Aš tikrai paimsiu tuos eskizus. Nepamiršiu, — pasakė ji 
moteriai. 

Moteris ir toliau šypsojosi. 

— Neabejoju tuo. Žinau, kad padarysi su mano dukra tai, ką 
padarei su Greise. Bet dabar klausiu, ar neitum papietauti. 

Valandėlę Temperencija sėdėjo mirksėdama. Visus savo dar- 
bo metus ji valgydino kitas ir neprisiminė, kad kokia moteris būtų 
kvietusi ją pietų. Eidama aplankyti savo moterų, Temperencija 
nešdavosi pilną krepšį maisto. Ji priprato, kad moterys to tikėtų- 
si iš jos. 

— Tik nesakyk, kad nevalgai pietų? — netikėjo moteris. 

— Ne, aš valgau. Tik dabar... 

— Jei lauki pasirodant Džeimso, tai laukti reikės ilgai. Jis 
kalno viršūnėje. Saugo savo išdidumą. 

Temperencija nusijuokė. 

— Žinai, noriu valgyti. Tik užsuksiu į virtuvę ir paimsiu... 

— Neužsuksi, — tvirtai pareiškė moteris. — Arba eini tuš- 
čiomis rankomis, arba visai neini. 

— Jei taip, — tarė Temperencija stodamasi, — einu tuščio- 
mis rankomis. 

Eidama paskui moterį į kaimą, Temperencija pakeliui suti- 
ko kokią dešimtį vaikų. Po važinėjimo riedučiais Temperencija 
daugiau nesusitikdavo su vaikais. Tiesą sakant, padėjusi skry- 
bėlių gamybą ir pastabų rašymą, ji ne taip dažnai išeidavo į 
lauką. O dabar aplinkui klegėjo vaikai. Temperencija tramdė 
šypseną. Atrodo, jie planavo kažkokią šventę ir ji buvo garbės 
viešnia. Jai buvo įdomu, ką jie parengė. Kalbas ir visokias do- 
vanas? Gal jie sugalvojo dėkoti jai? Ji norėjo, kad viskas vyktų 
kuo trumpiau, nes ketino dar padirbėti. 

Moteris sustojo prie vienos nubaltintos trobelės, įžengė vi- 
dun ir pastovėjo, kol įėjo viešnia. Bet Temperencija lūkuriavo. 
Juk į tokią trobelę negalėjo tilpti daug Žmonių? Kur visiems su- 
sėsti? 

Tačiau Temperencija nusprendė, kad nieko nesakys mote- 
riai. Toji pati netrukus pamatys savo organizavimo trūkumus. Vi- 
siems tuoj pasidarys aišku, kad reikia daugiau vietos. 

Trobelės viduje židinyje kūrenosi durpės, už stalo sėdėjo du 
vaikai: berniukas ir mergaitė. Mažesnysis, berniukas, stropiai rašė 
rašymo lentelėje, o mergaitė skaitė knygą. 

“Kaip neįprasta", — pamanė Temperencija. 

— Sėskis ir jauskis kaip namie, — pasakė moteris. 

Berniukas pažvelgė į Temperenciją, atsisėdusią kitoje stalo 
pusėje ant kėdės. 

— Mamai gaila tavęs, kad visą laiką būni tame dideliame 
name viena, — tarė berniukas. | 

— Ša! — nutildė jį motina, pasilenkusi prie didelio špižinio 
puodo virš ugnies. 

“Gaila manęs? — pamanė Temperencija, bet tik šyptelėjo. — 
Kurgi buvo kiti žmonės?" 

— Ką čia skaitai? — paklausė mergaitės. 

— Homero "Iliadą", — atsakė toji. 

— Oho! — nustebo Temperencija. — Ar ne per sunku? 

— Visai ne, — atsakė mergaitė. — Mokytojas sako, kad žŽmo- 
gus išmoksta tik tada, kai įdeda daug pastangų. 

— Suprantu, — tarė Temperencija, bet jai Heimišas vis tiek 
atrodė tikra piktžaizdė. Bet ką gali žinoti, gal buvo ir kita jo pusė? 

— O ką dar sakė Heimišas? — paklausė Temperencija, o kai 
išgirdo atsakymą, plačiai išplėtė akis. 


* * * 


Melanija Maken praėjo pro dukterį ir jos nepažino. 

— Mama! — pasigirdo pažįstamas balsas, bet kai Melanija 
atsigręžė, išvydo sceną iš kūrinio vaikams “Heidi". Jos rafinuotos 
dukrelės plaukai nebuvo stilingai sušukuoti, o supinti į kasas. 
Užuot vilkėjusi viena savo gražiųjų suknelių, specialiai siūdintų 
jai, Temperencija buvo apsirengusi languotu sijonu, kokį penketą 
metų skalbiamą kalnų upelyje, ir grubaus lino palaidine. 

Bet ne vien todėl Temperencija atrodė kitokia. Melanijos 
duktė niekada nebuvo tokia trykštanti sveikata. 

— Temperencija! — išplėtė akis Melanija. 

— Na, neatrodyk tokia pritrenkta! — juokdamasi pasakė 
Temperencija ir padavė laukiančiam vaikui puodynėlę, atrodo, 
su pienu. 

Melanija žiūrėjo čia į dukterį, čia į ožką, pririštą netoliese, 
vėl į dukterį, į vaiką, laikantį puodynėlę, į dukterį. 

— Taip, mama, — nusijuokė Temperencija, — ką tik pa- 
melžiau ožką. 

Neradusi, ką į tai atsakyti, Melanija stovėjo ir pravira iš nuo- 
stabos burna žiūrėjo į dukterį. 

— Gal norėtum pieno? — paklausė Temperencija. — Pats 
skaniausias šviežias pienas, ką tik iš... e... pieno šaltinio. 

— Ne, ačiū, — atsakė traukdamasi Melanija. — Su Džeim- 
so teta atvažiavome čia pakalbėti apie kai ką svarbaus. 

— Gerai, — atsakė Temperencija ir šiltai apkabino motiną. 
Vėliau, kai kaimo keliu ėjo į namą, irgi nenuleido rankos nuo 
motinos liemens. 

- — Turiu karietą, — tarė Melanija, akies krašteliu stebėda- 
ma dukterį. 

— Ne. Geriau paėjėkime pėstute. 

Melanija vėl nustebo, nes jos duktė nemėgo vaikščioti pės- 
čia. Temperencija sakydavo, kad daug greičiau važiuoti, o ji mė- 
go viską daryti greitai. Bet šita Temperencija, susipynusi plau- 
kus taip, kaip pindavosi būdama dvylikos, buvo motinai nepa- 
žįstama. 

— Į ką tu pavirtai?! — pagaliau ištarė Melanija smalsumo 
kupinu balsu. 

Temperencija nusijuokė, apkabinusi motinos pečius viena 
ranka. 

— Tu ištvėrei ilgiau nei maniau. Ką manai apie šitą? — pa- 
klausė Temperencija ir, pasitraukusi nuo motinos, apsisuko su 
savo ilgu išblukusiu sijonu. Liemuo buvo sujuostas plačiu odi- 
niu diržu su sunkia švino sagtimi. 

Temperencija atsigręžė į motiną. Paskui, dairydamasi Čia į 
kaimą, čia į motiną, ėmė eiti toliau. 

— Praleidau tris pačias neįprasčiausias savo gyvenimo die- 
nas, mama. 

— Melždama ožkas? — paklausė Melanija. 

Atsigręžusi atgal, Temperencija sulėtino žingsnį, už ką Me- 
lanija buvo labai dėkinga. 

— Žinai, — pasakė po ilgos valandėlės Temperencija, — 
aš... Ji nutilo, pažvelgė į didįjį namą ir galvojo apie praėjusias 
kelias dienas. 

Jos pamažu ėjo takeliu, ir Temperencija ėmė apie jas pasa- 
koti motinai, pradėjusi nuo to, kad Finolos motina pakvietė ją 
pietų. 

— Tai toks paprastas, bet man neįprastas gestas, — tarė Tem- 
perencija. — Aš įpratusi prie pietų su sakomomis kalbomis ir... 

— O šie buvo paprasti, — įdėmiai stebėjo dukterį Melanija. 

— Taip, — atsiduso Temperencija. — Niekam nerūpėjo, kas 
aš ir kuo galiu jiems padėti. Ne. Tai jie viską darė man. 

— Papasakok viską smulkiai, — nekantravo Melanija. — 
Nepraleisk nė žodelio. 

Žodžiai ėmė lietis. Temperencija su motina ėjo tai pirmyn, 
tai atgal, tai sustodamos pasižiūrėti į kaimą, kai Temperencija 
prisimindavo ką nors nepaprasto iš tų paskutiniųjų dienų. 

— Manau, kad mano darbe Niujorke lengva pamiršti, jog pa- 
saulyje egzistuoja laimė, — kalbėjo Temperencija. — Aš mačiau 
tik tas moteris, kurioms nutiko siaubingų dalykų. Ir vyrus... — ji 
šyptelėjo. — Manau, dažnai pamiršdavau, kad ne visi vyrai pa- 
saulyje tik mušeikos ir girtuokliai. 

— Sakei, kad Džeimsas dirba? — užvedė kalbą Melanija, 
bet pamačiusi, kad nuo to vardo dukters lūpos persikreipė, ji pa- 
keitė temą. — Tai, sakai, buvai pakviesta pietų. 

— Taip, — vėl ėmė šypsotis Temperencija. — Aš pamaniau, 
kad ten vyks kokia ceremonija ar kas nors panašaus. Pietų mane 
paprastai kviesdavo dėl to. Bet buvo paprasčiausi šeimos pietūs. 
O kai mano sijoną pagavo ugnis... 

— Ką?! 

— Aš neapdegiau, tik suknelė liko sugadinta, todėl Finolos 
motina ištraukė iš lagamino štai šituos. Ak, kokie patogūs! 

— Ir tau tinka. 

— Taip, — atsakė ji kažką mąstydama. — Jie puikūs žmo- 
nės, rūpinasi kitais, kiekvienas jiems savas. Leisk papasakoti tau 
apie vaikus. 

Melanija klausėsi ir stebėjo dukterį, kol toji pasakojo, kaip 
praleido dieną su Makeno kaimo vaikais. 

— Vaikai tvirtino daug gavę iš manęs, todėl dabar jų eilė 
atsilyginti. Jie tai sakė iš visos savo širdelės. Joks suaugęs jų 
neskatino. Ar gali įsivaizduoti? 

Melanija bijojo ką nors atsakyti į tą klausimą. Nuo to laiko, 
kai duktė buvo keturiolikos ir mirė jos tėvas, atrodė, kad Tempe- 
rencija priėmė priesaiką atsisakyti visų gyvenimo malonumų. 
Kartais Melanija pagalvodavo, ar tik jos duktė neįtikėjo, kad tė- 
vas mirė per ją: gal būtų likęs gyvas, jei ji nebūtų buvusi tokia 
lengvabūdė ir tą dieną taip nesirūpinusi savo geriausios draugės 
gimtadieniu. Kad ir kaip ten buvo, bet nuo tos nelaimingos die- 
nos, kai Temperencijos tėvas aiktelėjo ir negyvas susmuko ant 
savo rašomojo stalo, ji atsidėjo tik geriems darbams. Melanija 
žinojo, kad duktė niekada neidavo į vakarėlius, jei jie nebūdavo 
susiję su jos “gelbėjimo darbais". 

Bet dabar štai jos Temperencija, beveik trisdešimtmetė, kal- 
bėjo taip, lyg būtų keturiolikos. Tarsi tų kitų metų ir nebūtų bu- 
vę. Ji kalbėjo apie tai, kaip vaikai rodė jai paukščių lizdelius, 
keistų kontūrų uolas ir mažyčius šaltinėlius. 

— Maniau, kad jie — atstumtieji, nes nebuvo matę ratuki- 
nių pačiūžų, bet... 

— Yra ir kitokių dalykų, be madingų pasilinksminimų? 

— Taip, — šypsodamasi atsakė Temperencija. — Vaikai yra 
šeimos nariai. Jie turi savo darbų, yra už ką nors atsakingi. Ir 
kiekvienas viską Žino apie kitą.Temperencija nutilo atsikvėpti. 

— Ir dar yra Heimišas. 

— Pabaisa Heimišas? — paerzino ją Melanija. 

— Atrodo, netinkamai apie jį galvojau. Jis iš pradžių bu- 
vo... na, jį sunku pamėgti. Jis toks pompastiškas. Bet sužinojau, 
kad jis manė, jog aš... 

— Sugadinta didmiesčio panelė? 

— Taip, būtent. Ir jis sunkiai dirba dėl šių žmonių. Labai, 
labai sunkiai. Jis veda pamokas kiekvienam vaikui individualiai 
ir Žino, ką kiekvienas vaikas sugeba ir ko nesugeba. Ir dar: jis 
nedaro skirtumo tarp mergaičių ir berniukų. Iš pradžių maniau, 
kad žmona vakarais jį nugirdo likeriu, kad nelįstų prie jos, bet 
dabar supratau, kad leistų jam pailsėti nuo darbo. 

Jos jau priėjo didįjį namą, bet Melanija norėjo klausytis ir 
klausytis dukters pasakojimo. Ji seniai nematė Temperencijos to- 
kios... tokios... laimingai pakylėtos. Taip, nematė tokios nuo tė- 
vo mirties. 

Bet ant slenksčio jų laukė Rovena. Ji nuvedė jas į valgomą- 
jį, kur jau laukė Džeimsas. Vos Temperencija jį pamatė, nuotai- 
ka sugedo. Tuo labiau kad Džeimsas nužvelgė Temperenciją nuo 
kojų iki galvos, nustebo matydamas ją su kasomis bei škotišku 
sijonu ir prunkštelėjo: 

— Daraisi panaši į senovės pagonę? 

Melanija manė, kad jie ims ir susimuš. Giliai atsidususi ji 
atsisėdo už stalo ir laukė, kol Rovena pradės kalbėti. 


* * * 


— Nieko juokingesnio nesu girdėjusi, — pasakė Temperen- 
cija. — Kas galėjo parašyti tokį kvailą testamentą? 

— Žmogus gali daryti su savo nuosavybe, ką tik nori, — 
tarė Džeimsas ir, pažvelgęs į Temperenciją, kietai suspaudė lū- 
pas. 

Jie sėdėjo už stalo Džeimso namų valgomajame. Židinyje 
degė ugnis. Kitoje stalo pusėje sėdėjo Džeimso teta Rovena ir 
Temperencijos motina Melanija. Abi moterys ką tik pasakė 
Džeimsui ir Temperencijai apie testamentą, pagal kurį Džeimsas 
iki savo trisdešimt penktojo gimtadienio turėjo vesti iš meilės. 
Kitokiu atveju praranda viską, ką turi. 

Išgirdusi testamento sąlygas, Temperencija mirksėjo neti- 
kėdama, ką sakė motina. 

— Nesulauks, — tarė Džeimsas, sukryžiavęs ant krūtinės ran- 
kas. — Tegul Kolinas pasiima šią nelemtą vietą. Pasveikinsiu jį. 

Jo žodžiai nutraukė Temperencijos mintis. 

— Turėtum būti savanaudiškiausias Žmogus visame pasau- 
lyje, — išpoškino ji, žiūrėdama į Džeimsą. Pastaruoju metu be- 
veik jo nematydavo. Nuo tos nakties, kai jie... kai jie... — Juk 
testamentas susijęs ne vien su tavim? — paklausė ji pikčiau negu 
ketino. Ji nenorėjo prisiminti tos drauge praleistos nakties. — O 
kaip kiti Žmonės, gyvenantys čia? Negi nematai, kokia nuostabi 
vieta — šis kaimas? Jis tarsi mažas brangakmenis. Čia žmonės 
myli vienas kitą. O tu nori jį iš jų atimti! Jei tavo švaistūnas 
brolelis praloš šią salą, kas rūpinsis Makeno žmonėmis? 

— Nuo kada tau parūpo Makenas? — atšovė Džeimsas. — 

Juk negali sulaukti, kada išvažiuosi iš čia į Niujorką pas Žžmo- 
nes, kuriems tavęs reikia? — Kiekvienas jo žodis užgauliojo. — 
O ir ką tu Žinai apie mano brolį, kad šitaip apie jį atsiliepi? Tai 
tavo tėvas... 

Temperencija pašoko nuo kėdės. 

— Kaip drįsti minėti mano tėvą? Mano tėvas buvo šventas. 
Visiškas šventuolis palyginti su tavuoju. Visa mano giminė... 

Džeimsas irgi atsistojo, pasiruošęs perrėkti Temperenciją. 

— Nė vienas iš mūsų nėra iki galo šventas, — garsiai pasa- 
kė Melanija ir privertė abu į ją atsigręžti. Melanija pažvelgė į 
dukterį. — O tu, Temperencija, prieš svaidydama akmenis į ki- 
tus, turėtum prisiminti tetą Izabelę ir dėdę Djugeną. 

Temperencija staiga paraudo. Ji atsisėdo. Atsisėdo ir 
Džeimsas. 

— Hmmm, — ištarė Rovena, žiūrėdama čia į Džeimsą, čia į 
Temperenciją. — Tikėjausi, kad sutvarkysime šį reikalą kaip ci- 
vilizuoti Žmonės, bet iš jūsų, vaikai, elgesio neatrodo, kad iš vi- 
so galėsime ką nors aptarti. Brangioji Melanija, manau, kad mes 
jau važiuosime. 

— Taip, žinoma, — pritarė Melanija ir ketino atsistoti. 

— Palaukite! — sutartinai sušuko Temperencija su Džeim- 
su, pažvelgė vienas į kitą ir vėl nusisuko. 

— Aš... — pradėjo Temperencija. — Aš manau, kad turėtu- 
me aptarti. Testamentas yra kvailas... — ji pakėlė ranką iš anks- 
to prieštaraudama tam, kad ir ką pasakytų Džeimsas. — Jis kvai- 
las, bet jis egzistuoja, ir, nors neturiu supratimo, kaip normalus 
žmogus galėjo surašyti tokią nesąmonę, kurią mes turime, kaip 
sakėte, sutvarkyti kaip civilizuoti žmonės. Visų pirma, kaip ma- 
nau, jis rašytas, kad Kolinui niekada neatitektų Makenas. Nete- 
ko man jo matyti, bet pakankamai apie jį girdėjau. — Ji atsigrę- 
žė į Džeimsą šalta veido išraiška. — Ar supranti tai, ar iš tikrųjų 
nori visas savo numylėtas avis atiduoti Kolinui, kad praloštų? 

— Geriau lošėjui nei geradarei amerikietei, — sumurmėjo 
Džeimsas. 

— Ką sakei? — garsiai paklausė Rovena, pridėjusi ranką 
prie ausies. — Kalbėk garsiau, Džeimsai. Žinai, kad aš truputėlį 
neprigirdžiu. 

— Pirmą kartą girdžiu, — ramiai atsakė Džeimsas, prisi- 
merkęs prieš savo tetą. — Tu iš trečio aukšto girdi, kaip tarnai 
maukia tavo brangų brendį. 

Rovena tik nusišypsojo ir atsilošė kėdėje. 

— Tai ko judu abu norėtumėte? 

— Išsaugoti šią vietą, — skubiai atsakė Temperencija. — 
Žmogus turi aukotis dėl kitų žmonių, — ji klausiamai pažvelgė 
atsigręžusi į Džeimsą. 

Jis vos pažvelgė į jos akis. Po kiek laiko pritariamai linktelė- 
jo. Temperencija žiūrėjo tiesiai į motiną ir Roveną anapus stalo. 

— Gerai, — tyliai ištarė ji. — Mes susituoksime. Ne todėl, 
kad to norėtume, bet kad išlaikytume kaimą. Jame gyvena daug 
žmonių. O tai svarbiau už mudu. 

Dabar Rovena susižvalgė su Melanija, prieš tai nieko nesa- 
kančiais veidais atsigręžusios į Temperenciją ir Džeimsą. 

— Bet, mieloji, — po valandėlės tarė Melanija, — mes ne- 
prašome, kad judu su Džeimsu susituoktumėte. 

— Ne? — nustebo Temperencija. — O aš maniau, kad norė- 
jote. 

— Gink Dieve! — garsiai ištarė Rovena. — Jūsų su Džeimsu 
santuoka būtų daug blogesnė nei Džeimso senelio ir senelės. O, 
tik pažiūrėk, kas jiems nutiko! Ji nusižudė, kad juo atsikratytų! 

— Ne, ji nenusižudė! — vėl sutartinai sušuko Temperencija 
su Džeimsu. Vėl pažvelgė vienas į kitą ir vėl nusisuko. 

— Galėsite apie tai papasakoti vėliau, — tarė Rovena. — 
Tai ne pirmos skubos reikalas. Svarbiausi Žodžiai šiame testa- 
mente yra “iš meilės". Tikiuosi, Džeimsai, žinai, kad aš manau, 
jog per tavo niekingąjį brolelį ir buvo įrašyta ta, kaip teisingai 
sakė Temperencija, kvaila sąlyga. Tu žinai, koks yra Kolinas. Jis 
manė, kad vedei tą nepakenčiamą merginą be meilės ir laikui bė- 
gant visi tai pastebės. Kolinui teko palaukti iki tavo trisdešimt 
penktojo gimtadienio, kad visas Makenas būtų jo. 

— Kaip tik taip, — sumurmėjo Džeimsas. 

— Ta žemė, manau, šio to verta, — tarė Rovena. 

— Gerai. Sakykite, ko norite iš manęs? — paklausė Džeimsas. 

— Kad vestum Keną. O iš Temperencijos — kad suorgani- 
zuotų vestuves, — meiliai atsakė Melanija. 

— Ką? — paklausė Džeimsas, kol Temperencija išplėsto- 
mis akimis žiūrėjo į motiną. 

— Keną, stuobry tu! — užriko ant sūnėno Rovena. — Mer- 
gaitę, kurią mylėjai jaunystėje. Vienintelę, kurią norėjai vesti, 
bet tėvas ištempė tave į Londoną. Prisimeni? 

— Aha, — po valandėlės atsakė Džeimsas, — Kena. — Jis 
nusišypsojo ir akies krašteliu pažvelgė į Temperenciją, bet ji stai- 
giu judesiu pasuko galvą ir Žiūrėjo į motiną. 

— Kena, — ištarė nerodydama jausmų Temperencija. 

— Taip, — atsakė Melanija šypsodamasi dukteriai. — Turiu 
pasakyti tau tiesą: tikėjausi, kad judu su Džeimsu... Na, galima 
suprasti motinos viltis. Bet neišėjo taip, kaip norėjau. Nemačiau 
kitų tokių jaunų Žmonių, labiau nekenčiančių vienas kito kaip 
judu. Ir, brangi Temperencija, tavo paskutinieji laiškai, — aš pra- 
šau atleisti, Džeimsai, — parodė, kaip giliai visko Makene ne- 
mėgsti. 

— Parašei mamai, kad nekenti Makeno? — tyliai paklausė 
Džeimsas. 

— Ne! — skubiai atsakė Temperencija. — Mama, aš to ne- 
rašiau. Aš parašiau, kad Makeną reikia atvesti į dvidešimtą am- 
žių, bet iš tiesų po šių paskutinių dienų aš... 


— A, suprantu, — nutraukė ją Džeimsas. — Tai manęs tu 
nekenti. 

— Ir yra už ką, — atkirto Temperencija. — Kai tu apie ma- 
ne šitaip pagalvojai!!! — Ji kreipėsi į motiną: — Jis pamanė, 


kad aš atvažiavau čia už jo ištekėti! Kai padėjau vaikams ar Grei- 
sei, jis suprato, kad taip stengiuos dėl jo, kaip kokia... kuri... 

— Šitaip mes nieko nenutarsime! — suriko Rovena. — Pa- 
klausykite, judu abu, mažiausiai šią akimirką man rūpi, ką jūs 
galvojate vienas apie kitą. Man visa tai neturi reikšmės. Man te- 
rūpi, kaip išsaugoti Makeną, kad ateinančios kartos galėtų rū- 
pintis šia vieta. 

Pasilenkusi per stalą, ji įdėmiai Žiūrėjo į Temperenciją ir 
Džeimsą. 

— Nors abu ir, atrodo, nekenčiate vienas kito, manau neno- 
rite, kad ši vieta būtų parduota, o Žmonės išvaryti iš savo namų? 
Ar aš teisi? 

— Taip, — tyliai atsakė Temperencija. — Sunaikinti tokią 
vietą — nuodėmė. 

— Taip, — tarė Džeimsas, vėl žiūrėdamas, kaip ji apsiren- 
gusi. 

— Džeimsai, gerai, kad gali įveikti savo nepakenčiamą išdi- 
dumą ir pripažinti tai, — pasakė Rovena. — Problema ta, kad iki 
lemtingo Džeimso gimtadienio liko mažai laiko, o iki tada jis turi 
būti vedęs iš meilės. Kadangi visi mano brolio Anguso triukai ras- 
ti jam Žmoną nepavyko, dabar reikia griebti jautį už ragų. — Ji 
pažvelgė į Džeimsą: — Ar supranti mane, berniuk? Turi ką nors 
daryti arba neteksi šio savo brangaus krašto. Ką veiksi tada? Va- 
žiuosi į Edinburgą ir ieškosi darbo? Tikiuosi, kad Angusas duos 
tau darbo. Ką nors už didelio rašomojo stalo po keturiolika valan- 
dų per dieną. 

Džeimsas nesivargino jai atsakyti. Sėdėjo tylėdamas lyg ak- 
muo. 

— Daugiau klausimų nėra? — paklausė Rovena, pažvelgusi 
į Džeimsą, o paskui — į Temperenciją. 

Nė vienam neatsakius, Rovena vėl atsilošė kėdėje. 

— Kaip sakė Melanija, turėjome vilčių dėl judviejų, bet ka- 
dangi jos, atrodo, neįmanomos ir... — ji nutilo, kai Temperenci- 
ja ir Džeimsas vienu metu prasižiojo kalbėti. — Jei nors vienas 
jūsų pamėgins aukotis, kad išsaugotų šią vietą, aš pati paliudy- 
siu karaliaus akivaizdoje, kad judu nekenčiate vienas kito ir to- 
dėl neatitinkate testamento sąlygų. Aš nenoriu daugiau giminėje 
santuokų, pagrįstų neapykanta. Ar aiškiai pasakiau? 

Džeimsas tik sėdėjo ir žiūrėjo į savo seną tetą, o Temperen- 
cija linktelėjo galvą. 

— Ar ta moteris... Kena nori už jo tekėti? — po valandėlės 
paklausė Temperencija. 

— Laimė, taip! — atsakė Rovena. — Dar vaikystėje ji buvo 
giliai jį įsimylėjusi. Prisimeni, Džeimsai, kaip judu ropšdavotės 
į uolėtą kalno pusę ieškoti paukščių lizdų. Judu buvote neišski- 
riami. 

Temperencija atsigręžė į Džeimsą, bet šis Žiūrėjo į Roveną. 

— Prisimenu, — tyliai ištarė. 

— Sudaužei mergaitės širdį, kai palikai ją ir išvykai į Lon- 

doną. Tavo motinai jos pagailo. Ji nutarė suteikti jai gerą išsila- 
vinimą tikėdamasi, kad taip mergaitė vėliau sėkmingai ištekės. 

— Ir ji sutinka tekėti, kad ir kiek nedaug pinigų turi Make- 
nas? — paklausė Temperencija. 

— Gal ji gėdijasi, kad yra iš Makeno, — reikšmingai sar- 
kastišku balsu pasakė Džeimsas. Gal... 

— Ne, — garsiai pasakė Melanija. — Ne apie tai kalba. — 
Kena ištekėjo už našlio. Deja, jis mirė praėjus vos keleriems me- 
tams po vedybų, bet paliko Keną gerai aprūpintą. Jai nereikia už 
nieko tekėti dėl pinigų. Ji sutiko tekėti, nes sako mylinti Džeim- 
są ir visada mylės. 

— Ji nepažįsta jo! — nesutiko Temperencija. — Ji nematė 
jo... Kiek? Dvidešimt metų? Dabar ji turbūt sena. 

— Ne visai dvidešimt. Ji dviem metais vyresnė už tave, mie- 
loji, — šypsodamasi dukteriai ramiai atsakė Melanija. — Graži. 
Juk nepasakysi, kad ji negraži, Rovena? 

— Pati gražiausia jauna moteris. Tavo brangiai motulei sa- 
kiau, kad Keną reikia nutapyti. Kaip manai, ar Geinsboras galė- 
tų įamžinti jos grožį? 

— Jei ji tokia neapsakomai graži, kodėl nori tekėti už seniai 
nematyto vyro? — paklausė Temperencija, sukandusi dantis. 

— Ji mane myli, — džiugiai atsakė Džeimsas. — Visada 
mylėjo. Visada mylės. Tikra meilė nemiršta. Girdėjau, kad pir- 
ma meilė nerūdija, po kiek laiko vėl atgyja? 

— Ir ką /u išmanai apie meilę? — atrėžė jam Temperencija. — 
Jei kas nors ne keturkojis ir be vilnos, tu net nežinai, kas tai. 

Džeimso antakiai išlinko lanku. Jis pritildė balsą. 

— Atrodo, manei, kad šį tą išmanau apie meilę? Tiesa? 

— Ar tarp jūsų įvyko kažkas, ką turėčiau žinoti? — garsiai 
paklausė Rovena. 

— Brangi Temperencija, juk tu nori sugrįžti į Niujorką. Tu 
ten taip reikalinga, — priminė Melanija. 

Temperencija vengė Džeimso akių ir Žiūrėjo į motiną: 

— Taip, — atsakė ji, — aš noriu sugrįžti į Niujorką... Deja, — 
Temperencijos balsas užlūžo per pusę sakinio. Laimė, niekas to ne- 
pastebėjo. 

— Tai gerai, — pasakė Rovena. — Viskas pavyks puikiai. — 

Ji pažvelgė į Temperenciją. — Tavo mama papasakojo man, ką 
nuveikei Makene, ir aš tave įpareigoju: viską paaiškinsi Kenai, 
kad ji galėtų perimti iš tavęs darbą. Aš tikiu, kad ji nudirbs rimtą 
darbą, nes yra čia gimusi ir augusi. 

— Ir yra išsilavinusi, — pridūrė Melanija. 

— Nekalbant jau apie jos nepaprastą grožį, — įsiterpė Tem- 
perencija. 

— Na, grožis — vienam Džeimsui, — meiliai pasakė Mela- 
nija. 

“Ar gali duktė duoti motinai į galvą su kačerga ir vis tiek 
patekti į dangų?" — pagalvojo Temperencija, bet toliau šypsojo- 
si prie veido prilipinta šypsena. 

— Na, kaip? Ar viskas nutarta? — paklausė Rovena žiūrė- 
dama paeiliui į Džeimsą ir Temperenciją. 

— Kažin ar viską supratau, — lėtai ištarė susiraukęs Džeim- 
sas, žiūrėdamas į tolį. 

Temperencija atgręžė į jį pykčio perkreiptą veidą: 

— O ko čia nesuprasti? Turi vesti iš meilės, arba tavo kai- 
mas atiteks lošėjui broliui. Todėl šios dvi moterys iškasė tau ta- 
vo seną meilę, kad turėtum su kuo eiti prie altoriaus. Ta moteris 
ne tik išsilavinusi, bet ir tokia graži, kad dėl jos gali prasidėti 
kovos. Ji daug geriau už mane vadovaus mano pradėtam verslui 
ir nudirbs mano darbus. Ko nesupratai? 

Džeimso akys degė pykčiu, o jo šypsena, kuria nusišypsojo 
Temperencijai, galėjo į ledą sušaldyti ugnį. 

— Man viskas, ką paaiškinai, patiko. Nebuvo nė mažiausios 
dalelės, kuri nepatiktų. Ypač man patinka tai, kad tu, kaip sakė 
teta, surengsi vestuves. Aš noriu, kad mano... — jis nužvelgė 
Temperenciją nuo galvos iki kojų, — aš noriu, kad mano nuota- 
ka gautų viską, kas geriausia. Pasirūpinkit tuo, ekonome. 

Taip pasakęs jis atsistojo ir išėjo iš kambario. 


XIX 


Temperencija uždarė paskui save duris, atlošė galvą ir valan- 
dėlę užsimerkė. Tikra palaima pagaliau būti paliktai ramybėje. 

— Kaip tau patinka? — tyliai paklausė Greisė, pakėlusi akis 
nuo skrybėlės, prie kurios smaigstė gėles. Sandėlis dar nebuvo 
baigtas, todėl ji ir toliau dirbo savo kambaryje Makeno name. 
Elisė išėjo į mokyklą, o Greisė iki šiol buvo paraudusi nuo to, 
kai duktė pasakė, kaip su Ramziu slėpėsi krūmuose ant kalno ir 
kaip Ramzis kvietė Temperenciją, tobulai pamėgdžiodamas 
Džeimso balsą. 

Temperencija atsisėdo ant kėdės prieš Greisę ir atsiduso: 

— Ar gali tikra motina tapti priešu? 

— Manau, to reikia paklausti Elisės, — atsakė šypsodamasi 
Greisė. Paėmusi pustuzinį smeigtukų, suspaudė juos lūpomis. — 
Ką tavo motina padarė? Be to, ką jau visas kaimas žino? 

Temperencija susiraukė. Ar tai buvo vos vakar, kai į Make- 
ną atvažiavo jos motina bei sena Džeimso teta ir viską apvertė 
aukštyn kojom? 

— Taip yra, — atsakė susijaudinusi Temperencija, — kad 
kaimas sužinojo truputėlį informacijos, vos ryžio grūdo dydžio, 
o išpūtė ją į penkiasdešimties svarų sunkumo knygą. Jei dar kar- 

tą išgirsiu Kenos vardą, turbūt imsiu rėkti. Apie tos moters atvy- 
kimą skelbiama kaip apie Mesijo atėjimą. Iš tikrųjų Mesijo at- 
ėjimui būtų skiriama net mažiau dėmesio. — Ji iššaukiančiai pa- 
žvelgė į Greisę. — Ir jeigu tu prasimanysi, kad aš pavydžiu, tai 
saugokis, kad... Na, aš nežinau, ką padarysiu, bet ką nors sugal- 
vosiu. 

— Ar tu pavydi? — paklausė Greisė. 

Temperencija nedelsė atsakyti: 

— Tu buvai jo meilužė. Gal pati ir pavydi? 

Greisė šyptelėjo, nes Temperencija neatsakė į jos klausimą. 

— Jei tu nepavydi, tai kodėl tau rūpi, ką kaimiečiai mano 
apie... — ji nutilo, neištarusi vardo, — apie būsimą Džeimso 
žmoną? 

Temperencija atsikėlė nuo kėdės ir nuėjo prie lango. Senoje 
užuolaidoje buvo skylės. Tai Greisė iškirpo audinio gabalėlius 
rožių žiedlapiams. Jau ne ji vaikščios po audinių pilną Anguso 
parduotuvę ir ne ji rinks naujas užuolaidas senam namui. 

— Gal aš ir pavydžiu, bet ne taip, kaip visi mano. Maniau, 
kad čionykščiai Žmonės pamėgo mane. Maniau, kad padariau kaž- 
ką gero, — net jos pačios ausims balselis pasirodė lyg inkščian- 
čio vaiko. 

Greisė neketino įsileisti į kalbas apie tai, ką gero padarė Tem- 
perencija, nes turėjo savų priežasčių nenorėti Kenos atvykimo, 
bet tų priežasčių ji nemanė atskleisti niekam. 

— Kas apie ją kalbama? 

Temperencija vėl atsisėdo ant kėdės. 

— Blogo nekalbama nieko. Jie prisimena labai daug gero 
apie ją. Atrodo, ji išvyko iš čia dar visai jaunutė, bet, pasirodo, 
vienaip ar kitaip yra padėjusi kiekvienam. Ir dar sklinda gandai, 
kad ne be mano motinos pagalbos Džeimsas ir ta moteris susiti- 
kinėja seniai ir pagaliau dabar ji sutiko už jo ištekėti. 

— Ši informacija pravers, kai taps žinomas testamento turi- 
nys, — ramiai pasakė Greisė. 

— Ir Kena neišvažiuos! Ji pasiliks kaime amžinai! — iš- 
poškino be atsikvėpimo Temperencija ir pati nustebo dėl to. Pa- 
žvelgusi į Greisę, susiraukė: — Neturiu teisės nei pykti, nei nu- 
siminti. Juk sugrįžta viena saviškių. Žinoma, visi džiugūs ir lai- 

mingi. Ir Džeimsas pagaliau ves tikrai mylimą moterį. Šiandien 
girdėjau vienuolika pasakojimų apie jų gilią, gilią, gilią meilę 
vienas kitam. Tokios meilės nebuvo nei tarp Tristano ir Izoldos. 
Taip nemylėjo net Romeo ir Džiuljeta. Niekas taip... 

Nutilusi Temperencija pažvelgė į Greisę prisimerkusi: 

— Kas tau yra? Ar tu nedžiūgauji su visais kitais? 

— Aš... e... — prabilo Greisė judindama tarp lūpų smeigtu- 
kus ir vengdama Temperencijos akių. — Makenas, — tiek teat- 
sakė ji po kiek laiko ir, atrodė, patenkinta radusi atsakymą į klau- 
simą. 

— O kas jam? — piktai paklausė Temperencija. — Jis gau- 
na į Žmonas pačią gražiausią, pačią švenčiausią moterį visoje Že- 
mėje. Ko dar jam trūksta? 

— Ar tau neatrodo, kad jis išsigandęs? 

— Makenas? Nuo kada jis ko nors bijo? Tik nesakyk man, 
kad jis bijo moterų. Prisimink, kad turėjau jį sulaikyti, nes vieną 
moterį būtų nusviedęs nuo kalno. 

— O tu prisimink, kad jo pirma Žmona buvo tokia nelaimin- 
ga, kad turėjo bėgti ir žuvo. 

Temperencija žaidė su rite šilkinių siūlų. 

— Kodėl mane apėmė nuojauta, kad tu suki kažkur aplin- 
kui? Kažkas tau neduoda ramybės? Ir nemanau, kad tai susiję su 
Džeimsu Makenu. 

Greisė pažvelgė į draugę. Jų akys susitiko. 

— Kaimiečiai gali būti idiotai, bet aš — ne. Nenoriu, kad tu 
išvyktum. Noriu, kad ištekėtum už Makeno ir... — pajutusi, kad 
pasakė jau pakankamai, ji ėmė žiūrėti į dailinamą skrybėlę. 

— Ne... — ištarė Temperencija, — ne taip. Aš nepriklausau 
čia. Buvau pradėjusi galvoti, kad priklausau. Man tikrai ėmė pa- 
tiktį ši vieta, bet... Bet praėjusios dvidešimt keturios valandos 
parodė, kad aš čia svetima. Turėjai matyti, kaip džiūgauja kai- 
miečiai, kad į kaimą grįžta saviškė. 

— Jie tikrai suprato, kad jų gerovė susijusi su tavimi. Bet 
kad tu netrukus išvyksti... 

Temperencija tebežaidė su siūlų ritele. 

— Žinau. Džeimsas, manau, irgi, — tyliai atsakė ji. — Ro- 
dos, elgiuosi kaip savanaudiškas dvejų metukų vaikas. Negaliu 

būti patenkinta, kad jis veda moterį, nematęs jos daug metų, vien 
tam, kad išgelbėtų kaimą. — Temperencija pažvelgė į Greisę. — 
Ar tik man keista, kad visi kaimiečiai tiki, jog Džeimsas taip ir 
padarys? Nė vienas jų neištarė abejonės žodžio. Visi mano, kad 
jis amžiams susies likimą su ta moterimi. O kas, jei ji pasikeitė? 
Pagal visus, ji buvo miela mergaitė ir nesavanaudiška mergina, 
bet žmonės keičiasi. Ji gyveno Londone, buvo ištekėjusi, vėliau 
gyveno viena. Gal ji nenori sugrįžti ir gyventi tame apsilupinė- 
jusiame sename name? “Name, kurį aš grąžinau į gyvenimą, ku- 
rį aš iškuopiau", — pamanė, bet nepasakė balsu. 

— Gal Džeimsui reikėtų su kuo apie tai pasikalbėti. Gal ju- 
du abu galėtumėte atidėti į šalį savo asmeniškus nesutarimus ir 
susėsti pasitarti. Jei gerai prisimenu, kažkada judu mėgote pa- 
bendrauti. 

Temperencija nenorėjo, kad Greisė pamatytų, kaip smarkiai 
ėmė plakti jos širdis nuo minties pabūti su Džeimsu. Jie nesikal- 
bėjo pastarąsias savaites, ir tiesą sakant, ji labai jo pasiilgo. Se- 
namadiškai jo ilgėjosi. 

— Gal tu pasikalbėk su juo. Jis nekenčia manęs, — Tempe- 
rencija Žiūrėjo į siūlą ir nepakėlė akių į Greisę. 

— Makene visi žino, kas aš jam buvau. Bet tik keli Žino, 
kad judu drauge praleidote naktį. 

Temperencija pajuto, kad jos veidas dabar tamsiai raudo- 
nas. Iš nepatogumo jai užspaudė gerklę. 

— Neprivalai būti tobula, — pavargusiu balsu tęsė Greisė. — 
Tau irgi galima klysti. Tu, atrodo, atleidi visiems ir visada. Turi 
leisti, kad ir kiti tau atleistų. 

Temperencija įstengė tik šyptelėti ir nusigręžė į šalį. Grei- 
sės žodžiai buvo išmintingi. Ir juos ištarė tikra draugė, bet Tem- 
perencija nenorėjo būti ta, kuriai reikia atleidimo. Dar blogiau: 
jai nepatiko, kad padarė tai, už ką reikia atleisti. 

Nežiūrėdama Greisei į akis, ji atsistojo. | 

— Manau, eisiu su juo pasikalbėti. Laikas išsiaiškinti. Be 
to, tai jau beveik aišku. 

— Taip, — ramiai pasakė Greisė. — Netrukus mes turėsime 
tinkamą ledi Maken, kuri viską sutvarkys. 

— Taip, — atsakė Temperencija ir pagalvojo, kodėl nuo tos 
minties taip bjauriai jaučiasi. 

Džeimsas, kaip visada, buvo ant kalno, apsuptas avių. Ke- 
liaudama pas jį Temperencija nekreipė dėmesio į apstulbusius 
žmonių žvilgsnius. Ji bandė negalvoti apie tai, jog visi kaime 
žinojo, kad jiedu su Džeimsu susipykę. Ir jiems turėtų nerūpėti, 
dėl ko jiedu susipyko. 

— Jau beveik baigta, — sušnibždėjo ji sau ir ištiesusi nuga- 
rą nuėjo pas jį. 

Jis buvo pasilenkęs prie didelio avino susisukusiais ragais 
ir Žiūrėjo jam į gerklę. Temperencija prisivertė nežiūrėti į jo pli- 
kas šlaunis, kyšančias iš po kilto. 

— Manau, mums reikėtų pasikalbėti, — tarė ji. 

Jis neišsidavė žinąs, kad ji čia. Ji suprato, kad tyčia ją igno- 
ravo. 

— Pasikalbėti! — užriko ji taip garsiai, kad avinas pašoko 
ir Džeimsas turėjo stipriai apkabinti jo kaklą, kad nepabėgtų. 

— Taip? — ramiai ištarė Džeimsas tramdydamas didelį avi- 
ną. — Ar su manimi? — paklausė su škotišku akcentu. 

Temperencija įsisprendė rankomis į klubus, apsisuko ir pik- 
tai pažvelgė į sustojusius vyrus. Visi jie atvirai klausėsi ir stebė- 
jo juos. 

ypsodamiesi jie nuėjo palikę juos vienus. 

— Ar ir toliau smaugsi tą gyvulį, ar liausies ir pasikalbėsi 
su manimi? 

Nepaleisdamas avino jis pažvelgė į ją. O kai pažvelgė, ji 
prisiminė jų naktį. Nuo tada nė karto nebuvo likę vieni. Žinoda- 
ma, kad netoli yra vyrų, ji jautėsi saugi. 

— Tai priklauso nuo to, apie ką nori pasikalbėti, — jis pa- 
žvelgė į jos pilvą ir pritildė balsą. — Tai ką turi man pasakyti? 

— Tu pervertini savo vaisingumą, — atšovė ji. 

— O gal tu pervertini savo, — skubiai atrėžė jis. 

Temperencija turėjo laikytis, kad nesusijuoktų. Jai tikrai trū- 
ko jo humoro jausmo. 

— Nieko blogo mano vaisingumui neatsitiko, — atsakė ji ir 
suprato perėjusi į gynybą, o tai reiškė, kad pokalbiui ėmė vado- 
vauti Džeimsas. — Jis suės tavo ranką, — linktelėjo ji į aviną, o 
paskui apsisuko ir nuėjo. 

Kaip ir tikėjosi, jis pastojo jai kelią. 

— Palauk. Paėjėkime kur toliau nuo visų. 

Temperencija buvo besekanti paskui jį, bet pamatė, kad jis 
vedė ją į trobelę. Ji sustojo lyg įbesta ir nepajudėjo nė per colį. 

— A, suprantu, kur tu pamanei, — tarė Džeimsas. — [ olą? 

Temperencija papurtė galvą. Ji nenorėjo likti viena su juo. 

Jai atsisakius jis parodė į plokščią akmenį. Ji atsisėdo ant 
akmens, jis išsitiesė ant žolės šalia jos. 

— Tai kas tave privertė ateiti tokį kelią pasikalbėti su mani- 
mi, ypač turint omeny, kad nekalbi su manimi savaitėmis, išsky- 
rus tai, kad rėki ant manęs? Ar tu esi įsitikinusi, kad toks buka- 
galvis kaip aš supras, ką pasakysi? 

Ant liežuvio galiuko sukosi žodžiai, kad ji pasiilgo jo, bet 
taip jų ir neištarė. Ir tik pasakė: 

— Reikia suplanuoti tavo vestuves. 

— A, dėl to, — ištarė Džeimsas ir įsikandes žolės stiebelį 
ėmė žiūrėti į dangų. — Daryk, ką nori. Vestuvės — moterų rū- 
pestis. 

— Aš manau... Aš norėjau... O, prakeikimas! Ar tu nori ves- 
ti tą moterį? 

Džeimsas lėtai atsigręžė į ją: 

— O gal matai kitą būdą išsaugoti šią nereikšmingą vietą, iš 
kurios juokiasi Žmonės? 

Temperencija giliai įkvėpė ir suskaičiavo iki dešimt. 

— Aš manau, kad mudu turėtume pamiršti tai, kas buvo pa- 
sakyta ir padaryta... Tai, ko prisiklausėme, pranoksta mūsų as- 
menines problemas. 

Džeimsas žiūrėjo į jos kojos kulkšnį. Temperencija prisimi- 
nė, kaip jis bučiavo kaulelį ir sakė... 

“Ne! — įsakė ji pati sau. — Geriau pamiršti tą naktį." Kiek 
kartų ji patarė moterims pamiršti tą kartą, kai savo glėby jas lai- 
kė jų neverti vyrai? 

— Gal aš neįvertinau tavęs, ir tu negali pamiršti? — pasakė 
užvertusi galvą. 

Džeimsui neatsakius, pažvelgė į jį. Jo akys buvo šaltos. 

— Tavo žiniai, galiu pamiršti bet ką, — ramiai atsakė jis. — 
Nuo šios akimirkos anos nakties tarp mūsų nebuvo. 

— Gerai! — tvirtai ištarė Temperencija. — Vadinasi, sutar- 
ta? — ji ištiesė ranką paspausti. 

Kai jų rankos susilietė, ji suprato, kad suklydo. Valandėlę 
jis laikė jos nedidelę rankutę savoje rankoje. Jei būtų patraukęs 
ją bent per plaukelį, ji atsidurtų jo glėbyje. Ji nedrįso pažvelgti 
jam į akis. 

Bet jis neprisitraukė jos. Paleido ją. Temperencija iškvėpė 
kvapą, kurį buvo sulaikiusi. 

— Ką gi, — tarė vis dar nežiūrėdama į jį. — Manau, galėtume 
pradėti... — iš kišenės ji išsiėmė užrašų knygutę ir pieštuką. — No- 
riu Žinoti viską, ką tik gali papasakoti apie ją, apie... Keną, kad 
galėčiau planuoti vestuves. Kokios gėlės jai patinka? Kokia jos 
mėgstamiausia spalva? Kaip manai, ar ji norėtų dalykiškos ceremo- 
nijos, ar ko nors ne taip formalaus? Kas buvo jos artimiausi draugai 
Makene? 

Temperencija nutilo atsikvėpti ir laukė pasiruošusi rašyti. 
Džeimsas nieko nesakė. Ji pažvelgė į jį. Jis gulėjo ant žolės su 
žolės stiebeliu dantyse ir Žiūrėjo į dangų. 

— Neturiu atsakymo, — tarė jis. 

— Į kurį klausimą? 

— Į visus. Atrodo, nelabai ją prisimenu. 

— Bet, pasak kaimiečių, jūs buvote beprotiškai įsimylėję. 
Aistringai. Iš visos širdies. Jūsų išsiskyrimas — dviejų sielų at- 
skyrimas. 

Džeimsas nusijuokė, nustūmė žolės stiebą į kitą lūpų pusę. 

— Mes buvome vaikai. 

Temperencija susinervinusi padėjo užrašų knygutę. 

— Bet aš puikiai prisimenu, kaip sakei man, kad buvai įsi- 
mylėjęs kaimo mergaitę. Įsimylėjęs! Taip ir pasakei. 

— Gal ir buvau, — atsakė jis. — Kas žino, kas yra meilė? — 
Atsigręžęs į ją paklausė: — Gal tu žinai? 

— Ne, nežinau, — skubiai atsakė ji ir vėl paėmė užrašų kny- 
gutę. — Gerai, papasakok apie savo pirmąjį priimtą ėriuką. 

Džeimsas nusišypsojo dangui. 

— Baltas, juodu snukučiu. Viena kojytė balta, trys juodos. 
Aš paslėpiau jį čia, kalnuose, kad virėja nesugalvotų sumaitinti 
man jį pietums. 

— O ką tas ėriukas mėgo ėsti? 

— Baltagalves. Gėlytes, — atsakė Džeimsas nepagalvojęs. 

— Prisimeni ėriuką, o neprisimeni savo pirmosios meilės, — 
papriekaištavo ji primerkusi akis. 

— Gerai prisimenu gražias ilgas kojas, — atsakė jis šypso- 
damasis. — Norėjau pasakyti, kad Kenos, o ne avies. 

— Taip, — tarė Temperencija rašydama. — Kaip tavo žirgų. 
Tai suprantama. 

— Ne visai kaip žirgų, — ramiai atsakė Džeimsas. — Kena 
buvo pati gražiausia kada nors Makene gimusių mergaičių. Jos 
tėvas buvo žemo ūgio ir bjauraus būdo. Motina mirė, kai Kena 
buvo maža. Jis aukojosi dėl dukters gyvenimo. Tas Žmogus jai 
leisdavo viską, ką tik ji norėdavo. 

— Suprantu, — tarė Temperencija. — Išlepinta vienturtė 
dukrelė. 

— Ar tik nepavydi jai, kad teka už manęs? 

— Nebūk juokingas, — atkirto Temperencija. — Aš iš viso 
neturiu noro tekėti. Man reikia kuo greičiau grįžti į Niujorką. 
Ten yra daug žmonių, kuriems... 

— „„„reikia tavęs. Jau sakei. Tai apie ką mes kalbėjomės? 

— Tu taip ir nepasakei man nieko, kas padėtų planuoti ves- 
tuves. Ar teta nepranešė, kada ji atvyksta? 

— Po trijų ar keturių dienų, — gūžtelėjo pečiais Džeimsas. — 
Aš neprisimenu. Nesvarbu kada. Vis tiek netrukus. 

Temperencija vėl padėjo užrašų knygutę ir pažvelgė į jį. 

— Džeimsai, ne mano reikalas, bet vedybos yra labai rimtas 
dalykas. Gal tu pirma gerai pagalvok prieš vesdamas. 

Kai Džeimsas atsigręžė į ją, jo veidas buvo rimtas. 

— O koks pasirinkimas man beliko? — ramiai, bet jausmin- 
gai prabilo jis. — Negi savo asmeninius interesus galiu kelti aukš- 
čiau šitų Žmonių? — jis mostelėjo į kaimą kalno papėdėje. — 
Negi pasakysiu, kad nenoriu vesti moters, kurią kažkada mylė- 
jau, ir leisiu, kad šimtmečius čia gyvenusios šeimos būtų išmes- 
tos? Kas nutiks tokiai neregei Brendai, jei aš nevesiu? 

— Ji ir jos šeima gyvens už procentus, gautus iš jos kny- 
gų, — atsakė Temperencija. — Knygų, kurioms neseniai sura- 
dau leidėją. 

— Tu turi atsakymus į visus klausimus. Žinai, kaip išspręsti 
visas problemas pasaulyje. Argi ne taip? — ramiai pasakė 
Džeimsas. 

Temperencija atsistojo. 

— Žinodavau, ką daryti kiekvienu atveju, — pasakė ji ir, 
savo pačios siaubui, pajuto balse ašaras. — Mano gyvenimas buvo 
sveikas ir protingas. Ir jis turėjo prasmę. Dabar nieko nežinau. 
Nežinau, kas esu ir ko aš noriu, ar... nieko apie nieką nežinau. 

Ji žiūrėjo iš viršaus į jį suspaudusi kumščius prie šonų, o jis 
gulėjo kaip gulėjęs ant žolės, sukišęs rankas po galva, ir ramiai 
žvelgė į ją. 

Nesulaukusi iš jo žodžių Temperencija spyrė jam į padą, ap- 
sigręžė ir pasileido nuo kalno žemyn. 

Ji nežinojo, kad Džeimsas ramiai guli žiūrėdamas į dangų ir 
šypsosi. 

— Meilė taip gali padaryti žmonėms, — ištarė jis po kiek 
laiko, o paskui atsistojo ir nuėjo prie avių. Pasišaukė pas save 
Ramzį. 

— Noriu, kad šį vakarą nujotum į Edinburgą ir įteiktum laišką. 

— Juk jis ne jai? Ar jai? — purkštavo Ramzis. 

— Kokios tavo manieros! — sudraudė sūnų Džeimsas. — 
Ne, laiškas ne Kenai. Jis tavo dėdei Kolinui. 

Išgirdęs vardą, Ramzis pagyvėjo. Jo dėdė Kolinas buvo 
linksmų plaučių žmogus. | 

— Noriu, kad jis kai ką parvežtų iš Niujorko. 

— Iš Niujorko! — aiktelėjo Ramzis. — Bet tai tas miestas, į 
kurį ruošiasi vykti ji. Tai tas... 

Džeimso žvilgsnis nutildė Ramzį. 

— Ar kada daviau tau blogą patarimą? Ar kada nuvyliau tave? 

„ Ramzis atsakė tėvui tokiu pačiu žvilgsniu, kokiu žvelgdavo 
Džeimsas. 

— Manau, galėtum ją pamerginti. Tu neskiri jai nė tiek dė- 
mesio, kiek savo arkliams skiri. 

— Kai man reikės vaikiško patarimo, paprašysiu jo tavęs. 
Neturi dar rūpesčių su Elise? Aš dar nepasiruošęs tapti seneliu. 
| — O aš pasiruošęs turėti sesutę, — tyliai burbtelėjo Ram- 
zis, bet tėvas išgirdo. 

— Stengsiuos, kad turėtum, — iškilmingai pasakė Džeimsas. 

— Bet kas bus motina? — atkirto Ramzis suspaustom lūpom. 

— Tai jau mano rūpestis. O dabar eik ir paimk laišką. Jis 
ant stalo mano miegamajame. Pasistenk įteikti pačiam Kolinui ir 
neperduok per nieką kitą. Jis žinos, ką daryti. Na, eik. Jei kas 
nors paklaus, kur joji, pameluok ką nors. 

— Bet... — pradėjo Ramzis ir nutilo nuo tėvo žvilgsnio. Ne- 
patenkintas jis Įeidosi nuo kalno. Jis nenorėjo, kad Temperenci- 
ja išvyktų. Su ja jis siejo visų Makeno gyventojų viltis. O kokių 
vilčių jis galės turėti, jei tėvas ves vietinę mergaitę? Ką ji gali 
išmanyti apie skrybėlių verslą ar knygų leidybos pasaulį? Ar apie 
likerio pardavimą? Temperencija buvo pasaulio mačiusi mote- 
ris. O ką galėjo pasiūlyti toji Kena? 

Leisdamasis žemyn Ramzis svarstė joti ar nejoti į Edinbur- 
gą. Jam rūpėjo, ko tėvas norėjo iš Kolino. Nors abu vyrai ir dvy- 
niai, jie buvo labai skirtingi. Jo tėvas buvo rimtas ir atsidėjęs 
darbui, o ne pramogoms. O dėdė Kolinas mėgo pramogauti. Jis 
sakė galįs nukeliauti tūkstantį mylių, kad tik gautų pasilinksminti. 

Grįžęs namo, Ramzis nupėdino į tėvo miegamąjį. Ant rašo- 
mojo stalo gulėjo storas vokas su vieninteliu žodžiu: “Kolinui". 
Šalia laiško gulėjo suplėšyta laiško iškarpa ir laiškas, atrodęs 
taip, lyg būtų numestas ir sumindytas. Bet Ramzis tų dviejų po- 
pierių nepastebėjo. 

Jis įsidėjo tėvo nurodytą laišką į kišenę, gūžtelėjo pečiais ir 
pamanė pas dėdę gausiąs bent skaniai pavalgyti. 


XX 


— Ji čia, — tarė Greisė, netekusi kvapo nuo bėgimo laip- 
tais. 

Temperencija pakėlė akis nuo popierių krūvos. Jos motina 
rašė, kad Angusas labai laimingas, jog Džeimsas pagaliau veda. 
Jis ketino apmokėti sąskaitą didžiausioms vestuvėms, kada nors 
vykusioms Makene. 

— Ar jis nemano, kad bus sunku tesėti tokį pažadą? — pa- 
klausė Greisė, kai Temperencija jai papasakojo apie Anguso dos- 
numą. — O gal jis ketina paaukoti savo smulkiuosius, skamban- 
čius kišenėje? 

Nuo pat paskelbimo apie būsimas vestuves, Greisė tapo vi- 
sai kita. Ramioji Greisė, kokią Temperencija pažino, dabar buvo 
sarkastiška ir nervinga. Ir Temperencija negalėjo suprasti, dėl 
ko ji tokia. Tiesą sakant, Temperencijai būtų patikę, kad Greisė 
liūdėtų dėl greito jos išvykimo į Niujorką. 

Praėjo keturios dienos nuo to laiko, kai Temperencija kal- 
bėjosi su Džeimsu ant kalno. Ji pati jautėsi sutrikusi dėl savo 
nesitvardymo ir eidama namo pati su savimi apie tai šnekėjosi. 
Ji elgėsi kaip vaikas. Buvo nepastovios nuotaikos ir irzli. 

Temperencija sulaikė save nuo bandymo suprasti, kodėl ji 

kartais būna pikta arba be galo laiminga, arba melancholiška, ar 
dar kokios nuotaikos. Užuot galvojusi apie savo nuotaikas, ji pri- 
siekė imtis paskutinės pareigos — vestuvių organizavimo. Pas- 
kui ji išvyks į Niujorką ir amžiams paliks Makeno kaimą. Niu- 
jorke jos vieta. Ten ji negyveno nuolat besikeičiančių nuotaikų 
pasaulyje. 

— Tik laiko švaistymas, — burbtelėjo ji pati sau, dirstelė- 
jusi į motinos atsiųstą sąrašą pavardžių pirklių, su kuriais jai rei- 
kėjo konsultuotis dėl vestuvių. 

— Nesuprantu, kodėl Kena negali pati ruoštis savo vestu- 
vėms, — pareiškė Greisė ir suspaudė lūpas mažu apskritimu. 

— Turbūt neturi laiko, — atsakė Temperencija, nenorėdama 
būti įtraukta į tai, kas neramino Greisę. Temperencijai pakako 
savų problemų. Daugiau jų jai nereikėjo. Sulig kiekviena praei- 
nančia diena ji vis dažniau galvojo, kad niekada nebepamatys 
Makeno žmonių. Ar Elisę priims studijuoti medicinos, jei nebus 
Temperencijos paspausti kokį nusistačiusį prieš pareigūną, kad 
Elisė įstotų? Ką toliau veiks Ramzis? Ar kas nors apie tai pagal- 
vojo? Gal jai reikėtų jau dabar pasikalbėti su jo tėvais, kad ir kur 
jie būtų? 

Temperencija liovėsi apie tai galvojusi, nes dar kartą paėmė 
į rankas vestuvinės suknelės eskizą, kurį nupiešė Finola. “Toks 
talentas! — pamanė Temperencija. — Tokia graži suknelė." 

— Tikiuosi, ir tikra bus tokia nuostabi, — ištarė ji balsu. 

— Kas? — atsiliepė Greisė. 

— Greise, manau, kad mudviem reikėtų pasikalbėti apie... 

— Ji čia! — sušuko nuo slenksčio Elisė. — Ar neinate jos 
pasitikti? 

Greisė ir Temperencija pažvelgė viena į kitą. Abi vos neat- 
sakė “ne", bet atsigręžė į Elisę ir blankiai nusišypsojo. 

— Žinoma, — atsakė Temperencija. — Žinoma, kad norime 
ją pasitikti. 

— Ji labai graži, — svajingai pasakė Elisė. — Kaip pasakų 
princesė. 

Temperencija pažvelgė į savo drabužius. Po tų trijų nuosta- 
bių kaime praleistų dienų ji sudėjo savo miestiškus drabužius į 
lagaminus. Šilkiniai sijonai kabinosi už kerplėšų. Ir šilkas labai 

greitai dėmėjosi. Medvilninė palaidinė ir storas sijonas, atrodo, 
puikiai derėjo. Ir jie tiko darbui, kurio turėjo tiek daug! Bet šią 
akimirką ji pasigailėjo, kad rytą neskyrė daugiau pastangų iš- 
vaizdai. 

Eidama paskui Elisę ir Greisę pro duris, Temperencija su- 
stojo pažvelgti į veidrodį. Plaukai buvo išsidraikę ant veido, 
ant palaidinės apykaklės — dėmelė. Ji staiga prisiminė, kaip 
Šarmen paminėjo raukšleles apie akis. Pasilenkusi arčiau, pa- 
žvelgė į akis veidrodyje. Jokių raukšlelių! Laiminga ji nusišyp- 
sojo. | 

— Ar eini? — paklausė Greisė. Jos balso tonas sakė, kad ji 
greičiau praris nuolat burnoje laikomus smeigtukus, negu pasvei- 
kins Keną Lokvud. 

Raukšlės Greisės akių kampučiuose sugadino Temperenci- 
jai nuotaiką. 

— Kodėl tu pastarosiomis dienomis taip blogai nusiteiku- 
si? — paklausė susiraukusi. 

Lipdama nuo laiptų, Greisė prasižiojo atsakyti, bet vėl užsi- 
čiaupė. | 

— Pati pamatysi, — atsakė po valandėlės. — Pamatei mano 
vidų, tai pamatysi ir tai, ką Žinau. 

Po tokio trumpo dialogo Greisė paliko Temperenciją vieną. 

Dauguma kaimiečių buvo susirinkę valgomajame, užėmė 
visą vestibiulį. Valandėlę Temperencija stovėjo laiptų apačioje 
ir Žiūrėjo į juos. Per tas savaites, praleistas Makene, ji susipa- 
žino beveik su visais. Ji žinojo jų vaikų vardus ir senelių pa- 
vardes. Ji žinojo, kad Nesę išberia, jei ji suvalgo Žemuogių. 
Žinojo, kad ponia Hedrik slapta siurbčiojo vyro viskį. Ir žino- 
jo, kad ponia Mins išsisiuvinėjusi visus savo apatinius ir kad 
jiedu su vyru... 

Taip, Temperencija pažino šiuos Žmones ir jai buvo sunku 
pagalvoti, kad juos paliks. 

“Bet palikti vis tiek teks, — pamanė ji, — todėl, kol galiu, 
stengsiuos dėl jų." Giliai įkvėpusi, ji atlošė pečius ir ėmė skintis 
kelią per minią. Ji buvo ekonomė, o kartu — neoficiali šeiminin- 
kė, kol Džeimsas paims į žmonas kitą moterį ir išmes Temperen- 
ciją iš... 

Ji vėl sulaikė savo minčių tėkmę ir “prisiklijavo" ant veido 
šypseną. Prieš ją — vėl sugrįžusios Kenos nugara. Moters, ku- 
rios vardas buvo kiekvieno žmogaus lūpose. Ji buvo Makeno kai- 
mo vaikas, sugrįžęs šį kartą visam laikui. Netrukus ji taps Džeim- 
so Žmona. 

Ji buvo neaukšta ir labai laiba moteris. Apsivilkusi nuosta- 
biu siuvėjų rankų kūriniu. Temperencija neabejojo, kad jos dra- 
bužiai su “Paguin" ženklu. “Ji nėra neturtinga", — pamanė Tem- 
perencija. Rusvi jos plaukai buvo gražiai sušukuoti ir nepaslėpti 
po skrybėle. 

Valandėlę Temperencija tik stovėjo už jos ir Žiūrėjo į veidus 
žmonių, reginčių savo numylėtą Keną pirmą kartą po daugelio 
metų. Turbūt nebūtų labiau sužavėti žiūrėdami į angelą. 

Temperencija ramiai laukė, kol Kena atsigręš ir susipažins 
su ja, o kai ji atsigręžė, Temperencija sulaikė kvapą. 

Taip, Kena buvo graži. Jos akys buvo tamsiai žalios, o tokią 
nuostabią odą leido turėti tik rūpestinga jos priežiūra. Jos ant- 
akiai buvo išpešioti ir išlenkti puslankiais, bet atrodė labai natū- 
ralūs. Jos lūpos buvo tobulos, nosytė nuostabi, veido forma bu- 
vo... 

O taip, Kena Lokvud buvo iš tiesų gražuolė. Temperencija 
daug kartų matė tokio grožio moteris. Ir daug daug kartų žiūrėjo 
į tokias akis. Ir žinojo, kas už jų slypi. 

— Laba diena, — linksmai ištarė Temperencija, staiga pa- 
jutusi, lyg nuo pečių būtų nusiritęs didžiulis svoris. — Aš esu 
Temperencija O'Neil. Namų ekonomė. 

Vieną valandėlę kažkas šmėkštelėjo Kenos akyse, bet jos 
tuoj pasidarė šiltos. 

— O aš Kena, atvykusi ištekėti už Makeno. 

— Geriau jūs nei kuri iš mūsų, — garsiai pasakė Temperen- 
cija. Paskui nusišypsojo, ir visi kaimiečiai aplinkui nusijuokė. Ji 
liovėsi manyti, kad daugiau gyvenime nesijaus nuostabiai. 

— Taip, geriau aš, — ramiai atsakė Kena ir vėl jos akyse 
kažkas šmėkštelėjo. 

“Na ir charakteris", — pamanė Temperencija, bet šypsojosi 
toliau. 

— Jūs turbūt pavargusi. Gal galėčiau parodyti jūsų kamba- 

rį. Tai pats geriausias kambarys visame name. Žinoma, vėliau 
teks jį apsistatyti. Jei pavyks išpešti iš Džeimso pinigų, norėjau 
pasakyti. 

Ir vėl visi aplinkui nusijuokė ir vėl Kena pažvelgė į Tempe- 
renciją žvilgsniu, kuriame kažkas slypėjo. 

— Neabejoju, kad pavyks, — ramiai atsakė Kena. — Man 
padės saviškiai. Tie, tarp kurių užaugau, kuriuos visada mylėjau. 

Jos akys Temperencijai sakė: “Pažiūrėsiu, ką tu į tai atsakysi". 

Bet Temperencija nepriėmė iššūkio. Ji tik nusišypsojo ir pa- 
kvietė Keną sekti paskui ją laiptais. 

Žinoma, paskui jas nusekė pusė kaimo. Daugelis ant nugarų 
ar po pažastimis nešė Kenos lagaminus ir dėžes. O kai jos jau 
priėjo kambario, kuris turėjo būti Kenos, duris, Temperencija pa- 
sitraukė, oriai nuėjo koridoriumi iki galinių laiptų ir tada bėgte 
nubėgo į virtuvę. 

— Kur jis? — paklausė be kvapo. Ji bėgo taip greitai, kad 
užduso. 

— Jo nebuvo ten su kitais? — paklausė paniuręs Ramzis, 
girdęs iš butelio ėriuką. 

Temperencija būtų galėjusi išbučiuoti berniuką. Tik jis ir 
Greisė apgailestavo, kad Temperencija išvyks iš kaimo. 

Atsakydama į jo klausimą, Temperencija papurtė galvą. 

— Jis tvarkosi su pinigais, — pasakė Epė, o tai reiškė, kad 
Džeimsas sėdi bibliotekoje prie buhalterinės apskaitos knygos. 

— Vadinasi, jo nuotaika prasta, — pasakė Ramzis. 

— Bus dar prastesnė, kada aš jam kai ką pasakysiu, — links- 
mai pro petį atsakė Temperencija ir bėgte išbėgo iš virtuvės. 

Bėgdama į biblioteką, vos nepaslydo ant akmeninės aslos 
priemenėje. Nepasibeldusi atplėšė dvigubas duris ir vėl jas už- 
stūmė paskui save ir į jas atsišliejo. Džeimsas pakėlė akis nuo 
stalo, apkrauto popieriais. 

— Negali jos vesti, — išpoškino Temperencija, vis dar ne- 
atgavusi kvapo. 

— Chi, — nusišaipė Džeimsas ir vėl ėmė žiūrėti į popie- 
rius. — Maniau, kad turi pasakyti ką naujo. 

— Ne. Noriu pasakyti štai ką: tu negali jos vesti. 

Temperencija buvo beeinanti artyn, bet sijoną laikė privė- 
rusios dvigubos durys. 

Padėjęs plunksnakotį, Džeimsas pažvelgė į ją. 

— Gerai, pasiduodu. Kokios problemos? Kodėl negaliu vesti 
Kenos? 

— Ji... — Temperencija nutilo traukdama sijoną iš tarpdu- 
rio. — ji yra... ji... “Kaip čia mandagiai pasakius?" — suko gal- 
vą Temperencija. 

— Moteris, mačiusi vargo? — paklausė Džeimsas. 

— Ir tai. Bet taip pat... 

— Turėjo ir kitų vyrų be savo velionio? — ilgai negalvojęs 
paklausė Džeimsas ir vėl įsikniaubė į savo popierius. — Pama- 
niau, kad atėjai padėti skaičiuoti. Nekenčiu darbo su popieriais. 

Temperencija priėjo prie jo stalo ir įsirėmė rankomis į jį. 

— Tu tai žinai?! Ir ketini vesti tokią moterį? 

Jis pažvelgė į ją nustebęs. 

— Niekada nemaniau, kad tu — snobė. Ne tu viena rašinėji 
laiškus. Mes su Kena susirašinėjome dar prieš tavo motinos ir 
Rovenos apsilankymą čia. Aš daug apie ją žinau. 

— Žinai, kad ji?.. 

— Taip, žinau, kad ji... — jis juokėsi iš jos. — Iš tikrųjų, 
panele O' Neil, maniau, kad tamsta mąstote plačiau. Klausyk, negi 
iš tikrųjų tiki tomis romantinėmis nesąmonėmis, kurių pripaistė 
tavo motina ir teta Rovena, kad mes su Kena įsimylėję? 

— Bet tu ir pats taip sakei? — pasibaisėjusi Žiūrėjo į jį Tem- 
perencija. 

— Aš to nesakiau! — neginčijamu balsu atrėžė jis. 

— Sakei, kad mylėjai kaimo mergaitę, 0 tėvas privertė tave 
vesti kitą. 

— A, — nusišypsojo Džeimsas. — Štai kas. — Jis pakėlė 
porą kvitų ir žvelgė į juos. — Turbūt bandžiau priversti tave pa- 
vydėti, kad įsitempčiau į lovą. Ar davei man kvitą nuo vaistų avių 
dezinfekcijai? Tų, kur pirkai Edinburge? Niekur nerandu. 

Supykusi Temperencija pasilenkė, pasirausė tarp popierių ir 
ištraukė kvitą. 

— Ar tik šito pasigedai? 

Žiūrėdamas į ją, jis pakėlė vieną antakį. 

— Ar tu truputį ne per sena manyti, kad vyrai pasigenda ko 
kito? 

Sutrikusi Temperencija atgręžė jam nugarą. 

— Jei kas nors dar paminės mano amžių, aš jį... — Įkvėpu- 
si, kad nusiramintų, ji vėl atsigręžė į jį. — Ar pagalvojai, ką da- 
rai? Manau, kad Kena... — ji pritildė balsą, — ima užmokestį iš 
savo “globėjų". Daug kartų esu mačiusi tokias moters akis. Ne- 
manau, kad ji “mačiusi tik vargo". 

Džeimsas žiūrėjo į ją tylėdamas. 

— Jau baigei? — paklausė po kiek laiko. — Aš žinau apie 
ją. Ji liko našlė, kažkoks vyras pavogė visus jos paveldėtus pini- 
gus, todėl turėjo užsidirbti pragyvenimui, kaip mokėjo. Gal gali 
man pasakyti, kuo ji skiriasi nuo Greisės? 

— Nežinau, — sąžiningai atsakė Temperencija. 

— Kodėl aukštini vieną, o žemini kitą tokią moterį? Kodėl 
sakai, kad negaliu jos vesti? 

— Nežinau, — vėl atsakė Temperencija žiūrėdama į jį. Pa- 
stebėjo, kad pastaruoju metu dažnai taip sako. Tiesą sakant, ji 
jautėsi sutrikusi nuo pat pirmos dienos, kai sutiko šį vyrą. 

Džeimsas atsistojo, apėjo rašomąjį stalą ir draugiškai uždė- 
jo ranką jai ant pečių. 

— Juk tu iš tikrųjų netikėjai, kad ji sutiko ištekėti už manęs 
iš meilės? Ji gali padėti įvykdyti man testamento sąlygą, o aš 
galiu padėti jai. Tai visiškai paprasta. Tikrai. 

Jis vedė ją prie durų. 

— O po vedybų? — taikiai paklausė Temperencija. 

— Ji tikriausiai grįš į Edinburgą, o aš siuntinėsiu jai pinigų. 
Manau, abu būsime visai patenkinti tokiu gyvenimu. — Prie du- 
rų jis sustojo ir pažvelgė į ją. 

— Bet viskas taip netikra. O kaip kaimiečiai? Jie daug iš 
jos tikisi. 

— Gana jau to, kad jiems pavyks išsaugoti savo namus. Ar 
ne taip? 

Temperencija nieko neatsakė. Jis pirštų galiukais palietė jos 
pasmakrę ir pakėlė veidą aukštyn į save. 

— Tavo dėka mes dabar turime skrybėlių verslą, Lilija keti- 
na verstis savo likerio gamyba, akloji Brenda turi savo knygas, 
vadinasi, Makeno kaimas tapo geresnis nei seniau. Gali grįžti į 
Niujorką ir padėti kitiems Žmonėms. Mums jau padėjai, kiek 
reikėjo. O kol kas eik rengti vestuvių. Iškelk mano žmonėms po- 

kylį, kad galėtų pasakoti apie jį savo vaikaičiams, o dėdė Angu- 
sas paklotų tūkstančius. 

Pasilenkęs jis tėviškai pabučiavo Temperenciją į kaktą. 

— Eik padirbėti. Ir nustok jaudintis dėl Kenos. Kena — ma- 
no rūpestis, ne tavo. 

Jis atidarė duris ir mandagiai išstūmė ją į koridorių. O kai 
jas uždarė, Džeimsas atsirėmė į jas ir valandėlę užsimerkė. Bu- 
vo sunku išstovėti šalia jos, nestverti į glėbį ir neišbučiuoti su 
visa susikaupusia jame aistra. 

Jis pakėlė akis į dangų. 

— Prašau padaryti tai, — meldėsi jis. — Prašau leisti jai 
pasirinkti mus. — Jis pažvelgė į rašomąjį stalą, apskleistą po- 
pieriais ir nutarė, kad dabar jam labiausiai reikia ilgai ilgai pajo- 
dinėti greičiausiu žirgu. 


Vengdama vis dar stoviniuojančios apačioje minios, Tem- 
perencija nuėjo į savo miegamojo prieglobstį. Lovos kojūgalyje 
stovėjo lagaminas, pilnas drabužių, nedėvėtų nuo atvykimo į Ma- 
keną. Gražūs drabužiai, bet dabar atrodė ne vietoje. 

Numetusi drabužius, ji paėmė motinos padarytą iškarpų al- 
bumą. Jame buvo visos laikraščių straipsnių, kuriuose paminėta 
Temperencija, iškarpos. Išsitiesusi ant lovos ji neskubėdama vartė 
puslapius, skaitė kiekvieną straipsnio žodį. Galvojo, kad Niujor- 
ke nudirbo gerą darbą. Ji padėjo žmonėms. Daugumai žmonių. 

Ji žiūrėjo į save nuotraukoje. Nufotografuota tą dieną, kai ji 
atidarė pirmą nuomojamų butų namą moterims su vaikais. Iš nuo- 
traukos į ją žiūrėjo neatpažįstama Temperencija, vilkinti elegan- 
tišku šilko kostiumu ir dėvinti didžiulę skrybėlę. Ji flirtuodama 
juokėsi ją apsupusiems reporteriams ir politikams. Fone — mo- 
terys su vaikais ant rankų ar įsikibusiais į sijonus. 

Temperencija nusišypsojo nuotraukai ir norėjo versti pusla- 
pi, bet atsikėlė ir atidžiai įsižiūrėjo į nuotrauką — į moteris fo- 
ne. Anksčiau niekada nepagalvodavo apie tai, kad žino visų re- 
porterių vardus, pažinojo visus politikus, bet nieko nežinojo apie 
moteris, turėjusias gyventi jai priklausiusiame pastate. Ji surin- 
ko gyventojas pagal jų gyvenimo istorijas, išklausytas moterų, 

dirbusių pas Temperenciją savanorėmis. Asmeniškai Temperen- 
cija nebuvo pažįstama nė su viena namo gyventoja. 

“Asmeniškai", — pakartojo ji mintyse. Koks svarbus žodis! 
Niujorke ji padėjo Žmonėms, bet nė vienas nebuvo pažįstamas 
asmeniškai. Valandėlę užsimerkusi, ji prisiminė tris savo viešė- 
jimo Makene dienas. Antrą dieną maža mergaitė nuslydo nuo ak- 
menuoto šlaito. Temperencija tuoj šoko gelbėti. Ji juk buvo pra- 
tusi vadovauti esant panašioms situacijoms. Bet ją nustūmė į ša- 
lį. Visas kaimas, kaip būrys, kaip vienas didelis gyvas organiz- 
mas, ėmėsi iniciatyvos. Ramzis parnešė mergaitę į kaimą. Kai ją 
paguldė ant lovos trobelėje, kažkas pasakė: 

— Ji jau pakeliui. 

Temperencija, stovėdama užpakaly visų, norėjo paklausti, 
kas ta “ji", bet netrukus į trobelę įėjo jaunoji Elisė. Temperenci- 
ja, išsižiojusi iš nuostabos, stebėjo, kaip Elisė pareikalavo virin- 
to vandens, siūlo ir adatos, kurią tuoj nuskalavo karbolio rūgšti- 
mi, kaip ji pasakė sunerimusiai motinai, ką daryti, kol pati Elisė 
švelniai siuvo keturių colių ilgio prakirstą žaizdą. Ji žinojo, kad 
Elisė protinga ir puikiai skaičiuoja, bet nežinojo, kad turi talentą 
gydyti ir jau gydė kitus. 

Dabar, žiūrėdama į dviejų metų senumo nuotrauką, ji jautė 
tuštumą viduje. Šiandien ji dar pakankamai jauna ir graži, kad 
galėtų flirtuoti su reporteriais ir politikais. Bet kas bus, kai jai 
sukaks keturiasdešimt? Penkiasdešimt? Ir kai vakarais pareis na- 
mo, kas jos lauks? 

Neskubėdama ji užvertė albumą ir valandėlę žiūrėjo į jo odinį 
viršelį. Motina daug kartų jai sakė: “Temperencija, tu rūpinies 
visais, išskyrus save. Tu pratusi duoti, o ne imti, todėl dažnai 
jausies labai vieniša." 

Kiekvieną kartą, kai motina pasakydavo kažką panašaus, 
Temperencija juokdavosi. Būdama čia, Makene, ji labiau suartė- 
jo su Žmonėmis nei kada nors savo gyvenime. Ir patyrė tikros, 
nemeluotos laimės akimirkas. 

— Jei turėčiau vaiką, norėčiau, kad jis augtų čia, Make- 
ne, — pasakė ji švelniai ir įsakė sau nepraskysti. Vaiko ji ne- 
turėjo ir šiuo metu atrodė, kad kaimo Žmonės jos nenorėjo. — 
Darbo dirbti! — paliepė pati sau, pakilo nuo lovos ir padėjo 
iškarpų albumą į šalį. 

“Trys dienos, — pamanė Temperencija. — Tik trys dienos 
iki Makeno vedybų su Kena." 

Iki susitikimo su Kena Temperencija niekada nedirbo taip 
sunkiai, kaip dirbo dabar, ruošdama vestuves. Gėlės, maistas, sve- 
čiai ir tūkstantis visokių smulkmenų. 

Ir Temperencija viskuo rūpinosi viena, nes Kena nerodė su- 
sidomėjimo nei jokiais darbais, nei reikalais. Netgi savo pačios 
suknia. Nerodė ji susidomėjimo ir Džeimsu. Kiek matė Tempe- 
rencija, abu drauge nepraleido nė valandėlės. Džeimsas visada 
slėpėsi ant savo numylėto kalno, o Kena... Na, Kena, atrodė, vi- 
sur viską vertė aukštyn kojom. 

— Nenoriu šliaužioti paskui ją ir tvarkyti, — pareiškė Epė, 
sukryžiavusi senas rankas ant savo kaulėtos krūtinės. — Ir ko ji 
visą laiką ieško? 

— Nežinau, — pavargusiu balsu atsakė Temperencija. 

— Lobio, — paaiškino Elisė. — Lobio visiems norisi. 

Temperencija nuleido rankas. Už viską mažiausiai jai rūpė- 
jo lobis. 

Tiesą sakant, Temperencija iš paskutiniųjų stengėsi niekuo 
nesirūpinti. Pasak Greisės, ji “palaidojo" didįjį namą, nevaikš- 

čiodavo į kalną, kur galėjo sutikti Džeimsą, nėjo į kaimą, kad ne- 
girdėtų, kokie kaimiečiai laimingi, kad pas juos sugrįžo saviškė. 

— Negalvok! — mažiausiai penkis kartus per dieną įsaki- 
nėjo sau Temperencija. — Negalvok ir nejausk. 

Ji bandė sutelkti mintis ties vienu dalyku — grįžimu į Niu- 
jorką ir tikruoju savo darbu. Ji bandė prisiminti, ką buvo užsi- 
brėžusi atlikti sužinojusi, kad teks vykti į Makeną. Ji čia daug 
ko išmoko. Ir tai, ką išmoko, galės panaudoti Niujorke. 

— Geriau bus, jei padėsiu moterims gauti darbą, užuot dali- 
jusi labdarą. Tai daug svarbiau už žemą buto nuomą, — pasakė ji 
Greisei, kai abidvi svarstė, kur susodinti svečius. Džeimsas tu- 
rėjo daug giminių. — Dabar, kai pamačiau, ką galiu padaryti įdė- 
jusi pastangų, tiek daug nepasikliausiu kitais. 

— Mums tavęs trūks, — tyliai ištarė Greisė. 

Temperencija nenorėjo apie tai galvoti. Ji nenorėjo galvoti 
apie atskirus kaimo žmones ir kartu su jais patirtą džiaugsmą. Ji 
paėmė kitą svečių sąrašą ir ėmė skaityti, bet raidės išskydo nuo 
ašarų. Ji prisiminė vieną vakarą, kaip nuėjo pas akląją Brendą ir 
apsupta kelių vaikų klausėsi jos pasakojimo, kaip milžinai valdė 
žemę. Įpusėjus pasakojimą, į trobelę tyliai įžengė Džeimsas, at- 
sisėdo prie ugnies ir rūkė ilgą molinę pypkę. Ji anksčiau niekada 
nematė jo rūkančio. 

Sėdėdama ten su dvejų metukų vaiku, užsnūdusiu jai ant ke- 
lių, Temperencija galvojo, kad niekada neišvyks iš tos vietos ir 
nepaliks tų Žmonių. 

— Ar girdi mane? — paklausė Greisė. 

„— Ne, — sąžiningai atsakė Temperencija. — Galvojau apie 
kai ką kita. Kaip manai, ar ji bus gera žmona? 

— Ne, — irgi sąžiningai atsakė Greisė. — Bet juk tai vedy- 
bos be meilės. Jam reikia įvykdyti testamentą, o jai tapti gerbia- 
ma. Abu gaus ką nori. O tu? 

— Ką aš? 

— Ar gausi ką nors? 

— O taip, — skubiai atsakė Temperencija. — Noriu sugrįžti 
į Niujorką ir daryti, ką dariau. Tik dabar jaučiuosi truputį... nos- 
talgiškai. Turbūt todėl, kad man patiko čia leisti laiką, pradėjau 
rūpintis čionykščiais Žmonėmis, bet kai grįšiu ten, viskas bus 
gerai. Bet aš... 

— Ką tu? 

— Manau, kad būčiau dariusi truputį kitaip. Galėčiau... 

— Kažkas atvyko! — sušuko Elisė jau bėgdama nuo laiptų. 
Ji nutraukė Temperenciją vidury sakinio. — O ji graži! 

— Pasakyk jai, kad Makenas jau turi nuotaką! — sušuko jai 
pavymui Temperencija, privertusi nusišypsoti Greisę. 

— Ne, — ištarė Elisė prie lauko durų. — Ji atvyko pas tave. 

— Pas mane? — atsiliepė Temperencija. — Tikiuosi ne ko- 
kia per ankstyva vestuvių viešnia, — ji lipo nuo laiptų prie durų. 

— Ji — Debora Medison ir yra iš Amerikos. 

Temperencija sustojo ant laiptų. Iš pradžių neprisiminė, kur 
girdėjo šią pavardę, o kai prisiminė — nustėro. “Konkurentė", 
— pagalvojo ji, prisiminusi, iš kur į galvą atėjo ta pavardė. Tai 
toji moteris, kuri panoro iš Temperencijos atimti tai, ką ji pradė- 
jo, ką sukūrė. Tai ta pati moteris, su kuria Temperencija ketino 
susikauti, vos grįš į Niujorką prie savo tikro darbo. 

Debora Medison nebuvo graži. Ji buvo patraukli. Daugybė 
rusvų plaukų, riesta nosytė, strazdanėlės ir mažos mergaitės bur- 
nytė. Stovėdama ant laiptų ir žiūrėdama į ją, Temperencija matė, 
kad konkurentė buvo iš tų moterų, kurios atrodo dvidešimčia metų 
jaunesnės. Temperencija taip pat suprato, kodėl vyrai ją dievino. 
Ji neabejojo, kad užteko panelei Medison pažvelgti savo didelė- 
mis žaliomis akimis, pamirksėti blakstienomis ir tuo silpniausią 
vyrą priversti pasijusti stipruoliu. 

— Štai kur jūs, — tarė ji žiūrėdama aukštyn. — Būčiau jus 
pažinusi bet kur. — Jos balsas buvo kaip sujaudinto vaiko. 

— Gal įeisite? — atsargiai pakvietė Temperencija. 

— Tai ir jūs žinote, kas aš tokia, — tarė mergytė, nes Tem- 
perencija negalėjo kitaip apie ją galvoti kaip tik apie mergytę. Ji 
vertė Temperenciją jaustis visiškai sena. Tai, kaip ji pasakė “kas 
aš esu", vertė Temperenciją būti dar atsargesnę. 

— Taip, skaičiau apie jus. Gal eikime čia ir prisėskime, — 
tarė Temperencija, darydama duris į retai naudojamą svetainę. 
Kambarys buvo apleistas. Ji nepasistengė sutvarkyti jo, nes ne- 
buvo dažnai reikalingas. 

— Girdėjau, kad jus ištrėmė, bet tai juokinga, — kalbėjo 
Debora dairydamasi. Ji nusiėmė skrybėlę ir padėjo ant apskrito 
staliuko vidury kambario. 

— Mano skrybėlės ne tokios didelės kaip jūsų. Bet tai juk 
ne mano firminis ženklas, — kalbėjo Debora žiūrėdama į Tem- 
perenciją taip, tarsi tai būtų jų paslaptis. 

Temperencija tylomis mostelėjo į gilią sofą, ir Debora atsi- 
sėdo. 

— Kodėl jūs čia? — paklausė Temperencija, kai jos susėdo. 

— Mane čia atvežė. Nežinojote? 

— Ne, — lėtai atsakė Temperencija. — Kas atvežė? 

— Maniau, kad jūs atsiuntėte? — Nespėjus Temperencijai 
atsakyti, Debora atsistojo ir ėmė vaikštinėti po kambarį. — Jūs 
esate mano herojė. Ar žinojote tai? Žinoma, tikėjausi jus pra- 
lenkti, o dabar, kai viską paliekate... 

— Prašau atleisti. 

— Jūs pasiliekate čia, Škotijoje? 

— Ne, tiesą sakant... 

— Na, tuomet gerai, — nutraukė ją Debora. — Aš galiu at- 
laikyti konkurenciją, bet įspėju jus, kad tikrai ketinu palikti pa- 
čią be pinigų. 

— Prašau man atleisti, — tarė Temperencija, — bet neturiu 
nė mažiausio supratimo, apie ką čia kalbate. Konkuruoti su ma- 
nimi? Dėl ko? 

Debora nustojo žingsniuoti ir pažvelgė į Temperenciją. Pas- 
kui paėmė nuo sofos savo krepšį ir atsegė jį. 

— Ar neprieštarautumėte, jei aš užsirūkysiu? Vilis, — jūs jį 
turėtumėte prisiminti, — sako, kad rūkydama atrodau labiau pasi- 
tikinti savimi. — Tai tarusi ji išsiėmė trumpą storą cigaretę ir už- 
sidegė ją degtuku. Deja, ėmė taip smarkiai kosėti, kad turėjo už- 
gesinti cigaretę į Meiseno porceliano lėkštę. — Prie jų reikia pri- 
prasti. Apie ką aš čia kalbėjau? A, apie konkurenciją. Mes, bran- 
gioji, konkuruojame dėl vietos istorijos knygose. Ar suprantate? 

— Ne, aš visai nesuprantu, kad mes iš viso konkuruojame. 
Gal man tai paaiškintumėte? — Temperencija sėdėjo ramiai, su- 
dėjusi rankas ant kelių. Ir klausėsi, kaip iki tol nepažįstama mer- 
gina dėstė apie garsias istorines asmenybes. Debora Medison sa- 
vo ištobulintoje kalboje priskaičiavo Žaną d' Ark, Elžbietą I ir 
Jekateriną Didžiąją. Baigdama Debora pasakė, kad ketina šį są- 
rašą papildyti ir savo pavarde. 

Temperencija jautėsi labai kvailai. Pirmiausia ji neįsivaiz- 
davo, kas pakvietė tą moterį ir ko ji norėjo iš Temperencijos. 
Kad ji kažko norėjo, buvo matyti. Temperencija suprato, kad De- 
bora Medison iš tų, kurios nedaro nieko, jei nieko už tai negau- 
na. Panelė Medison buvo viena iš jaunų ambicingų ledi. 

— Jei neprieštaraujate, ketinu pasiskolinti keletą jūsų idė- 
jų. Jūs turite skrybėles, o aš... Tiesą sakant, dar neturiu savo fir- 
minio ženklo, bet tai bus kažkas tokio, kaip jūsų skrybėlė. Kaž- 
kas, kas privers Žmones pastebėti ir įsidėmėti mane. 

— Skrybėlės man padėjo patraukti dėmesį žmonių, kuriems 
bandžiau padėti, — ramiai ištarė Temperencija, bet jos dantys 
buvo sukąsti. Mergytė neprivers jos supykti! 

— Taip, taip, žinoma. Visoms toms skurstančioms mote- 
rims, — skubiai pasakė Debora. — Prostitutėms, narkomanėms, 
visoms su nesantuokiniais vaikais. Mes jų kaip reikiant neįver- 
tiname. 

— Taip, — tvirtai ištarė Temperencija. — Jos yra žmonės ir 
joms reikia... 

— Pirties, — pabaigė Debora ir pati nusijuokė iš savo są- 
mojo. — Taip, aš žinau, kad turėjote su jomis nemažai darbo. 
Juk tik buvote pradėjusi veiklą. Vėliau išmokote derėtis su meru 
ir gubernatoriumi — su svarbiais žmonėmis. Vilis sako, kad tu- 
rėčiau užmegzti ryšius su prezidentu ir pamėginti pasiekti, kad 
jis sudarytų man sąlygas kilstelėti aukščiau. Jis pasakė... oi, mir- 
site iš juoko. Juk prisimenate, koks Vilis juokingas? Jis pasakė, 
kad turiu įtikinti prezidentą įsteigti prostitucijos namus ir kad aš 
būčiau tų namų direktorė. Suprantate? Prostitucijos namus! — 
Kai Temperencija, atrodė, nesuprato, Debora ėmė aiškinti. — Na, 
kaip Atstovų rūmai. Kadangi mes dirbame su prostitutėmis, o vie- 
tos, kur jos dirba, vadinasi namais, tai... 

Temperencija nenusišypsojo. Ji neprisiminė, kad Vilis būtų 
buvęs ypač juokingas. Tiesą sakant, jis kalbėdavo, kaip prisimi- 
nė Temperencija, vienas nesąmones. | 

— Na, bet kadangi manęs siuntė, tai aš ir čia, — galų gale 
tarė Debora. 

— Bet kas ir kodėl? — nesuprato Temperencija. 

— Šito nežinau. Atėjo mano advokatas ir įteikė bilietą į pir- 
mą išplaukiantį laivą. Pasakė, kad turiu vykti tiesiai į Edinbur- 

gą. Per keturias ilgas kelionės dienas turėjau daug laiko pagal- 
voti ir nusprendžiau, kad užuot konkuravusios, mes galėtume su- 
daryti komandą. Aš galėčiau būti ta, kuri stoja prieš fotokame- 
ras, O jūs... 

— Sena karvė už kameros, nudirbanti visą darbą, — šypso- 
damasi pasakė Temperencija. 

Debora nusijuokė: 

— Vilis sakė, kad turite stiprų humoro jausmą. Ir jis buvo 
teisus. 

— Pasakyk man, panele Medison, ką patartumei jaunai ne- 
tekėjusiai motinai, kuri jums pasakė, kad laukiasi? 

— Na, visų pirma leisčiau šį reikalą sutvarkyti Agnesei. Ar 
prisimenate ją? 

— Taip, — atsakė Temperencija ir sutrikusi prisiminė tą va- 
karą, kai metė skrybėlę į auditoriją ir kai jai, Temperencijai, pa- 
tiko susižavėjęs Agnesės žvilgsnis. Atrodė, kad tai buvo taip se- 
niai. Ar jai dabar reikia to bendradarbiavimo? 

— Na, Agnesė tvarkosi su visomis tomis moterimis, bet jei 
man pačiai tektų jai patarti, pasakyčiau, kad turėjo valdytis. Na, 
žinote, ką turiu omeny. 

— Suprantu, — atsakė Temperencija. Ir suvokusi, kad. pa- 
matė daugiau negu pakankamai, atsistojo. — Buvo malonu su 
jumis susipažinti ir norėčiau, kad liktumėte Makeno ir panelės 
Kenos Lokvud vestuvėse. Ir nors labai norėčiau jus pakviesti, 
negaliu, nes svečių turėsime pilnus namus. 

Atsistojusi Debora apsižvalgė aplink save. 

— Nieko tokio. Aš bijočiau blakių. Ne, ačiū. Man yra užsa- 
kytas geras viešbutis Edinburge, todėl! ten ir pernakvosiu, o rytoj 
išplauksiu namo. Žinote? Atrodo, jūs man patinkate, — tarė De- 
bora. — Daug nepasakote, bet, atrodo, esate protinga ir abi drauge 
galėtume patekti į istorijos knygas. 

— Neabejoju, — tyliai atsakė Temperencija ir atidarė sve- 
tainės duris jaunai moteriai, paskui pastovėjo ir pažiūrėjo, kaip 
ji išėjo pro lauko duris. 

Keletą minučių Temperencija stovėjo nejudėdama, atsišlie- 
jusi į durų staktą. Staiga jai užspaudė krūtinę, rauda ėmė smaug- 
ti gerklę. Ji nepajėgė jos sulaikyti. Džeimsas. Tik tiek galėjo su- 

prasti. Visą savo gyvenimą pragyveno tarp moterų, ir dabar vir- 
šuje buvo Greisė, bet Temperencija nenorėjo su ja kalbėti. Bū- 
tent dabar labiau už viską gyvenime jai reikėjo Džeimso. 

Ašarotomis akimis ji apsisuko ir nubėgo koridoriumi, pas- 
kui per virtuvę, iš šios — į lauką, per arklides ir — į kalną. Jau 
buvo įpusėjus kalną, kai sutiko nulipantį Džeimsą. 

— Girdėjau, turėjai viešnią iš Amerikos, — tarė jis. — Įdo- 
mu, kas ji... O čia kas dabar? — paklausė, kai ji pakibo jam ant 
rankų. — Ak, mergaite, ar tik neverki? — švelniai paklausė ir 
ėmė glostyti plaukus. 

— Taip, — kūkčiojo ji. — Aš ką tik pamačiau save ir padė- 
jau savęs nekęsti. Tikrai tikrai nekenčiu savęs. 

— Juk ne dėl raukšlelių? Man jos asmeniškai patinka. 

— Ne! — atsakė ji traukdamasi nuo jo. Kai pažvelgė į jį, 
suprato, kad jis erzinasi. Tada ji ir pravirko. Ašaros liejosi ištisa 
tėkme. Galbūt dėl emocijų, laikytų viduje paskutines savaites. 
Kai Džeimsas pamatė, kad ji verkia rimtai, jis pakėlė ją ir nune- 
šė nuo tako. Jis pažinojo kiekvieną kalno colį, todėl dabar nune- 
šė ją į uždarą mažą aikštelę po nukarusiu medžiu, šalia nedidelio 
krioklio. 

Džeimsas švelniai pasodino ją ant Žemės, atrėmęs nugarą į 
akmenį. Iš savo kailinio krepšio ištraukęs nosinę, suvilgė ją van- 
denyje ir ėmė šluostyti jai veidą. Ji teberaudojo. Jis prisėdo ša- 
lia, ir Temperencija atrėmė galvą į jo petį. Valandėlę jis laikė ją 
taip, o kai rauda ėmė rimti, jis pakėlė jos galvą ir pažvelgė į 
akis. 

— O dabar papasakok, kas atsitiko. 

— Mano mama, — ištarė Temperencija ir ėmė žagsėti. 

Džeimsas pasilenkė į vieną šoną, pasėmė saują vandens ir 
prinešė jai atsigerti. Suėmusi abiem rankom jo saują, ji išgėrė iš 
jos vandenį. Dabar ji pabandė atsisėsti tiesiai, 0 jo nosine nusi- 
šluostė akis. 

— Nenorėjau šitaip kalbėti, — tarė ji. 

— Bet vestuvės... 

— Tai neturi nieko bendro su vestuvėmis! — atkirto ji. — 
Atsiprašau, kad tai tik... 

— Tęsk. Papasakok, kas atsitiko. 

— Mano motina atsiuntė pas mane merginą. Aš PERE manau, 
kad motina. Panašu, kad ji taip padarytų. 

— Kas ta mergina? 

— Ji nori užimti mano vietą Niujorke. 

— Bet juk niekas negali užimti tavo vietos, nes tu ketini ten 
grįžti pati. Ir pati užimsi savo vietą. Tiesa? 

— Taip. Aš... 

— Na, kokia problema? 

— Problema — aš, — atsakė ji. Akys buvo užverktos, nosis 
raudona. — Tai aš. Pamačiau save. Ji — tai aš. 

Džeimsas nuėmė nuo jos veido plaukų sruogą ir užkišo už 
ausies. 

— Tai nėra taip jau blogai. 

— Tu nesupranti, — atsakė Temperencija, pasitraukusi nuo 
jo. Pamirkiusi nosinę šaltame kalnų upelio vandenyje, prisidėjo 
ją prie veido. Dabar, būdama ramesnė, ji galėjo blaiviau galvoti. 
Kodėl verkdama nubėgo pas jį? Kodėl ne pas Greisę? Kodėl šiuo 
atveju verkdama nenubėgo pas ką kitą? Bet juk moterys, su ku- 
riomis ji bendravo, visada būdavo tik problema? 

Atsigręžusi į Džeimsą, Temperencija giliai įkvėpė. 

— Ji Debora Medison. Ir visai tokia, kokia buvau aš. Tai 
tokia aš buvau? Tai tokią mane matė žmonės? Ji baisi. Siaubin- 
ga. Ji tokia savimi pasitikinti. Tokia puikybės pilna. Ir aš tokia 
pat snobė kaip ji. 

Džeimsas priglaudė ją prie krūtinės. 

— Tu ne snobė. Tu atvažiavai čia ir išvalei namą savo šito- 
mis štai rankomis. 

— Bet tik todėl, kad niekas kitas to nedarė. 

Džeimsas nusijuokė. 

— Vien todėl, kad niekas nevalė, nėra žirgus jog kas nors 
išvalys ateityje, — atsakė šypsodamasis. — Ar kada sakiau tau, 
kokia tinginė buvo mano žmona? Ji gyveno nešvarumuose, nes 
tingėjo ką nors dirbti. Ji buvo neapsakoma tinginė. Kiti jaučia 
sąžinės graužatį dėl to, kad nieko neveikia. Bet tik ne mano žmo- 
na. Jei nukrisdavo jos plaukų segtukas, šaukdavo Epę, kad pa- 
keltų. 

— Tu perdedi, — pasakė Temperencija šypsodamasi prie jo 

krūtinės. Anksčiau jai neteko būti raminamai vyro. Tai buvo... 
na, tai buvo puikus jausmas. Gal jai neišvykti iš Makeno? Gal... 

— Ta mergytė, ta Debora Medison gali dirbti mano darbą 
Niujorke, — tyliai pasakė Temperencija. — Esu pakeičiama. Niu- 
jorke, bet ne čia. 

Temperencija pajuto, kaip po paskutinių žodžių Džeimsas 
įsitempė, bet jis nieko nesakė. Ji nežinojo, ką jis galvoja. Tik 
matė, kad jis jos nedrąsino. 

— Kartais, — kalbėjo ji toliau, — pagalvoju, kad man ge- 
riau likti čia, Makene. Atrodo, čia įsigijau tikrų draugų, o Niu- 
jorke nesijaučiau tikra asmenybe. Buvau tokia, kaip toji mergytė 
Debora Medison, bet įtikėjau padedanti žmonėms. O dabar aš 
tikrai jaučiuosi jiems padedanti. Ir dar: mano nebuvimas nenu- 
traukė mano pradėto darbo. Vadinasi, aš ten nelabai reikalinga. 

Kai Džeimsas ir dabar nieko nesakė, ji atsitraukė į jį pasi- 
žiūrėti. Jis sėdėjo it mietą prarijęs. Žvelgė į kažkokį tašką virš 
jos galvos. Temperencija suprato pasakiusi jau pakankamai. Ji 
nemaldaus jo ką nors pasakyti. Jos išdidumas tikrai neleis jai 
prašyti jo leisti pasilikti Makene ir pamiršti apie grįžimą į Niu- 
jorką! 

Kurį laiką jie sėdėjo tylėdami, Temperencija žiūrėdama į šla- 
pią nosinę rankose, o Džeimsas įsmeigęs akis virš jos galvos į... 
nieką. Po ilgos tylos jis paklausė: 

— Ką veikia Kena? 

Temperencijos širdis suspurdėjo. Ar jis nori nueiti pas Keną 
ir pasakyti nutraukiąs vedybas, nes beprotiškai įsimylėjo Tem- 
perenciją? Ar šito Temperencija norėtų? 

Ji nusprendė sušvelninti įtampą. 

— Turbūt verčia namus aukštyn kojom ieškodama lobio, — 
atsakė šypsodamasi. | 

Bet Džeimsas nesišypsojo. Jis tik linktelėjo galvą. 

— Taip, aš žinau, — pasakė po kiek laiko. — Gal ji žino ką 
nors, ko nežinome mes. 

Temperencija suprato, kad, nepaisant ką tik juos siejusio su- 
pratimo, jie tuo pačiu galėjo būti skirtingose planetose. Ji kalbė- 
jo apie gyvenimą. Ji tikėjosi, kad jis galėtų paprašyti jos pasilik- 
ti. Ir ji būtų pasilikusi. Bet, pasirodo, jo galvoje buvo tik lobis. 
Tas prakeiktas lobis, kurio galbūt iš viso nėra. 

— Atsiprašau, kad sutrukdžiau, — šaltai ištarė ji ir atsistojo. 

— Temperencija, aš... — jis tebesėdėjo ir žvelgė iš apačios 
1Ją. 

— Taip? Norėjai kažką pasakyti? 

— Tik kad... Ne, dabar nieko negaliu pasakyti. Dar ne. 

— Suprantu, — atsakė ji. Bet ji pamelavo, nes nesuprato 
nieko. — Pabūsiu čia, — kalbėjo ji stengdamasi parodyti, kad 
nieko baisaus neįvyko, — iki tavo... vestuvių, o paskui išvyksiu 
į Niujorką. 

Džeimsas pažvelgė į ją, bet ir vėl nieko nepasakė. Tada Tem- 
perencija jį paliko. 

Kai ji leidosi nuo kalno, Džeimsas kumščiu sudavė sau į ran- 
ką. Jis vos ištvėrė tai, ką neseniai padarė. Bet turėjo taip elgtis. 
Jis gerai pažinojo Keną. Ji čia atvyko ne be priežasties. Jis spė- 
jo, kad ta priežastis — kokia nors informacija, galėjusi ją nuves- 
ti iki Makenų turto. Jei Džeimsas leistų Kenai pajusti, kad jai 
neteks savo gražia rankute pačiupti lobio, ji liautųsi ieškojusi. O 
nuo ieškojimo sulaikytų tik Makeno ir panelės Temperencijos 
O'Neil vedybų paskelbimas. 

— Dar trys dienos, mano brangiausioji, — garsiai ištarė 
Džeimsas. — Tik duok man dar tris dienas. 

Iki vestuvių ryto Temperencijai buvo bloga nuo... Ji nežino- 
jo, nuo ko jai buvo bloga, bet nuo kažko buvo. Dalis jos manė, 
kad ji myli Džeimsą Makeną ir nori pasilikti jo kaime amžinai. 
Bet kita jos dalis norėjo grįžti į Niujorką ir įrodyti, kad gali nu- 
dirbti daugiau darbų ir daug geriau negu anksčiau. Šį kartą ji 
dirbtų daugiau asmeniškai. Šį kartą stengtųsi artimiau susipa- 
žinti su moterimis, kurioms padėtų. 

— Aš pradėjau tinkamai, — kalbėjo ji Greisei, kai jos nunešė į 
bažnyčią gėles. — Mano ketinimai buvo dori. Norėjau kuo nors pa- 
dėti moterims, neturinčioms išteklių. Bet kažkur vidury kelio... — 
O, šitą padėk štai čia, — tarė ji gėlininkės padėjėjui. — Tam tikra 
prasme aš tapau... tapau... €... 

— Pedante? 

— Na, taip, — atsakė Temperencija liesdama rankomis lelijas. 

— Aš nesutinku, — tarė Greisė. — Gal tu ir įsikalei į galvą 
kvailą idėją, kad moterys gali kontroliuoti savo įgimtus instink- 
tus, bet niekada nelaikiau tavęs šioje srityje pedante. 

— Ačiū tau, — padėkojo Temperencija. Ji jautė norą dar kal- 
bėti. Kalbėti ir kalbėti, kol pagaliau neliks žodžių. 

Visą gyvenimą ji didžiavosi, kad tiksliai Žinodavo, ką dary- 

ti su kiekviena iškilusia problema. Ir motina sakydavo, kad tiek 
Temperencija, tiek jos tėvas gyvenime nė akimirkos nesvyravo 
ir neabejojo. 

— Turbūt nuostabu visą laiką žinoti, kaip visais atvejais elg- 
tis, — daug kartų yra kartojusi Melanija O' Neil. — Bet, bran- 
gioji, aš, ne taip kaip tu ir tavo tėvas, esu paprasta mirtingoji ir 
negaliu apsispręsti net dėl to, ką turiu padaryti savo gyvenime 
per artimiausius dešimt metų. 

Bet Temperencija buvo kaip tėvas, o ne kaip motina. Ji vi- 
sada keldavo sau tikslus vieneriems, penkeriems ir net dešimčiai 
metų. Ir, kas svarbiausia, ji jų siekdavo. 

Bet dabar per trumpą gyvenimo Makene laiką, atrodė, kad 
sudrebėjo visi jos gyvenimo pamatai. Pirmą kartą gyvenime ji 
nežinojo, ką daryti toliau. Dalis jos norėjo, kad Džeimsas elgtų- 
si kaip romanų herojus. Norėjo, kad jis prisiektų jai amžiną ne- 
blėstančią meilę ir pasakytų, kad ji turi visam laikui pasilikti 
Makene bei tapti jo žmona. Temperencija įsivaizdavo save, gy- 
venančią tame dideliame akmeniniame name ir auginančią vai- 
kus. Užaugę jie segėtų kiltais ir grotų dūdmaišiais. 

Kita jos dalis norėjo bėgti iš šios vietos ir daugiau nė aky- 
se neregėti. Prisiminė, kaip gyvendama Niujorke, visada žino- 
j0, kad elgiasi taip, kaip reikia ir kad eina tiesiai prie tikslo — 
prie didelio tikslo, galinčio (kuo ji niekada neabejojo) pakeisti 
pasaulį. 

— Ar kitos moterys išgyvena tokias dvejones? — vakar pa- 
klausė Greisės Temperencija. 

— Ne, — mieguistai atsakė Greisė. — Dauguma moterų ži- 
no tiksliai, kas jų laukia. Vyras ir daug vaikų. Jei pavyksta ište- 
kėti už gero, jis rūpinasi visais ir išlaiko šeimą. Moteriai nepa- 
vyksta, jei vyras geria ir ją muša. Arba jei ji jauna miršta, — 
liūdnai pridūrė ji. 

— Bet taip tik atrodo, — karštai atsakė Temperencija. — 
Būdama Niujorke jaučiau, kad suteikiu moteriai pasirinkimo ga- 
limybę. 

— Ne, tu tik suteikdavai vietą gyventi, kai vyras pabėgda- 
vo, — atsakė žiovaudama Greisė. — Tu buvai nuomojamų butų 
savininkė. 

Temperencija net atsisėdo ant kėdės išsižiojusi iš nuosta- 
bos, kad Greisė ką tik sumenkino jos daugelio metų darbą iki 
“nuomojamų butų savininkės". 

— Tai aš tik tokia tebuvau? — sušnibždėjo Temperencija. 

Greisė šyptelėjo: 

— Ką aš žinau? Aš ten nebuvau, todėl negaliu būti teisėja. 
Žinau tik tiek, kiek man papasakojai. Tik man atrodo, kad čia 
nuveikei daugiau. Parodei moterims kelius, kaip palengvinti sa- 
vo gyvenimą. Vieną gražią dieną aš galėsiu nusipirkti sau namą, 
nors ir neturiu vyro, o Elisė galės išvažiuoti mokytis. O dabar, 
jei tu nieko prieš, eisiu miegoti. Rytoj laukia svarbi diena. 

— Taip, — tyliai atsakė Temperencija ir pakilusi nuėjo į sa- 
vo miegamąjį. Rytoj svarbi diena. Paskutinė jos galimybė. Rytoj 
ji turi ką nors daryti arba neteks... “Ko? — paklausė ji savęs. — 
Ko aš neteksiu?" 

Neišėjo taip, kad Džeimsas prašytų jos tekėti už jo. Ji laukė 
tas tris dienas: jei jis paprašys, ji sutiks pasilikti Makene. Bet 
Džeimsas nepaprašė. Užuot prašęs jis aiškiai pasakė, kad ketina 
vesti Keną, todėl kitko ji galėjo ir nesitikėti. 

Tris dienas prieš vestuves Temperencija buvo pasinėrusi į 
darbą. Pradėjo važiuoti Džeimso giminaičiai ir Temperencijai te- 
ko juos priimti. Kai ji ėmė atsiprašinėti dėl kambarių būklės, jie 
ėmė juoktis. Jie puikiai žinojo finansinę Makeno klano galvos 
padėtį. 

Tris kartus Temperencija bandė pakalbėti su Kena apie artė- 
jančias iškilmes, bet toji niekada neturėjo laiko ką nors aptari- 
nėti. 

— Daryk, ką nori, — ištarė ji pro petį ir spruko į kitą namo 
galą. 

— Dar nieko nerado, — dukart per dieną informuodavo Tem- 
perenciją Epė, turėdama galvoje lobio paiešką. 

— Kodėl ji net nebando būti diskretiška? — paklausė susier- 
zinusi Temperencija, kai jai teko ilgai derėtis su mėsininku. — Ar 
ne pačios Kenos pareiga rūpintis savo vestuvėmis? 

Virtuvė buvo pilna Žmonių, bet niekas jai neatsakė. Ramzis, 
kaip visada, šėrė iš buteliuko ėriuką. Jis pažvelgė į Temperenci- 
ją ir pasakė: 

— Gal ji tikisi rasti lobį iki vestuvių? Tada jai nereikėtų 
tekėti už mano tėvo. 

Keletą minučių Temperencija stovėjo mirksėdama. 

— Tėvo? Džeimsas Makenas yra tavo tėvas? 

— Taip, — atsakė jis. — Ar tau niekas nesakė? 

— Ne, — tyliai ištarė ji. — Man niekas nesakė. 


* * * 


Temperencija rado Džeimsą ant kalno. Nors kartą jis nega- 
nė avių, o sėdėjo atrėmęs nugarą į akmeninės trobelės sieną. Tos 
trobelės, kur jiedu... 

Ir jis rūkė pypkę. 

— Mačiau tave, — ištarė. — Ar prisimeni, kaip pirmą kartą 
užkopusi čia pritrūkai kvapo, o dabar gali neuždususi užbėgti į 
kalną bėgte? 

Įsisprendusi rankomis į šonus, ji pažvelgė į jį žemyn. 

— Kodėl nepasakei, kad Ramzis — tavo sūnus? 

Valandėlę Džeimsas mirksėjo nesuprasdamas. 

— Tai jokia paslaptis. Aš maniau, kad Žinai. 

— Tai ne atsakymas. Kas jo motina? 

— Mergina, kurią sutikau Londone. — Jis išsitraukė iš bur- 
nos pypkę, nužvelgė ją ir vėl įsikišo pypkę tarp dantų. — Kas 
čia tau ant viso priekio? 

Temperencija net nepasižiūrėjo į save. 

— Miltai ir kraujas. Aš tiesiai iš virtuvės. Tai atsakysi man 
tiksliai ar ne? 

— Nėra ką sakyti. 

— Ar aprūpinai berniuką? Ar jis paveldės titulą ir žemę? 
Kaip tu jį prižiūri? Turbūt ne kažin kaip, jei jo gyvenimo sąly- 
gos nerodo, kad jis tavo sūnus. Aš maniau, kad jis arklidės dar- 
bininkas! 

— Mano požiūriu, tai garbingos pareigos. 

Temperencija rūsčiai pažvelgė į jį. 

— Gerai, — atsiduso Džeimsas. — Ir ko jus, moteris, moko 
Amerikoje, jei svarbiausias jūsų rūpestis — pinigai? Ar Žinai, 
kad dabar Makeno moterys uždirba daugiau už vyrus? Vakar va- 

kare Lilija pasakė Heimišui, kad jis negaus išgerti savo porcijos, 
nes turi parduoti visą pagamintą likerį. O akloji Brenda... 

— Tu neatsakei į mano klausimus. 

— Aš nieko nepadariau, ko tu klausei. Praleidau su ta mer- 
gina vos vieną naktį. Net nepažinojau jos. Po dvejų metų pas 
mane atėjo tos merginos motina, pasakė, kad ji mirė nuo džiovos 
ir parodė man liesą berniuką. Aš parsivežiau jį čia gyventi. O 
viską paveldės mano teisėtas sūnus, jei tokį turėsiu. 

Tai taręs, jis pažvelgė į Temperencijos liemenį. 

— Rytoj vedi Keną. Prisimeni? 

— Taip. Kur ji ieško dabar? Palėpėje? 

Temperencija nuleido rankas pasibaisėjusi juo su visu jo kla- 
nu ir pasileido nuo kalno žemyn. 

Taigi šiandien ji dėliojo gėles bažnyčioje ir stengėsi rimtai 
negalvoti apie nieką. Rytoj šiuo laiku viskas bus baigta, ji bus 
laisva, galės grįžti į Niujorką ir... 

Ir ką? Kovoti su Debora Medison dėl garbės būti įrašytai į 
istorijos knygas? Nuo tokios minties ji sudrebėjo. 

— Ar tu nesergi? — paklausė Greisė. 

Temperencija norėjo atsakyti, kad jaučiasi puikiai, bet, užuot 
taip atsakiusi, ji atsitiesė nuo gėlių. 

— Ne, — pagaliau ištarė. — Nesijaučiu gerai. Aš... neži- 
nau, tiesą sakant, kaip jaučiuosi. Bet gerai nesijaučiu. 

Tai pasakiusi, ji apsisuko ir išėjo iš bažnyčios. Koks jai skir- 
tumas, jei gėlės bus sudėtos ne ten? Jei jos nerūpi nei nuotakai, 
nei jaunikiui, kodėl turi rūpėti jai? 

Tuo metu, kai ją supažindino su Kolinu, Temperencijos gal- 
voje viskas ėmė suktis taip greitai, kad ji pamanė nualpsianti. 

Pridėjusi ranką prie kaktos, ji atsirėmė į sieną priemenėje. 
Greisė spėjo pagauti ją neparkritusią. 

— Ar jai nieko neatsitiko? — paklausė balsas visai kaip 
Džeimso. Tiesą sakant, Kolinas viskuo buvo kaip Džeimsas. 

Nespėjus Temperencijai nieko atsakyti, Kolinas pakėlė ją ir 
nunešė į svetainę. 

— Lauk! — užriko jis ant Žmonių, pasipylusių į svetainę iš 
paskos. Būtent taip įsakinėdavo Žmonėms Džeimsas. 

— Štai, — pasakė Greisė, atnešusi Temperencijai stiklinę 
brendžio. 

— Netinkama stiklinė, — susiraukė Kolinas. — Negalima 
tiekti brendžio stiklinėje, skirtoje vandeniui. 

Temperencija, gulėjusi ant sofos užmerktomis akimis, nusi- 
šypsojo. Ji galvojo apie tai, kad jie abu galėjo būti panašūs kaip 
du vandens lašai, bet skirtis kaip asmenybės. Džeimsas gėrė bren- 
dį ir iš avikailio gertuvės. 

— Atsiprašau, kad pridariau rūpesčių, — tarė Temperencija 
atsisėdusi. — Bet mane sukrėtė, kai pamačiau jus. Žinojau, kad 
judu su broliu — dvyniai, bet vis tiek patyriau šoką. 

Kolinas pažvelgė į ją. Vienas jo antakis mąsliai pakilo. 

— Jūs ne Kena, bet mylite mano brolį, — ne klausė, o teigė jis. 

— Tik jau ne! — skubiai atsakė ji ir atsistojo nuo sofos. Ji 
prisiminė testamento turinį, nors galva ir taip buvo pilna visokių 
minčių. Ji paėmė iš Greisės stiklinę ir išgėrė brendį iki dugno. 
Deja, brendis paveikė taip, kad ją ėmė pykinti, bet ji nurijo sei- 
les ir atsigavo. — Džeimsas myli Keną, o Kena myli jį. Tai abi- 
pusė meilė, — atsakė ji žiūrėdama Kolinui tiesiai į akis. 

Dabar, kai pirmas sukrėtimas praėjo, ji matė daugiau skirtu- 
mų tarp abiejų brolių. Metai, praleisti ore, nugairino Džeimso 
odą, o Kolinas atrodė taip, tarsi visą gyvenimą būtų nugyvenęs 
žvakių šviesoje. “Tikriausiai prie lošimo stalų", — pamanė ji. 

— Tai abipusė meilė, — pakartojo ji pamaniusi, kad jis gal- 
būt neišgirdo. 

— Suprantu, — atsakė Kolinas ir, nužvelgęs ją vertinančiu 
žvilgsniu nuo galvos iki kojų, paklausė: — O kas jūs tokia? 

— Ekonomė. 

Valandėlę Kolinas įdėmiai žvelgė į ją, o paskui atmetė gal- 
vą atgal visai kaip Džeimsas ir nusikvatojo. 

— Taip. O aš esu vyriausias sodininkas. 

— Ji tikrai ekonomė, — ramiai pasakė už jų stovėjusi Grei- 
sė. — Ji viską dirba Makene: suranda darbus moterims, prižiūri 
namą, dabar rūpinasi viskuo, kas reikalinga vestuvėms. 

— Suprantu, — atsakė Kolinas ir vėl nužvelgė nuo kojų iki 
galvos ir nuo galvos iki kojų. — Bet kodėl? Štai kur klausimas. 
Negaliu patikėti, kad mano brolis moka tiek, kad galima dėvėti 
šitokią suknelę. O ir tie bateliai... 

— Drabužius man nupirko jūsų dėdė Angusas, — atrėmė 
Temperencija. Jai nepatiko tas vyras. Visiškai nepatiko. Jo žvilgs- 
nis buvo šaltas, išskaičiuojantis, kokio niekada neregėjo Džeim- 
so akyse. Temperencijai norėjosi sprukti iš šio kambario, surasti 
Džeimsą ir jį perspėti. Bet kažin ar jam reikėjo jos perspėjimo. 
Čia, kaime, visi apie jį žinojo. Žinojo, kad jis lošia, kad gviešia- 
si atimti iš Džeimso Makeną. 

— Manau, kad girdėjote apie mane, — tarė Kolinas ir jai nusi- 
šypsojo. Ji neabejojo, kad jis norėjo patikti jai. Jis ištiesė jai ranką 
norėdamas prisistatyti, bet ji apsimetė nepastebėjusi ir nusisuko. 


246 


PAGUNDA 


— Turiu dar labai daug darbo atlikti, — pasakė ji ir išsku- 
bėjo pro duris. Beveik bėgte užbėgo laiptais. Tik savo kambary- 
je atsikvėpė. “Kad ir kas būtų, Džeimsas turi šiandien ką nors 
vesti", — pamanė ji. Šiandien jam sukanka trisdešimt penkeri, ir 
jei šiandien jis neves iš meilės, viskas atiteks tam baisiam Žžmo- 
gui. Nuo to, kad jie su Džeimsu dvyniai, Temperencijai šiurpo 
oda. Visai kaip senoje pasakoje apie gerą ir blogą dvynius. Vie- 
nas blogio, kitas — gėrio įsikūnijimas. 

— Ir jis mano, kad aš myliu Džeimsą, — ištarė ji balsu. Bet 
Temperencija žinojo, kad tai tiesa. Ir ji negalėjo mylėti nė vieno, 
kuris jos nemylėjo. 

Staiga Temperencija pajuto nenugalimą norą surasti Keną. Da- 
bar ji turėtų būti viduje su kokia nors kaimo moterimi, pasisiūliu- 
sia aprengti nuotaką. Pati Temperencija atsiprašė nuo tokios pa- 
reigos. Kažkodėl (o kodėl, ji bandė negalvoti) Temperencija ne- 
norėjo matyti Kenos su gražiąja suknele, sukurta Finolos. 

Ieškojo maždaug valandą, nes ją nuolat sustabdydavo koks 
Džeimso giminaitis ko nors paklausti. 

— Kur gauti viskio? 

— Ar šiuose namuose yra muilo? 

— Kur gauti viskio? 

— Ar popiet bus žirgų lenktynės? 

— Kur rasti viskio? 

Temperencija vis dar negalėjo rasti Kenos. 

— Epė, — ištarė ji sau ir nuėjo ieškoti senos moterėlės. Epė 
sėdėjo ant šieno kaugės už arklidžių ir žiūrėjo, kaip Alekas prau- 
sė vieną lenktyninių Džeimso žirgų. Vyrukas buvo tik su sijonu. 
Be batų, marškinių, be kojinių. | 

Blogai nusiteikusi Temperencija neištvėrė neužsipuolusi 
Epės: 

— Ar maža darbo namie? 

Epė pakrapštė šiaudu retus dantis. 

— Tu dar nesusipažinai su Makenų giminės rytine šaka. Ar 
jie jau čia? — pasiteiravo Epė, lyg tai būtų atsakymas į jos klau- 
simą. 

— Ne, — atsakė Temperencija, atsiduso ir prisėdo prie Epės 
pasigrožėti pusnuogiu Aleku. — Dar reikės priimti? — ji pažvelgė 

į laikrodį, prisegtą prie šono. Kolinas pastebėjo laikrodį. Tempe- 
rencija apgailestaudama prisiminė, kaip smarkiai patuštino Angu- 
so kišenę pirkdama laikrodį. Gal galėjo būti jam kiek švelnesnė. 

— Negaliu rasti nuotakos, — pagaliau tarė Temperencija. Sau- 
lė atsispindėjo nuo Aleko raumenų, šešėliai žaidė tarp jų. Jis pa- 
merkė didelę šluostę į muiliną vandenį ir plovė gyvulio kulšis. 

— Paskutinį kartą girdėjau trankantis palėpėje. 

— Bet ji turi rengtis vestuvinę suknelę, — tarė Temperencija. 

— Labai graži. Sako, kad Finola nubraižė. Ar tu ir ją įtrauk- 
si į verslą? 

— Gal Kena galės. Juk aš grįžtu į Niujorką. 

Alekas tarp savo stiprių šlaunų laikė arklio koją ir muilino 
ją. Jo sijonas prasiskleidė tiek, kad matėsi sėdmens linkis. Nei 
Epė, nei Temperencija nenuleido akių, toliau tęsdamos pokalbį. 

Epė paniekinamai prunkštelėjo: 

— Kena nedaro nieko, kas nenaudinga Kenai. 

Temperencijai prireikė valandėlės suprasti, ką sakė senutė. 
Ji pažvelgė į moterį: 

— Maniau, kad visi šiame kaime laiko Keną angelu. Aš tik 
ir girdėjau, kokia miela mergaitė ji buvo. 

— Ir tu tuo patikėjai? — paklausė Epė ir bakstelėjo Tempe- 
renciją alkūne, kad toji pažiūrėtų į Aleką, gręžusį šluostę. Jo šo- 
nas nuo liemens iki kelio buvo nuogas. Valandėlę Temperencija 
pamiršo, apie ką kalbėjo. A, taip. Kena. — Maniau, kad jūs visi... 

— Jei nori išgirsti teisybę, paklausk Greisės, — tarė Epė. — 
Galiu lažintis, kad ji tau nieko gero nepasakė apie Keną. Turbūt ir 
Džeimsą nedažnai su ja matei? 

Kol Temperencija galvojo apie tai, Alekas baigė prausti ar- 
klį. Besijuokiančiomis akimis jis atsigręžė į abi moteris ir nusi- 
lenkė tarsi aktorius, ką tik baigęs savo vaidinimą. Temperencija 
paraudo ir norėjo apsimesti, kad nežiūrėjo susižavėjusi į jį, bet 
Epė ėmė ploti. “Koks skirtumas", — pamanė Temperencija ir pati 
paplojo. 

Šypsodamasis Alekas nuėjo į arklidę su savo kibiru. Tempe- 
rencija pakilo nuo šieno kaugės. 

— Ar žinai, kurioje palėpėje galėtų būti Kena? 

— Panašu, kad šitoje, — parodė Epė į langelį. Temperenci- 
jai pasirodė, kad ten šmėkščiojo žvakės švieselė. 

Temperencija apsisuko ir grįžo į namą. Ji turėjo įsmukti ne- 
pastebėta, kol vėl nepradėjo klausinėti apie viskį. Kai ji užlipo 
užpakaliniais laiptais iki palėpės ir uždėjo ranką ant durų ranke- 
nos, sustojo. Ką ji pasakys Kenai? Argi Kenai naujiena, kad visi 
namuose žino, jog ji ieško lobio? 

Temperencija valandėlę prisėdo ant kėdės šiapus durų ir ban- 
dė galvoti apie tai, kas vyko, bet, po teisybei, nieko negalėjo 
suprasti. Džeimsas nemylėjo Kenos. O Kena čia buvo tik dėl 10- 
bio. Jei visi tai Žinojo, kaip bus įvykdyta testamento sąlyga prieš 
karalių? Ir kas įvyko tarp Greisės ir Kenos? Ir kodėl Kena kaime 
nemylima"? 

Sėdėdama ji išgirdo balsus. Ji pažino Džeimso balsą ir su- 
prato, kad jis palėpėje su Kena. Temperenciją apėmė pavydas. Ji 
turėjo laikytis, kad neįlėktų pro duris ir nepareikalautų atsakyti, 
ką jie veikė palėpėje. Vieni! Jau paėmusi ranka durų rankeną, 
Temperencija prisiminė, kad jau šį vakarą Džeimsas praleis nak- 
tį lovoje su Kena, o paskui visą laiką... 

Ji pravėrė duris. Bet labai tyliai. Gal, jei pamatys, kad 
Džeimsas ir Kena tikrai myli vienas kitą, dings tas netikrumas, 
graužęs Temperencijai širdį. 

— Kai rasi lobį, — pasigirdo balsas — lyg Džeimso, bet 
kažkoks lygus ir slidus, — mes galėsime jį nužudyti. 

Temperencija sustingo tarpdury. Kiekvienas kūno raumenė- 
lis įsitempė. 

— Tu tapsi jo našle, todėl viskas priklausys tau. Viskas bus 
tavo. 

— Ir tavo, — atsakė Kena. 

Labai tyliai, kad nesukeltų jokio įtarimo, Temperencija už- 
darė palėpės duris ir nulipo žemyn. 

Džeimsas buvo savo miegamajame: rengėsi vestuvėms, pa- 
dedamas tik Ramzio."Jam tinka", — pagalvojo Temperencija, nes 
Ramzis buvo Džeimso sūnus. Jai užspaudė gerklę ir ji pagalvojo 
apie tai, kiek daug didelių paslapčių galėjo būti slepiama nuo 
jos. Bet tai, ką ji turėjo pasakyti Džeimsui, norėjo pasakyti akis 
į akį. 

— Tučtuojau noriu matyti tave bibliotekoje, — pasakė ji 
Džeimsui, o paskui kreipėsi į Ramzį: — Palėpėje yra... du žmo- 

nės, — ji neprisivertė ištarti jų vardų. — Noriu, kad jie tuoj pat 
ateitų į biblioteką, — pasakė ji ir uždarė duris. 

Ant laiptų sutikusi Elisę, liepė jai surasti Greisę ir atsiųsti į 
biblioteką. Temperencijai teko iš bibliotekos iškrapštyti pustu- 
zinį pusiau girtų giminaičių. Jai pavyko tai padaryti išnešus pa- 
dėklą su gėrimais ir pastačius jį ant bufeto koridoriuje. Jie nuse- 
kė paskui padėklą juokaudami ir patenkinti savimi, atrodo, net 
nepastebėję, kad pasikeitė patalpa. 

Po dvidešimties minučių bibliotekoje buvo susirinkę visi: 
Temperencija, Džeimsas, Kolinas, Kena ir Greisė. Temperencija 
užrakino duris ir raktą įsidėjo į kišenę. 

— Kur viskis? — buvo pirmas Kolino klausimas. 

— Manau, kad visi turėtume būti blaivūs, — iškilmingai pa- 
sakė Temperencija. 

— Kaipgi, puritonai amerikiečiai, — atsakė Kolinas ir atsi- 
sėdo ant sofos. — Ir dėl to šis nedidelis susirinkimas? Ar tu pra- 
sikaltai, broleli? — tingiai vogravo Kolinas. Temperencija troš- 
ko smogti jam taip... 

Valandėlę ji svyravo. Gal reikėjo viską pasakyti vienam 
Džeimsui? Bet ji nemėgo paslapčių. Tik ne tokių baisių kaip ši. 
Ji giliai įkvėpė ir atsigręžė į Džeimsą. 

— Tavo brolis ir moteris, kurią šiandien turi vesti, planuoja 
tave nužudyti. 

Džeimsas pažvelgė juoko kupinomis akimis į brolį: 

— Vis dar tebeplanuoji? 

Temperencija per tą vienintelę akimirką suprato, kad visi 
viską žinojo. Ji atsisėdo ant kėdės. 

— Ne todėl, kad man rūpėtų ši šeima, bet vis tiek nė vienas 
neišeis iš šio kambario, kol nesužinosiu, kas čia darosi. 

— Tu niekše, — iškošė Kena, primerktomis akimis žiūrėda- 
ma į Koliną. Ji vilkėjo specialiai jai sukurtą suknią ir nors vienas 
jos kraštas buvo dulkėtas, tai vis tiek buvo stulbinanti suknelė. 

Temperencija pažvelgė į Džeimsą. Jis vilkėjo vestuvinį kos- 
tiumą: juodo aksomo švarką, akinančio baltumo marškinius su 
žabo ant krūtinės. Škotiškas sijonas buvo švarus, kailinis krep- 
šys apkaustytas sidabru. Iš po sijono matomos raumeningos ko- 
jos rodė, kad savo gyvenimą jis praleido ne už rašomojo stalo. 

Greisė sulaužė tylą. 

— Kad ir kas čia vyktų, kas nors turi ištekėti už Makeno per 
valandą, arba visas kaimas pereis Kolinui, — ramiai pasakė ji. 

— O taip, testamentas, — labai linksmai tarė Kolinas. — Ar 
tikrai bibliotekoje nėra viskio? 

— Džeimsai, — kreipėsi Temperencija, — jei nepasakysi 
man, kas čia vyksta, aš išvyksiu iš čia tą pačią akimirką ir tau 
pačiam reikės rūpintis visais svečiais. 

Džeimso veide pasirodė tikras išgąstis. Jis pažvelgė į brolį. 

— Gerai. Nuo ko pradėti? Aš visada Žinojau apie testamen- 
tą, — pasakė jis. 

Temperencija norėjo kažką sakyti, bet užsičiaupė. 

Džeimsas jai nusišypsojo: 

— Tikrai maniau, kad atvažiavai čia ištekėti už manęs. Pa- 
galvojau, kad mano dėdė pagaliau įgavo proto. Bet mano prie- 
laida nepasitvirtino — visa tai atkakliai įrodinėjai ne kartą. Bet 
aš žinojau, kad netrukus įsikiš teta Rovena. Buvo nuostabu, kai 
ji pareikalavo, kad mudu tučtuojau susituoktume. Ir kai teta pa- 
sakė, kad už manęs nori ištekėti Kena, supratau, kad ji kažką 
sužinojo apie lobį. Kenos širdyje visada buvo tik pinigai ir Gei- 
vis. Manęs ji niekada nemylėjo. 

Temperencija pažvelgė į Greisę. Toji sėdėjo sudėjusi rankas 
ant kelių. Dabar Temperencija suprato, kodėl Greisė paniuro, kai 
pirmą kartą buvo paminėtas Kenos vardas. 

— Suprantu, — ištarė Temperencija. — Visa tai buvo juokai. 

— Ne, testamentas yra tikras, — tarė Džeimsas. — Turiu šian- 
dien vesti iš meilės, arba viskas atiteks mano netikusiam broliui. 

Iš to, kaip abu broliai žvelgė vienas į kitą, buvo matyti, kad 
tarp jų nėra priešiškumo. 

— Ar tu loši? — ramiai paklausė Kolino Temperencija. 

— Ne per daug, — atsakė šypsodamasis Kolinas. 

— Bet visi tikėjome, kad lošė, — pasakė Džeimsas. 

— Kai sena liežuvautoja teta Rovena po tėvo mirties pama- 
tė mane su kortų kalade rankose, visiems pasakė buvusi teisi dėl 
to, kad aš paveldėjau šeimos ligą. 

— Tiesa tokia, kad mano brolis — daug dirbantis advoka- 
tas, turįs išlaikyti Žmoną ir tris vaikus. 

— Ne kažin kiek laiko lieka lošti kortomis, — linksmai at- 
siliepė Kolinas. 

Valandėlę Temperencija sėdėjo ramiai, bandydama priimti 
tai, kad viskas, kas jai buvo pasakyta apie šią šeimą, tebuvo gry- 
nas melas. Ji pažvelgė į Keną, tylutėliai sėdinčią su vestuvine 
suknele. Jos gražus veidas buvo kupinas pykčio. Ji, atrodė, su- 
prato viską, kas čia vyko. 

— O kas bus su ja? — paklausė Temperencija, kryptelėjusi 
galva į Keną. 

— Norėjai viską sutvarkyti, mieloji? — tarė Kolinas. — Da- 
bar matai, kad jokios žmogžudystės nebus. 

Kena atsistojo ir iš suknelės vidinės priekio pusės ištraukė žal- 
vario gabalėlį. Duodama jį Džeimsui, pažvelgė į Temperenciją. 

— Nors tai nesvarbu, bet žmogžudystė buvo jo pasiūlymas. 
Aš atsisakiau joje dalyvauti. 

— Ji teisi, — pasakė Kolinas ir priėjo prie brolio pasižiūrėti 
žalvarinio niekučio. 

— Gal patikrinsime? — pasiūlė Džeimsas ir iš savo kailinio 
maišo išėmė visas keturias kortų kalades. Tas pačias, kurias jų 
senelė užsakė vaikaičiams. 

Temperencija žinojo, kad kažkas jos miegamajame ieškojo 
kortų, bet ji apie tai neužsiminė. 

Kena, Kolinas ir Džeimsas išskleidė kortas per visą stalą, 
ilgio sulig odine sofa ir ėmė ant kortų nugarėlių dėlioti ir visaip 
sukioti žalvarinį ornamentą. Temperencija su Greise stovėjo nuo- 
šaly ir stebėjo tylėdamos, nesikalbėdamos tarpusavyje, nekomen- 
tuodamos, ką veikė kiti. 

Maždaug po penkiolikos minučių Kena prabilo: 

— Nieko nesuprantu. Ką su juo reikia daryti? 

— Neturiu supratimo, — atsakė Kolinas. — Neturiu lošėjo 
mąstymo. Jei lošimo dvasia gyva mūsų giminėje, gal ją paveldė- 
jo Ramzis? Kaip manai? | 

— Arba viena tavo dukterų, — atšovė Džeimsas, susierzi- 
nęs, kad neišėjo greitai atskleisti, kur yra lobis. 

— Atveskite čia savo giminaičius! — piktai sušuko Kena. — 
Juk kas nors iš jų turėtų būti lošėjas! 

— Lošėjų yra, bet sukčiai numirė kartu su mano seneliu. 

— Kam tie rūpesčiai? Vis tiek nieko nerasime, — tarė 
Džeimsas ir pažvelgė priekaištaujamu žvilgsniu į Keną. 

— Daviau tau tiek laiko, kiek buvo galima duoti nevedant 
tavęs, todėl maniau, kad tu... 

Dabar ir Greisė prisiminė vestuves: 

— Reikia pasakyti, kad vestuvės neįvyks. Svečiai laukia. 
Visi dabar turėtų būti bažnyčioje. 

Kolinas šyptelėjo: 

— Ką gi, brolau, atrodo, ši vieta pereis man. 

Temperencija nusigręžė ir ėmė žiūrėti pro langą. 

Džeimsas paerzino Keną: 

— Manau, kad vis dar nori už manęs tekėti? 

— Geriau gyva sudegsiu! 

— O tu? — paklausė Džeimsas Greisės. 

— Ačiū. Nereikia vyrų. Daug maloniau pačiai užsidirbti pi- 
nigus. 

Niekas daugiau neištarė nė žodžio, todėl Temperencija smal- 
saudama atsigręžė. Visų akys susmigo į ją. 

Ypač įdėmiai degančiomis akimis žiūrėjo į ją Džeimsas: 

— Ant greito žirgo galima spėti nujoti į bažnyčią laiku. 

Temperencijos širdis ėmė smarkiai plakti. Ką ji galėjo pasa- 
kyti? Visa, ką ji jautė, buvo džiaugsmas, kad Džeimsas niekada 
neketino vesti nieko, išskyrus ją, ir kad dabar jai neteks išvykti 
iš Makeno ir grįžti kariauti su ta mergyte, kuri... 

— Aš neapsirengusi, — išgirdo sakant save. 

Šypsodamasis nuo ausies iki ausies Džeimsas stvėrė ją už 
rankos: 

— Vėliau nupirksiu tau drabužius iš Paryžiaus. 

Temperencijos širdis plakė taip, kad ji nesugalvojo, ką atsa- 
kyti. Ištekės! Ji tuoj ištekės! Nurijusi seiles ji vėl prakalbo: 

— Tiesą sakant, Finola parodė man savo sukurtus suknelių 
eskizus, ir aš ėmiau galvoti, kaip išplėsti “Greisės namus" ir 
įrengti moteriškų drabužių siuvyklą. O arklidės darbininkas Striu- 
anas pasiuvo batelius, kurie... 

— Greičiau, greičiau, greičiau! — šaukė Greisė. Kolinas stū- 
mė prie durų savo brolį. Valandėlę visi kimiai juokėsi, kai Džeim- 
sas graibė durų rakto kišenėje ant Temperencijos krūtinės. Ne- 

trukus visi pasipylė į koridorių. Ten buvo tuščia. Kaip Greisė ir 
sakė, visi laukė bažnyčioje. 

— Pasiruošusi? — paklausė Džeimsas. Temperencija tik nu- 
sijuokė. Nepaleisdamas jos rankos, jis nubėgo į arklides. Ten jau 
laukė pabalnotas arklys, tarsi kas buvo tikėjęs, kad jo prireiks. 
Džeimsas įšoko į balną, užsisodino už savęs Temperenciją ir žir- 
gas nulėkė šuoliais. 

Gal kaltas buvo vėjas, plakantis veidą, gal pažįstamas kai- 
mo kelias, bet Temperencijos, prigludusios prie plačios Džeim- 
so nugaros, pasitikėjimas savimi ėmė blėsti. 

— Jiems geriau būtų Kena. Ji saviškė, — šūktelėjo ji jam. 

— Jeigu jie mano, kad atiduosiu šią vietą Kolinui, 0 jis vi- 
sus jus išvarys! 

Nusišypsojusi Temperencija dar labiau prigludo prie jo, bet 
galvoje sukosi klausimas: kodėl? kodėl? kodėl? 

— Kodėl atstūmei mane tada, kai verkiau? Juk supratai, kad 
tą dieną beveik maldavau, kad vestum mane, — tarė ji, užvertusi 
galvą aukštyn ir žiūrėdama į jo sprandą. Nuo šiandien jai bus 
galima liesti jį kada tik norės. . 

— Žinojau, kad Kena grįžo tik todėl, kad kažką suuodė apie 
lobį, — tarė jis pro petį. — Daviau jai tiek laiko, kiek galėjau. 

Tai, ką jis pasakė, buvo įtikima, bet Temperencija vis tiek 
išgyveno, prisiminusi tos dienos širdies skausmą. Jis nepadarė 
nieko, kad skausmas atlėgtų. Kodėl? Todėl, kad norėjo to pra- 
keikto lobio, kurio niekada negaus. 

Ji jau matė bažnyčią ir ilgą kaimo kelio galą, bet tuo metu 
kelią pereiti nusprendė didelė banda Džeimso numylėtų avių, to- 
dėl jis sustojo ir laukė. Nedarė nieko, kad avys išsigąstų, pakrik- 
tų ar gal net kokia nusilaužtų koją. 

— Ar Žinai ką nors apie Deborą Medison? 

Džeimsas šyptelėjo: 

— Radau laikraščio straipsnį ir laišką aviganio trobelėje, 
kur drauge praleidome naktį, — tarė jis. — Įžiūrėjau į laišką su- 
smigusių nagų pėdsakus ir supratau, kad neapsidžiaugei tuo, ką 
perskaitei. Įtariau, kad toji Debora Medison tokia, kokia buvai 
tu, kai tik atvykai į Makeną. Norėjau tau įrodyti, kad tu čia tinki 
labiau negu Niujorke, todėl susisiekiau su Kolinu ir jis telegra- 
favo į Niujorką, kad panelė Medison pirmu laivu plauktų čia. 


254 


PAGUNDA 


— Aha, — atsakė Temperencija ir priglaudė galvą prie jo 
nugaros. Jos įtarimas pasitvirtino. Ji pamatė tai, ką jis ir tikėjosi 
jai parodyti. Temperencija turėjo pripažinti, kad jis pasielgė pro- 
tingai. 

Bet kažkas jai vis tiek kėlė nerimą. Negi jis negalėjo pasi- 
kalbėti su ja apie tai, ką perskaitė? Pasėdėti su ja ir pasakyti, kad 
ji pasikeitė? Kodėl jam reikėjo tokio paslaptingo ir apgalvoto 
žingsnio — surengti Deboros Medison atvykimą į Makeną Tem- 
perencijai nieko nežinant. Šitaip mokomi vaikai. Parodoma jiems. 
Bet suaugusieji turi galią mąstyti. Negi jam buvo sunku... 

Ji papurtė galvą vydama tokias mintis. Ši diena — jos ves- 
tuvių diena, o šį vyrą ji mylėjo. Pažinojo jį: jis buvo geras žmo- 
gus. Matė, kaip jis rūpinosi kaimu. Vėliau jie galės išlyginti skir- 
tumus. Vėliau, kai bus įvykdytas testamentas ir Makeno kaimas 
liks saugus, jiedu su Džeimsu galės pasikalbėti. 

Ir čia ji prisiminė, kaip sakydavo moterims: “Kodėl apie tai 
nepagalvojai prieš ištekėdama už jo?“ Dažniausiai ji turėdavo 
galvoje vyrų meilę viskiui. O moterys visada atsakydavo vieno- 
dai: “Aš jį mylėjau ir negalvojau, ką dariau." 

Avims perėjus kelią, Džeimsas paragino arklį. Temperenci- 
ja pasistengė negalvoti. Džeimsas Makenas neturėjo įpročių, ko- 
kiais pasižymėjo tų moterų vyrai. Jis negėrė iki paskutinio skati- 
ko, nelošė. Gal buvo truputį per daug valdingas. Bet juk visi žmo- 
nės turi trūkumų. Kodėl gali jis neturėti? 

Kitą minutę jie jau buvo prie bažnyčios. Vos įžengė į vidų, 
visi pradėjo džiūgauti ir šūkauti. Priekinėje eilėje prieš altorių 
sėdėjo jos motina ir Rovena. Puolusios viena kitai į glėbį, jos ir 
verkė, ir juokėsi tuo pačiu metu. 

— Atrodo, kad jos neturi nieko prieš mūsų vestuves?! — 
šaukė jai Džeimsas. 

Temperencija šypsojosi, bet giliai viduje ją vis tiek kažkas 
neramino. Kai ji pasirodė tarpdury su Džeimsu, visi, atrodė, to ir 
tikėjosi. Kodėl nelaukė Kenos? Vienos iš savų, kaip tūkstančius 
kartų girdėjo Temperencija. 

Visi buvo čia. Visas Makenas. Ir dar Džeimso giminaičiai iš 
visos Škotijos. Kai ji ėjo su juo per bažnyčios vidurį, beveik visi 
tapšnojo jiems per nugaras. 

— Sakei, kad padarysi tą, ir padarei, — girdėjo ji sakant. 
Pakeliui kažkas įbruko jai į rankas gėlių puokštę. 

Bet ji nesuprato, ką ten sakė žmonės. Kad Džeimsas turėjo 
vesti ir išgelbėti Makeną nuo savo lošėjo brolio, kuris, kaip pa- 
sirodė, visai nelošė? 

Tik prie altoriaus jai viskas paaiškėjo. Heimišas, kuris kaž- 
kada jai labai nepatiko, nusišypsojo ir pasakė jai: 

— Džeimsas prisiekė neleisiąs tau palikti mūsų. Ir labai ačiū 
jam. Būk pasveikinta savo namuose, mergaite. — Paskui Heimi- 
šas iškėlė ranką tildydamas visus, o kai bažnyčioje pasidarė ty- 
lu, pradėjo vestuvių ceremoniją: — Brangūs parapijiečiai, šian- 
dien susirinkome čia... 

Atsigręžusi Temperencija pažvelgė į susirinkusiuosius. Jie 
visi šypsojosi taip, lyg būtų atlikę didelį žygdarbį. Temperenci- 
jai buvo sunku suprasti, bet staiga ji suvokė, kad visi kaime to 
tikėjosi. Jie nesumišo, bažnyčioje šalia Džeimso išvydę Tempe- 
renciją, nes visi ir manė ją pamatysią. 


“Man tai nepatinka, — galvojo Temperencija. — Man tai 
visai nepatinka." 
— Ar tu, Džeimsai, imi šią moterį... — tesė Heimišas, bet 


Temperencija tebežiūrėjo į parapijiečius. Jos motina, sėdėjusi pir- 
moje eilėje, tyliai verkė į nosinaitę. 

“Aš maniau, kad jis rimtai ketino vesti Keną, bet jis neve- 
dė", — sukosi Temperencijos galvoje mintys. Ir dar ji manė, kad 
kaimiečiai norėjo Kenos, o ne jos — pašalietės, atvykėlės. 

Kai Džeimsas atsakė: “Imu", — ji atsigręžė į jį, bet nesi- 
šypsojo. 

Heimišas kalbėjo toliau: 

— Ar tu, Temperencija O' Neil, imi šį vyrą... 

Temperencija atsigręžė pasižiūrėti į žmones. Ji turėjo dide- 
lę patirtį sakyti kalbas, žinojo, kaip nutaisyti balsą, kad ją girdė- 
tų net ir sėdintieji paskutinėje eilėje. Džeimsas laikė jos ranką. 
Ji ištraukė ją. 

— Aš padėjau jums nuoširdžiai, — pasakė ji Žmonėms, — bet 
jūs nuoširdžiai su manimi nesielgėte. Jūs man nebuvote draugiški. 

Pasakyti, kad žmonės apstulbo, būtų maža. Tik Greisės, at- 
jojusios čia su Kolinu, veido išraiška sakė: “Aš taip ir Žinojau, 
kad šitaip atsitiks." 


256 


PAGUNDA 


Pirmoji prašneko Lilija: 

— Mes niekada nenorėjome Kenos. Ji suvedžiojo jauną Gei- 
vį. Vaikinas buvo pametęs dėl jos galvą, bet ji paliko jį ir ėmė 
lakstyti paskui Makeną. Jai teko tai, ką užsitarnavo. O jei mes ja 
pasinaudojome, tai irgi todėl, kad ji to nusipelnė. 

Į tai Žmonės pritariamai suūžė. 

— O ką padariau aš, kad nusipelniau būti jūsų visų vedžioja- 
ma už nosies? — paklausė Temperencija ir pažvelgė į motiną. — 
Juk ir tu buvai su jais išvien? 

Melanija nieko neatsakė, tik prispaudusi prie veido nosinai- 
tę ėmė verkti dar labiau. Temperencija jos tylėjimą priėmė kaip 
kaltės pripažinimą. 

— Man taip nepatinka, — tyliai ištarė Temperencija, bet vi- 
si bažnyčioje ją išgirdo. 

— Brangioji, — kreipėsi Džeimsas, — aš manau, kad... 

Kai ji atsigręžė ir pasižiūrėjo į jį, jai atrodė, kad viskas gy- 
venime vedė prie šios akimirkos. Jos mintys buvo skaidrios lyg 
krištolas. 

— Tau tereikėjo paprašyti manęs už tavęs tekėti, — tarė ji. — 
Tik tiek. O nesakyti “Gerai, aš duodu tau tai, ko tu nori. Vedu ta- 
ve." Ne, aš tenorėjau tik to, ko, kiek žinau, sulaukė dauguma 
moterų, esančių čia, bažnyčioje: tinkamo pasipiršimo atsiklau- 
pus, geriau su Žiedu gražioje dėžutėje. Norėjau to paties, ko nori 
visos moterys. Bet, užuot to sulaukusi, buvau vedžiojama už no- 
sies. Manimi buvo manipuliuojama. 

Kaip visada, Džeimsas panoro paerzinti ją dėl niūrios nuo- 
taikos. 

— Bet juk meilėje ir kare viskas teisinga? — paklausė jis, o 
jo akys žiburiavo. 

— Aš tikiu, kad taip, — ištarė ji ir nutilo. Visi bažnyčioje 
laukė sulaikę kvapą. Ji fiziškai juto tvyrančią įtampą. Suprato, 
kad, leidusi toliau tęstis apeigoms, leis jiems dar labiau džiū- 
gauti iš laimės. Bet Temperencija to nenorėjo. 

Ji norėjo daugiau nei apgavystės ir slapta už jos nugaros rez- 
gamo sąmokslo. Bet labiausiai už viską ji norėjo būti mylima. 

Ji pažvelgė į gėlių puokštę, paskubomis įspraustą jai į ran- 
kas. Ji nevilkėjo vestuvinės suknelės, nes šios vestuvės buvo nu- 

matytos su kita moterimi. Kai Temperencija jau ketvirtą kartą 
paklausė Kenos, kokios gėlės jai patiko, Kena nenoromis burb- 
telėjo: “Lelijos". Ir dabar bažnyčia buvo pilna baltų lelijų. O Tem- 
perencija lelijų nekentė. Nekentė jų vaizdo, nekentė jų kvapo. 
Bet juk čia vyko ne jos vestuvės? 

Ne, ji netekės už vyro, dar prieš valandą ketinusio, kaip ji 
manė, vesti kitą moterį. Už vyro, kuris dar tik turėjo paprašyti 
už jo tekėti. Ir jis neištarė jai tų Žodžių, kuriuos trokšta išgirsti 
kiekviena moteris. Jis nepasakė jai: “Aš tave myliu". 

Ji pažvelgė į Džeimsą. Tiesą sakant, ji pati galutinai įsitiki- 
no, kad myli jį. Vos pažvelgusi į jį, suvirpėdavo viduje. Taip bū- 
na tik iš meilės. Bet ji ketino pasielgti taip, kaip patardavo savo 
moterims: prieš ištekėdama pagalvok apie problemas. 

Ji įbruko gėlių puokštę jam į rankas, apsisuko ir nuėjo nuo 
altoriaus. 

Pasigirdo aiktelėjimas iš netikėjimo, bet niekas bažnyčioje 
netarė nė Žodžio. 

Džeimsas sulaikė ją už rankos vidury bažnyčios. 

— Negali išeiti ir palikti, — tyliai ištarė. Jo akys maldavo. 
“Nedaryk man gėdos prieš mano Žmones", — be žodžių prašė 
jis. — Jei išvyksi, aš neteksiu Makeno kaimo ir šie Žmonės liks 
be namų, — tyliai pasakė jis. 

Žiūrėti į mylimo žmogaus akis ir sakyti “ne" Temperencijai 
buvo pats sunkiausias dalykas gyvenime. Ji žinojo: jei dabar štai 
čia jis ištartų tuos tris trumpus žodelius, ji apsigręžtų ir grįžtų 
ten, kur tebestovėjo Heimišas su maldaknyge rankose, vis dar 
pravira iš nuostabos burna. 

Bet. Džeimsas nieko nepasakė. Akimirka buvo prarasta. 

O neišgirdusi laukiamų žodžių, Temperencija negalėjo tęsti 
ceremonijos. Ji negalėjo tekėti už vyro vien kaimo labui. 

— Reikėjo apie tai pagalvoti anksčiau, — pasakė ji. — Ir 
galbūt daugiau dėmesio skirti man, o ne savo lobiui. 

Kai jis nieko neatsakė, ji apsisuko ir nuėjo. 

Lauke stovėjo du Džeimso lenktyniniai žirgai — antruoju 
atjojo Kolinas. Temperencija nebuvo jojikė, bet dabar jautėsi ga- 
linti padaryti viską pasaulyje. Ji lengvai užsėdo ant arklio ir pa- 
ragino jį. Kelią užstojo trys Džeimso mylimos avys. Ji prijojo 

prie jų ir pasilenkusi užriko, kad bėgtų nuo kelio. Galbūt ji ką 
tik padarė patį kvailiausią dalyką savo gyvenime, bet staiga pa- 
sijuto visiškai laisva. 

Kryžkelėje ji nesvyravo. Ji neketino elgtis racionaliai: grįž- 
ti į didįjį namą ir susidėti daiktus. Ne, ji vyko į... Tiesą sakant, 
pati nežinojo, kur vyko ir kaip iki ten nusigaus, bet tikrai neabe- 
jojo tuo, kad išvyksta iš Makeno. 

Ji truputį truktelėjo pavadį ir žirgas nuėjo į dešinę. Kelias 
vedė į Midlėjų. Už jos liko Makenas. Keliu ėjo Kena, išsipurvi- 
nusi gražiąją suknelę. 

Temperencija sulaikė arklį. 

— Ar atskubėjai pasijuokti iš manęs, ponia Maken? — pik- 
tai paklausė Kena. 

— Aš už jo neištekėjau, — ramiai atsakė Temperencija. — 
Gal nori pajodinėti? 

Kena porą kartų išsižiojo kažką sakyti, bet užsičiaupė. 

— Taip, norėčiau, — pagaliau ištarė. Įstatė koją į balnakil- 
pę ir užsėdo ant arklio. 


XXIV 


AR LIL7A 


PO DVEJŲ METŲ 


NIUJORKAS 


Ant rudo akmens namo kabėjusioje iškaboje buvo parašyta: 
“Moterų įdarbinimo agentūra". Ir smulkiomis raidėmis: “Jei esi 
gabi, mes turime tau darbą". 

Džeimsas Makenas sustojo prie lauko durų, pakėlė ranką pa- 
sibelsti, bet nuleido ją. Ne, geriau stovėti prieš patrankas, negu 
daryti tai, dėl ko jis čia atvyko. Valandėlę ramiai pastovėjęs, pa- 
silenkė pasikasyti kojos. Abi kojos pasidarė jautrios nuo tų pan- 
čiojančių kelnių. Sijonas bent leidžia žmogaus odai kvėpuoti. Ir 
jam bloga darėsi nuo lygios žemumos. 

Perbraukęs ranka per apykaklę pajuto ten prakaito srovelę. 
Vieną akimirką vos nepabėgo. Bet čia prisiminė Temperenciją ir 
koks jo gyvenimas buvo pastaruosius porą metų. Ji pabuvo su 
juo vos keletą mėnesių, bet, kai išvyko, jo gyvenimas virto... 

Jis giliai įkvėpė drąsindamasis ir atkėlė žalvarinį durų bels- 
tuvą. Nuleido tik vieną kartą. Tučtuojau duris atidarė tarnaitė. 

— Čia suranda darbą tik moterims, — pasakė ji nužvelgusi 
nuo galvos iki kojų. — Ir neatrodo, kad pačiam reikėtų darbo. — 
Jos balse ir akyse jautėsi kvietimas. 

— Dele! — pasigirdo balsas, gerai pažįstamas Džeimsui. O 
kai jis išgirdo tą balsą, suprato, kad elgiasi teisingai. 

Kai Temperencija išsuko iš už kampo, išvydo jį. Tą pačią 
akimirką jis suprato, kad ir ji kentėjo tuos dvejus metus taip, 
kaip ir jis. “Nebus sunku", — pamanė jis. Grįžo pasitikėjimas 
savimi. Ištiesęs pečius, priėjo prie jos taip išdidžiai, tarsi eitų 
savo žeme ir segėtų kiltą. 

— Sveika! — tarė šypsodamasis. — Prisimeni mane? 

Valandėlę Temperencija tik žiūrėjo į jį, o paskui nusišypsojo. 

— Džeimsas, — ištarė. — Tu nepasikeitei. 

Bet tai buvo netiesa. Jis atrodė daug geriau nei tada, kai matė 
jį paskutinį kartą. Vien nuo pasižiūrėjimo į jį Temperencijos šir- 
dis ėmė smarkiau plakti. 

Džeimsas šiltai nusišypsojo. 

— Turėjau tau pranešti, kad būsiu Niujorke, bet nespėjau, — 
jis stengėsi kalbėti kuo įprasčiau. 

— Nieko tokio, — atsakė ji. — Gal užeisi vidun. Pasišnekė- 
sime. Norėčiau išgirsti, kas vyksta Makene. Motina rašo man, 
bet... — ji nutilo, nes Džeimsas priėjo arčiau. Jo artumas trukdė 
jai kalbėti. Jai atrodė, tarsi tų dvejų metų nė nebūta. 

“Išliko tas pats potraukis", — pagalvojo ji ir vėl nusišypsojo. 

— Užeik į vidų, — tyliai ištarė Temperencija ir atidarė du- 
ris į gražiai apstatytą nedidelę svetainę. — Dele, gal atneštum 
arbatos ir pyragaičių? 

Jie nesikalbėjo likę vieni kambaryje. Temperencija atsisėdo 
ant mažos sofos, o Džeimsui parodė sėstis ant kėdės prieš save. 
Bet jis nesėdo. Stovėjo prie Židinio, padėjęs rankas ant židinio 
atbrailos. Ji buvo gražesnė, nei jis prisiminė, bet joje atsirado 
kažkas naujo, kažkoks subrendimas, kuris jai labai tiko. 

Kai jie įsitaisė, Džeimsas buvo besakąs, ko jis čia atvyko. 
Jis ketino pasakyti jai, jog atleidžiąs už tai, kad pažemino jį, pa- 
likusi vieną prie altoriaus, ir kad nori parsivežti ją atgal. 

Bet kai jau pravėrė burną, atsidarė durys ir įbėgo mažas ber- 
niukas. Jis buvo išsipurvinęs veiduką, rankutes ir visą jūreiviš- 
kos palaidinukės priekį. 

— Mama! Mama! — pašaukė jis ir paslėpė veiduką jos sijo- 
no klostėse. Iš paskos įbėgo jauna moteris auklės uniforma. 

— Jis pabėgo nuo manęs. Prašau atleisti, — pasakė auklė. 

Temperencija su meile paglostė tamsėjančius berniuko 
plaukus. 

— Tai ką iškrėtė šį kartą? 

— Jis iškasė visus iki vieno sodininko ką tik pasodintus gė- 
lių svogūnėlius! — susijaudinusi aiškino auklė. 

— Taip? — pažvelgė į moterį Temperencija. — O kur tu 
buvai? Vėl plepėjai su savo vaikinu? 

Merginos akyse pasirodė ašaros. 

— Prašau atleisti, panele. Daugiau to nebus. Aš neįpratusi 
prie šio darbo. Daug lengviau lenkti nugarą negu... 

— Meibli! — griežtai ištarė Temperencija žiūrėdama į berniu- 
ką. Pakėlusi jo galvutę nuo kelių ji apglėbė veidelį rankomis. — 
Noriu tave su kai kuo supažindinti, — tarė ji ir atgręžė berniuką į 
Džeimsą. — Čia Džeimsas Makenas, jis atvyko iš Škotijos. Eik pa- 
spausi jam ranką. 

Berniukas paliko motiną, oriai priėjo prie Džeimso ir ištie- 
sė rankutę. Džeimsas iškilmingai paspaudė ją. Jis buvo gražutis 
vaikas. 

— Malonu susipažinti, — ramiai pasakė Džeimsas. 

Tarnaitė įnešė didelį padėklą su nemažu arbatinuku ir trim lėkš- 
tėmis su pyragaičiais ir sausainiais. Suspiegęs iš džiaugsmo berniu- 
kas pagriebė tris pyragaičius. Du įsigrūdo į burnytę vienu metu. 

— Eik, nuprausi jį, — paliepė Temperencija auklei. — Ir 
liaukis verkšlenti. Ir, Dele, nuo šiol tu... — ji nutilo ir, užuot 
pasakiusi, pažvelgė į merginą perspėjančiu žvilgsniu. Temperen- 
cija skubiai pabučiavo berniuką į skruostą. Jis su abiem tarnai- 
tėm išėjo iš svetainės. 

— Atsiprašau, — tarė Temperencija Džeimsui. 

Jis iš paskutiniųjų stengėsi išsikapanoti iš juodo dugno, į 
kurį nukrito, kai vaikas pašaukė: “Mama!" 

— Matau, kad toliau gelbsti savo neklusnias moteris, — ban- 
dė nerūpestingai juokauti jis sėsdamasis. Paskutinėmis akimir- 
komis dingo visa jo arogancija. Kodėl jis nepaskubėjo? Kodėl 
nesusizgribo anksčiau? 

— Arbatos? — paklausė ji, pakėlusi arbatinuką. 

— Gerai gyveni, — tarė jis dairydamasis po kambarį. 

— Taip. Ir aš taip manau. — Ji padavė jam puodelį arbatos. — 
Tikriausiai atvykai čia ne dėl to, kad išgirstum apie mane? Kokie 
vėjai atpūtė į Niujorką? 

“Tu", — norėjo atsakyti jis, bet sulaikė išdidumas. 

— Makeno reikalai, — atsakė jis. Pastatęs arbatos puodelį, 
iš vidinės švarko kišenės jis išėmė mažą dėžutę. — Kai ką tau 
atvežiau. 

Temperencija paėmė dėžutę ir atrišo kaspinėlį. Viduje įvy- 
niota į audinio skiautelę gulėjo auksinė kriauklė ant ratukų. Joje 
— mažytis žmogutis, laikąs plauko storio virvutę, pririštą prie 
kriauklelės. Viskas atrodė nulieta iš aukso ir labai gražu. 

— A, taip, mama rašė, kad radote lobį, — tarė ji ir pastatė 
gražų daikčiuką ant arbatos stalelio."Tą lobį, kuris man taip bran- 
giai kainavo", — pagalvojo ji. Kai sužinojo, kad lobis rastas, 
parašė motinai nenorinti girdėti daugiau nė žodžio apie Makeną. 
Kai vėl pažvelgė į Džeimsą, ji šypsojosi. — Perpratai kortas ir 
žalvarinį šabloną? 

Džeimsas šyptelėjo viena puse lūpų. 

— Ne, ne visai. Aš... e... sviedžiau kažką sunkaus į tą didelį 
veidrodį virš židinio bibliotekoje. Stiklai išbiro ir ten pasimatė 
įduba, o joje buvo viskas, ką supirko mano senelė. 

— Turbūt labai susijaudinai, — tarė Temperencija gurkšno- 
dama savo arbatą ir žiūrėdama į jį. — Tačiau kaip tavo senelė 
sudėjo lobį už veidrodžio? 

— Visada buvai protinga, — tarė jis šypsodamasis jai, bet 
Temperencija nenusišypsojo. — Senelės kambaryje buvo nulei- 
džiamos durys. Jos buvo ypač gerai užmaskuotos, ir niekada jų 
nerastume, jei pirma nebūtume radę lobio. Tas žalvario šablonas 
visai nebuvo kortų šablonas, o raktelis nuo tų slaptų durų. 

— Kokia įdomi moteris turėjo būti tavo senelė, — tarė Tem- 
perencija ir dirstelėjo į laikrodį ant židinio atbrailos. — Labai 
džiaugiuosi, kad radai lobį. O kaip visi kiti Makene? 

— Gerai. Visi laikosi gerai, — atsakė Džeimsas, puikiai ži- 
nodamas, kad ji laukia, kada jis išeis. — Greisė ištekėjo už vyro, 
pristatinėjusio jai žaliavą skrybėlėms, ir jie persikėlė į Edinbur- 
gą. Jaunoji Elisė jau ėmė lankyti medicinos mokyklą. 

— Tai puiku, — tarė Temperencija, baigusi gerti arbatą. 

— O savo senelę perlaidojau pašventintoje žemėje. 

— Džiaugiuosi. Žinau, kaip tau tai svarbu. 

— O kaip tu? — tyliai paklausė Džeimsas. 

— Tavo dėdė išpildė mūsų susitarimą, nors aš ir ne iki galo 
įvykdžiau jo užduotą darbą, tai yra, neradau tau žmonos. 

— Ne tu dėl to kalta, — tarė jis. 

— Tą patį pasakė ir Angusas. Kai lioviausi ant jo pykti, pa- 
mačiau, kad jis labai puikus žmogus. Jis leido man naudotis tėvo 
namu ir pinigais, tik, žinoma, prižiūrimai. 

— Mergina prie durų pasakė, kad čia suranda darbą tik mo- 
terims. Ar tu ir Debora Medison esate partnerės? 

— Saugok, Dieve! Bet turiu pasakyti, kad ta nepakenčiama 
mergiotė apvertė mano gyvenimą. Ji privertė pamatyti, kokia bu- 
vau aš. 

— Tu? 

Tai, kaip jis paklausė, privertė Temperenciją susierzinti. Jis 
tarsi prikišo jai, jog per daug teigiama, kad būtų žmogiška. Tuo 
jau ją kaltino anksčiau. 

— Debora Medison privertė mane suprasti, kad aš ne tiek 
padėjau Žmonėms, kiek tenkinau savo puikybę. Gėda sakyti, bet 
man patiko būti įžymybe. Patiko, kaip mažos mergaitės prašy- 
davo mano autografo. Patiko... — ji paniekinamai numojo ran- 
ka. — Tačiau po Makeno pamaniau, gal iš tikrųjų sugebu su- 
rasti Žmonėms darbą, todėl, grįžusi į Niujorką, atidariau įdar- 
binimo agentūrą. Tegul į istorijos knygas taikosi kitos, — pa- 
sakė ji nežymiai nusišypsojusi. 

— Sakei, kad tavo pinigai prižiūrimi. Kas? Vyras? — pa- 
klausė jis ir panoro nusikąsti sau liežuvį. Neketino šito klausti. 
Pamatęs berniuką ir supratęs, kad prarado ją, jis norėjo likti šal- 
tas, norėjo išlaikyti savo išdidumą nepalaužtą. 

— Ne, — atsakė pralinksmėjusi Temperencija. — Mano part- 
nerė yra Kena. Ji ir palaiko ryšį su Anguso banko vadybininkais. 
Finansiškai mes gerai aprūpintos. 

— Kena? — nustebo Džeimsas. — Kena Lokvud? Iš Make- 
no? Ta, kuri... 

— Ta pati. Mama įkalbėjo Angusą leisti Kenai būti mano 
prižiūrėtoja. “Geroji Makeno mergaitė, sėkmės apleista", — taip 
Keną apibūdino mano motina. | 

Pirmą kartą nuo apsilankymo čia jis išvydo Temperenciją 
tokią, kokią pažinojo iš pradžių. Ar ji jo nekentė? Bet jis galėjo 

prisiekti, kad kai iš pradžių ją pamatė, jos akys suspindo. Tačiau 
dabar jos galėjo degti neapykanta. 

— Vadinasi, Kena tvarko tavo pinigus, — tarė jis. — Tikiuo- 
si, kad turi patikimą darbuotoją, tvarkantį buhalterines knygas. 

Sekundę Temperencijos akys svaidė žaibus. 

— Kena yra mano verslo partnerė, — piktai atsakė ji. — Ji, 
aš ir mano sūnelis gyvename viršuje, mudvi kartu vadovaujame 
agentūrai. — Ji su trenksmu pastatė puodelį ir per stalą pažvelgė 
į ji. Šį kartą jos akyse jis matė pyktį. 

— Tu tikrai nepasikeitei, Džeimsai Makenai. Žinai, kaip ma- 
no motira prikalbino tavo dėdę, kad jis duotų Kenai šį darbą? 
Motina pasakė Angusui, kad reikia grąžinti garbę Makeno pa- 
vardei dėl to, ką tu ir visas tavo kaimas jai padarėte. 

Džeimsas atsistojo. 

— Aš nieko jai nepadariau. Prieš daug metų ji bandė įvilioti 
mane į vedybas, nes gviešėsi mūsų pinigų! Ji gavo, ko nusipelnė. 

Temperencija taip pat atsistojo. Iš jos akių tryško pyktis. 

— Išeina, kad tu laikomas išmintingu, nes pasinaudojai gud- 
rybe bandydamas surasti savo brangiausią lobį, bet jei moteris 
apgaule nori gauti pinigų, ji jau laikoma vagile ir nusipelno baus- 
mės. Spėju, kad aš irgi gavau, ko nusipelniau? Kokių niekšybių 
pridirbau visiems Makene, kad užsitarnavau būti apgaudinėjama 
ir manipuliuojama? 

— Tu buvai apgaudinėjama?! — jaudinosi jis. — Tu buvai 
išrinkta, kad ištekėtum už manęs... — nutilęs jis atsitraukė to- 
liau nuo jos ir pritildė balsą. — Aš atvykau čia pasakyti, kad 
noriu atleisti tau už pažeminimą, bet dabar aš... 

— Atleisti man, — iškošė ji. — Atleisti man? 

— Matau, kad veltui sugaišau laiką, — ištarė jis tiesia nu- 
gara ir apsisukęs išėjo, trinktelėjęs durimis. 

Koridoriuje jis drebėjo iš pykčio. Atvyko tokį kelią į Jung- 
tines Valstijas vien tam, kad... kad ką? 

Tik ne tam, kad jį dar kartą pažemintų. Tuo jis buvo tikras. 
Pagalvojęs apie tas minutes, valandas, mėnesius, išgyventus nuo 
to laiko, kai ji pabėgo, pažeminusi jį prieš visą kaimą, jis galėjo... 

Jis griebė lauko durų rankeną, kad greičiau iš čia išeitų, bet 
pajuto, kad ant kažko užmynė. Pažvelgė po kojom — ten gulėjo 
spalvotas pieštukas. 

Pakėlęs jį, pažvelgė į nulaužtą galiuką. Kai Temperencija 
gyveno Makene, ji prašė motinos atsiųsti tokių pieštukų kaimo 
vaikams. Pamačiusi vieno vaiko piešinius, ji parašė laiškus į po- 
rą Niujorko meno mokyklų. Bet iš tų laiškų nieko neišėjo, nes 
Džeimsas nevedė Temperencijos, kaip buvo ketinęs, ir Tempe- 
rencija išvyko iš Makeno amžinai. 

Atsigręžęs jis pažvelgė į uždaras svetainės duris. Tada, pa- 
likdama jį bažnyčioje, ji sakė, kad užteko jam paprašyti tekėti 
už jo ir ji būtų ištekėjusi. Dabar prašyti jau per vėlu, kadangi 
dabar ji ištekėjusi ir turi vaiką. Turi verslą, padedantį nelaimė- 
lėms, ir yra laiminga. O jis... 

Džeimsas giliai įkvėpė. Išdidumas — šaltas sugulovas 10- 
voje. Tai jis labai gerai žinojo. 

Atlošęs pečius, jis atidarė svetainės duris, įėjo į vidų ir už- 
darė jas paskui save. Ji tebesėdėjo ant sofos. Jis matė, kad ji ver- 
kė. Ji nusisuko, nusišluostė ašaras ir slėpė nuo jo veidą. 

— Turiu kai ką pasakyti, — tyliai ištarė jis. 

— Manau, kad jau viską pasakei. 

— Ne, — tarė jis ir vėl ketino apsisukti ir išeiti. Jei ji ište- 
kėjusi, tas, ką jis pasakys, nieko nepakeis. Dar galėjo išsaugoti 
savo išdidumą, išeiti pro duris ir... Ir ką? Keliauti namo su savo 
nepažeista puikybe? Juk per tą savo puikybę bei išdidumą ir pa- 
teko į tokią padėtį. 

— Veidrodį bibliotekoje aš sudaužiau iš pykčio. Prisipažįs- 
tu, kad sudaužiau ir sulaužiau daug daiktų, kai tu išvykai. 

— Galėjai to ir nesakyti, — tarė Temperencija stodamasi. 

— Privalau pasakyti, — paprieštaravo Džeimsas. — Ir jei 
aš galėjau atvykti į šį tvankų didmiestį, užsimauti šias graužian- 
čias ir besipainiojančias kelnes, tai tu gali išklausyti manęs. To- 
dėl sėsk! 

Temperencija sumirksėjo akimis, bet atsisėdo. 

Džeimsas, susidėjęs rankas už nugaros, ėmė vaikščioti ir kal- 
bėti. 

— Iš Makeno išvyko Greisė. Bet prieš tai išsakė, ką turėjo 
išsakyti. Pasakė negalinti gyventi tokiame Makene, koks dabar 
jis tapo. Pasakė, kad su tokiu baisiu charakteriu ir nuolatiniu niū- 
rumu man tik kiurksoti ant to kalno ir nematyti gyvenimo. Taigi 

ji pasiėmė dukrą, savo verslą ir išvažiavo. Ir daug kas iš kaimo 
gyventojų pasakė man tai, ką galvojo. 

Nutilęs Džeimsas žiūrėjo prieš save į sieną. Jis prisiminė, 
kaip apmirė kaimas, kai buvo nutrauktas sėkmingai pradėtas ver- 
slas. Kai jis Vėl prakalbo, balsas buvo tylesnis. 

— Be Greisės, išvažiavo ir daugiau kas, pasakę, kad Make- 
ne nemato jokios ateities. 

Džeimsas nustojo žingsniuoti ir atsisėdo ant kėdės priešais 
Temperenciją, bet nepažvelgė jai į akis. O kas, jei pamatys jose 
gailestį? Didysis Makenas nesugebėjo išsaugoti savo žmonių! 

— O Kolinas nepanoro tos vietos. Pareiškė, kad jam bloga 
darosi nuo to, kad visi jį laiko pabaisa ir švaistūnu. Sakė esąs 
laimingai vedęs, myli savo vaikus, priklauso trijų bankų direk- 
torių tarybai, todėl pamiršo potraukį lošti. Jis pasakė, kad šitas 
kaimas — tik įsipareigojimas bei atsakomybė, bet jis nenorįs nie- 
ko bendro su juo turėti. 

Džeimsas žiūrėjo į savo rankas. Sunku buvo prisipažinti pra- 
laimėjus, bet tuo pačiu metu jam palengvėjo. Išpasakojęs tai, kas 
jį kankino, jautėsi tarsi nusimetęs didžiulę naštą. 

Jis pažvelgė į Temperenciją. Jos akyse nebuvo gailesčio, tik 
susidomėjimas. Tai padrąsino jį kalbėti toliau: 

— Nuvažiavau pas teisininkus pasikalbėti apie testamentą. 
Byla tęsėsi beveik pusę metų, bet galų gale keletas žmonių pa- 
liudijo, kad kartą buvau vedęs iš meilės. O be to, testamente ne- 
nurodyta, ką daryti, jei žmona mirtų. — Džeimsas šyptelėjo Tem- 
perencijai. — Kadangi Kolinas ir taip nenorėjo perimti Makeno, 
mano pastangos susitarti su teisininkais buvo lyg ir nereikalin- 
gos, išskyrus tai, kad dabar esu tikras šių Žemių savininkas ir 
galiu palikti savo palikuonims. 

— Ramziui, — tyliai ištarė Temperencija. 

— Taip, Ramziui. — Valandėlę Džeimsas tylėjo. Paskui pa- 
Žvelgė jai į akis. Neliko jokio skydo — saugančio ir ginančio, ir 
Temperencija suprato matanti patį jo vidų — tą vietą, kurios jis 
neleido kitiems matyti. 

— Visą laiką, — jis ištarė taip tyliai, kad ji turėjo palinkti 
prie jo norėdama girdėti, — aš maniau, kad problema yra pini- 
gai. Maniau, jei turėčiau pakankamai pinigų, galėčiau padaryti 

savo kaimą tokį, koks jis buvo klestėjimo laikais. Buvai teisi pa- 
sakiusi, kad Makenas tapo visos Škotijos pajuokos objektu. 

Temperencija norėjo atsiprašyti už tai, ką tada pasakė nepa- 
galvojusi, bet jis neleido. 

— Ne, — pasakė jis, — tu buvai teisi ir užgavai mane. Aš 
gėdijausi šeimos istorijos — lošimo ir, kaip galutinio rezultato, 
savo gimtinės nuosmukio. Greisė buvo teisi: aš tik kiurksojau 
kalnuose slėpdamasis nuo pasaulio. 

Džeimsas negalėjo nusėdėti. Jis vėl atsistojo ir ėmė žings- 
niuoti. 

— Bet visus tuos metus iki tavo atvykimo buvau patenkin- 
tas tuo, ką dariau. Buvau patenkintas būdamas vienas. Dabar su- 
prantu, kad po keturiolika valandų sunkiai dirbau fizinį darbą 
tam, kad nereikėtų galvoti. 

Jis nustojo žingsniuoti ir pažvelgė į ją. 

— O paskui pasirodei tu ir mus visus prižadinai. Tu priver- 
tei mane juoktis. Privertei norėti moters draugijos. Iki tavo at- 
vykimo aš nesijaučiau vienišas, o paskui man ėmė darytis bloga 
nuo vienatvės. 

Džeimsas vėl atsisėdo ant kėdės ir pažvelgė Temperencijai į 
akis. 

— Tačiau aš niekada tau to neparodžiau. Niekada nesakiau, 
ką man reiškė vakarieniauti drauge su tavimi. Ar kokios malo- 
nios buvo valandos, praleistos su tavimi oloje. Tu buvai tokia 
dosni ir maloni kaimo žmonėms. Daug dosnesnė už mane. Tu 
bendravai su jais asmeniškai. O aš nieko bendro su jais neturė- 
jau, nes buvau nepasiekiamas dvarininkas. 

Kai jis pažvelgė į ją, jo akyse tvenkėsi ašaros. 

— Tu buvai teisi, palikusi mane. Jei būtum pasilikusi, aš 
būčiau... 

— Priėmęs mane kaip nevertingą dovaną? 

Džeimsas nusišypsojo: 

— Tu visada sugebėdavai prajuokinti mane. Taip, jei tu tada 
būtum ištekėjusi už manęs, tikriausiai būčiau elgęsis su tavimi 
nepakenčiamai. Mes nevertiname to, ką lengvai laimime. — Jis 
atsikvėpė ir valandėlę žiūrėjo į šalį, o paskui pažvelgė į ją. — 
Šiandien atvažiavau čia, kad... 

— Kad ką? — "paragino ji. 

Jis nusišypsojo: 

— Pasakyti, kad atleidžiu tau ir priimu atgal. Atrodo, kad per 
tuos dvejus metus ne kažin ko pasimokiau. Net nepagalvojau, kad 
tu galėtum būti ištekėjusi ir auginti vaiką. Aš maniau, kad tu... 

— Kiekvieną naktį verkiu iš vienatvės ir ilgesio tau, kaip 
verkei tu? 

— Taip, — liūdnai nusišypsojo jis ir turėjo giliai įkvėpti, 
kad nusiramintų. Jis pralaimėjo. Per tą prakeiktą nepakenčiamą 
išdidumą neteko visko. 

Bet, žiūrėdamas į Temperenciją, jis šypsojosi. 

— Pats negaliu tuo patikėti, bet dabar jaučiuosi geriau. Keis- 
ta, bet maniau, jei tik kiek nusižeminsiu, tučtuojau palūšiu, bet 
pasijutau laisvas. Man daug lengviau. 

Temperencija šiltai nusišypsojo jam: 

— Atrodo, Škotijoje netikima, kad išpažintis apvalo sielą. 

— Dvarininkų mokyklose to nemoko, — atsakė jis ir privertė 
ją nusijuokti. Paskui išsitraukė iš kišenės dar vieną dėžutę. — No- 
riu tau parodyti dar kai ką. 

Tai buvo žiedo dėžutė. 

— Džeimsai, nemanau... — pradėjo ji, bet jis nutraukė ją 
supratęs, kad ji ketino pasakyti, jog jis neturėtų žemintis dar la- 
biau. 

— Ne, aš turiu tau kai ką pasakyti, — tarė jis. — Turiu tai 
padaryti dėl savęs. Prie altoriaus pasakei, kad norėtum žiedo ir... 

— Džeimsai, prašau, — tarė ji. — Nereikia. 

— Man reikia, — tarė jis. — Noriu tau šį tą parodyti. Aš 
tikrai, kaip tu sakei, manipuliavau tavimi, bet mano ketinimai 
buvo geri. Šiandien, išėjęs pro duris, pasižadėjau sau daugiau 
tavęs netrukdyti, todėl noriu palikti tave su gerais prisiminimais 
apie save. 

Atidengęs dėžutę, jis išėmė auksinį žiedą ir padavė jai. 

— Perskaityk, kas įrašyta. 

Paėmusi ji laikė žiedą prieš šviesą. 

— Per vestuves pasakei, kad jei būčiau atėjęs pas tave ir 
atsiklaupęs su Žiedu gražioje dėžutėje, tu būtum pasakiusi “taip". 
Norėjau parodyti tau, kad ketinau tai padaryti, tikrai ketinau, bet 


270 


PAGUNDA 


taip pat norėjau įteikti tau turtus, todėl iki paskutinės minutės 
laukiau, gal pavyks Kenai rasti lobį. 

Jis padavė jai juvelyrinės parduotuvės kvitą. Jame įrašyta 
data buvo savaitę ankstesnė už jos išvykimo iš Makeno datą. Kvi- 
te įrašyta, kad ant Žiedo turi būti išgraviruota: “Temperencijai iš 
visos širdies Džeimsas". 

Temperencija pažiūrėjo į vidinę žiedo pusę, ir ten tikrai bu- 
vo išgraviruota: “TM iš visos širdies Dž.M." 

— Užrašas buvo per ilgas, todėl jį patrumpino, — pasakė 
šypsodamasis Džeimsas. — Ir juvelyras nežinojo tavo pavardės, 
o aš pareiškiau, kad žiedą norėsiu atsiimti po dvidešimt keturių 
valandų, todėl įrašė taip. 

Temperencija atidavė jam žiedą, atsisėdo ant kėdės ir tylė- 
dama žiūrėjo į jį. 

Džeimsas pažvelgė į jos rankas ir jam suspaudė širdį. Ant 
trečiojo kairės rankos piršto ji mūvėjo vestuvinį žiedą. 

Kai jis prakalbo, stengėsi neparodyti, kad jo širdis kraujuoja: 

— Tai kas jis? 

— Kas toks? 

— Tavo vyras. Jei tau jį pripiršo Angusas, aš jį užmušiu. 

Temperencija nusišypsojo: 

— Aš jo neturiu. Pamelavau žmonėms, kad esu našlė. Tiesą 
sakant, nemanau, kad kas nors patikėjo tuo, bet melas daro mane 
žmogiškesnę. Kena labai man padeda. Ji — gera verslininkė ir 
sako, kad pinigai jai patinka labiau už vyrus. 

Džeimsas žiūrėjo į ją nustebęs. 

— Bet vaikas... — tarė jis. 

— Jis tavo, — džiaugsmingai atsakė Temperencija, tarsi pra- 
neštų apie pobūvį. 

— Ką?! 

— Mano sūnus yra tavo sūnus. Niekada nemokėjau gerai 
skaičiuoti, o be to, per tas paskutiniąsias savaites tiek daug vis- 
ko nutiko, kad nesupratau besilaukianti kūdikio. 

Džeimsui prireikė kelių minučių suprasti, ką ji pasakė. 

— Neturi vyro? — sušnibždėjo jis. 

— Neturiu. 

Kitą akimirką Džeimsas jau krapštė žiedą iš dėžutės, du kar- 

tus vos neišmetė, kol priėjo prie Temperencijos. Atsiklaupęs ant 
kelio, viena ranka suėmė abi jos rankas. 

— Ar tekėsi už manęs? Prašau tavo rankos. Gyvensime, kur 
tu panorėsi. Kad ir čia, Niujorke, kad galėtum ir toliau tęsti savo 
darbą. Dabar aš galiu pasiūlyti tau nupirkti, ką tik nori. Ne to- 
dėl, kad norėčiau tave papirkti, bet... 

Temperencija prispaudė pirštą jam prie lūpų. 

— Norėčiau sugrįžti į Makeną. Norėčiau, kad mano... mūsų 
sūnus augtų ten su savo vyresniuoju broliu Ramziu. O verslui 
gali vadovauti Kena. Aš jai nereikalinga. 

— Tu reikalinga man, — tarė Džeimsas maldaujančiomis 
akimis. — Tu reikalinga mums visiems. Labai labai. 

— Ir tu man reikalingas, — tyliai ištarė Temperencija. — O 
mūsų sūneliui reikia mūsų abiejų. — Pasilenkusi ji švelniai pa- 
bučiavo jį į lūpas. — Ar norėtum susipažinti su juo, kaip su sū- 
numi"? 

Valandėlę atrodė, kad Džeimsas pravirks. Tada jis atsistojo 
ir Temperencija matė, kaip jis keičiasi. Jis pamynė savo išdidu- 
mą, kad laimėtų Temperenciją, ir ji tai dabar tinkamai įvertino: 
pastarieji metai buvo sunkūs. Nesaldu būti vienišai motinai, be 
to, juk Džeimsas pagaliau išpildė jos troškimą. 

— Gal eisime? — paklausė jis ir ištiesė jai ranką. 

— Taip, — atsakė ji. — Taip. 

